
Kiitokset 


Kiitän lämpimästi kirjan työstämisessä avustaneita tutkijoita. Aineis- 
toa keräsivät apunani Jussi Lyttinen, Vilma Romsi, Pekko Riihonen, 
Merja Lahtela ja Tuomas Leppiaho. YTT, kulttuurihistorioitsija Tiina 
Harjumaa teki kullanarvoista työtä haastatteluaineiston jäsentelyvai- 
heessa. 

Kiitokset kuuluvat myös professoreille Veli-Pekka Lehtola ja Jarno 
Valkonen. Molemmat Lapin asiantuntijat antoivat käsikirjoitukseen 
korvaamattomia kommentteja. Samoin kiitän Suomalaisen Kirjalli- 
suuden Seuran anonyymeja vertaisarvioitsijoita, joiden kommenteis- 
ta oli suuri apu tekstin viimeistelyssä. Tutkimuksen johtopäätösten 
tekeminen ja vastuu niistä jäi tietysti teoksen kirjoittajalle. 

Erityiset kiitokset osoitan kaikille haastateltaviksi suostuneille, kir- 
joituspyyntöön vastanneille ja muuten aineiston keräämisessä autta- 
neille Lapin ihmisille. Identifikaatioihin liittyvät teemat voivat olla 
henkilökohtaisesti herkkiä, ja niiden pohtiminen edellyttää itsensä 
avaamista. Pohjoisen ystävälliset ihmiset antoivat tutkijoille myös ai- 
kaansa ja tarjosivat kahvia sekä porokeittoa. 

Suuri kiitos Koneen säätiölle, jonka rahoittama Naapuruuden te- 
kijät -tutkimushanke mahdollisti tutkimuksen aineiston keräämisen. 

Mikä liittää ihmisen ryhmään? Joskus ryhmiin synnytään. Joillain 
yksilöillä ei toisin sanoen ole kovin hyviä mahdollisuuksia valita sitä, 
mihin ryhmään kuuluvat. He kasvavat osaksi vallitsevaa järjestystä, 
halusivat tai eivät. Ryhmänsä jäseninä heillä on yhteiskunnassa osoi- 
tettu paikka, josta irtautuminen ei ole aina helppoa. Tällaisia suhteel- 
lisen rajattuja ryhmiä ovat monet heikommassa asemassa olevat etni- 
set vähemmistöt ja esimerkiksi sosiaalista eheyttään tiukasti vaalivat 
yhteisöt. 

Usein ihmiset kasvavat osaksi useampia ryhmiä, joista toiset ovat 
rajoiltaan huokoisempia ja muuttuvampia kuin toiset. Ihmiset saatta- 
vat olla esimerkiksi Suomen kansalaisia, poronhoitajia ja tervolalaisia. 
Kaikista näistä ryhmien jäsenyyksistä pääsee halutessaan eroon, eikä 
se ole välttämättä hankalaa. 

Joskus ryhmiin tai yhteisöihin liittyvät kuulumisen kokemukset 
ovat epäselviä tai muuttuvia, ja ihmiset voivat myös tietoisesti vaihtaa 
kuulumisensa kohdetta tai leikitellä erilaisilla valinnoilla (Hall 1999). 
Tällainen vapaaehtoinen ja valintaan perustuva kuuluminen on eri- 
tyisesti myöhäisen modernin aikakauden piirre, ja sen taustalla on 
ajateltu olevan esimerkiksi yksilönvapauden ja yksilöllisyyden merki- 
tyksen kasvu (Guibernau 2013). Toisaalta myös lähes päinvastaista 
ilmiötä eli pysyvältä näyttävien identifikaatioiden merkityksen nou- 
sua on pidetty myöhäismodernina ilmiönä. Kiinteältä tai ”juurevalta? 
tuntuva oma paikka maailmassa on reaktio siihen epävarmuuteen, 
liikkeeseen ja muutokseen, joka on ollut ominaista kansainvälistyväl- 
le ja kriisien leimaamalle todellisuudelle (esim. Ruuska 2013). Kun 
globaalissa maailmassa on vain vähän selkeitä kiintopisteitä, voi voi- 
makas kytkeytyminen johonkin ryhmään, yhteisöön tai paikkaan 
tarjota sellaisen. 

Yksilölliset kuulumisen valinnat voivat olla moninaisia, mutta ne 
eivät voi ongelmitta ylittää hyväksyttyjä sosiaalisia normeja tai louka- 
ta toisia kohtuuttomasti. Suhteellisen ongelmattomia valintaan pe- 
rustuvia ryhmäisyyksiä syntyy esimerkiksi poliittisten näkemysten ja 
populaarikulttuurin tai harrastusten ympärille. Sen sijaan vaikkapa 
etnisen ryhmän jäsenyyteen liittyy sosiaalisia ja poliittisia normeja, 
jotka vaikuttavat kuulumisen mahdollisuuksiin voimakkaasti. Yksi- 
lö ei voi toisin sanoen ilman vastustusta tai vähintään neuvottelua 
päättää vaihtaa etnisyyttään. Sosiologi Rogers Brubaker on esittänyt, 
että esimerkiksi sukupuolen korjaaminen voi olla sosiaalisesti hyväk- 
sytympää kuin etnisen ryhmän tai pohjoisamerikkalaisittain ”rodun” 
vaihtaminen ja näihin liittyvä uudelleenidentifioituminen (Brubaker 
2016, 131-151). Etnisiin ryhmiin kuulumista ei pidetä siis samalla 
tavalla yksilön päätösvaltaan kuuluvana asiana kuin vaikkapa oman 
ruumiin muokkaamista. 

Psykologian näkökulmasta ryhmät ovat lajityypillisiä ilmiöitä: ih- 
misillä on luontainen tarve kuulua toisten samankaltaisten kollek- 
tiiviin. Ryhmä luo yksilölle turvaa, antaa elämälle mielekkyyttä ja 
mahdollistaa ihmislajin lisääntymisen. Ryhmään kuulumisen tarve 
vaihtelee jonkin verran ihmisten välillä, mutta käytännössä kaikilla 
se on olemassa (Baumeister & Leary 1995). Ihmiset saattavat kuulua 
ryhmiin yksinkertaisesti siksi, että kuuluminen on turvallista ja tun- 
netasolla merkityksellistä. Tämä selittänee myös tarvetta etsiä ver- 
rattain pysyviä identifikaatioita: niiden muodostama kiintopiste on 
merkityksellinen myös psykologisesti. 

Pelkkä psykologinen kollektiiviin kuulumisen tarve ei kuitenkaan 
selitä erityisen hyvin monia ryhmiin liittyviä mekanismeja, kuten 
ryhmien välisiä ja sisäisiä valtasuhteita, ryhmien välillä tapahtuvaa 
liikkumista tai ryhmien järjestäytymisen muotoja ja tapoja. Näiden 
taustalla on sosiaalisia ja poliittisia kehityskulkuja. Esimerkiksi yleis- 
saamelaisen ”ryhmäisyyden” (yhteisyyden tunteen ja keskinäisen soli- 
daarisuuden) kehittymistä on mahdollista seurata nimenomaan yh- 
teiskunnallisten prosessien näkökulmasta. 2020-luvun saamelainen 
ryhmäisyys on kehittynyt noin 1970-luvulta alkaneen saamelaisen 
kulttuurin arvonnousun ja alkuperäiskansa-aseman vakiintumisen 
myötä. Nykyinen saamelaisuus hahmottuu alkuperäiskansaisuutena, 
joka ei ole vain paikallista kuulumista vaan myös kansainvälisiä yh- 

teyksia ja uudenlaisia kulttuurin muotoja, joissa yhdistyvat perinteet 
ja uudenlaiset kokeilut. Tähän kehitykseen kytkeytyy myös alistetun 
kansan kertomus menneistä vääryyksistä ja monien edelleen jatkuva 
kokemus ohitetuksi tulemisesta (ks. esim. Kanninen & Ranta 2019). 
Silti 2020-luvun saamelaisuus on monella tapaa vahvaa ja elinvoi- 
maista, ja sen yleissaamelainen ryhmäisyyden aste aiempiin vuosi- 
kymmeniin tai vuosisatoihin verrattuna on voimakas (ks. Lehtola 
1997, 53; Lehtola & Länsman 2012). 

Tarkastelen tässä kirjassa saamelaisuuteen kytkeytyvän mutta siitä 
kuitenkin selvästi erottuvan ryhmäisyyden eli vanhan lappilaisuuden 
sosiaalisia, poliittisia ja materiaalisia reunaehtoja. Viittaan käsitteellä 
vanha lappilainen sellaisiin ihmisiin, joiden suvut ovat asuneet Lapis- 
sa pitkään tai jotka kokevat muutoin vahvaa yhteyttä alueen kulttuu- 
riin ja ympäristöön. Monet tarkoittamani vanhat lappilaiset eivät 
ajattele olevansa saamelaisia. Joidenkin suhde saamelaisuuteen on 
kuitenkin moniselitteisempi tai pohtivampi. Saamelaiset ovat heille 
naapureita, ystäviä tai työkavereita mutta myös puolisoita ja joissain 
tapauksissa esivanhempia tai muita sukulaisia. Tavallista on, että van- 
hat lappilaiset erottavat itsensä selkeästi eteläsuomalaisista. Silti Suo- 
mella ja suomalaisuudella on heille usein vahva merkitys kansallisen 
identifikaation kontekstina. 

Ilmaisu vanha lappilainen ei ole niin yksiselitteinen kuin sopisi toi- 
voa. Se tuntuu viittaavaan suvun historian ohella myös ikääntynee- 
seen henkilöön, mikä ei ole tavoitteenani. Selvästi parempaa analyyt- 
tista lähtökohtaa tähän tutkimukseen on kuitenkin vaikea keksiä. 
Pelkkä lappilainen viittaa nykyisessä puhekielessä vakiintuneesti ke- 
neen tahansa Lapin maakunnan asukkaaseen, ja sen käyttäminen 
voisi aiheuttaa väärinymmärryksiä. Potentiaalinen vaihtoehto voisi 
olla maantieteellistä ulottuvuutta painottava keskilappilainen (ks. Läh- 
teenmäki 2006). Se kuitenkin rajaa tarkastelua liiaksi nimenomaan 
keskiseen osaan Lapin maakuntaa — tarkoittamiani vanhoja lappilais- 
sukuja asuu myös pohjoisemmassa ja etelämmässä. Niinpä myös 
keskilappilainen on tämän kirjan tarkoituksiin käsitteenä epätarkka. 

Tutkijat ovat kuvanneet tarkoittamaani väestöä aiemmin sellaisil- 
la termeillä kuin ”rajamaan identiteetti” (Lehtola 1997; 2015, 118- 
121), ”suomalaissaamelainen hybridi” (Hiltunen 2012, 296), ”Väli- 
Lappi” (Lähteenmäki 2001) ja ”väli-ihmiset? (Ruotsala 2002; ks. myös 

Lehtola 2015, 120; Krause 2010, 28; Jokinen 2019, 58). Mikään näistä 
sanapareista ei ainakaan toistaiseksi ole vakiintunut yleiseen käyt- 
töön, eikä niistä ole kovin laajasti edes keskusteltu julkisuudessa. 
Yksi teokseni lähtökohdista onkin se, että vanhat lappilaiset, eräänlai- 
sen suomalaissaamelaisen tai saamelaissuomalaisen hybridikulttuu- 
rin edustajat, ovat jääneet yhtä lailla tutkimuksessa kuin arkikielessä 
vaille vakiintunutta nimeä. Tässä teoksessa käyttämäni nimitys vanha 
lappilainen toimii analyysin alkupisteenä tyydyttävästi, mutta siitä- 
kään tuskin on yleiskieleen vakiintuvaksi käsitteeksi — ilmaisu tuonee 
liiaksi mieleen yksittäisten henkilöiden iän. Saattaa olla, että arkikie- 
liseen käyttöön sopii paremmin esimerkiksi mainittu termi keskilap- 
pilainen, vaikken vaikken sitä tarkemmaksi analyyttiseksi lähtökoh- 
daksi tässä työssä kelpuutakaan. 

Tarkemmat tutkimuskysymykseni liittyvät siihen, millaisia ryh- 
miin liittyviä identifikaatioita vanhoilla lappilaisilla on. Lisäksi olen 
kiinnostunut siitä, millaista liikehdintää ja vuorovaikutusta erilaisiin 
ryhmiin kuulumisten välillä tapahtuu. Millaisia identifikaatioita 
2020-luvun lappilaisessa Lapissa esiintyy? Mikä niiden suhde on Lap- 
piin ympäristönä ja alueena? Millaisia neuvotteluja lappilaisiksi iden- 
tifioituvat ihmiset käyvät naapuri-identifikaatioiden, kuten lappalai- 
suuden, saamelaisuuden tai suomalaisuuden kanssa? 

On paikallaan korostaa, että teokseni tarkoituksena ei ole esittää, 
mitä oikea” lappilaisuus on ollut historiassa tai nykypäivänä. Sen si- 
jaan tarkastelen Lappiin, lappilaisuuteen ja lappalaisuuteen liittyviä 
puhetapoja ja niiden ilmentämiä käsityksiä sekä toisaalta materiaali- 
sen ympäristön vaikutusta identifikaatioihin. 

Teoksen selvä painopiste on nykypäivässä, mutta luon lyhyitä kat- 
sauksia myös 1900-luvun lähihistoriaan. Katsausten tarkoituksena on 
luoda nykyiselle keskustelle laajempaa tulkintahorisonttia. Ne osoit- 
tavat, miten muuttuvia identifikaatioihin liittyvät puhetavat ovat. 
Historia ei anna suoria vastauksia siihen, miten asiat pitäisi nykypäi- 
vänä järjestää, mutta se auttaa ymmärtämään, että identifikaatiot ovat 
olleet ja ovat edelleen muuttuvia ja dynaamisia. 

Ryhmäisyyksien yksi erityinen muoto on etnisyys — siis ryhmäi- 
syys, joka perustuu sellaisiin verrattain pysyviin ja usein syvästi mer- 
kityksellisiin tekijöihin kuin yhteinen kieli, uskonto, alkuperä ja kult- 
tuuri. Etniset ryhmät ovat useisiin muihin ryhmiin verrattuna pitkän 

ajan saatossa kehittyneitä. Niiden syntyprosessia on kuvattu esimer- 
kiksi etnogeneesin ja etnohistorian käsittein (ks. Lang 2020). Vanhaa 
lappilaisuutta tarkoittamassani mielessä ei ole pidetty tai syytäkään 
pitää selkeänä etnisenä ryhmänä. Siihen liittyy kuitenkin etnisen 
ryhmäisyyden piirteitä, kuten omaleimainen kieli (ks. Lehtola 2015, 
118-119), erityistä kulttuuria ja jaettuja kokemuksia omasta erityi- 
syydestä. Teostani voi lukea näin ollen myös pohdintana siitä, missä 
menee etnisen ryhmäisyyden ja jossain määrin samantapaisen muun 
ryhmäisyyden raja. En anna tähän kysymykseen tarkkaa vastausta, 
sillä aivan tarkka rajanveto on tilanteeseen liittyvä poliittinen valinta, 
eikä sen tekemiseen voi hahmotella mitään ehdotonta yleistä sääntöä. 
Kiinnitän kirjassa sen sijaan huomiota sosiaalis-poliittisten rajojen 
liukuvaan luonteeseen ja siihen, että myös muut kuin selvästi etnisen 
ryhmän jäsenyydet voivat olla ihmisille syvästi merkityksellisiä. 


Saamelaiskiista, lappalaisliike ja Lapin monet 
identifikaatiot 


Tutkimukseni yhtenä keskeisenä taustana on niin sanottu saamelais- 
kiista eli kiista saamelaisuuden määrittelystä, saamelaisten itsemää- 
räämisoikeudesta ja maaoikeuksista (esim. Valkonen 2009; 2014; Sa- 
rivaara 2012; Joona T 2013; Joona J 2013; 2019; Valkonen, Valkonen 
& Koivurova 2014; Nykänen 2014; Lehtola 2015; Junka-Aikio 2014; 
2019; Juuso 2014; Heinämäki et al. 2017; Kiikeri 2021). Kiista on tii- 
vistynyt 2010- ja 2020-luvuilla erityisesti saamelaismääritelmään. Si- 
tä on pidetty sinällään tärkeänä kysymyksenä, mutta lisäksi määritel- 
mästä on tullut saamelaisten itsemääräämisoikeuden tai sen puutteen 
poliittinen symboli. Saamelaisten parlamentaarinen edustuselin saa- 
melaiskäräjät on korostanut, että alkuperäiskansan kollektiivina sen 
tulee voida itse määritellä itsensä ja sitä kautta myös ryhmään kuulu- 
misen ehdot. Henkilö ei siis voi olla alkuperäiskansan jäsen, jos toiset 
riidattomasti alkuperäiskansaan kuuluvat eivät tunnista häntä sellai- 
seksi. Yksi tämän ajatuksen taustalla vaikuttavista tekijöistä on se, et- 
tä tietyn saamelaisena pidetyn suvun jäsenyys on ollut saamelaisille 
perinteisesti keskeinen etninen määrittäjä, ”osoitus kuulumisesta 

asemoitu sukujensa edustajina, ja henkilöitä, jotka eivät ole kuulu- 
neet saamelaisiin sukuihin, ei ole pidetty saamelaisina. 
Saamelaiskäräjien kritiikin kohteena on ollut erityisesti saamelais- 
määritelmän niin sanottu lappalaispykälä, jonka mukaan saamelai- 
sella voidaan tarkoittaa henkilöä, joka pitää itseään saamelaisena ja 
on ”sellaisen henkilön jälkeläinen, joka on merkitty tunturi-, metsä- 
tai kalastajalappalaiseksi maa-, veronkanto- tai henkikirjassa” (Laki 
saamelaiskäräjistä, 3 $).' Pykälän on katsottu lyhykäisyydessään mah- 
dollistavan sen, että saamelaiskäräjien vaaliluetteloon tulee merkityk- 
si yksittäisten esi-isien veroluettelomerkintöjen perusteella suoma- 
laisia henkilöitä, joilla ei ole elävää yhteyttä saamelaiskulttuuriin. 
Tämän on puolestaan sanottu pahimmillaan uhkaavan koko saame- 
laista itsehallintoa. Ajatuskulkuun on liittynyt se harvemmin ääneen 
lausuttu mutta tärkeä oletus, että toisin kuin lappalaispykälään veto- 
avat henkilöt, monet saamelaiset eivät itse ole voineet valita kuulu- 
mistaan saamelaiseen etniseen ryhmään. He ovat syntyneet ja kasva- 
neet saamelaisiksi, mikä on tarkoittanut arvokkaiksi koettuja asioita 
mutta toisinaan myös toiseuden ja väheksytyksi tulemisen kokemuk- 
sia. Heillä on niin hyvässä kuin pahassa omakohtainen yhteys nimen- 
omaan nykyiseen saamelaisyhteisöön eikä esimerkiksi "ainoastaan? 
saamelaisia sukujuuria (ks. esim. Tervaniemi 2019; Alakorva 2021). 
Lappalaispykälää puolustava kanta on puolestaan usein lähtenyt 
siitä, että myös saamelaisuutensa myöhemmin löytäneet pitää hyväk- 
syä alkuperäiskansan jäseniksi, jos heillä on saamelaisia sukujuuria, 
vaikka hieman kauempanakin. Tämän näkemyksen edustajat jär- 
jestäytyivät aluksi erityisesti niin sanottujen lapinkyläyhdistysten ja 
Metsä-, kalastaja- ja tunturisaamelaiset ry:n puitteissa. Tutkimukseni 


1 Vuonna 1995 laadittu ja yhä 2022 voimassa ollut saamelaismääritelmä on 
kokonaisuudessaan seuraava: "Saamelaisella tarkoitetaan tässä laissa hen- 
kilöä, joka pitää itseään saamelaisena, edellyttäen: 

1) etta han itse tai ainakin yksi hänen vanhemmistaan tai isovanhemmistaan 
on oppinut saamen kielen ensimmäisenä kielenään; tai 

2) että hän on sellaisen henkilön jälkeläinen, joka on merkitty tunturi-, 
metsä- tai kalastajalappalaiseksi maa-, veronkanto- tai henkikirjassa; taikka 
3) että ainakin yksi hänen vanhemmistaan on merkitty tai olisi voitu merki- 
tä äänioikeutetuksi saamelaisvaltuuskunnan tai saamelaiskäräjien vaaleis- 
sa.” (Laki saamelaiskäräjistä, 3 8) 

aktiivisen vaiheen aikana eli 2010-luvun lopulla toiminta oli keskitty- 
nyt erityisesti Metsälappalaispäivät-yhdistyksen ympärille, ja nimen- 
omaan metsälappalaisuudesta tai yleensä lappalaisuudesta oli tullut 
keskeinen liikehdintää identifioiva käsite. Koko keskustelun ajan 
myös saamelaiskäräjille on valittu edustajia, jotka ovat kannattaneet 
laajempaa saamelaismääritelmää kuin käräjäedustajien enemmistö. 

Asetelmana Suomen saamelaiskiista on muistuttanut Pohjois- 
Amerikassa käytyjä keskusteluita siitä, ketkä kuuluvat alueen alkupe- 
räiskansoihin (Sturm 2010; TallBear 2013; Gaudry 2018; Valkonen, 
Kotiranta & Tervaniemi 2018; Adese, Todd & Stevenson 2017; Leroux 
2019). Samantapaisia keskusteluita oikeasta alkuperäiskansaisuudesta 
ja alkuperäiskansan jäseneksi tulemisen mahdollisuudesta on käyty 
myös esimerkiksi liittyen maoreihin (Barcham 2000). Ryhmäisyyk- 
sien rajojen määrittely ja siihen liittyvät konfliktit ja neuvottelut ovat 
olleet verrattain tavanomaisia varsinkin silloin, kun alkuperäiskansa 
on jo osittain assimiloitunut valtaväestöön. Konflikteissa on kuiten- 
kin myös paikallisia painotuksia, jotka liittyvät esimerkiksi valtioiden 
roolien vaihteluihin ja paikallishistorioihin. Yksi tutkimukseni tavoit- 
teista on avata lisää niitä nyansseja, jotka ovat vaikuttaneet Suomen 
saamelaiskiistan ratkaisuun. 

Koska teokseni kytkeytyy saamelaiskiistaan, tarkastelen erikseen 
kiistan yhtenä julkisena osapuolena ollutta lappalaisliikettä, jonka 
edustajia on kutsuttu esimerkiksi metsälappalaisiksi, metsäsaamelai- 
siksi, keminlappalaisiksi ja uuslappalaisiksi. Maritta Stoor on kuvan- 
nut lappalaisliikkeeseen samaistuvia tai tarkemmin sanottuna lappa- 
laiseksi nykyisin itseään kutsuvia henkilöitä seuraavasti: 


Kyse on saamelaisalueella asuvasta väestöstä, joka jää suomea puhuvien 
saamelaisten ja etnisesti suomalaisten väliin. Nämä henkilöt ovat niitä 
aiemmin suomalaisiksi identifioituneita ja identifioituja suomalais-talol- 
lista alkuperää olevia, suomea äidinkielenään puhuvia henkilöitä, joilla 
on ollut lappalaisia esi-isiä isovanhempia edeltäneissä sukupolvissa. He 
ovat asuneet alueella kauan, useita sukupolvia, ja heillä on erittäin voima- 
kas paikallisidentiteetti. He ovat usein myös harjoittaneet sukupolvien 
ajan lappalaiselinkeinoja. [...] Tämän väliväestön kollektiivisen identi- 
teetin traagisuus on keväällä 1996 tekemieni haastattelujen [...] mukaan 
ensinnäkin siinä, etteivät nk. lappalaiset suomalaisista kulttuuripiirteis- 
tään ja suomen kielen puhumisesta huolimatta enää halua samaistua suo- 

malaisiksi, vaan hakevat uutta samastumiskohdetta. Muinaiset lappalai- 
set esi-isät ja perinteisten lappalaiselinkeinojen harjoittaminen tuntuvat 
tarjoavan uutta identiteettisisältöä ja mahdollisuuden konstruoida uusi, 
ei-saamelainen identiteetti. (Stoor 1999, 74.) 


Stoorin mukaan lappalaisliike nousee siis suomalaisen kulttuurin si- 
sältä ja sen jäsenet ovat aiemmin myös identifioituneet suomalaisiksi. 
Heillä on kuitenkin lappalaiseksi erilaisissa hallinnollisissa asiakir- 
joissa merkittyjä esi-isiä isovanhempia edeltäneissä sukupolvissa. 
Vaikka Stoor lukee nykypäivänä lappalaiseksi identifioituvat etnisesti 
pikemminkin suomalaisiksi kuin saamelaisiksi, hän pitää selvänä, 
että he saattavat itse kokea toiseutta suhteessa muihin suomalaisiin 
(Stoor 1999, 76). 


Lappalaiskulttuuri- ja perinneyhdistysläisyydessä on selvästikin kyse suo- 
malaisen kulttuurin sisällä elävästä, hyvin omintakeisesta pohjoisesta pai- 
kalliskulttuurista, jossa yhdistyvät kiintoisasti sekä talollissuomalaisen 
kyläkulttuurin että vanhan lappalaisen poropaimentolaiskulttuurin vali- 
koidut piirteet. [...] Kuitenkin on muistettava, että tämä nimenomainen 
rajanteko heijastaa pikemminkin voimakasta paikallis- ja alueidentiteettiä 
kuin etnistä identiteettiä. (Stoor 1999, 76.) 


Oma tutkimukseni eroaa Stoorin artikkelista siinä, että tarkastelen 
ennen kaikkea nykyisen maantieteellisen saamelaisalueen ulkopuo- 
lelle sijoittuvaa lappalaisliikehdintää. Tämä johtuu osittain liikehdin- 
nän muutoksesta. Stoorin artikkelin aikaan niin kutsutut lappalais- 
aktiivit tulivat pääosin saamelaisalueelta eli esimerkiksi Inarista ja 
Enontekiön eteläosien kylistä. Lappalaisliikkeen toiminta on 2010-lu- 
vun lopulla ollut näkyvintä saamelaisalueen eteläpuolella eli esimer- 
kiksi Kittilässä, Savukoskella ja Sodankylässä. Lisäksi olen tietoisesti 
halunnut ymmärtää nimenomaan kulttuurien rajamaalle eli myös 
saamelaisalueen kylkeen paikantuvia identifikaatioita. 

Kun tarkastellaan saamelaiskiistaa tai Lapin identiteettiprojekteja, 
on lappalaisliike ilmeinen ja näkyvä tekijä. Hypoteesini tutkimukseen 
ryhdyttäessä oli kuitenkin se, että Lapin alueen identifikaatiot ovat 
moninaisempia kuin ne kuvaukset, joita esimerkiksi Metsälappalais- 
päivät-yhdistyksen kirjallisissa tuotoksissa ja lausunnoissa esiintyy - 
lappilainen rajamaa on varsin heterogeeninen alue. Ensinnäkin saa- 

melaiseksi identifioituvien mutta saamelaiskäräjien vaaliluettelon 
ulkopuolelle jääneiden ihmisten joukko on varsin moninainen. Esi- 
merkiksi Erika Sarivaaran haastattelemat ”statuksettomat saamelai- 
set? suhtautuivat ”uuslappalaisuuteen” varauksellisesti. Tämä johtui 
Sarivaaran tulkinnan mukaan siitä, että uuslappalaisuus oli tutki- 
musajankohtana saamelaisten keskuudessa ”demonisoitu”; eivätkä 
haastateltavat halunneet siksi liittää itseään siihen (Sarivaara 2012, 
172-174). Tutkimustulos kertoo joka tapauksessa siitä, että kaikki 
saamelaisiksi identifioituvat mutta vaaliluettelon ulkopuolelle jääneet 
ihmiset eivät tunnista toisiaan tai toistensa motiiveita. 

Toiseksi Lapissa asuu paljon sukuja, joilla on Lapissa pitkä historia, 
mutta jotka eivät ole osallistuneet lappalaisliikkeen toimintaan tai 
muutoin vaatineet itselleen lappalaisen tai saamelaisen statusta. Mo- 
nien sukujen tunnetut esivanhemmat ovatkin muuttaneet esimerkik- 
si Kittilään tai Savukoskelle 1500-1700-lukujen aikana etelästä, eikä 
sukujen alkuperästä tässä suhteessa vallitse epäselvyyttä. Kolmannek- 
si on olemassa henkilöitä, joilla on sekä saamelaisia että suomalai- 
sia tai esimerkiksi karjalaisia esivanhempia, mutta jotka eivät koe 
itse olevansa saamelaisia tai samaistu alkuperäiskansaan. Käsittelen 
kirjassa myös sitä, mitä näihin hieman erilaisiin ”ryhmiin? samais- 
tuvat ihmiset ajattelevat alkuperäiskansan määrittelystä ja suomalai- 
suuden ja saamelaisuuden rajapinnoista. Käsitettä ryhmä on käytet- 
tävä tässä yhteydessä nimenomaisesti lainausmerkeissä, koska vaikka 
ihmisiä voidaan kategorisoida esimerkiksi sukulaissuhteiden perus- 
teella ja he saattavat tehdä näin myös itse, ovat mainitut ”ryhmät” 
enemmän tai vähemmän väljiä kokonaisuuksia. Niihin kuuluvat ih- 
miset eivät esimerkiksi välttämättä miellä asiaa niin, että samanta- 
paiset sukujuuret omaavat ihmiset ylipäätään muodostaisivat selkeän 
ryhmän. Tämäntapaisten tekijöiden ympärille voi kyllä syntyä ryh- 
mäisyyttä, mutta olisi ongelmallista olettaa, että mainitut ryhmät ovat 
ilman muuta maailmassa olevia kokonaisuuksia (ks. Valkonen, Val- 
konen & Koivurova 2016). 


19 


https://doi.org/10.21435/tl.273 


Aluksi 
Tutkimuksen paikantamista 


Tutkimukseni ei kohdistu saamelaisiin tai saamelaiskulttuuriin sikali 
kuin saamelaisina ymmärretään esimerkiksi saamelaiskäräjien vaali- 
luetteloon hyväksytyt ihmiset. Tästä huolimatta tutkimus liittyy laa- 
jempiin keskusteluihin saamelaisten ja valtaväestöjen ja valtioiden 
kohtaamisista — tarkastelen sitä pintaa, jonka ihmisten ja ihmisryh- 
mien pitkä vuorovaikutus on synnyttänyt. Tieteessä väestöryhmien 
kohtaamisiin ja vuorovaikutukseen liittyviä keskusteluita on käyty ai- 
nakin kahdessa sävyssä. Viime vuosina melko paljon julkista näky- 
vyyttä on saanut kriittinen tutkimussuuntaus, jossa on korostettu, et- 
tä kohtaamiset ovat olleet tyypillisesti epätasa-arvoisia ja johtaneet 
joko saamelaisten väistymiseen elinalueiltaan tai heidän (väkivaltai- 
seen) sulauttamiseensa valtakulttuuriin. Esimerkiksi niin sanotun 
asuttajakolonialismin kritiikissä painotetaan lisäksi, että valtioiden 
ja valtakulttuurien rakenteet edelleen alistavat alkuperäiskansoja 
tai pyrkivät suorastaan eliminoimaan niitä (esim. Kuokkanen 2018; 
2020; Wolfe 2006). 

Toinen tutkimussuuntaus on korostanut hieman enemmän saame- 
laisten ja valtaväestöjen kohtaamisten monimuotoisuutta, johon on 
sisältynyt epätasa-arvoisuutta ja alistamista, mutta myös hyväntahtoi- 
sempaa naapuruutta ja väkivallatonta kulttuurien sekoittumista (mm. 
Lehtola 1997; 2005a; 2005b; 2009; 2012; 2022; Lähteenmäki 2001; 
2004; Tuominen et al 1999a; 1999b). Varsinkin jälkimmäinen tutki- 
muksen suunta on hyvin hajanainen, eikä sen yhteydessä ole syytä 
puhua ainakaan minkäänlaisesta tutkimusohjelmasta. Tutkijat ovat 
olleet erimielisiä monista painotuksista ja yksityiskohdista, ja mo- 
net ovat esittäneet myös voimakasta kritiikkiä liittyen saamelaisten 
kohteluun. Katson silti, että voidaan hahmottaa lähestymistapa, jota 
luonnehtii holistisuus ja saamelaisten ja valtaväestöjen kohtaamisten 
käsittely monenlaisista näkökulmista. Tämä kirja liittyy jälkimmäi- 
seen perinteeseen ainakin siinä mielessä, että en juurikaan kritisoi 
menneisyyden tai nykyisyyden päätöksiä vaan pyrin ymmärtämään 
erilaisia tekijöitä, jotka vaikuttavat identiteettiprojekteihin. 

Välittömimmin tutkimukseni idea on velkaa Veli-Pekka Lehto- 
lan väitöskirjalle Rajamaan identiteetti (1997). Lehtola hahmottelee 
tutkimuksessaan 1920-1930-lukujen kirjallisuudessa muodostuvaa 

lappilaista ”identiteettiä”. Lehtolan mukaan tämän identiteetin ”juu- 
ret olivat suomalaisessa kulttuurissa, mutta [se] sai vaikutteita myös 
saamelaisesta kulttuurista? (Lehtola 1997, 10). Lehtola lukee aikakau- 
den merkittäviä Lappi-kirjailijoita, kuten Samuli Paulaharjua, Arvi 
Järventausta, A. E. Järvistä, K. M. Walleniusta ja E. N. Mannista tä- 
män lappilaisen pienoismaailman tulkitsijoina ja rakentajina. Kir- 
jailijoiden luoma maailma ammentaa heidän suomalaisesta — usein 
eteläsuomalaisesta — henkilötaustastaan, mutta myös kulttuurihisto- 
riallisesta ”rajamaan identiteetistään saamelaisen ja suomalaisen 
kulttuurin välimaastoon syntyneestä elämänmuodosta (Lehtola 2015, 
96, 118-122). Lehtola kuvaa tätä lappilaista rajamaata tiivistäen seu- 
raavasti: 


Monille alueille syntyi omalaatuinen saamelais-suomalainen - myöhem- 
min lappilaiseksi nimitetty - kulttuurimuoto, joka erosi muun Suomen 
kulttuurista elinkeinoiltaan, elämäntavaltaan ja murteeltaan. Uudisasuk- 
kaat olivat usein saamelaisten esimerkin vaikutuksesta ottaneet maatalou- 
den rinnalle sivuelinkeinoja, joilla he saattoivat elättää itsensä karussa 
maassa: poronhoitoa, kausittaista kalastusta Jäämerellä asti, tukkitöitä ja 
rahdinajoa. Saamelaiset omaksuivat uudisasukkailta tiettyjä uutuuksia, 
kielen [...] lisäksi tavan asua hirsitaloissa. Kun pohjoiskalotin asukkaat 
muutenkin asuivat monen kulttuurin rajalla, oli monikielisyys ja moni- 
kulttuurisuus väistämätön seuraus. (Lehtola 1997, 41-42.) 


Liikun itse tutkimuksessani nimenomaan tällä lappilaisella rajamaal- 
la. Katson nykyistä Lappia kulttuurien kohtaamisten, sekoittumisen 
ja muuttumisen paikkana sekä rikkaana ja monipuolisena kulttuuri- 
ympäristönä. 

On paikallaan korostaa, että en pidä tätä kirjaa varsinaisena saa- 
mentutkimuksena siinä mielessä, että sen näkökulmat nousisivat saa- 
melaisyhteisöjen sisältä (vrt. Valkonen, Alakorva, Aikio & Magga 
2022). Toisaalta kirja paikantuu saamelaiskulttuurien rajapinnalle tai 
naapuriin eli koskettaa saamelaisuuteen liittyviä teemoja, eikä sen si- 
joittaminen tässä suhteessa ole aivan yksiselitteistä. Yksi mahdolli- 
suus olisi soveltaa Mauno Hiltusen lektiossaan vuonna 2007 käyt- 
tämää termiä lapintutkimus. Viittaan sillä tässä yhteydessä Lapin 
kulttuureihin liittyvään tutkimukseen, jossa on näkyvillä pikemmin- 
kin saamelaisyhteisöjen ulkopuolinen kuin sisäpuolinen näkökulma. 

Tämä olisi sopivaa ainakin siinä mielessä, että asemoin itseni henki- 
lökohtaisesti ulkopuoliseksi suhteessa saamelaiskulttuureihin. Olen 
syntynyt ja asunut koko ikäni nykyisen Lapin alueella saamelaiskult- 
tuurien naapurissa ja tunnen useita saamelaisia ihmisiä ja erityisesti 
poronhoitoon liittyvää elämäntapaa sekä työni että henkilökohtaisten 
suhteiden kautta. Silti näkökulmani nousevat Etelä- ja Keski-Lapin 
suomalaisesta kulttuurimaisemasta ja toisaalta tutkimuskeskustelujen 
ajoittain teoreettisesta maailmasta eivätkä niinkään saamelaisyhtei- 
söissä akuuteiksi koetuista arkisista kysymyksistä. 

Täysin irrallisia erilaiset näkökulmat tai kysymykset eivät tieten- 
kään ole. Esimerkiksi kirjalleni tärkeitä teemoja saamelaisuuden 
määrittelystä ja lappalaisidentifikaatioista on tietysti pohdittu myös 
nykyisten saamelaisyhteisöjen keskuudessa. Ja vaikka pidän itseäni 
saamelaiskulttuurien suhteen ulkopuolisena, on minulla niistä niin 
paljon kokemusta, etteivät yhteisöt tietenkään ole täysin tuntematto- 
mia (en voi esimerkiksi vedota siihen, että en olisi tiennyt, millaiset 
asiat saattavat tuntua saamelaisyhteisöissä ongelmallisilta). Sekin on 
mahdollista, että tutkimuksen alueellista tai yhteisöllistä näkökulmaa 
ei paikanneta aivan tarkasti minnekään. Tai toisin ilmaistuna: tutki- 
muksen näkökulman voi itsessään ajatella sijoittuvan sille liukuvalle 
ja epäselvälle rajamaalle, jota kirjassa tutkitaan. 


Lappi-käsitteen ja sen johdannaisten moderneista 
käyttötavoista 


Tämän kirjan ytimessä on Lappi-käsitteen ja sen erilaisten johdan- 
naisten käyttötapojen tarkastelu - avaan vanhojen lappilaisten iden- 
tifikaatioita paljolti heidän käsitteellisten valintojensa kautta. Oma 
huomioni keskittyy selkeästi nykypäivään, 2020-lukuun. Lappiin liit- 
tyvillä käsitteillä on kuitenkin pitkä ja vaiherikas historia. Sivuan seu- 
raavaksi lyhyesti sen viimeistä sataa vuotta ennen kaikkea osoittaak- 
seni Lappi-käsitteiden prosessuaalisen ja muuttuvan luonteen. Tässä 
käytetyt lähteet ovat tarkoituksellisesti varsin heterogeenisia. Tarkoi- 
tus ei ole luoda systemaattista historiallista katsausta vaan antaa esi- 
merkkejä erilaisten tahojen puhetavoista. 

Sata vuotta on Lappi-johdannaisten käsitteiden tarkastelujaksona 

varsin hyvä, sillä modernin kulttuurimaantieteellisen Lapin synty 
voidaan ajoittaa selkeimmin Lapin läänin syntyvaiheisiin, noin vuosi- 
sadan taakse (ks. Lähteenmäki 2006, 67-69). Ajatus Oulun läänistä 
irrotetusta Lapin läänistä esitettiin vuonna 1917, ja lääni perustettiin 
lopulta vuonna 1938 (päätös perustamisesta tehtiin vuonna 1936). 
Perustamista hidasti muun muassa Kemi-Tornion seudun toimijoi- 
den vastustus (Lehtola 1997, 36). Läänin nimeen Lappi päädyttiin ai- 
nakin osittain siksi, että siihen nähtiin liittyvän matkailua palvelevaa 
vetovoimaa (Paasi 1988, 7). Juuri Lapin lääni on ollut se alueellinen 
kokonaisuus, johon sekä lappilaisten oma mielikuva Lapista että jul- 
kinen Lappi-kuva myöhemmin ovat usein kytkeytyneet (Lähteenmä- 
ki 2006, 67). 

Läänin syntyvaiheissa käsitykset Lapin "oikeasta sijainnista” eivät 
kuitenkaan vielä olleet aivan samansuuntaisia. Poliittisen maantieteen 
tutkija Anssi Paasin mukaan läänin perustaminen oli päinvastoin en- 
nen kaikkea hallinnollis-poliittinen prosessi, eikä sillä ollut kovin sel- 
vää historiallista tai imagollista perustaa (Paasi 1988, 5-7, 10). Niin- 
pä nimeen Lappi samaistuttiin läänin alkuvuosikymmeninä varsin 
vaihtelevasti alueen eri osissa. Tämä näkyi vielä Paasin tutkimuksen 
aikaan, 1980-luvun lopulla, jolloin käsite Lappi näytti liittyvän pi- 
kemminkin eräänlaiseen sosiokulttuuriseen ideaan kuin selkeästi 
hahmottuvaan alueelliseen kokonaisuuteen. Erilaiset maakunnalliset 
organisaatiot ja Lappi-nimen käyttö uuden läänin ja Lapin maakun- 
nan yhteydessä olivat kyllä jo tähän mennessä muovanneet käsittee- 
seen liittyvää alueellista ja tilallista ajattelua, erityisesti Rovaniemellä 
ja Kemi-Tornion seudulla, jonne Lappi näytti hiljalleen ”levinneen” 
ja juurtuneen (Paasi 1988, 6-7). Silti Lapin läänin asukkailla oli edel- 
leen varsin erilaisia käsityksiä esimerkiksi siitä, onko heidän kotimaa- 
kuntansa Lappi vai jokin muu. Paasin tutkimuksessa noin puolet vas- 
taajista nimesi Lapin kotimaakunnakseen. Toiseksi suosituin käsite 
oli Peräpohjola; muita mainittuja kotimaakuntia olivat esimerkiksi 
Länsi-Lappi, Etelä-Lappi, Koillis-Lappi, Lounais-Lappi, Luoteis- 
Lappi, Pohjois-Pohjanmaa, Koillismaa, Länsipohja, Tornionjokilaak- 
so, Pohjois-Suomi ja Koillis-Suomi. Viidennes vastaajista nimesi koti- 
maakunnakseen oman kotikuntansa (Paasi 1988, 10-11). Paasin tut- 
kimus kertoo ainakin siitä, että vaikka Lapin läänin nimi oli alkanut 
vakiintua, ei Lapista ollut vielä muodostunut kovin selvää henkilö- 


23 


https://doi.org/10.21435/tl.273 


Aluksi 


kohtaisen identifikaation viitekehysta. Sen sijaan ihmiset identifioi- 
tuivat usein vanhaan Peräpohjolaan, Lapista lohkaistuihin ”pienem- 
piin Lappeihin” tai kotikuntaansa. 

Paasin tulkinta Lapin läänin synnyttämisen horjuvasta imagolli- 
sesta perustasta saa tukea satunnaisesti valittujen aikalaisten kirjoi- 
tuksista. Kuten sanottua, nämä kirjoitukset eivät muodosta sellaista 
systemaattisesti koottua aineistoa, jonka perusteella olisi mahdollista 
esittää mitään selkeää historiantutkimuksellista väittämää. Merkin- 
nöistä heijastuu kuitenkin mielenkiintoisesti se, millaisia maantie- 
teellis-poliittisia tapailuja Lapin läänin elinkaaren alkuvaiheissa har- 
joitettiin. Tuleva Kalevan päätoimittaja ja kunnallisneuvos Valde Näsi 
kuvaili alueen länsiosia vuonna 1936 seuraavasti: 


Tornionlaakson vehmaat maisemat, Kukkolankosken ja Matkakosken val- 
taisa pauhu lumoavat heti alkuunsa etelän matkailijan. Leveä Tornionjoki, 
joka toisinaan levittäytyy suvantoiseksi järveksikin, halkoo näitä pohjan- 
perien maisemia, joiden kehyksinä ovat sadat vaarat ja lopuksi lumila- 
kiset tunturit. Vauraat jokivarsiseudut jäävät jälkeen ja jo Sieppijärven 
kyläylängölle näkyy Länsi-Lapin valtavan tunturijonon esikoinen, Ylläs- 
tunturi, jonka laiteilla vielä juhannuksena on laajoja lumiläikkiä. Kaukai- 
nen Muonion kirkonkylä, vieläpä Ylimuoniokin, ovat keitaita erämaassa 
(jos nimittäin Länsi-Lappia on koskaan lupa sanoa erämaaksi). Näiden 
kylien veroisia saa etsiä etelän mailtakin, niin vaurailta ja elinvoimaisil- 
ta ne vaikuttavat. Mutta Lapin kansan elämästä emme vielä täällä paljoa- 
kaan tiedä. Lappalaiset asuvat vasta Enontekiön takamailla, Näkkälän ja 
Käsivarren Lapeissa. (Näsi 1936) 


Näsin teoksessa Tornion kaupunki on ”Länsi-Lapin porstua” eli etei- 
nen. Näyttää kuitenkin siltä, että Länsi-Lappi ei todella vielä ala etei- 
sestään. Sen sijaan porstua jatkuu peremmälle, seudulle, jota Näsi 
kutsuu ”Tornionlaaksoksi”. Länsi-Lapiksi alue alkaa muuttua vasta 
suurin piirtein Sieppijärven tai viimeistään Yllästunturin seutuvilla. 
Nimenomaan tunturi näyttäisi olevan Näsille yksi Lapin merkki. Jopa 
korkeat ja huipultaan liki paljaat vaarat, kuten Luppioberget ja Aava- 
saksa, näyttävät sijoittuvan vielä Tornionlaaksoon tai kenties Tor- 
nionlaakson ja Länsi-Lapin rajamaille. 

Valde Näsin tekstissä myöskään ”Lapin kansa” ei asu vielä Tornion- 
laaksossa tai edes Länsi-Lapin eteläisissä osissa. Heitä kohdatakseen 
pitää matkailijan kulkeutua aina Näkkälän ja Käsivarren ”Lappeihin?; 

Enontekiön takamaille. Siellä asuvat ”lappalaiset” jotka Näsi selvästi 
erottaa eteläisempien seutujen asukkaista. Lappalaiset viittaavat 
Näsin kirjassa selkeästi saamelaisiin. Esimerkiksi alemmassa Länsi- 
Lapissa asuminen tai vanhojen elinkeinojen, kuten poronhoidon tai 
kalastuksen, harjoittaminen eivät tee Näsin teoksen muista ihmisistä 
lappalaisia. Teoksessa on kuvitusta esimerkiksi poronhoitotöistä ny- 
kyisen Ylitornion alueella sijaitsevalta Lohijärven poroaidalta, mut- 
ta ei mainintoja siitä, että poromiehet olisivat lappalaisia. Toisaalta 
Näsi ei myöskään erikseen korosta sitä, että he olisivat suomalaisia. 
Suomalaisuudesta ja suomalaisseuduista hän puhuu erikseen silloin, 
kun tarkoittaa Ruotsin ”Länsipohjan suomalaisseutuja”. Siellä ”[S]uo- 
malainen asutus ulottuu Kainuunjokeen ja Luulajajärveen ja Ruotsin 
lappalaisetkin puhuvat suomea” (Näsi 1936). 

Näsin kirjan harvoista teksteistä on luettavissa myös muita mielen- 
kiintoisia yksityiskohtia, jotka avaavat ikkunoita erilaisten Lappiin 
liittyvien käsitteiden käyttöön 1900-luvun alkupuoliskolla. Yhdessä 
Näsin kuvassa on ”Lannarn syntyä oleva Lapin äiti ja hänen poromie- 
hensä, tosin vielä kompsiossa? (Näsi 1936). ”Lapin äidin? päällä on 
saamenpuku, ja kuvassa on myös kaksi muuta hymyilevää saamen- 
pukuista naista. Käsite Lapin äiti näyttää tässä viittaavan lappalaisessa 
eli saamelaisessa kulttuuripiirissä elävään henkilöön. Sekä naisen 
vaatteet että Näsin tulkinta hänestä viittaavat siihen, että lannan syn- 
tyisestä eli suomalaisesta naisesta on tullut Lapin äiti avioliiton kaut- 
ta. Hän on Näsin mielestä jollain tapaa saamelaistunut ja saamelais- 
tenkin mielestä ainakin ansainnut oikeuden käyttää saamenpukua. 

Seuraavalla sivulla teoksessa esiintyy "Lapin mies’, joka on ”opas 
sauvomaan”. Kuvan mies sauvoo venettä joella ja on pukeutunut 
talonpoikaisiin vaatteisiin, ei saamenpukuun tai esimerkiksi poron- 
nahkaiseen vaatetukseen. Tässä yhteydessä ei ole selvää, tarkoittaako 
Lapin mies saamelaista. Voi olla, että ilmaisu viittaa yksinkertaisesti 
Länsi-Lapissa asuvaan mieheen. 

Matkaoppaassaan Näsi ei ota kantaa Lapin läänin sijoittumiseen, 
vaikka näyttääkin selvästi ajattelevan, että ainakaan Tornio ei vielä ole 
Lappia. Sen sijaan hän kirjoittaa aiheesta Suomen Kuvalehteen avoi- 
mesti vuonna 1948: 

[J]o pirkkalaisliikkeen aikana puhuttiin vain ”Pohjan puolesta” ja ”Lap- 
pi” oli lappalaisten asumasijoilla tuntureiden maailmassa, koska valtajo- 
kien varret alkoivat jo saada kiinteän, ”peräpohjalaisen? asutuksen. [...] 
On vaikea käsittää, mitä ja kenelle siitä on etua, että Lappi lasketaan yh- 
tä alemmaksi, niin että kohta sen asukkaiksi myös oululaisetkin luetaan. 
[...] Ne, jotka nimeä uudelle läänille aikoinaan keksivät, eivät olleet tietoi- 
sia näistä asianjuurista. ”Pohjan lääni” olisi vastannut paremmin historiaa 
ja tosiasioita. (Näsi 1948.) 


Näsi moitti kirjoituksessaan erityisesti sitä, että Lappi-nimityksestä 
pyrittiin tekemään myös maakunnan nimeä. Lääni oli hallinnollinen 
rakenne, kun taas maakunta kytkeytyi Näsin ajattelussa ihmisten kä- 
sityksiin omasta itsestään, siis eräänlaiseen alueellisen identifikaa- 
tioon. Maakunnan muotoileminen uusiksi näytti Näsin silmissä 
pahemmalta kuin jo sinänsä epäonnistuneen hallinnollisen rajan ve- 
täminen: 


Puhuttakoon vain ”Lapin läänistä? tai ”Rovaniemen läänistä” joka se- 
kin olisi asiallisempi ja kohta ilmaisisi hallintopaikan nimen ja olisi joh- 
donmukainen Oulun läänin kanssa, josta uusi lääni on lohkaistu, mutta 
emme puhu Lapista maakuntana muulloin, kun vasta sitten, kun on ky- 
symyksessä huomattavasti Rovaniemen pohjoispuolella olevat seudut. Sil- 
loin emme petä etelän variksia, jotka jo kohta Oulun pohjoispuolella al- 
kavat poroja ja peskiukkoja tähyillä, mutta saavat pettyä monen monta 
kertaa ennen kuin kaivattujaan näkevät. (Näsi 1948.) 


Samaan tapaan Näsin kanssa kirjoitti Rovaniemellä asunut kirjailija 
ja kulttuuripersoona Annikki Kariniemi-Willamo. Hän torjui ajatuk- 
sen lappilaisuudestaan vuonna 1955 Kaltio-lehdessa seuraavasti: 


Sillä en voi ajatellakaan, että meitä kutsuttaisiin lappilaisiksi. Mielestäni 
siinä on jonkinlainen diminuutiiviin [hellittelymuotoon] viittaava ajatus. 
Vaikka ei siinä luonnollisesti sitä ole. On se myöskin kovin pihistävästi sa- 
nottu. Silloin kun kerran voidaan sanoa peräpohjalainen, tai tuo edellä- 
käyttämäni muoto peräpohjolalainen. Se on sentään jämerää sanoa noin 
meistä, jotka kuulumme iänkaikkisen vanhaan Perä-Pohjolan tai perä- 
pohjolan tai Perä-pohjolan asuma-alueeseen. (Kariniemi-Willamo 1955.) 


Uuden Lapin läänin perustaminen näytti keinotekoiselta ilmeisesti 
juuri historiallisen Peräpohjolan eteläisemmissä osissa eli nykyisen 

Lapin maakunnan lounaiskolkassa. Kuten Näsin vanhemmasta teks- 
tistä ilmenee, jossain kohtaa Rovaniemen pohjoispuolella sana Lappi 
vaikutti liittyvän jo kitkattomammin alueen kulttuuriin ja historiaan. 
Näsi ei piirrä Lapille tarkkaa etelärajaa, mutta mainitsee, että seutu on 
huomattavasti Rovaniemen pohjoispuolella. 

Satunnaiset 1960- ja 1970-lukujen kuvaukset heijastelevat sanaan 
Lappi liittyvien mielikuvien historiaa samansuuntaisesti kuin aiem- 
mat anekdootit. Esimerkiksi Käsivarren porosaamelainen Aslak Juuso 
(1887-1969) puhuu vuonna 1969 julkaistussa Kaijukka-dokumen- 
tissa Lapista silloin, kun viittaa saamelaisiin. ”Lapin ihmiset? ovat 
Juuson puheessa lappalaisia, siis saamelaisia, ja myös Lapin mies on 
saamelainen. Kaikki Lappi-sanan johdannaiset liittyvät siis saamelai- 
siin (vrt. Lehtola 2015, 114-115). Myös Juusoa haastatteleva Juhani 
Lihtonen käyttää sanaa Lappi samalla tavalla eli viittaa sillä etnisiin 
saamelaisiin ja heidän kulttuuriinsa. Juuson ja Lihtosen keskustelu 
heijastaa selvästi maailmaa, jossa Lappi ei ulotu Rovaniemelle, puhu- 
mattakaan Kemin-Tornion seudusta, vaan samaistuu pohjoisempana 
asuviin saamelaisiin ja heidän asuma-alueeseensa. 

Yksi mielenkiintoinen lähde sanan Lappi erilaisiin käyttöihin on 
tunnettu pohjoisen vierailija, presidentti Urho Kekkonen (1900- 
1986). Hän kirjoitti alun perin vuonna 1952 ja uudelleen vuonna 
1977 julkaistussa kuvauksessaan ”lapinhäistä”. Lapinhäät järjestettiin 
Karesuvannossa, ja morsiusparina olivat Elli-Marja Valkeapää ja Nils 
Labba, molemmat Käsivarren seudun porosaamelaisia (Kekkonen 
1977, 109-120). Kekkonen oli häissä vieraana ja kirjoitti niistä Uuteen 
Kuvalehteen kuvauksen, jonka julkaisi myöhemmin kirjassaan Mat- 
kakuvia Kainuusta ja Lapista. Sana Lappi näyttää samaistuvan täs- 
sä yhteydessä selvästi siihen vanhaan Lappiin, jonka ytimessä olivat 
saamelaiset. Toisessa alun perin vuonna 1955 julkaistussa tekstissään 
Kekkonen puhuu kuitenkin Länsi-Lapista ja Lapista selvästi maantie- 
teellisinä alueina kuvatessaan retkeään Pallaksen alueelle. Tässä ku- 
vauksessa sana Lappi viittaa uuteen Lapin lääniin liittyvään laajem- 
paan maantieteelliseen seutuun, ei siis niinkään pelkästään pohjoisen 
saamelaisalueeseen tai etniseen ryhmään tai sen kulttuuriin (Kekko- 
nen 1977, 121-142). Toisaalta tässäkin tekstissä Lapin mies näyttää 
viittaavaan saamelaiseen poromieheen ja lapin kieli saamen kieleen. 
Tavallaan sana Lappi viittaa Kekkosen kirjoituksissa siis kahteen eri- 


27 


https://doi.org/10.21435/tl.273 


Aluksi 


laiseen asiaan - vanhaan saamelaiseen Lappiin ja uuteen laajempaan 
Lappiin, jossa asuvat ”herrat ja narrit, emännät ja isännät, ikäjätkät 
ja poromiehet” ja jossa on monenlaisia ”elämisenkeinoja” (Kekkonen 
1977, 122). 

Vaikka Lappi assosioituu vielä 1900-luvun alku- ja keskivaiheiden 
esimerkeissäni pääosin saamelaisiin ja saamelaisuuteen, on merkille 
pantavaa, että tällekään Lapille ei ollut aivan helppoa piirtää tarkkaa 
rajaa. Kuten esimerkiksi Valde Näsi asian ilmaisee, Lappi on jossain 
siellä, missä ”peskiukkoja” eli saamelaisten perinteisiin poronkarvai- 
siin asuihin pukeutuneita miehiä alkaa esiintyä. Tutkija Anssi Paasi 
liittää tämän maantieteellisen epäselvyyden porosaamelaisten van- 
haan vuotuiskiertoon: koska osa saamelaisista liikkui laajalla alueella 
ja juti poroineen talvisin kauaksikin etelään, oli suomalaisen tai ruot- 
salaisen näkökulmasta epäselvää, mistä Lappi tarkkaan ottaen alkoi 
(ks. Paasi 1988, 4). 

Vaikka Annikki Kariniemi-Willamo ja Valde Näsi sekä myöhem- 
min tutkijoista esimerkiksi Anssi Paasi pitivät Lapin läänin perus- 
tamista historiantajun puutetta osoittavana toimenpiteenä, voitai- 
siin asiaa tarkastella vielä toisesta näkökulmasta. Kuten Veli-Pekka 
Lehtola huomauttaa, Lapin maakuntahenki kehittyi 1900-luvun alus- 
sa hallinnon päätösten lisäksi myös kulttuurityön, kuten kirjallisuu- 
den, musiikin, kuvataiteen ja näyttämötaiteen kehyksissä (Lehtola 
1997, 36). Nämä vuosisadan alun kulttuurituotteet puolestaan näyttä- 
vät usein ammentaneen Lapin historiasta sellaisena kuin se aikalaisil- 
le näyttäytyi. Huomattavan usein tarinoiden kehyksenä olivat suo- 
malaisten uudisasukkaiden ja saamelaisten kulttuurien kohtaamiset, 
joilla on todellinen historiallinen tausta. Uusi lappilainen ”identiteet- 
ti” rakentui näin ollen myös aikaisemman historian varaan, vaikka- 
kin taiteilijoiden uudelleen tulkitsemana ja sittemmin hallinnollisen 
päätöksen myötävaikutuksesta. Tämä merkitsee sitä, että modernia 
Lappia ei suinkaan keksitty Lapin lääniä perustettaessa - vanha hal- 
linnollinen, kulttuurinen ja käsitteellinen todellisuus käännettiin pi- 
kemminkin hieman uuteen asentoon, joka edelleen jatkoi prosessoi- 
tumistaan 1900-luvun kuluessa. 

Tämän teoksen kontekstissa esittelemieni puhetapojen merkitys 
on siinä, että ne johdattelevat kohti Lappi-käsitteen historiallista mo- 
ninaisuutta ja prosessuaalisuutta pelkästään viimeisen hieman yli sa- 

dan vuoden aikajanalla. Vaikka Lappi ja erityisesti lappalaisuus liit- 
tyivät varsinkin 1900-luvun alkupuolella selkeästi saamelaisiin, on 
kielenkäytössä myös selkeää muutosta, jonka myötä Lappi siirtyy laa- 
jemman alueen nimeksi ja esimerkiksi peräpohjolalaisista alkaa tulla 
lappilaisia. 

Historia on 2020-luvun Lappiin liittyvissä puhetavoissa läsnä vielä 
uusin kerrostumin. Yhtenä uutena mutta varsin merkittävänä tausta- 
na nykyisille keskusteluille voidaan pitää 1900-luvun jälkipuoliskon 
aluepoliittisia ja sittemmin Lapin luonnon herkkyyttä korostavia pu- 
hetapoja. Noin 1960-luvulta alkaen suomalaisissa yhteiskunnallisissa 
keskusteluissa alkoi korostua puhe luonnonoloiltaan epäedullisesta 
Lapista, jonka elämää turvaamaan on suunnattava aluepoliittisia toi- 
menpiteitä. Sosiologi Jarno Valkosen mukaan tämä puhe tuotti samal- 
la voimakasta mielikuvaa Lapin alemmuudesta - Lappi hahmottui 
eräänlaisena kehitysmaana, olkoonkin, että sen luonnonvaroissa näh- 
tiin hyödynnettävää potentiaalia ( Valkonen 2003, 90-95). Luonnon- 
varojen merkitystä korostavan puheen rinnalle alkoi 1900-luvun lop- 
pua kohden nousta Lapin luonnon haavoittuvuutta, uhanalaisuutta ja 
arktisuutta korostavia puhetapoja. Nämä vahvistivat edelleen kuvaa 
Lapin alueen erityisyydestä Suomen rajojen sisällä ( Valkonen 2003, 
96-106). Tämä historiallisesti hieman uudenlainen luontopuhe nä- 
kyy myös tämän teokseni haastatteluissa useassa kohdin ja muodos- 
taa merkittävän taustan ihmisten identiteettipoliittisille pohdinnoille. 

Nykyiseen identiteettipoliittiseen ilmastoon vaikuttaa luonnolli- 
sesti myös saamelaisen kulttuurin merkityksen muutos. Saamelais- 
kulttuuri on 2000-luvulla hyvin erilaisessa yhteiskunnallisessa ja 
poliittisessa asemassa kuin 1900-luvun alussa tai puolivälissä. Saa- 
melaisuus ei ole torjuttua vaan haluttua. Esimerkiksi Suomessa saa- 
melaiskäräjien vaaliluetteloon pyrkii enemmän ihmisiä kuin sinne 
hyväksytään, ja kulttuuri yleensä ottaen on kokenut huomattavan yh- 
teiskunnallisen arvonnousun. Tähän liittyy samalla se, että suomalai- 
suus kategoriana on Lapissa uudenlaisten kamppailujen kohteena. 
Suomen valtio mutta mahdollisesti myös niin sanottu suomalainen 
valtaväestö nähdään aiempaa kriittisemmässä valossa; toisinaan avoi- 
mesti kolonialistisen tai asuttajakolonialistisen (Kuokkanen 2018; 
2020) projektin toteuttajina. Suomalaisuudella on siis aiempaa huo- 
nompi tai ainakin säröytyneempi kaiku, eikä suomalaisena olemiseen 


29 


https://doi.org/10.21435/tl.273 


Aluksi 


välttämättä liity ainakaan erityistä vetovoimaa. Samanaikaisesti suo- 
malaisuuden sisällöstä kamppaillaan hieman eri tavalla valtakunnalli- 
sessa politiikassa, jossa varsinkin uusnationalistiset ja oikeistopopu- 
listiset liikkeet nimenomaan korostavat suomalaisuuden myönteistä 
merkitystä. Hypoteesini tutkimusprosessin alussa oli, että nämäkin 
uudenlaiset kamppailut ovat muuttaneet Lapin rajamaata. Kysymyk- 
set sekä saamelaisuudesta että suomalaisuudesta ovat politisoituneet 
monin tavoin ja mahdollisesti monimutkaisemmin kuin esimerkiksi 
pelkän saamelaismääritelmäkiistan perusteella voisi päätellä. Tämä 
lähtökohta osoittautui tutkimuksen aikana oikeaksi, ja palaan siihen 
teokseni eri vaiheissa. 


2020-luvun Lapin monet kulttuurit 


Olen rajannut tutkimustani maantieteellisesti niin, että keskityn eri- 
tyisesti nykyisen Lapin maakunnan keskivaiheille, alueeseen, johon 
kuuluvat suurin piirtein Rovaniemen, Kemijärven, Kolarin, Kittilän, 
Muonion, Sodankylän, Pelkosenniemen, Savukosken ja Sallan kun- 
nat. Alue on lähellä sitä seutua, jota Maria Lähteenmäki kutsuu 
Keski-Lapiksi ja johon hän liittää myös keskilappilaisen identiteetin 
(Lähteenmäki 2006). Oma rajaukseni kehittyi tutkimusprosessin ai- 
kana, eikä se ole aivan tarkka. Tein tutkimusta varten kymmenen niin 
sanottua asiantuntijahaastattelua, joissa haastattelin Lapin kulttuurei- 
hin ja elämäntapoihin eri tavoin perehtyneitä ihmisiä. Näitä haastat- 
teluja tehtäessä ilmeni pian, että vaikka rajamaan käsite viittaa lähtö- 
kohtaisesti rajoiltaan epätarkkaan alueeseen, on nykyisessä Lapissa 
kuitenkin niin paljon toisistaan poikkeavia seutuja, että tarkastelu on 
mielekästä suunnata jollain tavalla tarkemmin määritellylle alueelle. 
Esimerkiksi Kemi-Tornion alue eroaa tässä kirjassa tarkastelemasta- 
ni Keski-Lapista melko selvästi. Vaikka alue kuului Lapin läänin ja 
nykyiseen Lapin maakuntaan ja sitä kutsutaan Meri-Lapiksi, se ei ole 
2020-luvun kulttuurisessa ja sosiaalisessa mielessä Lappia aivan sa- 
malla tavalla kuin vaikkapa Kittilä, saati Enontekiö tai Utsjoki. Hyvin 
pitkään seutua kutsuttiinkin Suomessa Peräpohjolaksi tai Perä-Poh- 
jolaksi eikä Lapiksi (Lähteenmäki 2006, 64-65). Käsite Peräpohjola 
on edelleen käytössä, joskin se on selvästi väistynyt esimerkiksi juuri 

Meri-Lapin tieltä. Historiallisesti Peräpohjolan ovat erottaneet poh- 
joisemmasta Lapista elinkeinorakenne, jota ovat hallinneet suurten 
jokien ympärille kehittyneet maatalous- ja kalastuskulttuurit?, sekä 
maisema, joka on osa ”Pohjanmaahan kuuluvaa Kemin-Tornion ran- 
nikkoseutua” (Raivo 2003). Seutu on elinkeinorakenteeltaan edel- 
leenkin Lapin maakunnan oloissa omaleimainen. Talouden selkäran- 
gan muodostavat suuret tehtaat, vaikka myös matkailun merkitys on 
kasvanut. Alueen asukkaat eivät myöskään välttämättä pidä itseään 
ilman muuta lappilaisina samassa merkityksessä kuin pohjoisempana 
asuvat. Pikemminkin he sijoittuvat sekä konkreettisesti että mieliku- 
vien tasolla jonnekin Lapin ja Oulun välimaastoon. 

Tämä luonnehdinta on kaikkea muuta kuin yksiselitteinen, eikä se 
tietenkään koske kaikkia Kemi-Tornion alueen asukkaita tai laajemmin 
eteläisimmän Lapin maakunnan alueen asukkaita. Epäilemättä on 
ihmisiä, joille nimenomaan lappilaisuus, merilappilaisuus tai etelä- 
lappilaisuus on keskeinen identitifikaation kohde ja henkinen kiin- 
nostuksen suunta pikemminkin pohjoisessa kuin etelässä. Melko 
yleistä kuitenkin on, että niin sanottu todellinen Lappi on paikallisten 
mielikuvissa usein vielä pohjoisempana sijaitseva alue, jonne saate- 
taan lähteä esimerkiksi vaeltamaan tai kalastamaan. Haastatteluissa 
kävi myös selväksi, että kysymyksiä Kemi-Tornion seudun asukkai- 
den mahdollisesta saamelaisuudesta tai kytköksistä saamelaiskult- 
tuuriin ei yleensä pidetä kovin mielekkäinä. Alueella tietysti asuu 
yksittäisiä saamelaisia henkilöitä, mutta monelle alueen asukkaalle 
saamelaisuus ja saamelaiskulttuurit ovat verrattain etäisiä asioita. Sen 
sijaan seudulla on vahvoja paikallisia identifikaatioita, jotka liittyvät 
varsinkin suuriin jokiin ja niiden ympäristöjen kulttuuriin. Tämä ko- 
rostuu varsinkin Tornionjoella, jossa väylänvartisuus tai tornionlaak- 
solaisuus muodostavat uniikin kulttuurisen ja sosiaalisen maiseman. 
Siihen kuuluvat lohen- ja siianpyynti, rantatörmien kookkaat talot 
sekä joen yli tapahtuva arkinen vuorovaikutus. Kemijoella jokivarti- 


2 Meri-Lappi” viittaa nimenä ennen kaikkea kahteen prosessiin: seutu kuu- 
luu hallinnollisesti Lapin maakuntaan ja tahtoo osansa Lapin matkailun 
tuotoista. Lappi-nimen valitseminen uuden läänin nimeksi liittyi alun al- 
kaen siihen, että nimeen katsottiin liittyvän arvoa matkailun näkökulmas- 
ta. Ks. Lehtola 1997, 36. 

nen kulttuuri on hieman vaisumpaa ja osin jopa lannistettua. Taus- 
talla on sotienjälkeisen joen patoamisen myötä tapahtunut lohen- 
pyynnin yhtäkkinen loppuminen ja siihen liittynyt kokonaisen 
elämäntavan tuhoutuminen. 

Myös kaikkein pohjoisin Lappi eli käytännössä Suomen nykyinen 
saamelaisalue poikkeaa tutkimukseni kontekstissa muusta Lapista. 
Ensinnäkin saamen kielet ovat siellä arkipäiväisessä käytössä ja saa- 
melaiset muodostavat selkeitä paikallisyhteisöjä. Toisaalta suomalai- 
set elävät saamelaisten kanssa samoissa yhteisöissä ja elämäntavat ovat 
osin sekoittuneita. Aiemmat kiistat saamelaismääritelmästä sijoittui- 
vat saamelaisalueille, erityisesti Inariin ja Enontekiön eteläosien ky- 
liin. Nämä olosuhteet ja keskustelut ansaitsevat ja myös vaativat omat 
tutkimuksensa. Sellaisia on kirjoitettukin, esimerkkinä Veli-Pekka 
Lehtolan Saamelaiset suomalaiset (2012; ks. myös Nahkiaisoja 2016). 

Maantieteellinen rajaukseni on joka tapauksessa jossain määrin 
keinotekoinen ja pääasiassa tutkimuksen jäsentelyä varten luotu. Kir- 
jaa ei pidä lukea tarkkana kuvauksena tietystä kulttuurimaantieteelli- 
sestä alueesta vaan pikemminkin tutkimuksena, joka painottuu kar- 
keasti ottaen keskiseen Suomen Lappiin. 

Käsittelen teoksessa lappalaisliikkeen lisäksi tarkemmin kahta 
maantieteellistä erityistapausta, jotka ovat Kemin-Sompion paliskun- 
nan seutu Savukosken ja Sodankylän kunnissa sekä Kittilän kunnan 
alue. Teen molempiin intervention, jossa käsittelen alueiden ajattelu- 
tapoja muita Lapin osioita tarkemmin. Sekä Kemin-Sompio että Kit- 
tilä edustavat tutkimuksessa ensisijaisesti itseään. Samalla ne toimivat 
vertauskuvana sille, millaisia ryhmäisyyden prosesseja keskisen Lapin 
alueella laajemminkin on meneillään. Muiden Lapin alueiden asuk- 
kaat tunnistanevat jotain kemin-sompiota tai kittilää omassa ympä- 
ristössään, mutta näkevät myös sen, että jokaisella kunnalla ja kylal- 
lä on omat erityispiirteensä. Kemin-Sompio ja Kittilä ovat kuitenkin 
esimerkkeinä kiinnostavia useammasta syystä. Molemmat sijaitsevat 
maantieteellisesti nykyisen saamelaisalueen rajalla, ja niissä eletään 
monelta osin samantapaista elämää kuin pohjoisemmilla naapuri- 
seuduilla. Sekä jotkut kittiläläiset että kemin-sompiolaiset ovat osal- 
listuneet suhteellisen aktiivisesti myös niin sanotun metsälappalais- 
liikkeen toimintaan, eli alueilla on kiinnostusta saamelaisuuteen ja 
*lappalaisuuteen” liittyviin kysymyksiin. 

Kemin-Sompio ja Kittilä ovat kiinnostavia myös sekä nykyisen 
kulttuurin että historian politisoitumisen kannalta. Molempiin aluei- 
siin liittyy paljon tarinoita, joissa Lappi ja Lanta tai erämaiden mies” 
kohtaavat ja joissa vanha lovinoitien hallitsema maa kastetaan hiljal- 
leen kristinuskoon. Sekä Kemin-Sompion seudusta, erityisesti van- 
hasta Sompiosta, että Kittilästä ovat kirjoittaneet monet kansanpe- 
rinteen kerääjät ja kirjailijat, varsinaista historiantutkimusta on sen 
sijaan hieman vähemmän. Tunnetuimpien kuvausten joukossa ovat 
kansanperinteen kerääjä Samuli Paulaharjun teokset Vanhaa Lap- 
pia ja Peräpohjaa (1923) ja Sompio: Luiron korpien vanhaa elämää 
(1939). Haastatteluaineistossani esiintyy useampia viittauksia niihin 
muinaisiin noitiin ja muihin merkkihenkilöihin, joita Paulaharju 
teoksissaan kuvaa. Kemin-Sompion alueen ja Kittilän ihmisille on siis 
identiteettipoliittisesti merkityksellistä olla esimerkiksi Akmeelin tai 
Päiviön jälkeläinen. 

Varsinkin Kittilä on ollut vireää kulttuuriseutua myös lähivuosi- 
kymmeninä. Kunnassa on vaikuttanut ja vaikuttaa suuri joukko ku- 
vataiteilijoita - Reidar Särestöniemi, Kalervo Palsa, Einari Junttila, 
Reijo Raekallio, Raisa Raekallio ja monet muut - jotka ovat olleet ra- 
kentamassa mielikuvaa siitä, mitä Lappi ja lappilaisuus ovat. Vireys 
ulottuu muillekin luovan kulttuurin aloille, kuten musiikkiin, näyttä- 
mötaiteeseen ja esimerkiksi paikallishistoriikkien ja muistelmateos- 
ten kirjoittamiseen. Luonnollisesti Kittilä tunnetaan myös 2010-luvun 
kunnallispoliittisista kiistoistaan. Tätä kulttuurin osa-aluetta ei teok- 
sessani käsitellä. 


Totta vai valhetta? 


Kirjassa on pääasiassa nominalistinen lähtökohta. En toisin sanoen 
yritä hahmottaa, millainen on vaikkapa ”todellinen Lappi” tai ”aito 
Lapin ihminen”. Sen sijaan tutkin, miten asioista puhutaan, miten nii- 
tä kehystetään ja millaisiksi niitä tuotetaan. Piirrän kuvan siitä, mil- 
laisia Lapin ihmisyyksiä tutkimusaineistossani hahmottuu ja mihin 
väestöryhmien ja kulttuuristen alueiden rajat ihmisten mielissä aset- 
tuvat (ks. Paasi 2013). 

Nominalismi yleisenä lähtökohtana soveltuu hyvin ryhmiin liitty- 
vän identiteettiajattelun ja identiteettipolitiikan tapaisten ilmiöiden 
tutkimukseen. Identifikaatiot ovat lähtökohtaisesti sosiaalisia ilmiöitä 
ja sosiaalista toimintaa, eli ne hahmottuvat erilaisten kehystämisten 
ja puhetapojen välityksellä. Myös avoimempi identiteettipolitiikka on 
korostetun selvästi kertomusten politiikkaa, jossa tuotetaan ”identi- 
teetteja” ja käydään niihin liittyviä kamppailuja. Esimerkiksi ”suoma- 
lainen”, ”saamelainen” ja ”lappalainen” ovat abstrahoituja hahmoja, 
joiden vastineet kielen ulkopuolisessa todellisuudessa ovat enemmän 
tai vähemmän epätäydellisiä. Todellisessa maailmassa on erilaisia 
ihmisyksilöitä, joiden ryhmäisyydet ja identifikaatiot eri tavoin yh- 
distyvät ja kohtaavat (vrt. Lehtola 2022). Tämä ei merkitse, että ih- 
misryhmiä ei voisi missään olennaisessa merkityksessä erottaa toi- 
sistaan. Ryhmiä ja ryhmäisyyksiä toki on olemassa. Nominalistinen 
lähtökohta kiinnittää kuitenkin huomiota ennen kaikkea siihen, että 
ryhmät ovat luonteeltaan prosessuaalisia ja usein rajoiltaan vähem- 
män selkeitä kuin esimerkiksi kansan yhtenäistä luonnetta korosta- 
vassa puheessa esitetään. 

Nominalismi ei merkitse sellaisen kannan hyväksymistä, että maa- 
ilmassa ei olisi lainkaan sosiaalisista prosesseista riippumattomia to- 
siasioita. Esimerkiksi matemaattiset ja loogiset totuudet ovat totta 
riippumatta siitä, millaisia merkityksiä niille annetaan. Lisäksi on ole- 
massa tosiasioita, joita filosofi Hannah Arendt nimittää faktuaalisiksi 
totuuksiksi (Arendt 1967; 1972; 2006; Hyvönen 2018). Faktuaaliset to- 
tuudet ovat tapahtumia, jotka silminnäkijöiden havaintojen mukaan 
ovat todella tapahtuneet, ja asioita, jotka arkisen järjen mukaan todel- 
la ovat olemassa juuri sellaisina kuin ovat. Arendtin mukaan aidosti 
hedelmällinen ja uutta luova politiikka edellyttää faktuaalisten to- 
tuuksien olemassaolon hyväksymistä. Ne muodostavat sen maaperän 
tai ”todellisuuden kudoksen? (Hyvönen 2018), jonka varassa yhteistä 
politiikkaa tehdään. Jotta yhteinen toiminta olisi mahdollista, on vält- 
tämätöntä, että faktuaalisia totuuksia ei rinnasteta mielipiteisiin tai 
korvata suoranaisilla valheilla. Tästä vaarasta Arendt varoittaa toistu- 
vasti. Totuus on usein politiikan ”alemman” tason eli valtakamppailu- 
jen ja voitontavoittelun ”vihollinen” (Arendt 1967, 15-19). Se, joka 
keskittyy kamppailemaan valtaosuuksista, ei ole kiinnostunut ensi- 
sijaisesti totuuksista vaan ainoastaan siitä, miten menestyy pelissä. 

Arendt sanoo, että tosiasiat ovat usein myös varsin haavoittuvaisia. 
Ne ovat siinä mielessä sattumanvaraisia, että monet tapahtumat his- 
toriassa olisivat voineet tapahtua myös toisin: pieni muutos olisi voi- 
nut kääntää historian kulkua. Tämä sattumanvaraisuus saa tosiasiat 
näyttämään Arendtin mielestä toisinaan niin horjuvilta, että ihmiset 
on suhteellisen helppo saada epäilemään niiden todenmukaisuutta. 
Fpäilyksien herättämiseen riittää taitava propaganda tai yksinkertai- 
sesti se, että jonkin tapahtuman todellisuus yksinkertaisesti kiistetään 
tarpeeksi monta kertaa. 

Arendtin yksi oma esimerkki faktuaalisesta totuudesta on se, että 
Saksa hyökkäsi toisessa maailmansodassa Belgiaan eikä toisinpäin. 
Toinen esimerkki on, että vaikka Neuvosto-Venäjän historiankirjoi- 
tus sittemmin väitti toisin, Neuvostoliitossa eli ja vaikutti vaikutus- 
valtainen henkilö nimeltään Lev Trotski. Saamelaiskeskustelussa 
esimerkki merkittävästä faktuaalisesta totuudesta voisi olla se, että 
saamelaiskieliä puhuvat ihmiset olivat pitkään pääväestönä paljon 
nykyistä Suomen saamelaisaluetta laajemmalla seudulla (Lehtola 
2015, 35-36). 

Monimutkaisempi mutta tämän kirjan kannalta tärkeä faktuaali- 
nen totuus on se, että sanalla lappalainen on ollut historiassa hieman 
erilaisia merkityksiä. Ruotsin ja Venäjän vallan aikaisissa virallisissa 
asiakirjoissa se viittasi henkilöiden pääasiallisiin elinkeinoihin, ku- 
ten kalastukseen, metsästykseen ja poronhoitoon, jotka erosivat uu- 
disasutuksen pääelinkeinosta eli maanviljelyksestä ja karjanpidosta 
(Lehtola T 1996, 58). Lappalaiseksi saatettiin näin ollen merkitä mui- 
takin kuin saamelaisia, vaikka on osin epäselvää, miten yleisiä tällai- 
set tapaukset olivat. Esimerkiksi Inarissa verolappalaiseksi merkityt 
henkilöt ovat olleet Tarja Nahkiaisojan mukaan lähes poikkeuksetta 
etnisesti (inarin)saamelaisia (Nahkiaisoja 2016, 27). Samuli Onnela 
puolestaan esittää, että Suur-Sodankylän 1700-luvun verokirjoissa oli 
lappalaiseksi merkittyinä myös suomalaistaustaisia ihmisiä (Onnela 
2006, 31). Tämän kirjan taustojen kannalta on tärkeää, että kun ai- 
kaisemmin lappalaiseksi merkitty henkilö perusti uudistilan, hänet 
merkittiin verokirjoissa uudistilalliseksi eikä enää lappalaiseksi (Nah- 
kiaisoja 2016, 60; Onnela 2006, 31). 

Metsälappalaiskiistassa on kyse osin juuri siitä, kuinka nopeasti ja 
missä määrin uudistilalliseksi merkityt saamelaiset tai heidän jälke- 

läisensä menettivät yhteytensä saamelaiseen kulttuuriin. Esimerkiksi 
Veli-Pekka Lehtola arvioi, että usein uudistilalliseksi ryhtyminen 
merkitsi nimenomaan kulttuurinvaihdosta (Lehtola 2022, 176). Se 
tiedetään joka tapauksessa, että esimerkiksi Kemin Lapissa paikalli- 
nen saamen kieli taantui uudisasutuksen leviämisen jälkeen asteit- 
tain, kunnes katosi viimeistään 1800-luvun lopussa (Onnela 2006, 
586). Kielen katoaminen on puolestaan kulttuurin kannalta merkityk- 
sellinen prosessi. Kieli on oman yhteisön keskeinen tunnusmerkki, ja 
ajatukset ja merkitykset välittyvät sukupolvelta toiselle nimenomaan 
kieliyhteisön käyttämän kielen käsitteissä ja rakenteissa (vrt. Lehtola 
2022, 42-43; Nykänen 2012, 48-58). Merkitykset voivat tietysti siir- 
tyä kielestä toiseen, eikä kielen katoaminen tarkoita automaattisesti 
kulttuurin täydellistä katoamista. Todennäköistä kuitenkin on, että 
kun kieli häviää, joutuvat myös ajattelutavat muutokseen. 

Yhtä lailla merkittävä faktuaalinen totuus on se, että 1900-luvun 
suomalaisessa kielenkäytössä sana lappalainen tarkoitti usein yksin- 
kertaisesti etnisesti saamelaista henkilöä. Sanaa on ilman muuta voitu 
käyttää myös muissa merkityksissä — esimerkiksi kuvaamaan yleensä 
Lapin asukkaita tai vaikkapa poromiehiä - mutta saamelaisuuteen 
liittyvä merkitys on selkeä ja tunnistettava (ks. saamelaisten poro- 
miesten aiheeseen liittyvistä käsityksistä Nykänen & Valkeapää 2016). 
Konkreettinen esimerkki käsitteiden lappalainen ja saamelainen tii- 
viistä yhteydestä on vuoden 1981 Uusi sivistyssanakirja, jossa sanan 
saamelainen kohdalla on selityksenä yksinkertaisesti ”(lap. sabmelas), 
lappalaiset” (Aikio 1981, 537). Saamelaiset ja lappalaiset ovat sivistys- 
sanakirjassa yksi ja sama väestöryhmä, jonka kieli on ”lappia” (seli- 
tyksen lyhennys lap.). Sana saamelainen on vaatinut selittämistä si- 
vistyssanakirjassa ilmeisesti siksi, että saamen kielestä suomennettu 
termi ei ollut monille suomalaisille vielä yhtä tuttu kuin vanhastaan 
käytetty sana lappalainen. 

Faktuaalinen totuus on myös se, että sanaan lappalainen liittyi 
1900-luvulla paikoin väheksyviä merkityksiä kuten saamelaiskult- 
tuuriin liittyviin puhetapoihin muutoinkin. Käsite liitettiin alkeelli- 
suuteen, vanhakantaisuuteen ja esimerkiksi sellaiseen luonnehdin- 
taan kuin ”vääräsäärinen” (Lehtola 1999). Saamelaisten kulttuurin 
arvonnousun myötä sana lappalainen korvautuikin hiljalleen sanalla 
saamelainen, kun saamelaiset alkoivat käyttää omakielistä nimitystä 

itsestään myös valtakielessä (nykyisen pohjoissaamen säpmelas, Leh- 
tola 2015, 131-132). Näiden käsitehistoriallisten prosessien ymmär- 
täminen on tärkeää, kun arvioidaan nykyisiä tapoja tehdä identiteet- 
tipolitiikkaa. 

On syytä korostaa, että faktuaalisten totuuksien hyväksyminen ei 
merkitse asioiden paikalleen naulaamista tai keskustelun loppua vaan 
ainoastaan sitä, että on olemassa yhteisesti jaettuja tosiasioita, joiden 
merkityksestä voidaan käydä keskustelua ja olla eri mieltä. Asiat näyt- 
tävät ja tuntuvat ihmisistä erilaisilta, ja yksilöt myös muistavat tapah- 
tumia toisistaan poikkeavilla tavoilla. Arvotamme tekoja ja ilmiöitä 
eri tavoin, eivätkä käsitykset oikeudenmukaisuudesta ole aina yhte- 
neväisiä. Nämä kaikki ovat kuitenkin eri asioita kuin tapahtuneiden 
tosiasioiden kieltäminen tai korvaaminen vaihtoehtoisilla historioil- 
la. Pyrin teoksessani huolellisuuteen sen suhteen, mitä menneisyyden 
ja nykyisyyden tapahtumista eli faktuaalisista totuuksista todella tie- 
dämme - siis missä suhteissa erilaiset ryhmät ovat esimerkiksi olleet 
tunnistettavasti erilaisia tai toisaalta samanlaisia. 


Menetelmät ja aineistot? 


Tutkimukseni on laadullinen. Tarkoituksena ei ole toisin sanoen esit- 
tää määrällisiä tai tilastollisia väittämiä lappilaisuuteen liittyvistä tee- 
moista. Sen sijaan hahmotan sitä merkitysten kenttää, jota Lapissa 
2000-luvulla asuvat ihmiset liittävät elinympäristöönsä ja sen sosiaa- 
lisiin ryhmiin. 

Esittämäni tulkinnat liittyvät ensisijaisesti niihin henkilöihin, jotka 
ovat antaneet haastatteluita tai kirjoittaneet tekstejä tutkimustani var- 
ten. On mahdollista, että toiset yksilöt olisivat muotoilleet asioita hie- 
man eri tavoin. Tulkintani eivät kuitenkaan pelkisty vain yksittäisten 
ihmisten ajatusmaailman tai puheen esittelyyn. Yksittäisissä tapauk- 
sissa on nimittäin myös aina jotain yleistä ja jaettua. Pyrkimykseni on 


3 Kuvaan tiedonkeruun menetelmät ja aineistot tässä tiivistetysti. Molem- 
pien laajempi ja yksityiskohtaisempi kuvaus sekä perustelut erilaisten ai- 
neistojen valinnoille löytyvät kirjan lopusta erillisestä liitteestä. 

ollut, että tulkinnat ovat vähintään siirrettävissä suurin piirtein analo- 
gisiin tilanteisiin. Siirrettävyys koskee ennen kaikkea haastateltavieni 
kanssa samankaltaisissa ympäristöissä ja elämäntilanteissa olevia lap- 
pilaisia ihmisiä mutta rajoitetussa määrin myös yleisemmin henkilöi- 
tä, jotka asuvat valtakulttuurin ja alkuperäiskansan tai muun vähem- 
mistön kulttuurisessa rajamaastossa. Jälkimmäisessä tapauksessa on 
mahdollista vertailla sitä, ovatko rajamaiden ihmisten muodostamat 
sosiaaliset kategoriat joissain suhteissa samantapaisia. 

Aineistoni on verrattain laaja ja monelta osin kyllääntynyt. Sekä 
haastattelujen vastauksissa että kirjallisissa aineistoissa toistuvat toi- 
sin sanoen samat tai samantapaiset puhetavat ja luokitukset. Kyllään- 
tyneisyys ohjaa ajattelemaan, että aineistoni on tarpeeksi laaja luo- 
maan pohjaa myös suhteellisen laajoille tulkinnoille. Arvioin, että 
vähintään tavoite siirrettävyydestä toteutuu kiitettävästi. Vaikka jois- 
sain Lapin kylissä ajateltaisiin osin eri tavalla kuin aineistoni antaa 
olettaa, on todennäköistä, että tulkinnoissa on myös tuttuja sävyjä. 

Olen analysoinut aineistoa teoriaan ja tutkimuskysymyksiini pe- 
rustuvan teemoittelun keinoin. Käytännössä olen etsinyt aineistosta 
ennalta määrättyihin teemoihin liittyviä osuuksia ja merkityksiä. 
Olen pyrkinyt pitämään asetelman jatkuvasti teoreettisesti mahdolli- 
simman jäntevänä: tavoitteena on ollut, että teemoittelua ohjaa mie- 
luummin teoreettinen keskustelu kuin omat ennakkokäsitykseni. 
Henkilökohtainen vaikutukseni tutkimukseen on tästä huolimatta nä- 
kyvissä. Olen päättänyt esimerkiksi sen, millaista identiteettipoliittis- 
ta teoriaa sovellan ja mitä aineistolta tarkkaan ottaen kysyn. Vaikka 
olen nojannut tietoisen voimakkaasti teoriaan, olen pyrkinyt olemaan 
herkkä myös aineistosta nouseville uusille ajatusmalleille ja -suunnil- 
le. Tällainen on esimerkiksi vesistöjen merkityksen korostuminen, 
jota käsittelen luvussa kuusi. 

Aineiston ytimen muodostavat avoimet teemahaastattelut, joissa 
haastateltiin kaikkiaan 38 eri henkilöä. Haastateltavista 21 oli miehiä 
ja 17 naisia. Teemahaastattelut jakautuivat neljään ryhmään: 1) Asian- 
tuntijahaastattelut (10 henkilöä), 2) Metsälappalaisliikkeen aktiivien 
haastattelut (6 henkilöä), 3) Kemin-Sompion alueella asuvien ihmis- 
ten haastattelut (11 henkilöä) ja 4) Kittilän alueella asuvien ihmis- 
ten haastattelut (11 henkilöä). Haastatteluiden tekijöitä oli yhteensä 
kuusi. Itseni lisäksi haastattelijoina toimivat avustavat tutkijat Jussi 

Lyttinen, Vilma Romsi, Pekko Riihonen, Merja Lahtela ja Tuomas 
Leppiaho. Haastattelijoiden erilaiset omat puhetavat näkyvät tekstin- 
netyssä aineistossa jonkin verran, mutta ne eivät vaikuttaneet käsi- 
teltyjen pääteemojen sisältöihin tai aiheiden käsittelyn järjestykseen. 
Kaikki haastattelijat kysyivät haastateltavilta siis etukäteen suunni- 
tellut kysymykset sovitussa järjestyksessä. Selvimmin haastattelijoi- 
den henkilökohtainen panos näkyi siinä, että he esittivät spontaaneja 
jatkokysymyksiä haastateltaville hieman erilaisin tavoin. Olen pyrki- 
nyt aineistoa analysoitaessa ottamaan huomioon sen, jos haastatteli- 
jan henkilökohtainen panos näyttää vaikuttavan vastauksiin erityisen 
selkeästi. Aineisto on niin kyllääntynytttä, että kokonaisuudessaan 
pidän tutkijoiden henkilökohtaisen panoksen merkitystä pienenä ja 
aineistoa siltä kannalta luotettavana ja tutkimukselle hedelmällisenä. 
Asiantuntijoiden ryhmän muodostivat omalla nimellään esiinty- 
vät henkilöt, jotka ovat työnsä tai henkilöhistoriansa vuoksi perehty- 
neitä lappilaisiin kulttuureihin. Heitä olivat ylilääkäri Antti Liikka- 
nen, kirjailija Unto Matinlompolo, tutkija-taiteilija Mervi Löfgren, 
Särestöniemen museon vt. johtaja Tuija Alariesto, tutkija Maria Hak- 
karainen, kirjailija-toimittaja Pekka Juntti, Paliskuntain yhdistyksen 
toiminnanjohtaja Anne Ollila, valokuvataiteilija Jaakko Heikkilä, kir- 
jailija-toimittaja Tapani Niemi ja kirjailija ja kulttuurituottaja Olli 
Tiuraniemi. Asiantuntijoiden haastatteluiden tarkoituksena oli luo- 
da alustavaa kuvaa tutkimuskentästä ja kerätä toisaalta jo varsinaisiin 
tutkimuskysymyksiini liittyviä käsityksiä. Myöhempien teemahaas- 
tatteluiden kysymykset perustuivat osittain asiantuntijahaastatteluis- 
sa ilmi tulleisiin uusiin ajatuksiin. Erityisesti vesistöjen ja toisaalta 
toiminnan ja toiminnallisuuden merkitys identiteettipoliittisina re- 
sursseina tulivat esiin jo asiantuntijahaastatteluissa. 
Metsälappalaisliikkeen aktiivien haastattelut toteutettiin vuoden 
2018 Kittilän Metsälappalaispäivien yhteydessä. Haastattelut keskit- 
tyivät lappalaisuuteen ja metsälappalaisliikkeen merkitykseen. 
Kemin-Sompion haastattelut toteutettiin puolestaan vuonna 2020. 
Haastatteluiden erikoispiirre oli se, että kaikki haastateltavat olivat 
jollain tavalla kytköksissä poroelinkeinoon. Tavoitteena oli tietoisesti 
jäsentää sitä, millaisia identifikaation ulottuvuuksia nimenomaan po- 
ronhoitoon Keski-Lapissa liittyy. Kemin-Sompio sopii tällaisen ai- 
heen tutkimukseen hyvin: paliskunta on eloporoluvultaan Suomen 

suurin, ja poronhoidolla on seudulla suuri kulttuurinen merkitys. 
Myös Kittilän haastattelut toteutettiin vuonna 2020. Toisin kuin Ke- 
min-Sompiossa, Kittilässä ei haettu haastateltaviksi vain poroelinkei- 
noa harjoittavia ihmisiä tai siihen läheisesti kytköksissä olevia. Sen 
sijaan oli sattumanvaraista, millaisia elinkeinoja haastateltavat har- 
joittivat tai olivat harjoittaneet. Yksi haastatelluista oli kuitenkin pää- 
toiminen poronhoitaja, ja useammalla oli poronhoitoon väljempiä 
kytköksiä, kuten suvussa aiemmin harjoitettua pienimuotoista po- 
ronhoitoa. Lisäksi useammalla haastateltavalla oli joko aiempia tai 
nykyisiä kytköksiä maatalouteen. Monet harjoittivat myös eräänlaista 
puolittaista omavaraistaloutta: he kalastivat ja metsästivät, ja huomat- 
tava osa vuotuisesta ravinnosta saatiin ympäröivästä luonnosta. Sekä 
Kemin-Sompion että Kittilän haastateltavat asuivat kaikki vakituisesti 
alueella ja olivat sieltä lähtöisin. 

Teemahaastattelujen ryhmät eivät ole toisistaan täysin erillisiä. 
Kemin-Sompion seudulla ja Kittilässä haastatellut henkilöt saattavat 
esimerkiksi suhtautua myönteisesti metsälappalaisliikkeeseen tai vä- 
hintään tuntea siinä aktiivisesti toimivia. Eri aineistojen analyysin 
tarkoituksena ei ole väittää, että metsälappalaisliikkeen aktiivit ajat- 
telisivat tai puhuisivat yhdellä tavalla ja muut kemin-sompiolaiset tai 
kittiläläiset toisella tavalla. Aineistot ovat kuitenkin selvästi eri tavoin 
painottuneita. Metsälappalaisaineisto kytkeytyy selvimmin ajankoh- 
taiseen identiteettipoliittiseen keskusteluun, kun taas Kemin-Som- 
pion ja Kittilän aineistot liikkuvat pikemminkin sen laidoilla, erityi- 
sesti Kittilä-aineisto. Metsälappalaisaineistossa puhuvat ihmiset, jotka 
kokevat olevansa metsälappalaisia tai pitävät asiaa muuten hyvin tär- 
keänä. Muiden aineistojen haastateltavat saattavat kokea (tai olla ko- 
kematta) samalla tavalla, mutta heitä ei ole valittu haastatteluun tä- 
män näkemyksen perusteella. 

Teemahaastattelujen ohella merkittävän osan aineistosta muodos- 
tavat avoimen kirjoituspyynnön kautta saadut kirjoitukset. Vastaan- 
otin kirjoituspyynnön pohjalta kuusitoista (16) kirjoitusta, joista viisi 
(5) miehiltä ja yksitoista (11) naisilta. Kirjoituksia tuli eri puolilta La- 
pin maakuntaa, mikä rikastaa aineiston kokonaisuutta selkeästi. Kir- 
joituspyynnön kautta tulleessa aineistossa nousee esiin esimerkiksi 
kriittisemmin Lappia koskeviin stereotypioihin liittyviä näkemyksiä. 

Anonyymeihin aineistoihin eli muihin kuin asiantuntijoiden haas- 
tatteluihin on viitattu teoksessa seuraavilla lyhenteillä: MLA (metsä- 
lappalaisaineisto), KSA (Kemin-Sompio-aineisto), KIA (Kittilä- 
aineisto) ja KA (Kirjoituspyynnön kautta tullut aineisto). Haastatelta- 
vien sukupuolta tai ikää ei ole mainittu sitaattien yhteydessä. Aihepii- 
rini on paikallisella tasolla osittain ristiriitoja aiheuttava, mistä syystä 
aineisto on anonymisoitu. 

Kirjassa on myös runsaasti täydentävää aineistoa, jota olen kerän- 
nyt erilaisista julkisista lähteistä eli pääasiassa journalistisesta medias- 
ta, sosiaalisesta mediasta ja aihepiiriini liittyvistä kirjoista sekä muis- 
ta julkaisuista. Keskeisen media-aineiston muodostavat Sodankylästä 
käsin toimitetut kotiseutulehdet Sompio ja Pohjoiskaira. Lehdet voi 
mieltää yhden tilattavan kotiseutulehden jatkumona, joka tosin on 
hyvin monivaiheinen. Lehti ilmestyi nimellä Sompio 16.3.1978- 
27.7.1987, nimellä Pohjoiskaira 5.8.1987-2.8.1993 ja jälleen nimellä 
Sompio alkaen 9.8.1993. Olen käynyt tutkimusta varten läpi lehtien 
vuosikerrat väliltä 1978-1998. 

Lisäksi olen seurannut aktiivisen tutkimukseni aikana 2018-2021 
ja myös sitä ennen eli suurin piirtein vuosina 2005-2017 yleisesti sekä 
suomalaista journalistista mediaa että sosiaalista mediaa. Olen koon- 
nut molemmista arkistoa saamelaismääritelmään liittyvistä keskuste- 
luista. Tätä mediaseurantaa en ole tehnyt systemaattisesti, ja on var- 
maa, että en ole havainnut kaikkia aiheeseen kytkeytyviä juttuja tai 
keskusteluita. Journalistisen median osalta saamelaismääritelmään 
liittyviä tai aihetta sivuavia keskusteluita on käyty eniten pohjoisen 
Suomen mediassa, kuten Lapin Kansassa, Yle Lapissa ja Lapin paikal- 
lislehdissä (erityisesti Inarilaisessa) mutta myös esimerkiksi Suomen 
Kuvalehdessä ja jonkin verran Helsingin Sanomissa. Jaottelusta ilme- 
nee selvästi se, että aihepiirin ajatellaan toimituksissa olevan merki- 
tyksellisin pohjoisen ihmisille. 

Kirjallisessa täydentävässä aineistossa merkittävässä roolissa ovat 
metsälappalaisliikkeen tuottamat materiaalit. Liike on julkaissut kol- 
me omakustanteista kirjaa: Kemin-Lappi elää (2016, toim. Eeva- 
Maria Maijala), Metsälappalaisten muistoja (2018, kirjoittaja Janne 
Kaisanlahti) ja Lapin taivaan alla. Metsälappalaispäivien vuosikirja 1 
(2018 toim. Janne Kaisanlahti). Lisäksi merkittävänä aineistona on 

konsulttitoimisto MDI:n tuottama ”Metsälappalainen kulttuuri ja 
sen edistäminen” -raportti. Näiden ohella viittaan satunnaisemmin 
muuhun kirjallisuuteen, kuten Samuli Paulaharjun tuotantoon, Valde 
Näsiin ja esimerkiksi kotiseutuhistorioihin sekä kaunokirjallisuuteen. 

Viimeisenä täydentävänä aineistona on hajanainen ja lähinnä et- 
nografiasta aineistoa muistuttava kokoelma kuvia, videoita ja tekstejä, 
joita olen itse tuottanut Keski-Lapin alueella. Pääosa tästä aineistois- 
ta on tuotettu osana toimittajan työtä ja loput ovat liittyneet vapaa- 
aikaan sekä henkilökohtaiseen elämääni Lapissa. Aineisto ei ole sys- 
temaattisesti kerätty, eikä sillä ole ollut tutkimuksessa merkittävää 
roolia. Tutkimus perustuu selkeästi ja ennen kaikkea yllämainittuihin 
kirjallisiin materiaaleihin. Käytän etnografiseksi kutsumaani aineis- 
tokokoelmaa kuitenkin rikastuttamaan ja havainnollistamaan joitain 
kirjan teemoja. Käytännössä viittaan verkossa oleviin ja toimittajana 
tekemiini julkaisuihin sekä avaan lukijoille joitain henkilökohtaisia 
kokemuksiani. Kirjassa on esillä myös ottamiani valokuvia, joilla on 
tutkimuksen kannalta merkittävin rooli luvussa viisi. 

Tämä luku on klassinen tiedekirjan teorialuku, johon voi suhtautua 
ainakin kahdella tavalla. Mikäli lukija tahtoo päästä tarkasti perille sii- 
tä, mitä tarkoitan identiteettipolitiikalla, ryhmäisyydellä ja materiaa- 
lisuudella, luku kannattaa lukea tarkoin. Jos lukija on kiinnostunut 
pikemminkin siitä, mitä haastateltavani Kemin-Sompiossa ja Kittiläs- 
sä ovat sanoneet, voi luvun käydä läpi keveämmin katsein, ikään kuin 
jännitystarinan rauhallisena suvantona. 


Identiteettipolitiikan suuntaukset ja Lapin ihminen 
-kirjan lähestymistapa 


Yhteiskuntatieteissä identiteettipolitiikalla on viitattu yleensä ottaen 
toimintaan, jossa poliittiset vaatimukset perustuvat henkilön ”identi- 
teettiin” ja sen tunnistamiseen ja tunnustamiseen (recognition). Var- 
sinkin alistetussa asemassa olevien ryhmien vaatimukset kytkeytyvät 
usein erityiseen ”identiteettiin”. Tunnustusta haetaan sen nojalla, että 
henkilöillä ja ryhmällä on erityisiä, muista poikkeavia ominaisuuksia 
ja tarpeita. Toisaalta esimerkiksi varhainen kansalaisoikeusliike ja 
ensimmäisten vaiheiden feminismi perustuivat ajatuksiin jaetusta 
ihmisyydestä ja yhtäläisistä ihmisoikeuksista, siis yhteisyyteen tai sa- 
manlaisuuteen. Erityisyytta ja samanlaisuutta korostavat identiteet- 
tipolitiikan muodot ovat vähintään potentiaalisesti jännitteisessä 
suhteessa. Erityisyyden ajatus on käsitteellisesti yhteydessä eron- 
tekoon ja erilaisuuteen, kun samanlaisuutta korostava politiikka pe- 
rustuu yhteiseen ja jaettuun (Hirvonen 2020, 16). 

Identiteettipolitiikka on yhtaalta tunnustuksen ja toisaalta kuulu- 
misen politiikkaa. Ihmiset kokevat tärkeäksi, että heidät tunnistetaan 
ja tunnustetaan sellaisina yksilöinä ja/tai sellaisten ryhmien edusta- 
jina, joihin he itse kokevat kuuluvansa (Hirvonen 2020, 15). Jos tun- 
nustusta ei tapahdu, käynnistyy kamppailu, joka voi liittyä yksilön 
tarpeen täyttämiseen mutta myös laajempiin yhteiskunnallisiin muu- 
toksiin. Saamelaiskiistassa on ollut kysymys molemmista: ihmiset 
ovat kamppailleet sekä henkilökohtaisesta tunnustuksesta että tun- 
nustuksen juridis-poliittisista kriteereistä. Samalla he ovat kamppail- 
leet ryhmään kuulumisen sosiaalisesta, poliittisesta ja juridisesta oi- 
keudesta. 

Identiteettipolitiikan tutkimus voidaan tavoitteidensa osalta jakaa 
karkeasti kahteen suuntaukseen, joita kutsun tässä normatiiviseksi ja 
analyyttiseksi. Termit ovat hyvin laaja-alaisia, eikä niihin pidä suhtau- 
tua tarkkana kuvauksena identiteettipoliitikan tutkimuksen moninai- 
sesta kentästä. Niiden avulla on kuitenkin mahdollista kuvata tämän 
kirjan lähestymistapaa. Normatiiviseksi kutsumani identiteettipolitii- 
kan tutkimus nousee kriittisen teorian perinteestä ja sisältää itsessään 
poliittisia vaatimuksia ja ehdotuksia. Tutkimus on poliittista toimin- 
taa, joka perustuu valtasuhteiden sosiologiselle analyysille (Bernstein 
2005, 48). Poliittiset vaatimukset ovat liittyneet esimerkiksi alistetuis- 
sa asemassa olevien vähemmistöjen aseman konkreettisen paranta- 
miseen tai yksinkertaisesti niiden olemassaolon tunnistamiseen ja 
tunnustamiseen. Normatiivinen identiteettipolitiikan tutkimus ja sii- 
hen perustuva aktivismi on ollut 1900-luvun lopulta saakka varsin 
näkyvää. Normatiivisessa tutkimuksessa tunnistamisen ja tunnusta- 
misen vaade hahmottuu usein erityisyyden kautta: tunnustusta hae- 
taan yleensä sellaiselle ”identiteetille”; jota on aikaisemmin vaheksyt- 
ty tai jonka olemassaolo on ohitettu (Kruks 2001, 85). 

Käsillä oleva tutkimus sijoittuu hieman toisenlaiseen tutkimus- 
perinteeseen, jota voitaisiin kutsua siis analyyttiseksi. En viittaa tällä 
erottelulla siihen, että normatiivinen tutkimus ei olisi tieteelliset kri- 
teerit täyttävää. Päinvastoin poliittisten vaatimusten taustalla oleva 
tutkimus voi olla samalla tavalla tieteellisesti ansioitunutta ja pätevää 
kuin mikä tahansa muu tutkimus. Koska tutkimus on välttämättä kyt- 
köksissä ympäröivään yhteiskuntaan ja sillä voi olla myös suoranaisia 
poliittisia vaikutuksia, voi selvien kantojen ottaminen olla myös pe- 

rustellumpaa kuin näennäinen neutraalius. Näin on esimerkiksi sil- 
loin, kun alistetussa asemassa olevat ihmiset ovat joutumassa entistä 
huonompaan asemaan vallitsevan politiikan takia tai kun eriarvoi- 
suuteen tai elinoloihin liittyvät ongelmat muuten ovat räikeitä ja kär- 
jistyneitä. 

Viittaan analyyttisuudella ennen kaikkea siihen, että en itse juuri- 
kaan arvota haastattelemieni ihmisten identifikaatioita tai niihin liit- 
tyvää politiikkaa. Sen sijaan tulkitsen ja pyrin ymmärtämään koros- 
tetun objektiivisesti sitä, millaisia identifikaatioita Keski-Lapissa on ja 
miten identifikaatiot ovat muotoutuneet suhteessa 2000-luvun identi- 
teettipoliittisiin kamppailuihin. Nähdäkseni tämäntapaista tietoa tar- 
vitaan, kun yritetään ymmärtää tapahtumia kokonaisvaltaisesti. On 
tärkeää huomata, että objektiivisuus ei merkitse sitä, että tutkimus 
olisi täysin neutraalia. Sillä on esimerkiksi joka tapauksessa vaiku- 
tuksia maailmaan. Hyvässä tapauksessa vaikutukset ovat myönteisiä: 
toivon itse, että identifikaatioihin liittyvän moninaisuuden ymmärtä- 
minen avaisi mahdollisuuksia uusille keskusteluille (ks. myös Seppä- 
lä et al 2020). 

Tarkastelutapani ei johda siihen, että pitäisin kaikkia identifikaa- 
tioita merkitykseltään täysin samanlaisina. Jos identifikaatio perustuu 
esimerkiksi ilmeisen virheelliseen historiantulkintaan, pitää arendti- 
laisen tutkijan suhtautua siihen hieman eri tavoin kuin faktuaalisiin 
totuuksiin perustuvaan identifikaatioon. Vältän yhtä kaikki myös täl- 
laisten ilmeisen virheellisille tai kiistanalaisille tulkinnoille perustu- 
vien identifikaatioiden jyrkkää arvottamista. Pyrin sen sijaan ymmär- 
tämään, mistä syyt identifioitumiseen kumpuavat ja miten siihen 
liittyvä prosessi näyttää edenneen. 

On hyvä korostaa, että tietoisesti objektiivisuutta tavoitteleva tut- 
kimuskaan ei voi jättää yhteiskunnallisia ja paikallisten ryhmien tai 
yksilöiden välisiä valtasuhteita huomioimatta. Ilman vallan toiminnan 
ja valtasuhteiden ymmärtämistä voi olla vaikeaa tai mahdotonta ym- 
märtää esitettyjä identiteettiväitteitä kovinkaan monipuolisesti. Usein 
identiteettipuhe liittyy nimenomaan ryhmien välisiin valta-asemiin 
ja niiden muuttamiseen. Identiteettivaatimukset voivat olla jopa ensi- 
sijaisesti strategisia tai niillä on vähintään toissijainen strateginen 
ulottuvuus (Perez 1993; Sandoval 1991). Identifioitumalla tavoitellaan 
jotain: esimerkiksi merkityksellisyyden tunnetta, materiaalista hyö- 

tyä tai sosiaalisen aseman parantumista. Myös näennäisesti neutraa- 
lilta vaikuttavat seikat, kuten historialliset faktat, saavat identiteetti- 
politiikassa usein strategisen luonteen. Historian tapahtumia 
käytetään oikeuttamaan nykypäivän vaatimuksia, jotka puolestaan 
voivat kohdistua esimerkiksi valtasuhteiden purkamiseen tai muut- 
tamiseen (historian tai muistin politiikasta katso mm. Nyyssönen 
2001, 27; Parvikko 2002, 101-104). Tarkastelen identiteettipolitiikan 
ja myös historiapolitiikan strategisia ulottuvuuksia läpi tutkimukseni. 

Tutkimukseni käytännön kannalta merkittävä analyyttinen käsite 
on identifikaatio. Käsite on peräisin sosiologi Rogers Brubakerilta, 
joka on kritisoinut identiteetti-käsitteen käyttämistä analyyttisena 
käsitteenä. Brubakerin mukaan identiteetistä on puhuttu yhteiskunta- 
tieteissä ja niiden lähimaastossa niin monin erilaisin tavoin, että 
usein on vaikeaa hahmottaa, mihin käsitteellä tarkkaan ottaen viita- 
taan (Brubaker 2013, 62-64). Samaan on kiinnittänyt huomiota Petri 
Ruuska, jonka mukaan identiteetillä on viitattu esimerkiksi minäku- 
vaan, yksilön ja yhteiskunnan suhteeseen, tunnistamiseen tai persoo- 
nallisuuteen (Ruuska 2013, 101-102). 

Tämän epämääräisyyden vuoksi tarvitaan käsitteitä, jotka kuvaavat 
kulloisiakin tutkimuskohteita täsmällisemmin. Identifikaatio on siinä 
mielessä analyyttisena käsitteenä identiteettiä tarkempi, että se viit- 
taa selkeästi tapahtumiseen tai toimintaan, siis ryhmiin ja paikkoihin 
liittyvään identifioitumiseen. Kun ihmiset identifioituvat itse, he sa- 
maistuvat tai tunnustautuvat jonkin ryhmän jäseneksi ja ihmisten ja 
ryhmien välisten suhteiden osapuoleksi. Toisaalta ihmisiä voidaan 
identifioida eli heidät voidaan nimetä jonkin ryhmän jäseniksi ja pro- 
sessien osapuoliksi. 

Sekä identifioituminen että identifioiminen ovat usein avoimesti 
poliittisia toimia: nimeämisen vaikuttimet ja seuraukset liittyvät val- 
lan toimintaan tai kamppailuun valtaosuuksista. Identifikaatioihin 
liittyy usein myös sosiaalisia oikeuksia tai mahdollisuuksia, eikä siksi 
ole lainkaan yhdentekevää, miten identifioidaan tai identifioidutaan. 
Jos identifikaatio muuttuu juridiseksi statukseksi, siihen liittyy tyypil- 
lisesti myös juridisia oikeuksia (esimerkkinä kansalaisuus) tai päin- 
vastoin oikeudettomuutta (esimerkkinä ”laittomasti maassa oleva”). 
Toisten ihmisten identifioimista voidaan pitää avoimen väkivaltaise- 
na, jos identifioitu yksilö kokee voimakasta ristiriitaa oman minäku- 

vansa ja annetun identiteetin välillä. Kaikkien räikeimpiä esimerkkejä 
identifioimisen väkivaltaisuudesta ovat luonnollisesti tilanteet, joissa 
yksilöitä on nimetty sorrettavien tai tuhottavien ryhmien jäseniksi. 

Identifikaatio-käsitteen etuna on myös se, että käsite tunnistaa to- 
dellisen maailman muuttuvuuden ja prosessuaalisuuden. Identifikaa- 
tiot voivat vaihtua ja muuttua, kun taas identiteetti tuntuu jähmettä- 
vän tai pysäyttävän maailmassa olevan liikkeen. Identiteetti-sanan 
jähmettävä luonne on sinänsä merkittävä huomio tämän kirjan tee- 
man kannalta. Kuten Ruuska on todennut, liikkeen pysäyttäminen 
on suorastaan identiteetti-käsitteen arkipäiväisen käytön pyrkimys. 
Myöhäismoderni maailma tuntuu olevan jatkuvassa liikkeessä ja 
muutoksessa, ja pysyvämpiä elämän kiintopisteitä on tarjolla vähän. 
”Identiteetti” tuntuu pyrkivän pysäyttämään tämän liikkeen ja muu- 
toksen ja tarjoavan kiintopisteen: se ”yhdistää useat muuntuvat asian- 
tilat yhtenäiseksi asiakokonaisuudeksi” (Ruuska 2013, 103). Nimet- 
ty ja pysyvyyttä ja jatkuvuutta ilmentävä ”identiteetti? toisin sanoen 
asettaa ihmisen merkitykselliseen paikkaan maailmassa. 

Mukailen tässä kirjassa Ruuskan tapaa kirjoittaa sana ”identiteetti? 
lainausmerkkeihin silloin, kun viittaan sillä johonkin maailmassa ole- 
vaan asiaan, josta puhutaan identiteettinä (Ruuska 2013, 95). Tämä 
puhumisen kohde voi vaihdella, koska käsitteellä viitataan hieman 
erilaisiin ilmiöihin. Näiden joukossa ovat esimerkiksi yksilön minä- 
kuva, yksilön juridinen tai sosiaalinen status, yksilön yhteys ryhmään 
tai yksilö tietynlaisena ominaisuuksien yhdistelmänä erotuksena 
muista yksilöistä. Samalla vältän kokonaan sanan identiteetti käyttä- 
mistä analyyttisenä käsitteenä. Olen Brubakerin ja Ruuskan kanssa 
samaa mieltä siitä, että tähän tarkoitukseen käsite on liian moni- 
nainen ja sekava. Tämä ei estä kuitenkaan mielekästä ja suhteelliseen 
tarkkaa puhetta identiteettipolitiikasta. Identiteettipolitiikan voi aja- 
tella yksinkertaisesti sellaisena tunnustamisen ja kuulumisen poli- 
tiikkana, joka perustuu tai kohdistuu asiaan, jota ihmiset nimittävät 
identiteetiksi. Tutkijan tehtävänä on eritellä, mistä ihmiset puhuvat, 
kun he puhuvat identiteeteistä. 

Muut keskeiset käsitteet 


Hyödynnän tutkimuksessa myös muita Brubakerin esittelemiä käsit- 
teitä, erityisesti ryhmäisyyttä ja kategoriaa. Ryhmäisyydellä (group- 
ness) Brubaker viittaa ryhmän tiiviyden tai toisin sanoen ryhmä- 
muotoisuuden asteeseen. Taustalla on näkemys, jonka mukaan 
kiinteältäkään vaikuttavat ryhmät, kuten etniset väestöt, eivät ole aina 
samanlaisia, vaan niiden ryhmänä olemisen tapa ja tiiviys vaihtelevat. 
Ryhmäisyyttä tiivistävät esimerkiksi poliittiset kamppailut, joissa ryh- 
män jäseniksi identifioituvat ihmiset vaativat uusia oikeuksia tai jois- 
sa heidän aiempia oikeuksiaan uhataan. Konkreettisten oikeuksien 
vaatiminen voi johtaa ryhmäidentiteetin tiivistymiseen tai jopa uu- 
denlaisen ryhmäisyyden syntymiseen (Valkonen, Valkonen & Koivu- 
rova 2016). 

Brubaker on itse tutkinut ennen muuta etnisiin ryhmiin liittyviä 
käsityksiä. Hänen keskeisen teesinsä mukaan tutkimuksessa ei pitäisi 
puhua etnisistä ryhmistä ikään kuin ne olisivat itsestään selviä tai sel- 
keästi hahmotettavia kokonaisuuksia, joille voidaan piirtää havaitta- 
via rajoja. Tämä näkökulma ei johda siihen käsitykseen, että ryhmät 
olisivat suoranaista fiktiota. On todella olemassa ihmisiä, jotka toimi- 
vat ja elävät yhdessä ja puhuvat esimerkiksi samaa kieltä. Brubakerin 
huomio kiinnittyy kuitenkin ennen kaikkea siihen, miten isoista ja 
usein heterogeenisista ihmisjoukoista muodostetaan poliittisissa pro- 
sesseissa tiiviiltä vaikuttavia ryhmiä, vaikka tosiasiassa niiden ryh- 
mäisyyden aste vaihtelee voimakkaasti. Brubaker huomauttaa, että 
arkiymmärrykseen perustuvat käsitykset etnisyydestä ovat joka ta- 
pauksessa sellaisenaan todellisia. Etnisyys ilmenee ja toistuu nimen- 
omaan kulttuurisissa idiomeissa, diskursiivisissa kehyksissä, insti- 
tutionaalisissa muodoissa ja kognitiivisissa skeemoissa, joilla on 
kollektiivinen ulottuvuus (Brubaker 2013, 31-33). Näin ollen etni- 
syydellä on arkipäiväisessä elämässä monenlaista todellisuutta se- 
littävää ja seurauksia tuottavaa voimaa. Brubaker korostaa, että tut- 
kimuksen ei tulisi kuitenkaan omaksua näitä “kansansosiologioita” 
sellaisenaan. Sen sijaan olisi tutkittava nimenomaan sitä, miten kan- 
sansosiologiat toimivat eli miten esimerkiksi ryhmiin liittyvät puhe- 
tavat tai kognitiiviset skeemat rakentuvat. 

Kategoria on Brubakerin analyyttinen käsite, joka viittaa jossain 
määrin jaettuun kognitiiviseen skeemaan. Kategoria muodostaa pe- 
rustan ryhmämuotoisuudelle tai ryhmänmuodostukselle. Katego- 
rian ja kategorisoimisen käsitteet avaavat tutkimuksellisia mahdolli- 
suuksia, joiden avulla esimerkiksi etnisyyttä voidaan lähestyä ilman 
yksinkertaistavaa puhetta ryhmistä. Mahdollista on esimerkiksi tut- 
kia tiettyyn kategoriaan liittyvää ryhmäisyyden astetta, kategorioiden 
käyttöä erilaisissa arjen yhteyksissä tai kategorioiden julkista (ylä- 
tason) politiikkaa, jossa kategorioita ehdotetaan, levitetään, pannaan 
käytäntöön, artikuloidaan diskursiivisesti, juurrutetaan organisaa- 
tioihin ja yleensä sisällytetään 'hallinnallisuuden moniin eri muotoi- 
hin” (Brubaker 2013, 35). 

Kuten yhteiskuntatieteissä on tyypillistä, esitellyt käsitteet ovat 
osittain päällekkäisiä. Esimerkiksi käsite kategoria voitaisiin joissain 
tapauksissa korvata diskurssin käsitteellä. Toisinaan kategoriat ovat 
nimenomaan puhetapoja, joista muodostuu ja jotka heijastavat he- 
gemonisia eli vallitsevia ymmärryksen muotoja. Esimerkiksi ”alku- 
peräiskansa” on kategoria, johon joukko ihmisiä on sijoitettu. Tähän 
kategoriaan liittyy ryhmäisyyttä: kansainvälinen alkuperäiskansalii- 
ke perustuu nimenomaan ajatukselle siitä, että eri puolilla maapalloa 
elävät pienet ja alistetussa asemassa olevat kansat jakavat jotain olen- 
naista keskenään, siis muodostavat tunnistettavan ryhmän. Samalla 
alkuperäiskansa” on diskurssi eli vallitsevaksi muodostunut ja pu- 
heessa ilmenevä tapa ymmärtää sitä, millaisia ominaisuuksia joillakin 
väestöryhmillä on. Alkuperäiskansoilla ajatellaan olevan esimerkiksi 
läheinen suhde luontoon ja usein myös ekologisesti kestävä perintei- 
nen elämäntapa‘ (Mathisen 2004). 


4 Vaikka julkinen diskurssi on melko yksiulotteinen, on esimerkiksi saamen- 
tutkimuksen piirissä puhuttu luontosuhteeseen liittyvistä teemoista huo- 
mattavasti monimuotoisemmin. Asiaa on myös tutkittu lukuisista näkökul- 
mista. Esimerkiksi Elina Helander-Renvall ja Taarna Valtonen ovat tutkineet 
sitä, miten saamen kielet heijastavat suhdetta paikalliseen ympäristöön 
(Helander-Renvall 2016, 17; Valtonen 2014), Jarno Valkonen ja Tapio Nykä- 
nen saamelaisten kytkeytymistä maailmanlaajuisiin energiavirtoihin (Val- 
konen & Nykänen 2017) ja Jarno Valkonen ja Sanna Valkonen tutkimusryh- 
mineen saamelaisten luontosuhteen globaaleja ulottuvuuksia (Valkonen 
& Valkonen 2018). 

Päällekkäisyydestä huolimatta käsitteisiin liittyy myös erityistä il- 
maisuvoimaa. Siinä, missä diskurssi ja diskursiivisuus viittaavat pu- 
heessa ilmeneviin ja puheella rakennettaviin ymmärryksen muotoi- 
hin, viittaa kategoria ennen kaikkea tapaamme luokitella ja jäsennellä 
asioita. Pidän kategoria-käsitteen etuna juuri sitä, että se ohjaa kiin- 
nittämään huomiota suhteellisen konkreettisten luokitusten tekemi- 
seen, vertailuun ja erittelyyn. Kategoria ohjaa myös ottamaan vaka- 
vasti jaettujen kognitiivisten skeemojen merkityksen. Skeemat voivat 
olla erittäin vahvoja, mikä saattaa selittää osaltaan esimerkiksi poliit- 
tisten kamppailujen pitkää kestoa ja asetelmien lukkiutumista. Niihin 
voidaan vaikuttaa diskursiivisilla kamppailuilla, mutta tämä vaatii ai- 
kaa. Skeemoissa ja siten myös kategorioissa on tiettyä psykologista 
pysyvyyttä ja jähmeyttä, mikä hidastaa esimerkiksi identiteettiposi- 
tioiden voimakasta uudelleenmäärittelyä. Tämä näkyy esimerkiksi 
siinä, että vaikka metsälappalaisuuden ympärille on Suomessa syn- 
tynyt selvää ryhmäisyyttä, eivät ympäristön ihmiset ole toistaiseksi 
varauksetta tunnustaneet ajatusta metsälappalaisuudesta erillisenä, 
elävänä kulttuurina. Tunnustaminen ei ole ollut ongelmatonta, koska 
lappalaisuuteen on liittynyt muita totunnaisia merkityksiä — lappa- 
lais-sanaa on aikaisemmin käytetty useimmiten riidattomasti ja mel- 
ko selkeästi saamelaisista henkilöistä sekä heidän kulttuuristaan. 

Rogers Brubakerin lisäksi viittaan tutkimuksessani myös muihin 
identiteettipolitiikan tai etnisyyden rakentumisen tutkijoihin. Tär- 
keässä roolissa on James Clifford ja hänen huomionsa ”tulen ympäril- 
le” eli arkielämän käytäntöjen varaan rakentuvasta etnisyydestä. 
Tämä etnisyys on toisinaan varsin erilaista kuin julkisessa sfäärissä eli 
esimerkiksi virallisessa politiikassa, mielenilmauksissa tai vaikkapa 
taiteessa rakentuva etnisyys (Clifford 2013, 21). Vaikka en tässä kir- 
jassa puhu niinkään etnisyydestä kuin hieman laajemmin poliittisista, 
sosiaalisista ja kulttuurisista identifikaatioista, näkyy Cliffordin huo- 
mio aineistossani selvästi. Esimerkiksi ympärivuotinen poronhoito- 
työ luonnonympäristöissä tuottaa vahvasti käsitystä siitä, millaista 
on olla jonkin tietyn kulttuurialueen asukas ja jonkin määrätyn ih- 
misryhmän jäsen. Ympäristö ja toiminta ympäristössä hahmottuvat 
”identiteetin? lähteinä: ihminen asettuu ikään kuin osaksi sitä mai- 
semaa, jossa hän on kasvanut, toiminut ja työskennellyt. Hän ei elä 
paikassa vaan paikkaa ja sen avaamia toiminnan ja identifikaatioiden 

mahdollisuuksia (Enges, Heimo, Mahlamäki & Virtanen 2015; 133- 
135; Koskihaara & Kyyrö 215, 243; Malkki 2012). 

Tästä seuraa edelleen ajatus, että nimenomaan toiminta ja toimin- 
nallisuus ovat identifikaatioille ja identifikaatioiden ymmärtämiseksi 
tärkeämpiä kuin on mahdollisesti ajateltu. Varsinkin avoimemmin 
identiteettipoliittisten liikkeiden poliittiset argumentit liittyvät usein 
sellaisiin sosiaalisiin tai kulttuurisiin kategorioihin kuin sukupuoleen, 
kansalaisuuteen, luokkaan, seksuaalisuuteen, ihonväriin, uskontoon 
tai etnisyyteen sekä toisaalta tunnustetuksi tulemiseen. Myös tut- 
kimuksessa huomio on usein kiinnittynyt näihin kategorioihin (ks. 
Bernstein 2006; Valkonen 2009). Ajattelen tästä poiketen, että ihmis- 
ten identifikaatioiden ymmärtämiseksi saattaa olla tärkeää katsoa 
myös arkipäiväistä toimintaa ja sen materiaalista kontekstia, siis väli- 
töntä, ihmistä ympäröivää ympäristöä. En tarkoita, että julkisiin kate- 
gorioihin liittyvät konfliktit eivät olisi oleellisia identiteettipoliittisten 
kamppailujen kannalta. Omassakin tutkimuksessani esimerkiksi lap- 
palaisuuteen liittyvät julkiset kamppailut ovat ratkaisevan tärkeitä. 
Ajattelen kuitenkin, että toimintaan ja materiaalisiin seikkoihin liitty- 
vät tematiikat voivat avata myös uusia tapoja ymmärtää ”identiteette- 
jä” ja niihin kytkeytyviä konflikteja.” 

Ympäristön ja toiminnallisuuden huomioiminen liittävät tutki- 
mukseni myös keskusteluun uusmaterialismista. Siinä on kyse lyhyes- 
ti sanottuna siitä, että kieleen keskittyvän yhteiskuntatieteen on aja- 
teltu sivuuttaneen materian ja materiaalisten prosessien merkityksen 
(Gamble, Hanan & Nail 2019). Tämä on johtanut paitsi ylikorostu- 
neen ihmiskeskeiseen maailmankuvaan ja tutkimukseen myös ihmi- 
sen itsensä puutteelliseen ymmärtämiseen. Lisäksi uusmaterialismin 
piirissä on esitetty (kantilainen) huomio, jonka mukaan ihmiset ovat 


5 Tulkitsin asiaa jo asiantuntijahaastatteluita tehdessä myös niin, että iden- 
titeettipoliittisessa mielessä tärkeintä saattoi olla henkinen kytkeytyminen 
toiminnan mahdollisuuteen, ei pelkästään tai edes ensisijaisesti toiminta 
itse. Esimerkiksi ajatus luonnonläheisestä elämästä ja osaavasta toiminnas- 
ta Lapin luonnossa vaikutti näyttäytyvän identiteettipoliittisena resurssi- 
na. On sentään toista elää konkreettisesti luonnossa ja luonnon asetta- 
milla ehdoilla kuin julistaa "identiteettiä" esimerkiksi mielenosoituksissa! 
— tai näin väittämä ainakin kuuluu. 

osa tarkkailemaansa maailmaa eivätkä voi koskaan tarkastella maail- 
maa täysin ulkopuolisen silmin (Barad 2007). Pisimmälle vietynä 
uusmaterialismi on ontologiaa, epistemologiaa tai eräänlaista onto- 
epistemologiaa, jossa hahmotetaan sitä, miten ylipäätään voimme 
saada todellisuudesta tietoa. En mene tässä teoksessa kovin syvälle 
uusmaterialismiin liittyvään tieteenfilosofiaan. Lähestymistapani 
on pikemminkin eräänlainen nyökkäys sen herättämän keskustelun 
suuntaan. Katson, että politiikan ohella myös ihmisten materiaalinen 
ympäristö ja siihen liittyvät toiminnan mahdollisuudet suhteessa ih- 
misen omaan materiaaliseen kehoon vaikuttavat identifikaatioihin. 
Maisema, paikka ja näiden avaama toiminnallisuus yhtäältä avaavat 
identiteettipoliittisia mahdollisuuksia ja toisaalta rajaavat merkityk- 
sellisiä identifikaatioita. Keskityn tähän tematiikkaan tarkimmin lu- 
vussa kuusi, mutta kuljetan sitä läpi kirjan eräänlaisena sivujuontee- 
na.° 

Identiteettiin ja identifikaatioihin liittyvien vaikuttimien moninai- 
suutta voitaisiin kuvata myös intersektionaalisuuden käsitteellä. Viit- 
taan käsitteellä tässä yhteydessä siihen, että identifikaatioihin vaikut- 
tavat monet päällekkäiset ja lomittaiset tekijät. Esimerkiksi etninen 
identifikaatio ei välttämättä liity pelkästään kieleen, ryhmän sym- 
boleihin tai omaleimaiseen elämäntapaan. Sen lisäksi siihen voivat 
vaikuttaa elinkeinot, kollektiiviset arvostukset ja asuinpaikat. Lisäksi 
voidaan ajatella, että henkilön identifikaatio on harvoin pelkästään 
etninen. Jos ”identiteetti? liitetään kokonaisvaltaisempaan ihmisenä 


6 Yksi asiantuntijahaastateltavistani, ylilääkäri Antti Liikkanen ohjasi minua 
tarkastelemaan identiteettejä myös geneettisten ja erityisesti epigeneet- 
tisten tekijöiden kautta. Jos tarkastelun kohteena on biologinen identi- 
teetti, siis se, millaisia jonkin yhteisön ihmiset ovat biologisesti suhteessa 
muihin ihmisiin, voisi nimenomaan epigeneettinen tarkastelu ollakin kiin- 
nostava mahdollisuus (Boniolo & Testa 2012). Ympäristötekijät ja esimer- 
kiksi ravinto vaikuttavat yksilöille koituvien välittömien seurausten lisäksi 
epigeeneihin ja sitä kautta ihmisten ja ihmisyhteisöjen elämään mahdol- 
lisesti useiden sukupolvien ajan. Epigeenit voivat vaikuttaa esimerkiksi 
sairastumisalttiuteen mutta nähtävästi myös esimerkiksi siihen, millaisena 
ihminen kokee sukupuolensa (Cortes et al. 2019). Oma koulutukseni ja 
osaamiseni eivät riitä kuitenkaan tutkimaan epigeenien merkitystä hen- 
kilön identiteetille. On mahdollista, että monitieteiset tutkimushankkeet 
voivat tulevaisuudessa avata identiteettikysymyksiä uusilla tavoilla. 

olemisen kokemukseen, on ilmeistä, että sitä konstituoivat etnisen 
ryhmän jäsenyyden lisäksi esimerkiksi valtion kansalaisuus, koti- 
seudun maisemat, perhe ja henkilökohtaiset kiinnostuksen kohteet. 
On mahdollista, että tämä kokonaisvaltaisen ”identiteetin? poten- 
tiaalinen intersektionaalisuus on vaikuttanut myös saamelaiskiistaan. 
Viittaan tällä siihen, että nykyisessä Lapissa asuvien ihmisten identi- 
fikaatiot koostuvat moninaisista aineksista. Pelkän etnisen ryhmän 
jäsenyyden kautta voi siten olla vaikeaa tehdä sellaista erontekoa, jo- 
ka hahmottuisi kaikille osapuolille poliittisesti riittävän merkityksel- 
lisenä. 

Yhteenvetona voi todeta, että ymmärrän tässä teoksessa identifi- 
kaation sosiaalisena ja poliittisena mutta myös kulttuurisena ja mate- 
riaalisena prosessina, joka ammentaa erilaisista ja myös vaihtuvista 
lähteistä. Identifikaatio muovautuu toisin sanoen suhteessa poliitti- 
siin virtauksiin ja ympäröiviin yhteisöihin mutta myös (luonnon)ym- 
päristöön ja sen avaamiin toiminnan mahdollisuuksiin (ks. Foster 
2021). Erilaisten ryhmien ja ryhmäisyyksien muodostumista on 
mahdollista tutkia nimenomaan jäljittämällä identifikaatioita ja iden- 
tifioitumisen hetkiä. Samalla on mahdollista päästä muiden sellaisten 
merkitysten jäljille, joista ihmiset puhuvat puhessaan identiteeteistä. 

Kuva 1: Poronhoito liittyy kiinteästi metsälappalaiseksi identifioitumi- 
seen. Toisaalta monet haastateltavat huomauttivat, että metsäalueiden 
saamelaisten poronhoito oli pitkään pienimuotoista, ja varsinainen suur- 
poronhoito saapui Suomen alueelle vasta 1800-luvun jälkimmäisellä 
puoliskolla. Kuva on porokisoista Rovaniemen Mäntyvaarasta ja se on 
otettu helmikuussa 2019. 


Metsälappalaisuus on monella tavalla tämän kirjan ytimessä. Metsä- 
lappalaisliikkeessä Keski-Lapin alueen identiteettiprojektit ovat julki- 
simmillaan ja paljaimmillaan. Metsälappalaisuus on toisin sanoen 
avointa identiteettipolitiikkaa, jossa vaaditaan statukseen perustuvaa 
tunnustamista ja tunnustamiseen perustuvia oikeuksia. Toisaalta 
metsälappalaisuus on heterogeenista, mikä myös on koko kirjan 

teeman kannalta merkittävää. Kaikki liikkeen toimintaan osallistu- 
neet tai siitä kiinnostuneet henkilöt eivät ajattele esimerkiksi oikeuk- 
sien tavoittelusta tai lappalaisuuden ja saamelaisuuden suhteista ai- 
van samalla tavalla (ks. myös Sarivaara 2012, 172-174). Käsitteellisen 
epäselvyyden voi ajatella kertovan siitä, että kuten ”vanhojen lappi- 
laisten”; myöskään metsälappalaiseksi identifioituvien kohdalla ei ole 
kyse yhdestä selkeästi etnisestä ryhmästä (Alakorva 2021). Kiinnit- 
täisin kuitenkin huomiota myös siihen, että ihmisryhmiin liittyvä he- 
terogeenisuus on Lapin kaltaisen rajamaan ominaisuus - etniset ryh- 
mätkään eivät ole siellä ilman muuta erityisen tiiviitä tai yksimielisiä. 
Rajamaa on määritelmällisesti huokoista ja liukuvaa: se avaa mahdol- 
lisuuksia hieman eri tavoin painottuville identifikaatioille tai kutsuu 
etsimään identifikaatioita eri suunnista. 

Metsälappalaisliikkeen perussanoman voi tiivistää seuraavasti: 
Suomen Lapin vanhinta tunnettua väestöä ovat metsälappalaiset tai 
metsäsaamelaiset, joiden jälkeläisiä asuu sekä nykyisellä saamelais- 
alueella että sen eteläpuolella. Metsälappalaisilla ja heidän lapin- 
kylillään oli Ruotsin kruunun myöntämiä perinnöllisiä maaoikeuksia. 
Myöhemmin he perustivat tai heidät ”ajettiin? perustamaan uudis- 
tiloja, ja heidän vanha kielensä katosi tai hävitettiin (ks. Maijala 2016, 
6). 

Edellä sanottu on pääosin yleisesti hyväksyttyä historiantulkintaa, 
joskin aste-eroja on esimerkiksi siinä, pidetäänkö uudistilojen perus- 
tamista pakotettuna vai pikemminkin rauhanomaisena ja vapaaeh- 
toisena muutoksena. Metsälappalaisliikkeen omaehtoisin painotus 
kytkeytyy yhtä kaikki nykypäivään. Liikkeen mukaan metsälappa- 
laisten kulttuuri eli elämäntavat ja elinkeinot eivät tosiasiassa ole mis- 
sään vaiheessa kadonneet eivätkä ihmiset ole täysin assimiloituneet 
valtaväestöön. Pikemminkin he ovat sopeutuneet elämään sen rin- 
nalla ja lomassa. Vanhojen metsälappalaisten kulttuurinsa säilyttä- 
neitä jälkeläisiä elää liikkeen mukaan alueella edelleen runsaasti, ja 
nämä ihmiset haluavat nyt, että heidät tunnistetaan ja tunnustetaan 
alkuperäiskansaksi. Tunnustaminen ja siihen liittyvä voimaantumi- 
nen näyttäytyvät avaimena siihen, että metsälappalaista kulttuuria 
voidaan vaalia ja elvyttää (Sarivaara 2018). Vaaliminen ja elvyttämi- 
nen merkitsevät sosiaalisen hyväksynnän luomaa henkistä tilaa, mut- 
ta myös nykyistä parempia juridisia mahdollisuuksia elinkeinojen 

suojaan ja esimerkiksi erilaisiin kulttuuria tukeviin rahoituksiin. 
(Antikainen et al. 2019.) 

Käsittelen tässä luvussa metsälappalaisliikettä avoimena identiteet- 
tipolitiikkana. Jäsentelen liikkeen identifikaatioita ja niihin liittyvää 
ajattelua osiin. Pyrin ymmärtämään liikettä erityisesti identifikaa- 
tioiden prosessina. Lisäksi luon katsauksen siihen, mihin ”Lapin ja 
lannan” tai Lapin ja Peräpohjolan nykyiset rajat näyttäisivät liikkee- 
seen liittyvän keskustelun kontekstissa sijoittuvan. Osa metsälappa- 
laisuuteen liittyvästä keskustelusta on ollut edelleen myös keskustelua 
siitä, mihin Peräpohjola päättyy ja mistä Lappi alkaa — aivan kuten jo 
1900-luvun alun ja puolivälin kuvauksissa. Luvun pääasiallisena ai- 
neistona ovat metsälappalaisliikkeen edustajien haastattelut ja liik- 
keen kirjalliset tuotokset. Lisäksi viittaan muissa aineistoissani esiin 
nouseviin ja tämän luvun kannalta merkittäviin teemoihin. 


Lappalais-käsitteen käyttötavat ja lappalaiseksi 
identifioituminen 


Vielä 1900-luvun puolivälissä Lappi alueellisena käsitteenä näytti siis 
liittyvän monien ihmisten ajattelussa nykyisen Lapin pohjoisempiin 
osiin ja usein saamelaisuuteen. Omissa aineistoissani näkyy hyvin sel- 
keänä se, miten käsitteen käyttötavat ovat sittemmin muuttuneet. Lä- 
hes kaikissa aineistoissani käsite Lappi viittaa varsin ongelmattomasti 
nykyisen Lapin maakunnan alueeseen. Fi ole epäselvää, että esimer- 
kiksi Rovaniemi ilman muuta kuuluu informanttien mielestä Lap- 
piin. Aivan ”oikea” Lappi ei tosin kaikkien haastateltavien mielestä ala 
vielä maakunnan etelärajalta, vaan aikaisintaan nimenomaan Rova- 
niemeltä tai mahdollisesti vasta tunturien alkaessa nousta taivaan- 
rantaan. 

Käsitteen lappalainen käyttötavat aineistoissani ovat sen sijaan 
huomattavan moninaiset. Metsälappalaisliikkeen edustajien haastat- 
teluissa käsite lappalainen jakautuu useampiin tasoihin. Kaikkein 
yleisimmällä tasolla käsite viittaa väestöryhmään, joka polveutuu 
”Lapin alkuperäisistä asukkaista”. Tähän väestöryhmään kuuluvat 
haastateltavien puheessa sekä nykyiset riidattomasti saamelaiset että 
ne henkilöt, joilla on saamelaisia sukujuuria mutta joita ei ole hyväk- 

sytty saamelaiskäräjien vaaliluetteloon. Lappalaisuus ja saamelaisuus 
ovat tässä merkityksessä yksi ja sama asia: 


V (v= vastaus, k=kysymys): No minusta se lappalainen on, niinku tuol- 
laki jossaki esitelmässä sanottiin, että se on synonyymi saamelaisuudelle. 
Mutta se on vaan niiden suomalaisten antama sana. Elikkä se lappalainen 
on niinku kaikki lappalaiset, saamelaiset. (MLA2.) 


Toisaalta haastateltavat esittävät, että käsitteisiin lappalainen ja saa- 
melainen liittyy hieman erilaisia merkityksiä. Jotkut eivät halua käyt- 
tää itsestään sanaa lappalainen, koska sen katsotaan liittyneen van- 
hoissa veroluetteloissa ennen kaikkea elinkeinoon eikä niinkään 
etnisyyteen. Nämä haastateltavat ajattelevat kuuluvansa nimenomaan 
etnisesti samaan ryhmään kuin muutkin saamelaiset, eikä sanan lap- 
palainen käytöllä haluta luoda tässä suhteessa virheellisiä mielikuvia. 

Toisaalta jotkut haastateltavista ajattelevat, että sana saamelainen 
on politisoitunut ja viittaa julkisuudessa niihin ihmisiin, jotka on hy- 
väksytty saamelaiskäräjien vaaliluetteloon. Tästä syystä he kokevat 
luontevaksi, että sanaa lappalainen käytettäisiin tarkoittamaan ihmi- 
siä, jotka eivät siihen kuulu, vaikka kokevat yhteytensä saamelaiskult- 
tuurin eläväksi. 


V: Niin saamelainen on se mielleyhtymä, minulle se tarkoittaa näitä nyt 
ylä-Lapissa nykysellä saamelaisalueella eläviä pääasiassa niitä saamelais- 
sukuja, jotka on nyt virallisesti hyväksyttyjä. [...] Mutta minä haluan 
korostaa sitä, että on monia ihmisiä, ihan tutkijoitakin täälläki paikal- 
la, jotka on sitä mieltä, että ei pitäis puhua lappalaisuudesta, pitäis puhua 
saamelaisuudesta. Myös mettälappalaisten kesken ja korostaa sillä että 
kaikki kuuluu siihen samaan kansaan. Että mie ymmärrän heidän näke- 
myksen ja kunnioitan sitä, mutta minulle tämä sana [saamelainen] on 
hieman politisoitunut. (MLA1.) 


Aineistoissani esiintyy myös ajatus, jonka mukaan saamelaisuus viit- 
taisi julkisessa keskustelussa ennen kaikkea Norjan valtion alueelta 
Suomen valtion alueelle (mm. Vuotson seudulle) 1800-luvun rajasul- 
kujen jälkeen muuttaneisiin porosaamelaisiin. Varsinaista Suomen 
alueen alkuperäisväestöä/alkuperäiskansaa ovat tämän ajattelutavan 
mukaan Suomessa kiinteästi pitempään asuneiden sukujen jälkeläi- 
set, joita nimitetään nyt lappalaisiksi (Kitti 2018, 32-33). Tämä ajatus 

ei kiistä Norjasta muuttaneiden sukujen saamelaisuutta vaan esittää 
ainoastaan, että alkuperäiskansan oikeudet Suomessa pitäisi myön- 
tää ennen kaikkea tai myös valtion alueella pitempään asuneille lap- 
palaissuvuille. 

Joissain yhteyksissä sana lappalainen liitetään myös ajatukseen, 
että se olisi niin sanottu alkuperäinen kutsumanimi Lapin alkupe- 
räisväestölle. Käyttäjät eivät välttämättä vastusta sanan saamelainen 
käyttöä, mutta suosivat sanaa lappalainen historiallisen tai esittämis- 
tavallisen johdonmukaisuuden vuoksi (esim. Maijala 2016, 5). 

Hieman erilainen lappalaisuuden taso kytkeytyy elinkeinoihin, 
erityisesti poronhoitoon. Poronhoito esiintyy sekä metsälappalais- 
aineistossa että Kemin-Sompio-aineistossa vahvasti lappalaisuuteen, 
metsälappalaisuuteen ja saamelaisuuteen assosioituvana elinkeinona 
tai elämäntapana. Tyypillistä on lisäksi, että aineistossa poronhoitoon 
kytketään muu luontaistalous tai yleisempi ”luonnossa liikkuminen”. 


V: [...] Hänen edesmenny isänsähän lapsiaan muistutti; muistakaa että te 
ootte mettälappalaisten jälkeläisiä. Ja he käytti näitä asusteita paljo enem- 
män ja [...] on ollu porohommissa lapsesta saakka. [...] lappalaisuus viit- 
taa tähän niin sanottuun alkuperäiskulttuuriin, siis niihin ihmisiin — näin 
minä sen ymmärrän - jotka tai joiden suvut on asuneet katkeamattomana 
ketjuna täällä siitä asti ku tämä historia on ollu. Eli jotka on käyttäneet 
näitä perinteisiä asusteita, joiden elämään esim. porotalous on kuulunu 
kiinteesti, tämmönen luonnossa liikkuminen. (MLA1.) 


V: Kyllä se varmasti, peruselinkeinohan se on se poronhoito. Mitä tuossa 
kattoin niin siellä oli aika paljo näitä Keski-Lapin lappalaisia poromiehiä. 
Että ehkä puolet oli poromiehiä mitä siellä tunnisti tuosta väestä. Luontais- 
elinkeinot, kalastus, mettästys, marjastus, tämän tapanen. (MLA3.) 


Toisaalta osa haastateltavista huomautti, että poronhoito on Keski- 
Lapin alueella ollut suhteellisen pienimuotoista ja metsälappalainen 
kulttuuri on nojannut vahvasti pyyntiin. Lappalaisuus liittyisi siis yh- 
tä lailla peuranpyyntiin ja kalastukseen kuin poronhoitoon: 


V: Elinkeinothan on ollu eriävät monien muitten lapinmaitten elinkeino- 
jen kanssa. Se on ollu hyvin paljo enemmän metsästys- ja kalastuspainot- 


teista. Se poronpito on ollu hyvin pienimuotosta ja niitä poroja on käy- 
tetty lähinnä siihen kulukemiseen ja sitten peurojen pyyntiin. Sitä ei 

ihminen ymmärräkään kuinka tärkiä se oli vielä 150 vuotta sitte täällä se 
peuran pyynti. Mutta ku niitä ei nykyään olekaan täällä enää ku ne ehit- 
tiin tappaa niin vähiksi ja osa kaikkos ilmeisesti Venäjälle. Se elinkeino- 
muoto oli sen verran erilainen ku kysytään ulkomaalaselta, joka sattuu 
jotaki tästä perukasta tietämään, saamelaisuudesta, niin se porohan on 
se keskiö kaikessa, mutta ei se täällä ole ollu suinkaan keskiö, että kyllä se 
inarinsaamelaisilla oli kans isona tekijänä sekä kalastus että metsästys ja 
peuranpyynti. (MLA4.) 


Yksi kiinnostava yksityiskohta saamelaiskiistaan liittyvissä keskuste- 
luissa on se, että nimenomaan perinteisiin elinkeinoihin etnisen ryh- 
mäisyyden tekijöinä suhtaudutaan hieman eri tavoin. Metsälappalais- 
liikkeessä ne ovat merkittäviä ”identiteetin? ja alkuperäiskansaisen 
etnisiteetin tekijöitä. Poronhoidon ja yleensä luontaiselinkeinojen 
ajatellaan olevan metsälappalaisen kulttuurin ytimessä. Saamelais- 
politiikassakin perinteiset elinkeinot nähdään välttämättöminä saa- 
melaisen kulttuurin jatkumisen näkökulmasta, mutta myös niiden 
ulkopuolelle jää eläväksi katsottua saamelaiskulttuuria. Tämä on 
luontevaa esimerkiksi siitä näkökulmasta, että huomattava osa saa- 
melaisista asuu nykyisin kaupungeissa eikä harjoita perinteisiä elin- 
keinoja. Metsälappalaiseksi identifioituvien puheessa asia kääntyy 
hieman toisin: koska elinkeinot ovat ja ovat olleet usein samoja kuin 
saamelaisilla naapureilla, näyttää johdonmukaiselta ajatella, että tämä 
tekee metsälappalaisiseksi identifioituvista saamelaisiin rinnastettavia 
toimijoita. Tätä voi ajatella eräänlaisena nuotiolla syntyvänä etnisyy- 
tenä, kuten James Clifford ilmiötä kuvaa (Clifford 2013, 21). Etnisen 
ryhmäisyyden nähdään siis olevan kiinni arjen materiaalisissa käy- 
tännöissä eikä niinkään julkisessa poliittisessa toiminnassa. Metsä- 
lappalaispäivien yhteydessä ja muussa julkisessa puheessa etnisyys 
tietysti siirtyy julkiseen sfääriin ja alkaa saada avoimesti poliittisen 
luonteen. Argumenttien ymmärtämiseksi on joka tapauksessa syy- 
tä kiinnittää huomiota siihen, minkälaiset seikat ovat eri osapuolten 
mielestä tärkeitä, kun määritellään (etnistä) ryhmäisyyttä. 
Mielenkiintoinen yksityiskohta on, että yksi metsälappalaisliik- 
keessä hyvin aktiivisesti toiminut henkilö ei pitänyt haastattelussa it- 
seään lappalaisena. Hän koki, että sanan käyttäminen tuntuisi keino- 
tekoiselta, koska hänen henkilökohtainen yhteytensä nimenomaan 
luontaiselinkeinoihin oli melko ohut. Sen sijaan haastateltava sanoi 

olevansa yksinkertaisesti kiinnostunut sukujuuristaan ja esitti, että 
jos henkilöillä on saamelaisia esivanhempia, heille tulisi antaa mah- 
dollisuus tämän historian elvyttämiseen ja esimerkiksi esivanhem- 
piensa käyttämien asusteiden tapaisten vaatteiden käyttöön (ks. myös 
Kaisanlahti 2018; Kaisanlahti 2018b). 

Varsinkin kirjoituspyynnön kautta tulleissa aineistoissa nousi esiin 
myös hyvin toisenlainen lappalaisuuden merkitys. Eräs kirjoitus- 
pyynnön kautta lähestynyt henkilö kertoi siitä, miten hän Etelä-Suo- 
meen muutettuaan tuli halveksivaan sävyyn leimatuksi lappalaiseksi 
pelkästään siksi, että oli lähtöisin Pohjois-Lapista. Vaikka aineistoesi- 
merkki on yksittäinen, se vihjaa, että sanaa lappalainen on saatettu 
1900-luvulla käyttää eri puolilla Suomea hieman eri tavoin. Etelästä 
katsoen Lapin asukkaat yleensä ovat saattaneet toisinaan hahmottua 
eräänlaisina ”takapajuisina lappalaisina”. 


Olin 10 vuotias 1970 luvulla. Muutimme vanhempien työtilanteen vuoksi 
Etelä-Suomeen, lähelle Helsinkiä. Kävin neljännen luokan siellä. Se oli 
elämääni syvästi vaikuttava kokemus. Jouduin rehtoriopettajan koulukiu- 
saamaksi. Hän pilkkas minua ja kertoi koko luokalle kuinka olen poh- 
joisesta ja miten siellä ihmiset asuu kodassa. Kun selitin, että meillä oli 
omakotitalo jossa asuimme ja jonka isäni oli rakentanut. Minulla oli siel- 
lä myös oma huone. Rehtori epäili minua ja halveksi miten lappalaisilla ei 
ole edes oikeita kenkiä, vaan karvakengät joissa on heinät. [...] Olimme 
etelässä vain sen vuoden ja heti kotiin pohjoiseen palattuamme tiesin, et- 
tä olin päässyt juurilleni!! OLEN LAPIN IHMINEN, kerroin äidilleni ja 
isälleni. Tunsin kuinka syvällä tässä maaperässä ovat juureni ja identiteet- 
tini. (KA9.) 


Kertojan mukaan kokemus ”Lapin ihmisenä” olosta joutui kuitenkin 
pian uudelleen kyseenalaiseksi, kun hänen kotikunnassaan alettiin 
puhua avoimemmin saamelaisista ja saamelaisuudesta. Kertoja ei pu- 
hunut saamea ja koki, että ehkä hän ei sittenkään ollut täysin Lapin 
ihminen tai lappalainen, kuten etelässä oli saanut kuulla. Kertojan 
epävarmuuden juuret olivat etelässä asumisen aikana saaduissa koke- 
muksissa, mutta epävarmuutta lisäsi kotiseudun muuttuva etnopoliit- 
tinen tilanne. Nykyisin kertoja piti itseään lappalaisena ja mainitsi 
olevansa pohjoissaamelaisten jälkeläinen isoäitinsä kautta. 

Lappalaisuuteen liittyviä pejoratiivisia merkityksiä esiintyy myös 
muualla aineistossa. Monet haastateltavat tunnistivat sen, että sanaa 
on käytetty paitsi neutraalissa myös väheksyvässä sävyssä. Esimerkik- 
si metsälappalaisliikkeessä aktiivisesti toiminut poliitikko Eeva-Maria 
Maijala arvelee, että juuri tämä on ollut yksi syy siihen, että ihmiset 
ovat ajan saatossa halunneet ”kieltää juurensa” (Maijala 2016, 53). 

Vaikka lappalais- ja saamelais-sanojen käyttötavat vaihtelivat ai- 
neistoissani, liittyi lappalaisuuteen yksi selkeä yleinen piirre. Lappa- 
laiset tai saamelaiset esivanhemmat olivat erityisesti metsälappalai- 
seksi identifioituville informanteille ratkaisevan tärkeitä. Informant- 
tien ”identiteetti” perustui merkittävällä tavalla vanhoihin suku- 
juuriin, paljolti samalla tavalla kuin esimerkiksi Pohjois-Amerikan 
uuscherokeiden ajattelussa (ks. Enbuske 2019; Sturm 2010, 42; Val- 
konen, Kotiranta & Tervaniemi 2018, 150). Tämä seikka puolestaan 
näyttäytyi selvänä valintana. Informantit olisivat voineet identifioitua 
myös suomalaisiin esivanhempiin ja suomalaiseen kulttuuriperin- 
töön. Tämä olisi ollut helppoa sosiaalistenkin tekijöiden nojalla. 
Informantit olivat Suomen kansalaisia, jotka puhuivat äidinkielenään 
suomea ja harjoittivat Lapin suomalaisille tyypillisiä elinkeinoja sekä 
historian että nykypäivän katsannossa. He kuitenkin valitsivat lappa- 
laisen tai saamelaisen ”identiteetin”; jolle nimenomaan lappalaiset/ 
saamelaiset esivanhemmat ja näiden geneettinen ja kulttuurinen pe- 
rintö näyttäytyivät kaikkein merkittävimpinä.” 

Miksi metsälappalaiseksi identifioituvat ihmiset sitten valitsevat 
”identiteetikseen” juuri lappalaisuuden tai saamelaisuuden? On mah- 


7 On huomionarvoista, että monet riidattomasti saamelaiset ihmiset ovat 
tehneet hieman samantapaisen valinnan kuin metsälappalaiseksi itseään 
kutsuvat: he ovat identifioituneet ensisijaisesti saamelaisiksi, vaikka voisi- 
vat identifioitua myös suomalaisiksi tai väljemmin eräänlaiseen kulttuuri- 
seen rajamaastoon. Monien saamelaisten vanhemmista toinen on suoma- 
lainen, jolloin olisi ajateltavissa, että myös suomalaisella taustalla voisi olla 
ihmisille huomattava merkitys. Usein nimenomaan saamelainen etninen 
tausta nousee kuitenkin merkittäväksi identifikaation kohteeksi, jota ha- 
lutaan myös näyttää näkyvästi ulospäin (ks. Valkonen 2009, 269). Tämä 
liittynee moniin tekijöihiin, joista merkittävässä roolissa ovat aineistojeni 
perusteella ainakin kotikasvatus, kasvuympäristön kulttuuriset vaikutteet, 
poliittiset virtaukset ja yksilön henkilökohtaiset kiinnostuksen kohteet. 

dollista, että jotkut ovat ajatelleet koko elämänsä ajan olevansa jom- 
paakumpaa. Tämä ei ole kuitenkaan ainakaan kaikkien kohdalla 
selvää — aineistosta ilmenee, että monet metsälappalaiseksi identifioi- 
tuvista ovat löytäneet sukujuurtensa alkuperäiskansaisen merkityksen 
aikuisiällä. On myös huomattava, että julkinen metsälappalaisuusliike 
syntyi vasta saamelaisten alkuperäiskansa-aseman vahvistamisen ja 
vahvistumisen jälkeen 1990-luvulla (Lehtola 2015; 2022, 146). Toisin 
sanoen metsälappalaisuudesta on tultu laajemmin tietoisiksi tai asias- 
ta on vähintään tehty julkinen vasta saamelaisten aseman yleisen pa- 
ranemisen myötä. Kuten Heli Saarinen muotoilee, ”[v]asta uusi mil- 
lennium, 2000-luku on synnyttänyt Sompioon sukupolven, jolla on 
ollut mahdollisuus rakentaa elämäänsä kotikonnuillaan: kouluttau- 
tua, tutkia saamelaisia sukujuuriaan ja nostaa takaisin isiensä ja äi- 
tiensä perintöä!” (Saarinen 2020, 119). 

Valinnan taustalla olevien syiden pohtimisen voi aloittaa esitellyis- 
tä käsitteen lappalainen käyttötavoista. Vaikka ne ovat moninaisia, 
niitä yhdistää yksi tärkeä piirre: lappalaisuus kaikissa merkityksissään 
on selvästi ja vahvasti omaleimaista, siis muista identifikaation kate- 
gorioista erottuvaa. Omaleimaisuus on puolestaan hallitseva teema 
kaikissa aineistoissani: hyvin monet Keski-Lapissa asuvat informan- 
tit kokevat, että heidän kulttuurinsa ja elämäntapansa poikkeavat esi- 
merkiksi eteläsuomalaisuudesta selvästi. Tästä juontuu mieleen, että 
sanan lappalainen käyttö voi joissain tapauksissa olla yksinkertaisesti 
eräänlainen ajatusvirhe tai hieman harhaan vievä oikopolku. Jos ja 
kun sana lappilaisuus ei tunnu riittävän erityiseltä kuvaamaan kult- 
tuurin vahvaa omaleimaisuutta, tilalle saatetaan ottaa voimakkaam- 
malta tuntuva sana lappalaisuus ajattelematta sen tarkemmin, että 
sana on tarkoittanut aikaisemmin yleensä saamelaisia. Tarkkaa joh- 
topäätöstä sanan tällaisesta hieman epärefleksiivisestä käyttötavasta 
ei voi aineistoni perusteella tehdä, mutta useammat puheenvuorot ai- 
neistoissani antavat olettaa, että ajatus ei ole vailla pohjaa. Esimerkik- 
si molemmissa alla olevissa sitaateissa lappilainen i-kirjaimella näyt- 
täytyy henkilönä, joka yksinkertaisesti asuu Lapin maakunnassa ja on 
sinne tavalla tai toisella kotiutunut. Lappalaiset ovat puolestaan jotain 
muuta ja ikään kuin syvempää, heihin liittyy haastateltavien mielestä 
"erilaisia sääntöjä”. 

V: En minä osaa sanoa että kumpi niistä [lappilainen vai lappalainen] on 
oikee sana. Eikä minulla oo siihen mitään semmosia intohimoja, mutta 
tiiän sen että vielä 50 vuotta sitte kaikki puhu lappalaisista. Lappilainen- 
han voi olla sitte ihminen joka on muuttanu tänne ja omaksunu lappilai- 
sen identiteetin ja mielenmaiseman, kyllä mää tiiän paljo ihmisiä jotka 
todella niinku heijän identiteetti on että he on lappilaisia vaikka on muut- 
tanu muualta, eikä siinä ole mitään. Siis se on yhteys tähän maakuntaan. 
(MLA1.) 


K: No miten sinun mielestäsi lappilaisuus eroaa lappalaisuudesta? 

V: No. Kyllähän se eroaa. Että mullaki on tällanen junan tuoma mies nii 
hän on ihan ehottomasti lappilainen, asunu jo 13 vuotta meiän kylässä ja 
kyllä mieki koen, että olen enemmän lappilainen, ko vaikka lappalainen. 
Minusta lappilainen voi olla kuka tahansa, joka Lapissa assuu ja kokkee 
ittensä lappilaiseksi, mutta lappalaisuus sitte vaatii vähän enemmän, että 
sen rohkenee sanoa. Siinä on sitte vähän erilaisia sääntöjä. (KIA11) 


Selkeämmin tunnistettava syy lappalaiseksi tai saamelaiseksi identi- 
fioitumiseen liittyy tunnustetuksi tulemisen tarpeeseen (ks. Antikai- 
nen et al. 2019, 65-66). Ihmiset haluavat ylipäätään tulla tunniste- 
tuksi ja tunnustetuksi merkityksellisinä toimijoina, joilla on oma ja 
arvokas paikkansa maailmassa (Hirvonen 2020). Metsälappalaisiksi 
identifioituvien tapauksessa tämä oma paikka löytyy vanhoista suku- 
juurista ja toisaalta elämäntavasta, jonka koetaan kytkeytyvän alueen 
kulttuuriperintöön. Nämä tekijät muodostavat vahvan ”identiteetin”; 
jonka yhteyteen metsälappalaisliike on rakennettu ja jota liike edel- 
leen tuottaa. 

Aineistossa toistuu jatkuvasti ajatus siitä, että sukujuurten merki- 
tys eheän ja merkityksellisen minuuden rakentajana on metsälappa- 
laisiksi identifioituvilla vahva. Tähän eheyteen on liitetty myös muita 
myönteisiä käsitteitä, kuten ylpeyttä ja omanarvontuntoa. Fi ole kau- 
kaa haettua ajatella, että ylpeys liittyy myös alkuperäiskansan käsit- 
teeseen. ”Alkuperäisyyteen” liittyy myönteisempiä merkityksiä kuin 
ei-alkuperäisyyteen. Seuraava sitaatti Eeva-Maria Maijalalta edustaa 
hyvin puhetapaa, jossa korostuvat tunnustetuksi tulemisen monet 
myönteiset ulottuvuudet. 

Jotkut keminlappalaisista [so. metsälappalaisista] olisivat oikeutettuja saa- 
melaiskäräjien vaaliluetteloon sekä suvun kielen että yhtämittaisen kult- 
tuurin harjoittamisen perusteella. [...] Suurimmalla osalla Kemin-Lapin 
väestöstä eivät näytöt ole enää riittävät tullakseen merkityksi saamelais- 
käräjien vaaliluetteloon KHO:n vuoden 2015 ratkaisun perusteella, eivät- 
kä kaikki koe siihen kuuluvansakaan. Näille henkilöille merkitsee paljon, 
että saavat sanoa ääneen olevansa lappalaisten jälkeläisiä ja olla ylpeitä sii- 
tä yhä elämässä olevasta kulttuurista, jota he saavat yhä harjoittaa ja pitää 
ominaan. Näille henkilöille on tärkeää, että saa olla se mikä on. (Maijala 
2016, 7.) 


Aineistoissa on viittauksia myös lappalaiseksi tai saamelaiseksi iden- 
tifioitumisen strategisiin ulottuvuuksiin. Kaikkein useimmin nämä 
liittyvät luontaiselinkeinojen, erityisesti poronhoidon suojaan. Mo- 
net haastateltavat esittivät, että heidän poronhoitonsa on oleellisesti 
samanlaista ja yhtä arvokasta kuin riidattomasti saamelaisten poron- 
hoito, eivätkä ymmärtäneet, miksi esimerkiksi perustuslain suoma 
kulttuurin suoja koskisi vain toista ryhmää. Eräänlainen hämmästys 
näyttäytyi aitona: haastateltavat eivät yksinkertaisesti osanneet nähdä 
oleellista eroa ihmisryhmien tai yksilöiden harjoittamien elinkeino- 
jen tai elämäntapojen välillä. Saamen kieltä ei haastatteluissa yleensä 
pidetty riittävänä perusteena tässä suhteessa. Sen osaamisella nähtiin 
olevan merkitystä, mutta haastateltavat toivat myös esiin, että kemin- 
saamen mukanaan kantama ajattelutapa ei ole täysin kadonnut vaan 
elää esimerkiksi alueen suomen murteissa (ks. myös Maijala 2016, 
63-67; Ylilokka 2018, 46-60). 

Kaikkinensa haastateltavat katsoivat, että eivät ole esimerkiksi elä- 
mäntavoiltaan tai kulttuuriltaan oleellisesti erilaisia kuin riidattomas- 
ti saamelaiset. Eroja tunnistettiin olevan, mutta niillä ei katsottu ole- 
van sellaista poliittista merkitystä, jonka perusteella olisi mahdollista 
tehdä jakoa todelliseen alkuperäiskansaan ja ei-alkuperäiskansaan 
(ks. Barcham 2000, 147-149). Kaikkinensa elinkeinojen suojelemi- 
seen tähtäävä strategisuus ei hahmotu aineistossa esimerkiksi epä- 
rehellisenä toimintana vaan liittyy käsitykseen siitä, että toiminta on 
moraalisesti oikeutettua. Strategisuus ei merkitse tässä yhteydessä 
myöskään saamelaisten perustuslailla vahvistetun erityisen aseman 
vastustamista. Julkinen (uus)lappalaisliike on myös vastustanut saa- 
melaisten oikeudellisen aseman vahvistamista (Lehtola 2022, 146- 

147), mutta omat haastateltavani eivät niinkään vastustaneet saame- 
laisten oikeuksia vaan peräänkuuluttivat samantapaisia oikeuksia 
myös itselleen. 

Circe Sturmin mukaan cherokee-”rodunvaihtajat” Pohjois-Ameri- 
kassa eivät ole vaihtaneet identiteettiään ensisijaisesti materiaalisten 
oikeuksien tai etujen toivossa (Sturm 2011). Vaihtajien motiivit ovat 
olleet vaihtelevia, mutta tyypillistä on, että he ovat etsineet elämälleen 
sellaista merkitystä, jota amerikkalainen ”valkoisuus” ei tunnu tarjoa- 
van. Valkoisuuteen liitetään negatiivisiksi koettuja uusliberaalin ajan 
ominaisuuksia, kuten yksilökeskeisyyttä, maallistumista ja vieraantu- 
mista. Intiaani-identiteetti tarjoaa näiden tilalle merkityksellisyyttä, 
yhteisöllisyyttä ja hengellisen kokemuksen kaltaisia tuntemuksia. 
Oma aineistoni viittaa siihen, että materiaaliset seikat ovat kaikki- 
nensa pienehkössä roolissa myös metsälappalaisliikkeeseen kuulu- 
vien ihmisten tavoitteissa. Niillä on ilman muuta merkitystä, mutta 
kokonaisuus on moninaisempi ja monimutkaisempi. Useiden yksi- 
löiden kohdalla esimerkiksi tunnustetuksi tuleminen ja merkityksel- 
lisen kuulumisen tarve näyttäytyvät vähintään yhtä tärkeänä kuin 
mahdolliset materiaaliset edut. 

Metsälappalaisten haastateltavien kohdalla merkityksellisenä veto- 
voimatekijänä näyttäytyy lopuksi myös itse metsälappalaisliikkeen 
materiaalisen toiminnan merkitys. Liike tarjoaa paikan niin sanot- 
tuun kollektiiviseen heimoutumiseen (vrt. Sturm 2010, 19). Esimer- 
kiksi Metsälappalaispäivät-tapahtuma muodostaa tilan, jossa ihmiset 
voivat tuoda esiin identiteettiään ja tulla täysimittaisesti tunnuste- 
tuiksi ainakin pääosin vailla pelkoa siitä, että joku läsnäolijoista mi- 
tätöisi heidän ajatuksensa ja tunteensa. Metsälappalaisliike tarjoaa 
myös foorumin saamelaiskäräjien liian tiukaksi koetun saamelais- 
määritelmäpolitiikan kritisoimiseen (ks. myös Vowel & Leroux 2016, 
38). Itse liikkeessä ja sen luomassa ilmapiirissä on siten merkityksel- 
listä voimaa. 

Yksi aineistoissa jatkuvasti toistuva teema liittyy metsälappalaisten 
asemaan kaltoinkohdeltuina ihmisinä, siis yhteiskunnallisten ja po- 
liittisten prosessien uhreina (myös Lehtola 2015, 103). Näiden pro- 
sessien katsotaan alkaneen tyypillisesti siitä, että metsäalueen 
saamelaiset on tietoisesti painostettu luopumaan sekä kielestään, us- 
konnostaan että pyyntielinkeinostaan (Rytilahti 2018, 17; Kaisanlahti 
2018, 98-100). Tämän katsotaan tapahtuneen 1700-1800-lukujen ai- 
kana, ja syypäinä pidetään sekä Ruotsin kruunua että kirkkoa: 


V: No se riippuu että mitä kohtelua tarkoittaa. Totta kai on vääryyttä teh- 
ty paljo, historiassa tehty vääryyttä, kieltä on vainottu. Kirkko ja valtio 
[...] siis se että yhdistettiin pakanuuteen tämä... kieli kiellettiin, sanot- 
tiin perkeleen kieltä ei saa opettaa lapsille. Siinä on tehty vääryyttä pal- 
jon. (MLA1.) 


K: Mitä se suomalaisuus sulle merkitsee? 

V: Niin no se sillä laillahan alun pittäen tietenki tullu ku ne on pakotet- 
tu opettelemaan kieli ja luopumaan uskonnosta ja vaikenemaan... vaike- 
nemaan niistä taustoistaan. Ne on tehty semmoseksi että ovat olleet joten- 
ki hävettäviä ja takapajuista ja vanhanaikasta. (MLA2.) 


Seuraava vaihe prosessissa liittyy erityisesti 1900- ja 2000-lukuihin. 
Niiden aikana metsälappalaiset ovat olleet erityisesti Suomen valtion 
voimaperäisen luonnonkäytön uhreina. Tämän kehityksen symbo- 
leita ovat laajat hakkuut, tekojärvet ja voimalaitokset. Voimaperäinen 
luonnonkäyttö on merkinnyt erityisesti kahta asiaa: ympäristön 
muutosta ja elinkeinojen mahdollisuuksien kaventumista. Varsin- 
kin jälkimmäisen kuvattiin johtaneen alemmuudentunteeseen ja 
ajatukseen, että kotiseudulle jääminen merkitsisi epäonnistumista 
elämässä. Seuraavassa sitaatissa näkyvät sekä kaltoinkohdelluksi tule- 
misen historian ensimmäinen että toinen vaihe. Katkelma on Kemin- 
Sompiosta, mutta puhuja assosioitui vahvasti metsäsaamelaisuuteen: 


V: Semmonen, kuin palvelupakkolaki, tiiäkkö semmosesta? 


K: No en ole kyllä kuullut. 
V: No se onkin vanha juttu. Se on 1600-luvulla jo tullu voimaan ja ollu 

1800-luvulle voimassa. Tämmönen laki, että kaikki ihmiset jokka ei mak- 
sa veroja, niitten on mentävä palvelukseen veroa maksavalle. Minunkin 
suvussa se on merkinny sitä, että tätä sukua on muuttanu Kemiin ja Ou- 
luun ja Pudasjärvelle. Elikkä hyvin varhasesta vaiheesta asti meitä on alet- 
tu kouluttaa siihen, että me ollaan vaan jotakin reserviä tolle elinkeino- 
elämälle täällä. Valtion hyvinvoinnille, että meidän on täältä lähettävä. 
Ja semmonen puhetapa, muistan että minäkin oon kuullu, kun minäkin 
oon jääny tänne paikkakunnalle ja menny paikkakuntalaisen kanssa nai- 
misiin, että mitäs sitä on vaikuttanu ylioppilaaksi lukea, kun jääkin vain 
tänne. Tänne vain jäät. Niin, että sitä ois niinkuin pitäny, kun on istunu 
koulussa vähän pitempään kuin muut niin sitä ois niinku pitänyt poistua 
paikkakunnalta jonnekkin asfaltille [naurahtaa]. Että se on tämmönen. 
Tämmöseksi muotoutu tämä homma, että meiät on opetettu että ei tänne 
kannatekhan kenenkhän jäähä. Me ollaan vaan sitä varten, että me lähe- 
tään täältä palvelemaan yhteiskuntaa jonnekkin muualle. 

K: Onko se yhteiskunta, niin voiko sitä kuvata Suomeksi? 

V: No tällä hetkellä joo. 

K: Tuntuuko siltä, että se Suomi ei oikein ole läsnä siellä? 

V: No onhan se läsnä, kun se on raiskannu meiän mettät ja kahlinnu 
meiän joen ja tappanu sieltä lohet. Ja kaikki ne vaelluskalat, mitä siikaa ja 
taimenta siinä on ollu. Se on läsnä, mutta se on läsnä sillä lailla negatiivi- 
sesti. Se ei ole tuonu tänne mitään hyvää. (KSA17.) 


Ajatus Suomen valtiosta Lapissa asuvien ihmisten sortajana nousi 
esiin myös useiden sellaisten ihmisten haastatteluissa ja kirjoituksis- 
sa, jotka eivät pitäneet itseään lappalaisina tai saamelaisina. Teema 
on koko kirjani kannalta tärkeä, ja palaan siihen seuraavissa luvuis- 
sa. Kirjoituspyynnön kautta Sodankylästä tullut kirjoitus tiivisti asian 
varsin kuvaavasti: 


Olen suomalaisen koululaitoksen kasvatti: oppikirjat, opettajat, professo- 
rit välittivät länsimaista arvomaailmaa, jota leimasi valtahierarkiat ja di- 
kotomiat. Luonto-, ihmis- ja kulttuurinäkemyksestä heijastui aina “ero” ja 
epätasavertaisuus. Suhdetta luontoon leimasi hyväksikäyttö. (Tekoaltaat. 
Padot. Metsähallitus.) (KA14.) 


Kaltoinkohdelluksi tulemisen historian kolmas vaihe liittyi nykyajan 
saamelaiskeskusteluun, jossa sortajina esiintyvät toiset saamelaiset, 
jotka eivät tunnusta metsälappalaisia saamelaisiksi. Näiden niin kut- 
suttujen vaaliluettelosaamelaisten kuvattiin muodostavan eräänlaisen 

eliitin, jolla ei ole halua tai kykya ottaa huomioon historian aikana 
vielä huonompaan asemaan joutuneita metsäsaamelaisia - huonom- 
paan nimenomaan siinä mielessä, että nämä ovat menettäneet mai- 
den hallintaoikeuden lisäksi myös saamen kielen (ks. Sturm 2010, 
34-37, 103; Valkonen, Kotiranta & Tervaniemi 2018, 154-155). 


V: Nyt tehdään vääryyttä paljon sillä että oot feikki ja pilkataan. Minul- 
leki äsken oli Facebookkiin laittanu sen mun piirtämän lapinlakkikuvan 
alle eräs tämmönen virallinen saamelainen nainen, että ”mistä sait noin 
ruman lakin?” Että sillei ole niinku mitään miten vaan päästään loukkaa- 
maan, ja samaistukaa vaikka lyhtypylvääksi keksikää mitä haluatte. Sel- 
laista todella ilkeää ja ivallista, ja sitten kuitenki ollaan itte ruikuttamassa 
että kuinka meitä Suomen valtio potkii päähän. Mutta vähemmistöt on 
yleensäkin aika suvaitsemattomia omia vähemmistöjään kohtaan. Se nä- 
kyy esim. intiaanien parissa Amerikassa, että on monet vähemmistöt... 
siis todella ankaria repiviä riitoja keskenään esimerkiksi rahankäytöstä. 
(MLA1.) 


V: Mutta tietenki kaihertaa koko ajan se ku meitä ei tunnusteta, ja ku me 
olemme kuitenki ihan alkuperäsiä täällä. Nii ja sieltä sitte tulee aina näitä 
”ette te ole, ette te ole”. Ja sitte oli tämmönenki esimerkki tähän että minun 
veljen tyttö, 16-vuotias, meni tuonne Inarin Saakkiin sinne käsityölinjal- 
le, ja siellähän se sitte oli sanonu, ku oli tullu jotain puhetta näistä lappa- 
laisista ja saamelaisista, nii ja hän oli sanonu että minä olen mettälappa- 
laista jäläkeä, ja siihen oli opettaja että et ole koska ei ole mettälappalaisia. 
No Johanna oli aivan kauhiana sitte, soitteli että miten tässä nyt ku se sa- 
no sillä lailla. Mutta aivan kauhiaa, mulla tuli semmonen että kyllä taal- 
lä pitäs koulussa jo opettaa lapsille että mistä me ollaan, kuinka kaukaa, 
vuosien takaa ollaan oltu ja asuttu ja meillä on ollu oma kieli ja kaikki, 
että kaikki pitäs opettaa sieltä että ei tarvittis sitte jäähä suu auki kattom- 
haan ja ajattelemhaan että ei ole totta, että eikö tämä olekaan sitte näin. 
(KSA25.) 


Pääosassa aineistosta metsälappalaisiksi tai metsäsaamelaisiksi iden- 
tifioituvat henkilöt tyytyvät esittämään, että saamelaisten tulisi ottaa 
metsälappalaiset ja heidän kokemuksensa vakavasti. Yksittäisissä 
haastatteluissa sävy on kuitenkin jyrkempi ja syyttävämpi. Jyrkim- 
män kannan esitti Metsälappalaispäivillä haastateltu henkilö, joka piti 
kaikkia riidattomasti saamelaisia maahanmuuttajina tai pakolaisina. 
Hän oli sitä mieltä, että nämä saamelaiset ovat tulleet Suomeen vasta 

viimeisen 150 vuoden aikana, eivätkä he voi missään tapauksessa ol- 
la alkuperäiskansaa nimenomaan Suomessa. Haastateltavan käsitys 
saamelaisten muuttohistoriasta on faktuaalisesti virheellinen, mutta 
tässä yhteydessä olennaista on, että hänen ajattelussaan ”muualta tul- 
leet” ovat vieneet jotain sellaista, mikä kuuluisi metsälappalaiseksi 
identifioituville ihmisille. 


V: Se varmaan on suurin syy se, että ne pelkää just sitä, että ku ne ei ole 
alkuperäiskansaa Suomessa. Ni ne itte tietää sen tarkkaan. Ku vanhimmat 
on 150 vuotta ollu täällä, niin niistä suvuista jotka tällä hetkellä hallittee 
sitä. Ja nuorimmat ollu sodan jälestä. Niin eihän niillä voi, sehän loistaa 
päällepäinki osin. Kulttuurin kanssa ei varmaan tule ongelmia, mutta just 
tämä poliittinen valta, sehän se mitä ne pelekää. Ja taasen meillä sitä ei 
ole... tartte pelätä, koska me emme enää menetä mitään, me olemma me- 
nettäneet niin paljon jo. Valtiovallalle ja muulle, mutta me emme ole, me 
emme katoa täältä minnekään kuitenkaan. (MLA6.) 


Uhriasemien kuvailu aineistoissani muistuttaa selkeästi Pohjois- 
Amerikan ”uusheimoisten” vastaavaa puhetapaa. Myös Pohjois-Ame- 
rikassa cherokee-identiteettinsä löytäneet kuvailevat asemaansa niin, 
että tunnustusta vaille jääminen on heille ”tuskaista” (Valkonen, Koti- 
ranta & Tervaniemi 2018, 155; Sturm 2010, 34-37, 103). Lisäksi he 
esittävät, että yhteiskunta on pakottanut aiemmat sukupolvet piilot- 
telemaan intiaaniuttaan, eikä identifikaation väistyminen ole ollut ih- 
misten itsensä syy. Puhetapojen samankaltaisuus ei liene sattumaa. 
Voi olla, että alkuperäiskansojen rajapinnalle sijoittuneiden sukujen 
tarinat ovat jossain määrin samantapaisia eri puolilla maailmaa. Li- 
säksi voidaan arvioida, että samankaltaiset poliittiset pyrkimykset 
tuottavat samankaltaista argumentaatiota. 

Uhrikertomusten yhteydessä kiinnostava vertailukohta on Kukka 
Rannan ja Jaana Kannisen kirjoittama tietokirja Vastatuuleen. Saa- 
men kansan pakkosuomalaistamisesta (2019). Teos ei liity suoraan 
metsälappalaisliikkeeseen vaan riidattomasti saamelaisten ihmisten 
kokemuksiin. Se muodostaa kuitenkin kiintoisan peilikuvan tässä 
kirjassa kuvailemalleni historiankäsitykselle. Vastatuuleen-kirjan joh- 
dannossa teoksen sisältö tiivistetään seuraavasti: 

Tärkeimpänä ovat saamelaisten kokemukset pakkosuomalaistamisesta ja 
saamelaisen yhteiskuntarakenteen muuttumisesta suomalaiseksi. Tästä 
jokaisella sukupolvella ja saamelaisalueella on kerrottavanaan omat tari- 
nansa, jotka ovat siirtyneet seuraavien sukupolvien taakoiksi purkamat- 
tomina, ylisukupolvisina traumoina. Pohjoisten alueiden siirtyminen saa- 
melaisten hallinnan ulottumattomiin on toinen asia, jota ei voi ohittaa, 
jos pyrimme ymmärtämään saamelaisten kokemuksia Suomen valtiossa. 
(Ranta & Kanninen 2019, 10-11.) 


Rannan ja Kannisen teos maalaa metsälappalaisliikkeen kuvauksen 
kanssa siinä mielessä samantapaisen maiseman, että tarinassa koros- 
tuu saamelaisten asema sekä valtiollisen vallankäytön että naapurissa 
asuvien ihmisten huonon kohtelun uhreina. Huonosti kohtelevat 
naapurit eivät kuitenkaan ole nyt toisia saamelaisia vaan lappalaisliik- 
keeseen järjestäytyneitä suomalaisia. Metsälappalaisliike ja esimer- 
kiksi saamelaiskäräjien politiikkaa kritisoineet Tunturi-, metsä- ja ka- 
lastajasaamelaiset -järjestön aktiivit esitetään kirjassa monelta osin 
negatiivisessa ja opportunistisessa valossa. Tässä yhteydessä kiinni- 
tän huomiota erityisesti siihen, että henkilöiden historiallinen toimi- 
juus painottuu sekä Vastatuuleen-kirjassa että omissa aineistoissani 
nimenomaan kärsimiseen ja väistymiseen. Olipa esimerkiksi saame- 
laisuuden kriteereistä tai yksittäisten henkilöiden toimintatapojen oi- 
keutuksesta tai asiallisuudesta mitä mieltä tahansa, tämä huomio voi 
olla sinänsä tärkeä. Näyttää siltä, että monien Lapin alueella asuvien 
ihmisten kertomukseen itsestään liittyy väärin kohdelluksi joutumi- 
sen tunne, joka liittyy sekä valtioon että joihinkin naapurissa asuviin 
ihmisiin. 

Yhteistä metsälappalaisille ja Vastatuuleen-kirjan kertomisen ta- 
voille on myös se, että sekä nykypäivä että historia kerrotaan melko 
tiukasti yhden ja suhteellisen homogeenisen väestöryhmän tarinana. 
Metsälappalaisten kertomuksessa kirkko ja valtio pakottivat lappalai- 
set luopumaan saamen kielestä, minkä jälkeen kielensä menettäneitä 
sortavat vielä ”muualta tulleet? muut saamelaiset. Vastatuuleen taas 
kertoo kielensä tai muutoin etnisyytensä selvästi säilyttäneiden saa- 
melaisten tarinaa; maantieteellisen pohjoisen tapahtumat kuvataan 
kirjassa nimenomaan riidattomasti saamelaisille ihmisille tapahtu- 
neina. Esimerkiksi Lokan ja Porttipahdan tekoaltaiden rakentami- 

nen on teoksessa ennen muuta tarina alkuperäiskansan maiden hal- 
tuunotosta (Ranta 2019, 54-80). 

Molemmat tarinat voisi kertoa myös erilaisin painotuksin. Metsä- 
lappalaiseksi sanottujen ihmisten historiaa voisi kirjoittaa rauhan- 
omaisempana akkulturaation ja uusien elinkeinojen ja elämäntapojen 
vapaaehtoisena omaksumisena, siis uudenlaisen rajamaan kulttuurin 
melko luontaisena rakentumisena (vrt. Lehtola 2022, 147). Saamelai- 
sessa historiassa voisi korostua saamelaisten oma aktiivinen toimi- 
juus ja esimerkiksi rauhallisempi kanssakäyminen pohjoisen muiden 
asukkaiden kanssa (esimerkkejä mm. Valkonen & Nykänen 2017; 
Lehtola 2012). Lokan ja Porttipahdan tarinan voisi kertoa myös suo- 
malaisten kotinsa ja elinkeinonsa menettäneiden tarinana. Kertomi- 
sen tapojen painottuminen tiettyihin näkökulmiin tai ulottuvuuksiin 
ei ole kuitenkaan sinänsä mitenkään poikkeuksellista, saati moititta- 
vaa. On tyypillistä ja myös luontevaa, että historiat saavat erilaisia 
painotuksia riippuen siitä, mihin kohtaan aikajanaa alkupisteitä ja 
käännekohtia sijoitetaan ja kenen näkökulmaa tai millaisia historian 
kerrostumia kuvataan. On huomattava, että esimerkiksi vähemmistö- 
jen historiasta kirjoittavilla tutkijoilla ei välttämättä ole yksinkertai- 
sesti aikaa tai voimavaroja kirjoittaa samalla enemmistöjen histo- 
riasta. Hedelmällistä lienee kuunnella tarinoiden kertojia ja pohtia, 
millaisiin historiallisiin kehityksiin heidän kokemuksensa ja niiden 
pohjalta muotoillut kertomukset liittyvät. 


Metsälappalaiset valtiollisena alkuperäiskansana 


Yksi leimallinen piirre metsälappalaisiin liittyvissä keskusteluissa on 
ollut vanhojen Ruotsin vallan aikaisten lakien merkityksen korosta- 
minen. Ajatuksena on ollut, että saamelaisilla oli vielä 1600- ja 1700- 
luvuilla Lapin maiden hallintaan selkeitä juridisia oikeuksia, joita ei 
missään historian vaiheessa ole laillisesti kumottu. Sen sijaan mai- 
den hallinta siirtyi hallinnollisen uudelleenjärjestelyn kautta kruu- 
nulle ikään kuin puolivahingossa. Nykyiset oikeudet tulisi puolestaan 
myöntää henkilöille, jotka periytyvät niin sanottujen alkuperäisten oi- 
keuksien haltijoista. Oikeustieteilijä Juha Joona on perustellut vanho- 
jen lakien merkitystä johdonmukaisuudella: niihin on muutoinkin 

viitattu Suomen lainsäädännön perusteluissa, esimerkiksi vuoden 
1976 perustuslakivaliokunnan Ylä-Lapin kalastusoikeuksia koske- 
vassa lausunnossa. Periytyvien maaoikeuksien näkökulmasta ei olisi 
merkitystä sillä, mikä henkilön etninen identifikaatio on. Oikeuksien 
haltijat voivat olla myös eri henkilöitä kuin ne, joilla on oikeus äänes- 
tää saamelaiskäräjien vaaleissa 2020-luvun alun lain perusteella. Rat- 
kaisevaa on nimenomaan polveutuminen 1600- ja 1700-lukujen oi- 
keudenhaltijoista. (Joona 2019; myös esim. Lapin Kansa 19.1.2019.) 

Tässä ajatusmallissa korostuu vahvasti valtioiden rooli. Asioita 
katsotaan ensin Ruotsi-Suomen ja sitten Venäjän ja Suomen lainsää- 
dännön valossa. Ajattelumalli ohittaa ainakin jossain määrin sen, että 
kansainvälisessä oikeudessa alkuperäiskansojen oikeudet perustuvat 
osittain siihen, että alkuperäiskansat ovat asuttaneet aluetta ennen 
nykyisten valtioiden muodostumista (ILO-sopimus C169). Juridisilla 
oikeuksilla on kansainvälinen ulottuvuus, joka on riippumaton val- 
tioiden vanhasta lainsäädännöstä (Kiikeri 2021). Myös monet saame- 
laisaktiivit ovat korostaneet 1970-luvulta lähtien, että saamelaisten 
oikeudet perustuvat pohjimmiltaan saamelaisten nykyvaltioita paljon 
vanhempaan historiaan alueella ja lisäksi kokonaan erilaiseen oikeus- 
käsitykseen.’ 

Tämän kirjan teeman kannalta on olennaista, että kansallisvaltio 
näyttäytyy uuslappalaisuuteen liittyvässä keskustelussa varsin tär- 
keänä kehikkona. Tämä ilmenee vanhan lainsäädännön tulkinnassa 


8 Esimerkiksi saamelaisten aktivistien vuonna 1979 Alta-kamppailun yhtey- 
dessä toimittama Charta79-lehti toteaa: "Ja vaikka saamelaiset ovat nosta- 
neetkin oikeusjuttuja valtioita vastaan, on sekin eräänlainen epätoivosta 
kertova teko: saamelaisten oma oikeuskäsitys poikkeaa pääväestöjen vas- 
taavista, siitä mm. johtuu ettei saamelaisten oikeus maahan ja vesiin ole 
koettu tarpeelliseksi kirjata, ei varsinkaan toisenlaiseen filosofiaan perus- 
tuvan lainkäytäntöön. [...] Mutta vaikka saamelaiset ajanoloon voisivatkin 
todistaa oikeutensa pääväestön dokumenttien pohjalta, on tämä toiminta 
luonteeltaan epätoivoon perustuvaa. Ja alistumista sille tosiasialle, että 
toisenlainen oikeustaju alistuu toisenlaisen oikeuskäsityksen varaan, eivät- 
kä nämä oikeuskäsitykset ole yhteismitallisia. Kun ottaa lisäksi huomioon 
sen tosiasian, että saamelaiset ovat alkuperäiskansaa, tuntuu kuin pää- 
väestöjen tuomioistuinten pitäisi olla jäävejä. Ikäänkuin lampaat pyytäisi- 
vät sutta tuomariksi sen vuoksi, että susi on syönyt lampaita.” (Charta79, 
31.) 

mutta myös siinä, että alkuperäiskansa määritellään metsälappalais- 
liikkeen edustajien retoriikassa usein nimenomaan valtion maantie- 
teellisten rajojen kautta. Olennaista on toisin sanoen, mitkä suvut 
ovat asuneet nykyisten valtion rajojen sisäpuolella ennen muita. 
Myös maahan myöhemmin tulleilla henkilöillä voi olla alkuperäis- 
kansaan kuuluvien oikeuksia, mutta ne eivät voi ohittaa maan rajojen 
sisällä ensin asuneiden sukujen oikeuksia. 


V: Ja vielä tietenki jos meillä on muuttanu alkuperäiskansa naapurimais- 
ta tänne, niin ilman muuta niillekki jonkinlainen oikeus pitää olla alku- 
peräiskansaan, missä maassa ne on ollu, että ne voi jatkaa alkuperäiskan- 
san oikeuksia, mutta ei ne voi tällä lailla, että ne tullee sitte identiteettiä 
varastamaan meiltä. 

H: Ahaa juu niin aivan. 

V: Eli tämä on se, eli ne tulee pakolaisina meille, ja sitte ne tavallaan al- 
kavat hallittemaan sitte kulttuuria ja vielä syyttävät meitä, että me olem- 
ma, käytämmä feikkipukuja. Kato ku tämähän on nyt siitä ku ne ei tajua 
että kuinka komeita meillä on ollu vuosisatoja, täällä jo. (MLA6.) 


V: [...] Ja ne on kuitenki heijän suurimmaksi osaksi saamelaisten suvut 
tullu 1800-luvun lopussa, 1900-luvun alussa Norjasta ja Ruotsista Suo- 
meen. Ja meijän suvut pystytään käräjäpöytäkirjojen ja näijen kaikkien 
kirkonkirjojen mukaan ja näijen niin 1600-luvulle vetämhän niin kumpi 
on sitten alkuperäiskansa? Lappalaiset vai saamelaiset, saamelaisuushan 
nimenä on alettu käyttää vasta joskus 70-luvulla. (KSA23.) 


Suomen valtion ja suomalaisen yhteiskunnan merkityksestä lappalai- 
seksi identifioituville haastateltaville kertoo myös se, että osa heistä 
koki olevansa vähintään jossain määrin isänmaallisia. Tämä ei koske 
kaikkia haastateltavia: osa pitää itseään esimerkiksi selkeästi pikem- 
minkin lappilaisena ja lappalaisena kuin suomalaisena, ja Suomea 
kritisoidaan vahvasti esimerkiksi Lapin luonnonvarojen hyväksikäy- 
töstä. Joissain vastauksissa integroituminen suomalaiseen yhteiskun- 
taan näkyy kuitenkin selvänä. 


V: No tietenki minä olen hyvin vanhanaikanen ihminen. Minun perus- 
arvot on koti, uskonto, isänmaa. Ja tuota totta kai minä oon saanu hyvin 


isänmaallisen kasvatuksen, enkä minä näe sitä ristiriidassa sen kanssa. Siis 
niin lappilaisuus kuin tämä alkuperäiskansa-asia, niin tiiän että on sem- 

mosia saamelaisia jotka sanoo että ei he oo suomalaisia, ja saamenmaa 
on se heidän kotimaa. En minä oo tässä mettälappalaisuusasiassa kuullu 
semmosta, kyllä epäilyjä on etelän herroja kohtaan, eikä aina tunnu kival- 
ta mitä Helsingissä tehään, mutta ei täällä mitään separatistisia haaveita 
oo kyllä, että kyllä se suomalaisuus on kaiken perusta. Mutta toki tiedos- 
tetaan se että tämä alkuperäiskulttuuri ei rajoitu Suomeen vaan sitä on 
neljän valtakunnan alueella. Mut niihän ne länsirajallakin on se laulu että 
"eihän joki raja olla saata kun molemmilla puolilla on meän maata”. Että 
Lappihan on kansainvälinen. (MLA1.) 


Kansallisvaltion hahmottuminen melko tärkeäksi ajattelun viiteke- 
hykseksi kertoo siitä, että monien informanttien poliittinen mieliku- 
vitus on sidoksissa nykyisten valtioiden ja niiden rajojen olemassa- 
oloon. Vaikka henkilön identifikaatio ei olisikaan täysin suomalainen 
vaan mieluummin esimerkiksi lappalainen, on rajoilla ja lainsäädän- 
nöllä selvää poliittista merkitystä identifioitumisen näkökulmasta. 
Kirjan pääteeman kannalta ehkä merkittävintä on, että nimenomaan 
”alkuperäisyys? hahmotetaan kansallisvaltion ja sen historian kehyk- 
sessä. Tämä lähestymistapa poikkeaa selvästi 2000-luvun poliittisesta 
yleissaamelaisuudesta, jossa identifikaatioiden viitekehyksinä ovat 
valtioita vanhempi historia alueella ja valtioiden rajat ylittävä Saa- 
menmaa, Säpmi. Jälkimmäistä ajattelumallia voisi luonnehtia sekä 
valtioita edeltäväksi että valtioiden jälkeistä aikaa (post-state) korosta- 
vaksi (vrt. Kuokkanen 2020). Siinä pidetään merkityksellisenä sitä, 
että saamelaiset ovat asuttaneet nykyisten Suomen, Ruotsin, Norjan 
ja Venäjän pohjoisia alueita ennen valtioiden muodostumista ja asut- 
tavat osaa vanhoista asuma-alueistaan edelleen. Alkuperäiskansaan 
kuulumisen kannalta ei ole ratkaisevaa, minkä nykyisen kansallisval- 
tion alueella esimerkiksi jokin yksittäinen suku on asunut. 
Pohjois-Amerikan keskustelujen yhteydessä on huomautettu, että 
”identiteettinsä” intiaaneiksi vaihtavat henkilöt kuljettavat mukanaan 
myös asemaansa ”valkoiseen”; taloudellisesti ja sosiaalisesti etuoikeu- 
tettuun väestöön kuuluvina ihmisinä (Sturm 2010, 50-52; Valkonen, 
Kotiranta & Tervaniemi 2018, 155). Voidaan ajatella, että myös lappa- 
laiseksi identifioituvat Suomen kansalaiset kuljettavat hieman samalla 
tavalla mukanaan hyvää asemaansa Suomen kansalaisina. Tätä tukee 
se, että suomalaisuus ja esimerkiksi Suomen maantieteellisen alueen 
merkitykseen liittyvä poliittinen mielikuvitus näkyvät metsälappa- 

laisaineistossani melko tärkeinä. En kuitenkaan tekisi asiasta kovin 
pitkälle meneviä johtopäätöksiä. Aineistoissani on, kuten myöhem- 
min tarkentuu, myös voimakasta kritiikkiä Suomen valtiota kohtaan 
ja selviä viitteitä siitä, että joillekin metsälappalaisiksi identifioituville 
valtio näyttäytyy melko etäisenä. 


Peräpohjalaisuuden kunnianpalautus ja Lappi matkailun 
tuotteena 


Jos metsälappalaisuus ymmärretään saamelaisten mobilisaatiota koh- 
taan kohdistuneena vastamobilisaationa (Pääkkönen 2008; Lehtola 
2022, 146-148), on sillä puolestaan oma vastamobilisaationsa, ni- 
mittäin peräpohjalaisuus. Peräpohjalaisuuteen liittyvä keskustelu ak- 
tivoitui esimerkiksi sosiaalisessa mediassa talvella 2018-2019 sen 
jälkeen, kun konsulttitoimisto MDI oli käynnistänyt oman selvityk- 
sensä ”metsälappalaisen kulttuurin erityispiirteistä”. Keskustelusta ei 
muodostunut kovin laajaa, mutta puheenvuorot olivat Lapin ihmis- 
ten identifikaatioiden näkökulmasta kiinnostavia. 

Yleisjulkisuudessa peräpohjalaisuuden kunnian palauttamisesta 
puhui näkyvästi savukoskelainen Katja Hirvasaho, joka kirjoitti ai- 
heesta Kanavassa ja Suomen Kuvalehdessä julkaistun esseen (Hirvas- 
aho 2019). Hirvasaho aloitti esseensä näin: 


Tutkin tässä kirjoituksessa Keski-Lapin kulttuuria nykyään unohdetulta 
200 vuoden (1750-1960) ajanjaksolta. Tämä elämäntapa oli peräpohja- 
laista, ei lappilaista. Se oli alun perin Pohjois-Pohjanmaalta tai lähialueilta 
saapuneiden suomalaisten uudisasukkaiden ja paikallisten Kemin saame- 
laisten elämäntapojen ja elinkeinojen sulautuma Tunturi-Lapin eteläpuo- 
lisen Lapin jokilaaksoissa. (Hirvasaho 2019.) 


Hirvasahon keskeinen ajatus tekstissä oli, että nykyinen Lappi on 
kuviteltu paikka. Hän moitti Annikki Kariniemi-Willamon ja Valde 
Näsin tavoin Lapin läänin perustamista vuonna 1938 ja sitä, että 
samalla unohtui vanha maakuntajako Länsi-Pohjaan ja Peräpohjo- 
laan. Nykyisen Lapin rakentaminen ja Peräpohjolan katoaminen 
vauhdittuivat Hirvasahon mukaan toisen maailmansodan jälkeen, ja 
sen keskeisiä muutosvoimia olivat matkailuteollisuus ja valtion suuret 

energiahankkeet. Hirvasaho viittasi arkkitehti Harri Hautajärveen, 
jonka mukaan ”peräpohjalainen kulttuuri on unohtunut, samalla kun 
Lappi on laajentunut kohti etelää”. (Hirvasaho 2019; ks. myös Hauta- 
järvi 2014.) Hän pahoitteli kehitystä, sillä hänen mielestään samalla 
oli kadotettu kulttuurisesti omaleimainen ja rikas ajanjakso. 

Hirvasaho viittasi myös omiin kokemuksiinsa, joiden mukaan 
Keski-Lapissa ei ollut 1900-luvun puolivälissä tietoa saamelaisista tai 
saamelaiskulttuurista. Sen sijaan peräpohjalaista kulttuuria alkoi syr- 
jäyttää uusi, matkailuteollisuudesta elävä Lappi. 


Meillä ei ollut mitään tietoa saamelaisista. Sellaista sanaa ei tunnettu, eikä 
ollut käsitystä siitä, ettei ”lapinpuku” ole kaikkien lappilaisten puku, vaan 
ainoastaan saamelaisten. Sitten 1960-luvun lopulla, kuten Marjatta Pulska 
on hiljattain kertonut (Koti-Lappi 28.12.17), Lappi-villitys saavutti sellai- 
sen pisteen, että Keski-Lapinkin asukkaat rupesivat ompelemaan itselleen 
valokuvissa ja postikorteissa nähtyjä ”lapinpukuja”. Ei tiedetty, että mat- 
kailuteollisuuden lanseeraama ”lapinpuku” ei ole aito historiallinen puku. 
(Hirvasaho 2019.) 


Hirvasaho otti kantaa myös metsälappalaisuuteen, jota hän piti il- 
man muuta suomalaisten henkilöiden liikehdintänä. Hän arveli, että 
lappilaiset ovat ilmeisesti itsekin alkaneet uskoa toisen maailmanso- 
dan jälkeiseen tarinaan uudesta Lapista ja joka tapauksessa tarina on 
mennyt täydestä eteläsuomalaisiin. 


Tämä keksitty Lappi, jonka mielikuvituksellisuutta ei Etelä-Suomessa tie- 
dosteta, on ollut omiaan antamaan pontta joissakin Lapin kunnissa il- 
maantuneelle lappalaisiksi tai saamelaisiksi itseään kutsuvien suomalais- 
ten nativistiselle liikkeelle. Sillä pönkitetään väitteitä, että he edustavat 
Keski-Lapin alueella ennen suomalaisten tuloa elänyttä ja suomalaisiin 
sulautunutta keminsaamelaista kansaa. [...] Havitellun saamelaissta- 
tuksen mukanaan tuomia etuja olisi muun muassa oikeus markkinoida 
kotiseudun matkailua pukeutuneena paikallisiin ”autenttisiin? saamen- 
pukuihin, joita on yllättävästi alkanut löytyä viime vuosina. Pukujen au- 
tenttisuus epäilyttää, kun otetaan huomioon keminsaamelaisten katoami- 
nen Lapin historiasta jo 1850-lukuun mennessä ja Lapin läänin mittava 
tuho toisessa maailmansodassa. (Hirvasaho 2019.) 

Syksyllä 2020 Peräpohjolasta kirjoittivat Lapin Kansaan emerituspro- 
fessori Ilmo Massa ja tuottaja Hannu Alatalo. He keskittyivät erityi- 
sesti alueeseen, jota nykyään kutsutaan Meri-Lapiksi, käytännössä 
Kemi-Tornion seutuun ja sen ympäristöön. Kirjoittajien mukaan ni- 
mitys Meri-Lappi on historiaton ja sen käytöstä tulisi erityisesti me- 
diassa luopua. Matkailuyrittäjillä on kirjoittajien mielestä oikeus 
käyttää ilmaisua halutessaan, mutta tiedotusvälineissä tulisi puhua 
Peräpohjolasta. Massa ja Alatalo kirjoittivat myös, että käsite Meri- 
Lappi kuvaisi paremmin Jäämeren rantaseutuja, koska Lappi ”kuuluu 
historiallisessa katsannossa saamelaisille”. 


Mediassa Perämerta ympäröivä alue on viime vuosina usein liitetty osak- 
si niin sanottua Meri-Lappia. Käsite ei ole historiallinen, eikä suurin osa 
alueen väestöstä hyväksy sitä. Mediassa olisi syytä palata käyttämään 
Pohjanlahden perukan alueesta sen alkuperäistä nimitystä Peräpohjolaa. 
Meri-Lappi-nimitys on mainostoimiston menestystarina. Eläkkeellä ole- 
va mainosyrittäjä Leo Härkönen kertoi huhtikuussa 2020 Tornio sanoin 
ja kuvin -Facebook-ryhmässä, että Meri-Lappi-käsite syntyi 1980-luvul- 
la hänen johtamassaan torniolaisessa mainostoimistossa. Kemin-Tornion 
matkailijayhdistys oli antanut mainostoimistolle toimeksiannon markki- 
noida aluetta. Se esitti alueelle nimeä Meri-Lappi, koska matkailijapiireis- 
sä pidettiin siihen aikaan tärkeänä, että Kemi-Tornion alue leimautui- 
si osaksi kansainvälisesti vetovoimaisempana pidettyä Lappia. (Massa & 
Alatalo 2020.) 


Massan ja Alatalon mukaan alueen väestö on käyttänyt alueesta nimi- 
tyksiä Peräpohjola tai Länsipohja. Näistä kirjoittajat pitivät parempa- 
na Peräpohjolaa, koska se on kattavampi. He myös esittivät, että 
nimeen ei ole alun perin liittynyt negatiivisia konnotaatioita syrjä- 
seudusta, kuten Meri-Lapin puolustajien sanotaan esittäneen. Mieli- 
pidekirjoituksessa nousivat mielenkiintoisesti esiin myös paikalliset 
painotuserot: 


Torniolaisille Meri-Lapiksi nimittely on ollut katkeraa kalkkia. Ensi vuon- 
na 400 vuotta täyttävällä Torniolla on pitkän historiansa vuoksi vahva 
oma identiteetti. Se kertoo, että Tornio on osa Peräpohjolaa. Torniolaiset 
samaistuvat Meri-Lappia helpommin myös Tornionjokilaaksoon ja mur- 
rehistorian perusteella myös meänkieliseen Ruotsiin. Kemillä on ollut 
valmius mutkattomimmin hyväksyä Meri-Lappi. Nimi on syntynyt tuke- 
maan pääosin Kemin uusia merellisiä matkailupalveluita, kuten lumi- 

linnaa ja jäänsärkijäsafareita. Kemi ehkä vielä hakee itseään, koska se on 
Tornioon verrattuna nuori, vasta 1869 Keisarillisen Majesteetin asetuksel- 
la perustettu puunjalostuskaupunki. (Massa ja Alatalo 2020.) 


Massan ja Alatalon tekstiä voi tulkita identiteettipolitiikan näkökul- 
masta: kirjoittajat hahmottelevat sitä maantieteellistä ajattelutapaa, 
jota alueella asuvat ihmiset ovat aikaisemmin edustaneet ja johon 
esimerkiksi torniolaisten ”identiteetti? kirjoittajien mielestä edel- 
leen kytkeytyy. Tämä ajattelutapa näyttää muodostavan kiintopisteen, 
jonka ääreen palaaminen olisi tärkeää. Kirjoittajat esittivät myös, että 
alueen asukkaat eivät nytkään hyväksy käsitteen Meri-Lappi käyttä- 
mistä. Paluu Peräpohjola-sanan käyttöön olisi näin ollen yhtäältä 
vain vallitsevan tilanteen todentamista sen sijaan, että alueelle raken- 
nettaisiin uutta ja historiallista pohjaa vailla olevaa ”identiteettiä”. 

Kirjoitusten aikaan peräpohjalaisuudesta käytiin jonkin verran 
keskustelua myös sosiaalisessa mediassa, erityisesti Facebookissa. 
Asiaa pohtivat esimerkiksi tutkija Outi Korpilähde, saamelaisaktiivi 
Pirita Näkkäläjärvi ja emeritusprofessori Pekka Sammallahti. Kirjani 
teeman kannalta on merkittävää, että Peräpohjola-sanan vanha käyttö 
näyttäytyi sekä journalistisen median julkaisemissa mielipidekirjoi- 
tuksissa että monissa sosiaalisen median puheenvuoroissa oleellisena 
viitepisteenä. Käyttötavan toivottiin siis vaikuttavan nykypäivän ajat- 
telutapoihin. Peräpohjola näyttäytyi myös sikäli orgaanisena määritel- 
mänä, että sitä ei ole ”keksitty” välittömiä tarpeita ajatellen samalla 
tavalla kuin sodanjälkeistä Lappia tai Meri-Lappia. Sekä Hirvasahon 
että Massan ja Alatalon teksteissä kritisoitiin nimenomaan alueellisen 
määritelmän keksimistä lyhytnäköisten tarpeiden täyttämiseksi. 
Hirvasaho oli lisäksi sitä mieltä, että nämä tarpeet ovat sinänsä arve- 
luttavia: Lappi-käsitettä käytetään pönkittämään suomalaisten epä- 
rehellisenä näyttäytyvää saamelaisvastaista liikehdintää. 

Monia Peräpohjola-keskusteluja voidaan tulkita saamelaispoliitti- 
sesta näkökulmasta: ne toimivat selkeästi yhtenä vastareaktiona met- 
sälappalaisliikkeelle. Toisaalta tekstejä voidaan katsoa laajemmassa 
identiteettipoliittisessa kehyksessä. Näyttää siltä, että saamelaisuuteen 
liittyvä keskustelu ja toisaalta globaali identiteettien politiikan aika 
ruokkii monenlaisten Lapin maakunnassa asuvien ihmisten identi- 
teettipohdintoja. Teksteistä heijastuu kaipuu autenttisen peräpohja- 

laisen kulttuurin äärelle, siis niihin juuriin ja historiallisiin konteks- 
teihin, joihin kirjoittajat esimerkiksi itsensä ja sukunsa sijoittavat. 
Tämä kaipuu liittyy kokemukseen siitä, että nykyisen Keski- ja Etelä- 
Lapin maakunnan alueella on ollut ja on omaleimaista kulttuuria, 
jolle pitäisi antaa sille historiallisesti kuuluva paikka. Kulttuuriin voi 
kuulua saamelaisesta maailmasta tuttuja piirteitä, kuten poronhoi- 
toa ja luontaistaloutta, mutta silti se selvästikään ei ole saamelaista tai 
lappalaista — ei välttämättä edes lappilaista. Autenttisuuden etsinnästä 
kertoo myös se, että kirjoittajat eivät niinkään korostaneet kulttuuris- 
ten rajojen epämääräisyyttä ja prosessuaalisuutta tai kulttuurien vä- 
listä vuorovaikutusta kuin rajojen selkeyttä. Esimerkiksi emeritus- 
professori Pekka Sammallahti kuvasi omia kokemuksiaan aiheesta 
Facebook-seinällään olleessa keskustelussa 24.1.2019 seuraavasti: 


Tein 60-luvulla kenttätöitä Enontekiön ja Inarin lisäksi Pohjois-Sodan- 
kylän suomalaisten ja saamelaisten keskuudessa. Siellä etninen raja oli 
selvä, vaikka kummassakin ryhmässä oli poronhoitajia ja karjaa pidettiin, 
oli lapinkiehnat eli saamelaiset ja läddeguihllut eli lannanluikurit. (Sam- 
mallahti 24.1.2019.) 


On syytä toistaa, että en tutki tässä kirjassa ensisijaisesti sitä, millaisia 
etniset rajanteot ovat olleet historiallisissa tilanteissa. En ota myös- 
kään juurikaan kantaa siihen, missä määrin eri henkilöiden lausumat 
rajanteoista vastaavat todellisuutta — elleivät lausumat ole ilmiselvässä 
ristiriidassa muiden lähteiden ja selkeiden faktuaalisten totuuksien 
kanssa. Oma huomioni kiinnittyy ennen muuta siihen tapaan, jolla 
ihmiset representoivat eli esittävät, toistavat ja uusintavat etnisiä tai 
muita rajantekoja, siis rakentavat Lappiin liittyviä ryhmäisyyksiä ja 
identifikaatioita. Tältä kannalta katsottuna Peräpohjolaan liittyvä 
keskustelu on merkityksellistä. Se kiinnittyy identiteettipoliittiseen 
prosessiin, jossa menneitä ja nykyisiä identifikaatioita määritellään 
ja jossa sekä niiden olemassaolosta että merkityksestä kamppaillaan. 
Samaan hengenvetoon on tehtävä syrjähyppy ja todettava, että 
Peräpohjolasta kirjoittavien henkilöiden huoli näyttäytyy ymmärret- 
tävänä — ainakin, mikäli tavoitteena todella olisi säilyttää tai elvyttää 
jotain Peräpohjolan vanhan kulttuurialueen elämäntunnosta. Tällai- 
nen elämäntunto voidaan ajatella eräänlaisena affektiivisena ilma- 
piirinä, osittain tiedostamattomana ja kollektiivisena kokemuksena, 

joka paikantuu sekä yksilöihin että heidän keskinäiseen vuorovaiku- 
tukseensa (Damasio 1994; Dragojlovic 2015). Koska affektiiviset ilma- 
piirit ovat osittain esitietoisia, on niiden sanoittaminen vaikeaa. On 
kuitenkin mahdollista todeta, että kulttuureilla on eräänlainen piilo- 
luonne, joka voi ilmetä esimerkiksi levolliseksi tai juureviksi koettui- 
na maisemina ja näihin liittyvinä merkityksellisyyden kokemuksina 
ja hetkinä (vrt. Vaden 2000, 84). Jos historiallisella Peräpohjolalla vii- 
tataan ennen kaikkea agraariin elämänmuotoon, joka edelsi teollisen 
tuotannon muodostumista, voidaan nämä maisemat ja hetket liittää 
esimerkiksi jokivarsien niittyihin, kulttuurialueelle ominaiseen ra- 
kentamiseen, talonpoikaiseen lohenpyyntiin ja kokemukseen moni- 
kulttuurisesta ja monikielellisestä vuorovaikutuksesta. On tunnettua, 
että Kemijoelta katosi nimenomaan tämä henkinen maisema, kun jo- 
ki padottiin ja sen lohikanta kuoli sukupuuttoon 1950-luvun puo- 
livälissä (ks. Alaniska 2013; myös Tapani Niemen radiodokumentti 
Lohen surma 2021 ja Erik Söderblomin ohjaama Karvalakkiooppera 
2022). Ei ole ihme, että vanha peräpohjalaisuus joutui kriisiin aina- 
kin Kemijoen varressa. Voidaan myös ajatella, että vapaana virtaavan 
lohijoen, Tornionjoen, varrella on edelleen vanhaa elämisen tuntua, 
ja nimenomaan sitä esimerkiksi Ilmo Massa ja Hannu Alatalo puo- 
lustavat. 

Kuva 2: Keski-Lapin alueen poronhoitajat käyttivät ainakin 1900-luvun 
alkupuoliskolla toisinaan verkanauhoin koristeltuja umpitakkeja. Nyt- 
temmin koristellusta umpitakista on tullut yksi metsäsaamelaisliikkeen 
symboleista. Saamenpukua hieman muistuttavaan takkiin ovat tiivisty- 
neet kiistat siitä, millaisia alueen ihmisten ”identiteetit” ovat ja ovat aikai- 
semmin olleet. Umpitakit eivät tämänhetkisen tutkimustiedon mukaan 
ole olleet varsinaisia saamenpukuja vaan poroelinkeinoon liittyviä työ- 
vaatteita. Joillain alueilla niissä saattaa kuitenkin olla jälkiä vanhemmasta 
saamelaisesta pukuhistoriasta. Joka tapauksessa takkien koristelut muis- 
tuttavat saamenpukujen koristeita, mikä ohjaa pohtimaan, mistä vaate- 
kappaleiden vaikutteet on otettu. Kuvan takki on kuulunut Ylitornion 

Raanujärvellä asuneelle poromies Paavo Vuololle? 1930-luvulla, minkä 
jälkeen sitä on säilytetty varastossa. Tällä alueella umpitakkia on kutsuttu 
ihokkaaksi. Kuva on otettu Raanujärvellä kesäkuussa 2022. 


Amerikan uuscherokeiden keskuudesta tunnetaan ilmiö, jossa chero- 
keiksi identifioituvat ovat löytäneet historiastaan cherokee-prinses- 
san. Ilmiöllä on jopa oma nimensä, Cherokee princess grandmother 
syndrome (Sturm 2010, 109-113; Garrouette 2003, 79). Sekä Kemin- 
Sompion että Kittilän aineistoissa esiintyy hieman samantapainen 
mutta kuitenkin olennaisesti erilaisessa sävyssä hahmottuva ilmiö. 
Monet haastateltavat nimittäin ilmoittavat olevansa jonkinlaista sukua 
alueilla muinoin eläneille suurnoidille, Kemin-Sompiossa Akmeelille 
ja Kittilässä Päiviölle tai Päiviälle. Sukulaisuussuhteet esitetään osit- 
tain vakavissaan, tarkoituksena kuvata pitkiä sukujuuria ja kiinnit- 
tyneisyyttä alueeseen ja sen vanhaan kulttuuriin (ks. myös Alaluu- 
sua et al. 2002, 13; Kittilälehti 29.8.2019, 11). Samalla kuvailuissa on 
nähtävissä salaovelaa huumoria. Informantit eivät esimerkiksi tunnu 
olevan kovin vakuuttuneita siitä, millaisia muinaisten esi-isien noita- 
kyvyt olivat. He eivät ajattele myöskään itse olevansa noitia tai kuu- 


9 Kansan- ja kielitieteilijä T.I. Itkonen mainitsee ylitorniolaisen Vuolon lap- 
palais- eli saamelaisperäisenä sukunimenä, samoin kuin esimerkiksi poh- 
joisempana Lapissa esiintyneet Vuollon ja Vuolabin (Itkonen 1984, 515). 
Hän esittää, että Vuolo on ollut kristillisistä Olli- ja Uolevi- etunimistä muo- 
dostettu lappalainen sukunimi. En ole tutkinut tämän kirjan tekemisen 
yhteydessä Vuolo-suvun historiaa. On yhtä kaikki mahdollista, että suku 
on esimerkki sellaisesta keskilappilaisesta suvusta, jolla on (joitain) saame- 
laisia esivanhempia ja joka on “suomalaistunut” jossain vaiheessa 1600- ja 
1800-lukujen välillä. Yleisesti ottaen suomalaistuminen on tarkoittanut 
sitä, että vanhojen saamelaissukujen edustajat ovat ottaneet merkittäväk- 
si elinkeinokseen maanviljelyn, vaihtaneet kielensä suomeen ja menneet 
naimisiin uudisasukkaiden kanssa. Ajan oloon erilaiset etniset piirteet ovat 
sulautuneet toisiinsa ja alkaneet muodostaa sellaisia rajamaan "vanhojen 
lappilaisten” sukuja ja kulttuureita, joita tämä teos käsittelee. Pelkistä 
nimistä on kuitenkin vaikea tehdä pitkälle meneviä johtopäätöksiä, sillä 
nimiä on otettu myös asuinpaikkojen mukaan, ja jotkut viranomaisten 
1600-1700 -luvuilla antamat saamelaisten sukunimet ovat olleet käy- 
tössä vain hyvin lyhyen aikaa (Itkonen 1984, 516). Niinpä ylitorniolaisen 
Vuolo-nimen alkuperää pitäisi tutkia tarkemmin, mikäli suvun historiaa 
halutaan selvittää. 

luvansa johonkin etniseen ryhmään siksi, että kaukainen esi-isä on 
mahdollisesti ollut myyttisiin mittoihin noussut hahmo. Yhtä kaikki, 
viittaukset muinaisiin kulttuuripersooniin kertovat siitä, että monet 
informantit kokevat vahvaa yhteyttä alueen pitkään historiaan. Teen 
tässä luvussa ekskursion Akmeelin ja Päiviön perillisten 2000-luvun 
todellisuuteen. Aloitan Akmeelista, siis Kemin-Sompiosta. 


Akmeelin perilliset: Kemin-Sompio 


Vanha Sompio oli alueena laajempi kuin nykyinen Kemin-Sompion 
paliskunta. Sompio ympäristöineen rajoittui lännessä suurin piir- 
tein Kitiseen, pohjoisessa Saariselkään, idässä Kemi- ja Nuorttijokiin 
ja etelässä Savukosken, Pelkosenniemen ja Sodankylän kyliin (Ala- 
luusua 2002, 11). Varsinainen Sompio sijaitsi suurin piirtein tämän 
alueen keskiosissa. Niistä huomattava osa jäi Lokan tekoaltaan alle 
vuonna 1967. Muun muassa Korvasen, Rieston ja Kurujärven kylät 
hukkuivat kokonaan, ja niiden asukkaita muutti esimerkiksi Vuot- 
soon (saamelaisista allasevakoista ks. Väyrynen 2012). Myös Mute- 
nian ja Lokan kylien taloista suuri osa jäi veden alle, ja Mutenia 
tyhjeni käytännössä kokonaan. Allasevakkoon joutui yhteensä yli 
600 ihmistä. Poronhoidon näkökulmasta Lokka vaikutti konkreetti- 
simmin Lapin paliskuntaan, jonka laidunmaita järven alle jäi. Allas 
vaikutti kuitenkin myös Kemin-Sompion poronhoitoyhteisöön, sillä 
hukkuneiden kylien asukkaista osa oli Kemin-Sompion paliskunnan 
poronhoitajia (Helle 2015, 96-98). 

Nykyinen Kemin-Sompio sijaitsee vanhan Sompion kaakkoislai- 
dassa, Savukosken ja osittain Sodankylän kuntien alueella. Paliskun- 
nan Keminkylän puoli ulottuu Samuli Paulaharjun hahmotteleman 
Sompion itärajan eli Kemijoen itäpuolelle Nousu-Nuorttitunturi- 
linjalle saakka (Alaluusua 2002, 11; Helle 2015, 19). Kemin-Som- 
piota ei voi siis maantieteellisesti samaistaa suoraan vanhaan Som- 
pioon. Osittain palkinen kuitenkin on vanhan Sompion alueella, ja 
myös Sompion henkinen perinne elää seudulla. Sompiolaisuus on 
identifikaationa edelleen melko voimakas ja merkityksellinen, kuten 
jäljempänä selviää. Huomionarvoista on myös se, että Kemin-Som- 
pion paliskunnan alue on vanhan Suur-Sodankylän kulttuurialuetta 

kuten vanha Sompiokin. Tässä kirjassa Kemin-Sompio kertoo ennen 
kaikkea itsestään, mutta samalla mukana voi nähdä vanhan Sompion 
kulttuuriperinnettä ja myös siihen liittyvää historiapolitiikkaa. 

Vanhan Suur-Sodankylän ja siten myös Kemin-Sompion alueen 
varhaisimpia tunnettuja asukkaita ovat olleet niin sanottua paleo-lap- 
pia eli nykyisin tuntematonta kieltä puhuneet metsästäjä-keräilijät. 
He saapuivat alueelle todennäköisesti idästä tai etelästä, kun jään 
sulaminen sen mahdollisti. Kantasaamen kieli syrjäytti paleo-lapin 
nykyisen Suomen Lapin alueella noin 300-800 jaa., jolloin todennä- 
köisesti alkoi syntyä myös erillistä saamelaista etnisiteettiä eli esimer- 
kiksi kieleen perustuvaa käsitystä erillisestä väestöryhmästä (Aikio 
2012, 103-106"). Eteläisemmän nykyisen Suomen alueelle kanta- 
saame oli saapunut suurin piirtein Volgan, Okan ja Kaman alueelta 
jo aikaisemmin, noin 2000-1500 eaa. (Lang 2020, 242-245, 257, 
335). Kemin-Sompion seudulla kantasaamesta kehittyi myöhemmin 
keminsaame, jota puhuttiin noin 1800-luvun loppuun saakka. Alueen 
saamelaiset olivat niin sanottuja metsäsaamelaisia, joiden pääelinkei- 
noina olivat metsästys, kalastus ja keräily. (ks. Kehusmaa & Onnela 
1995; Onnela 2001.) 


10 Sompion saamelaiset -tietokirjan kirjoittaja Heli Saarinen esittää saamen 
kielen historiasta Kemin-Sompion seuduilla hieman erilaisen kuvan. Hän 
arvelee esimerkiksi arkeologi Matti Huurteeseen viitaten, että "Sompion 
alkuperdisasukkaat” ovat saapuneet alueelle “viimeistään mesoliittisella 
kivikaudella” eli noin 8700-5100 eaa. ja puhuneet "jotakin suomalais- 
ta-ugrilaista kieltä, ehkä juuri 'kantasaamen pohjoista kielimuotoa’” [...] 
(Saarinen 2020,41). Historiallisen kielitieteen tämänhetkinen päälinja ei 
kuitenkaan tue ajatusta, jonka mukaan suomalais-ugrilaista kantakieltä 
olisi tuohon aikaan levinnyt Fennoskandiaan (jos tätä kieltä ylipäätään oli 
olemassa siinä merkityksessä, jossa käsitettä kielitieteessä nykyisin käyte- 
tään). Toinen asia on, että mesoliittisella kivikaudella Sompiossa oli harvaa 
asutusta, ja on luonnollisesti mahdollista, että näiden asukkaiden sukulin- 
jat jatkuvat nykypäivään saakka. Esimerkiksi Ante Aikio on huomauttanut, 
että saamen kieltä edeltäneen paleo-lapin puhujat kuuluvat saamelaisten 
geneettiseen ja kulttuuriseen esihistoriaan (Aikio 2012, 106). Samaan ta- 
paan voidaan ajatella, että esimerkiksi nykyisessä Etelä-Suomessa ja Itä- 
Suomessa asuneet kantasaamen puhujat ja myös heitä ennen alueella 
asuneet ihmiset todennäköisesti kuuluvat nykyisten suomalaisten esihisto- 
riaan. 

”Puhtaan” tai ”alkuperäisen? metsäsaamelaisen kulttuurin on ta- 
vallisimmin ajateltu kadonneen keminsaamen kielen katoamisen ja 
esimerkiksi peuranpyynnin päättymisen myötä viimeistään 1800-lu- 
vun lopulla. Ruotsin kruunun maakirjoista Suur-Sodankylän alueen 
saamelaiset katosivat paljon aikaisemmin, jo 1760-luvulla. Tämän on 
nähty kertovan ennen kaikkea siitä, että saamelaiset perustivat uudis- 
tiloja, jolloin heidän statuksensa verokirjoissa muuttui (Onnela 2006, 
31). Pappien ylläpitämissä väestörekistereissä esiintyi mainintoja saa- 
melaisista vielä 1800-luvun puoliväliin saakka, kunnes ne katosi- 
vat sieltäkin. Viimeiset keminsaamen puhujat kuolivat viimeistään 
1800-luvun lopussa, mutta kielestä jäi sanastoa alueen suomen mur- 
teeseen (Onnela 2006, 586—587). 

Prosessia on katoamisen sijaan tulkittu myös kulttuurien vuorovai- 
kutuksena ja muutoksena, eräänlaisena uutta muodostavana akkultu- 
raationa. Tämä voikin olla historiallisesti täsmällisempi painotus. 
Ajatuksena on, että metsäsaamelainen kulttuuri ja uudisasukkaiden 
mukanaan tuoma talonpoikainen kulttuuri sekoittuivat Suur-Sodan- 
kylän alueella 1600-1800-luvuilla asteittain ja synnyttivät samalla 
hieman uudenlaisen kulttuurimuodon. Aluksi uudisasukkaat omak- 
suivat metsäsaamelaisilta elinkeinokseen pienimuotoisen poronhoi- 
don, saamelaiset puolestaan uudisasukkailta maatalouden. Ajan ku- 
luessa väestöryhmät sekoittuivat toisiinsa ja uusi kulttuuri hahmottui. 
Hiljalleen keminsaamen kieli korvautui suomen kielellä ja katosi 
jättäen sanastoa alueen suomeen. Samuli Onnelan sanoin ”Lappi ei 
paennut, lanta oli saennut” (Onnela 1995, 260). 

Sompiossa kulttuuriin vaikutti vielä kaksi erillistä muualta muut- 
taneiden saamelaisten vaikutusaaltoa. Ensimmäinen muodostui niin 
sanotuista raitioista, joiden arvellaan tulleen Suur-Sodankylän alueel- 
le hoitamaan ”suomalaisten tai suomalaistuneiden lappalaisten? suu- 
reksi kasvaneita poroja 1800-luvun alkupuolella. Samuli Onnelan 
mukaan raitioita saapui alueelle esimerkiksi Kittilästä ja Muoniosta 
ja heitä olivat muun muassa Suikit, Riimit ja Vasarat. Onnela mai- 
nitsee, että Suikit palasivat myöhemmin pääosin Kittilään. (Onnela 
2006, 64-68.) 

Toinen muuttoliike alkoi noin 1870-luvulta ja koostui Enontekiön 
ja Koutokeinon seuduilta muuttaneista porosaamelaisista. Heidän 
mukanaan alueelle saapui pohjoissaamen kieli mutta myös varsinai- 

nen suurporonhoito eli suuriin porokarjoihin perustuva elamantapa 
(Helle 2015, 96-97; Onnela 2006, 68-70). Vanhan Sompion asukkais- 
ta moni omaksui porosaamelaisilta suurporonhoidon — esimerkiksi 
maineeltaan vähintään kiistanalainen mutta yhtä kaikki tunnettu po- 
romies Mosku (Aleksanteri Hihnavaara, 1882-1938) ryhtyi kasvatta- 
maan omaa poroeloaan nimenomaan alueelle tulleiden porosaame- 
laisten esimerkistä inspiroituneena (Helle 2015, 20; vrt. Lehtola 2022, 
186-188). 

Käsittelen Sompion identiteettipoliittisia ajattelumalleja kahden 
pääaineiston valossa. Ensimmäisen muodostavat Sompio-lehden vuo- 
sikerrat 1978-1987 ja 1993-1998 sekä Pohjoiskaira-lehden vuosiker- 
rat 1987-1993. Toinen koostuu Kemin-Sompiossa keräämistämme 
haastatteluaineistoista. Sompio- ja Pohjoiskaira-lehtien rooli on taus- 
toittava — olen jäljittänyt lehdistä sitä, miten identiteettipoliittinen 
mielenmaisema alueella on kehittynyt viimeisten vuosikymmenten 
aikana. Ajatus tästä syntyi tutkimusprosessin aikana, haastatteluiden 
tekemisen jälkeen. Pääasiallinen syy lehtien läpikäymiseen oli se, et- 
tä metsälappalaisuus hahmottui haastatteluissa merkittävämmäksi 
identiteettipoliittiseksi kategoriaksi kuin olin ennakoinut. Koska roo- 
li hahmottui ilmeisen tärkeänä, halusin muodostaa laajempaa ja sy- 
vempää kokonaiskuvaa siitä, miten identifikaatioiden lähihistoria on 
Kemin-Sompiossa rakentunut. 


Metsälappalaisuus Sompiossa: Sompio- ja Pohjoiskaira- 
lehtien antama kuva keskustelun taustoista 


On johdonmukaista vaikkakin jonkin verran epävarmaa olettaa, että 
metsäsaamelaisuus selkeänä etnisenä identifikaationa taantui jo sil- 
loin, kun asukkaiden elinkeinot muuttuivat ja keminsaamen kieli ka- 
tosi 1700- ja 1800-lukujen aikana. Joka tapauksessa on ilmeistä, et- 
tä alueelle pohjoisesta muuttaneet porosaamelaiset erotettiin alueen 
muista asukkaista vähintään sosiaalisessa mielessä. He esimerkiksi 
puhuivat pohjoissaamen kieltä toisin kuin muut paikalliset. Yksi 
merkki ryhmien välisten rajojen hahmottamisesta on se, että kun 
paliskuntajärjestelmä muodostettiin vuonna 1898, Sompion alueelle 
Koutokeinon ja Enontekiön seuduilta muuttaneista porosaamelaisista 

tuli Lapin paliskunnan osakkaita. Alueen muut asukkaat sijoittuivat 
puolestaan silloisiin Sompion ja Keminkylän paliskuntiin (Helle 
2015, 17-20). Tämä ei sinänsä tietenkään tarkoita, että vain Lapin 
paliskuntaa olisi pidetty etnisesti saamelaispaliskuntana ja Sompiota 
ja Keminkylää etnisesti suomalaispaliskuntina. Jonkinlaista ryh- 
mien välistä käytännöllistä, sosiaalista ja kulttuurista erontekoa tämä 
1800-luvun lopun jaottelu kuitenkin ilmentää. 

Sompio- ja Pohjoiskaira-lehtien vuosikertojen 1978-1998 tarkaste- 
lu viittaa siihen, että sata vuotta myöhemmin saamelaisuus yhtä kaik- 
ki oli muuttunut Kemin-Sompion seudulla eräänlaiseksi naapureiden 
identiteetiksi ja toisaalta alueen vanhaan historiaan liittyväksi asiaksi. 
Molemmat lehdet raportoivat varsin paljon saamelaisasioista, erityi- 
sesti aikoina, jolloin lehdet ilmestyivät myös Inarissa ja Utsjoella. Saa- 
melaisraportointi keskittyi kuitenkin Vuotsoon, Inariin ja Utsjoelle, 
ei Sompion tai Kemin-Sompion alueelle. Sompion alueen saamelai- 
suus mainittiin 1970- ja 1980-luvuilla ainoastaan alueen varhaisem- 
paa historiaa eli noin 1500-1800-lukua käsittelevissä jutuissa (Sompio 
8.3.1979; Sompio 16.7.1981, 5; Pohjoiskaira 15.7.1988, 6-7). Juttujen 
sisältö oli keskenään hyvin samankaltainen: niissä esiteltiin vanhaa 
saamelaista asutusta ja kulttuuria ja esitettiin suoraan, että vanha 
metsäsaamelainen kulttuuri on alueella korvautunut suomalaisella 
kulttuurilla. Samalla jutuissa kuitenkin huomautettiin, että vanhat 
saamelaiset ovat olleet monien nykyisten alueiden asukkaiden esi-isiä. 


Lappalaisten vanha talvikylä huokuu Sompion historiaa. [...] Sodankylän 
vanha puukirkko täyttää ensi vuonna 300 vuotta. Kolme vuosisataa sitten 
katsotaan myös Lapin suomalaisasutuksen käynnistyneen. Lantalaisten 
tulo Sompioon ja lappalaisten käännyttäminen kristinuskoon tiesi koko 
Sompion lapinheimon vaipumista maanrakoon. Nyt muinainen Sompio 
elää enää verenperintönä vanhojen sodankyläläissukujen geeneissä. (Poh- 
joiskaira 15.7.1988, 6-7.) 


[...] Myöhemmin Kemin Lapin kulttuuri katosi kokonaan. Metsäsaame- 


laiset sulautuivat suomalaisiin, eikä Kemin Lapin kielestäkään ole jäljellä 
kuin muutamia sanoja. (Pohjoiskaira 1.7.1991, 9.) 


Lappalaisuus-sanaa käytettiin Sompiossa ja Pohjoiskairassa vuosina 
1978-1993 hyvin harvoin — uutisissa, mielipidekirjoituksissa ja rapor- 

teissa puhuttiin sen sijaan useimmiten saamelaisista. Kun kirjoitet- 
tiin lappalaisista, sanalla viitattiin selkeästi riidattomasti saamelaisiin 
ihmisiin. Esimerkiksi vuonna 1979 uutisoitiin ”lappalaisen käsityö- 
perinteen päivistä” Inarissa. Päivät keskittyivät selkeästi saamelai- 
seen käsityöhön, kuten Tenon jokiveneisiin ja kolttien helmitöihin 
sekä esimerkiksi saamelaismuseo Siidaan (Sompio 5.3.1979; Sompio 
22.3.1979, 8). Vuonna 1991 puolestaan uutisoitiin Ivalossa pidetystä 
tilaisuudesta, jossa selostettiin yleisölle valmistelussa ollutta saame- 
laislakia. Uutisessa puhuttiin lappalaisista, kun tarkoitettiin saamelai- 
sia. Muut kuulijat olivat ”*suomalaisia? (Pohjoiskaira 20.2.1991, 8). 

Lappalaisen käsityöperinteen päiviä koskevassa uutisessa oli yksi 
muusta Sompion ja Pohjoiskairan uutisoinnista poikkeava maininta, 
joka antaa ymmärtää, että lappalais- ja saamelaiskäsitteiden suhteista 
olisi käyty jonkinlaista keskustelua: 


Lappalaisen käsityöperinteen päivillä nousi esiin töiden aitous, perinne 
ym. kysymysten rinnalle myös jaottelu saamelaiset — lappalaiset. Toiset 
ovat toisia, toiset toisia poliittisen kannan mukaan ilmeisesti. Onko näin, 
ihmetellään? Ainakin kaksi eri käsityöyhdistystä on perustettu katsanto- 
kantojen erilaisuudesta johtuen. Onko Sabmelas Duoddajarat saamelaisia 
käsityöntekijöitä varten ja lappalaisten käsityöntekijöiden yhdistys lappa- 
laisten käsitöiden tekijöitä varten? Kuka sen rajan vetää? Kuka sen tietää 
mikä on perinteellinen tai aito saamelainen käsityö ja mikä on näiden so- 
vellutus ihmetellään [sic]. (Sompio 22.3.1979, 8.) 


Nykypäivän saamelaiskiistaa ajatellen tämä maininta kuitenkin johtaa 
hieman harhaan. Kyse ei ollut nykyisen metsälappalaiskeskustelun esi- 
asteesta, vaan saamelaisten käsityöntekijöiden keskinäisten välien tu- 
lehtumisesta. Vanhempi Sabmelas Duoddjarat -yhdistys oli käyttänyt 
suomeksi nimitystä saamelainen, joka hyväksyttiin sekä saamelais- 
ten että suomalaisten parissa tuohon aikaan jo varsin laajasti (minkä 
myös Sompion ja Pohjoiskairan uutisointi osoittaa). Eräs käsityönteki- 
jä perusti sittemmin omista syistään uuden käsityöyhdistyksen, joka 
käytti saamelaisista suomenkielisessä keskustelussa puolestaan nimi- 
tystä lappalainen. Julkisuudessa käsityöläisten ja heidän edustamien- 
sa yhdistysten välisten suhteiden umpisolmu liitettiin nimenomaan 
saamelais- ja lappalais-sanojen käyttötapoihin. Todellisuudessa taus- 
talla oli ennen muuta yhdistystoimintaan ja henkilösuhteisiin liitty- 

vää dynamiikkaa. Keskustelun osapuolia olivat riidattomasti saame- 
laiset henkilöt ja sen kontekstina paikallisten toimijoiden keskinäiset 
suhteet. (Lehtola 2021, henkilökohtainen tiedonanto; ks. myös Lehto- 
la 2015, 100.) 

Tämän kirjan teeman kannalta on merkittävää, että nykypäivän ih- 
misistä ei puhuttu 1970- ja 1980-luvun Sompio-lehdessä sen parem- 
min metsäsaamelaisina kuin metsälappalaisina kertaakaan. Ainoat 
maininnat metsäsaamelaisuudesta olivat mainitut uutiset, jotka viit- 
tasivat vanhempaan asutushistoriaan. Myöskään tekoaltaan alle jää- 
neiden Sompion kylien entisistä asukkaista kirjoitettaessa ei käytetty 
sanoja metsäsaamelainen tai metsälappalainen. Toisaalta muitakaan 
etnisiä luonnehdintoja ei käytetty. Sen sijaan raportoitiin yksinker- 
taisesti Mutenian, Korvasen tai Lokan kylien asukkaista, jotka muis- 
telivat menetettyjä koteja ja elämäntapaa (esim. Sompio 13.4.1978, 
4; Sompio 23.7.1981, 3; Sompio 29.8.1985, 5; Pohjoiskaira 16.9.1987, 
4; ks. myös Pohjoiskaira 1.7.1991, 10). Myöskään vanhempaa aikaa 
koskevissa henkilökohtaisissa Sompio-muisteluksissa tai tarinoissa ei 
puhuttu kertaakaan lappalaisista tai saamelaisista, joskaan muitakaan 
etnisyyksiä ei näissäkään teksteissä mainittu. Sen sijaan tyypillisiä oli- 
vat arkisen elämän, kuten metsästyksen ja maatilanpidon, kuvauk- 
set sekä esimerkiksi noita Akmeeliin liittyvät tarinat (esim. Sompio 
17.4.1986, 8''). On ilmeistä, että käsitteitä metsäsaamelainen tai met- 
sälappalainen ei ainakaan julkisessa keskustelussa kuvattuna aikana 
kovin paljoa viljelty, pois lukien viittaukset vanhaan eli 1600-1800-lu- 
kujen asutushistoriaan. 

Sompion ja Pohjoiskairan uutisointia luonnehti läpi 1970- ja 
1980-lukujen yleensä ottaen se, että etnisyyteen ei kiinnitetty kovin 
paljoa huomiota. Esimerkiksi poronhoitoon liittyvät uutiset olivat ar- 
kisia ja neutraaleja ja kertoivat vuotuisista töistä ja paliskuntien luot- 
tamushenkilövalinnoista, vailla etnistä konnotaatiota tai puhetta esi- 
merkiksi alkuperäiskansaisuudesta (esim. Sompio 1.6.1978, 5). Myös 
suoraan saamelaisuuteen ja saamelaisiin liittyvät uutiset olivat useim- 
miten neutraaleja raportteja: saamelaisvaltuuskunnan henkilövalin- 
toja, valtuuskunnan lausuntojen raportointia, käsityö- ja taidenäyt- 


11 Sompion muistelmia -sarjaa kirjoitti lehteen Jorma Alariesto. 

telyihin liittyviä uutisia ja kuvauksia saamenkielisen päivähoidon 
tarpeesta ja kehittymisesta.” 

Saamelaisvaltuuskunnan toimintaan liittyvän uutisoinnin yhtey- 
destä löytyy yksi maininta, joka viittasi etnisiin rajanvetoihin suh- 
teellisen selkeästi. Vuonna 1985 valtuuskunnan kokouksessa ei 
Sompio-lehden uutisen mukaan päästy yksimielisyyteen siitä, oliko 
”saamelaisrekisteri” kaikki saamelaiset käsittävä rekisteri vai ainoas- 
taan äänioikeutetut saamelaiset käsittävä luettelo. Rekisterin tai luet- 
telon päivittämistä pidettiin niin monimutkaisena tehtävänä, että 
asiaa selvittämään haluttiin palkata tutkija (Sompio 29.3.1984, 5). Toi- 
sessa uutisessa vuodelta 1984 puolestaan mainittiin, että saamelais- 
rekisteri ei ole ajan tasalla eivätkä kaikki, joilla olisi oikeus äänestää 
saamelaisvaltuuskunnan vaaleissa ole käyttäneet tätä oikeutta. Re- 
kisteriä hoitanut toimistovirkailija Ritva Sietiö arveli jutussa, että ih- 
miset eivät vielä täysin tunnista saamelaisvaltuuskunnan toiminnan 
merkitystä ja sen tehtävää (Sompio 26.3.1984). Muutoin etnisistä ra- 
janvedoista ei uutisoitu koko 1980-luvun aikana lainkaan. 

Sekin on merkille pantavaa, että saamelaisten ja muiden väestöryh- 
mien konflikteista uutisoitiin Sompiossa 1970- ja 1980-luvuilla melko 
vähän. Harvat uutiset kertoivat saamen kielen käytön ongelmista 
koulujen asuntoloissa ja kielen vaalimisen yleisestä tarpeesta sekä 
saamelaisten symbolien ongelmallisesta hyödyntämisestä matkailus- 
sa (esim. Sompio 12.3.1987,13; Sompio 18.4.1985, 7; 20.8.1984, 4). 

Saamelaispolitiikkaan liittyvät teemat alkoivat nousta Sompiossa 
esiin vahvemmin keväällä 1987, kun saamelaispoliitikko Jouni Kit- 
ti alkoi kirjoittaa lehteen mielipidekirjoituksia. Kitin kirjoitukset 
koskivat kuitenkin saamelaisten asemaa melko yleisellä tasolla, eikä 


12 Uutiset muodostavat kuvan myös siitä, miten saamelaisvaltuuskunnan 
agenda kehittyi tarkasteluaikana. 1970- ja 1980-luvuilla tärkeiksi asioiksi 
hahmottuivat rahoitusongelmat, päätösvallan puute ja asioiden valmiste- 
lun kehittäminen (esim. Sompio 12.3.1987, 8). Asialistalla 1990-luvun alku- 
puolella olivat erityisesti valmisteilla ollut saamelaislaki, mutta myös saa- 
men kielilaki ja toisaalta edelleen valtuuskunnan sisäiseen toimintaan liit- 
tyvät teemat (esim. Pohjoiskaira 20.2.1991, 1; 15.2.1991, 4). Myöhemmin 
1990-luvulla saamelaisvaltuuskunnasta ja saamelaiskäräjistä uutisoitiin 
aiempaa vähemmän. Uutisoinnin painottumisessa näkyi se, että lehti ei 
enää ilmestynyt Inarissa ja Utsjoella. 

hän ottanut tässä vaiheessa kantaa saamelaisuuden määrittelyyn. Sil- 
ti Kitin tekstien ilmestymistä lehteen voi pitää merkkinä tulevasta 
muutoksesta: saamelaispolitiikka alkoi hakea suuntia, jotka johtivat 
muutaman vuoden kuluttua uuteen lainsäädäntöön ja toisaalta etni- 
siin rajanvetoihin liittyvän saamelaiskiistan kehittymiseen. 

Saamelaisuuteen liittyvän keskustelun sävy alkoi muuttua selkeäm- 
min 1990-luvun alussa. Pohjoiskairaksi muuttuneessa lehdessä ilmes- 
tyi alkuvuonna 1991 saamelaisia koskevien uutisten ja mielipide- 
kirjoitusten tihentymä, joka liittyi erityisesti valmisteilla olleeseen 
saamelaislakiin mutta myös saamen kielilakiin ja valtiopäiväjärjestyk- 
sen muutokseen, joka velvoitti kuulemaan saamelaisia heitä koskevis- 
sa asioissa. Saamelaislain esittelystä ja siihen liittyvistä paikallisten ta- 
hojen lausunnoista — jotka olivat pääosin kriittisiä — kerrottiin useissa 
uutisissa (mm. Pohjoiskaira 20.2.1991, 8; Pohjoiskaira 6.3.1991, 4; 
Pohjoiskaira 13.5.1991, 4). Saamelaislaki oli lisäksi ainoa aihe, jossa 
Sompio tai Pohjoiskaira lehtinä näyttivät ottavan ainakin lievästi kriit- 
tisen asenteen suhteessa saamelaisasioihin. Muuten lehtien uutisointi 
oli koko tarkasteluaikana huomattavan neutraalia ja esimerkiksi pää- 
kirjoituksissa tuettiin saamelaiskulttuurin suojelemista ja tukemista. 
Kriittinen asenne saamelaislainkaan kohdalla ei ollut jyrkkä, mutta se 
oli kuitenkin nähtävissä joidenkin sanavalintojen kautta. Esimerkiksi 
1.3.1991 julkaistu uutinen kertoi siitä, että saamelaislakiesitys jou- 
ti Inarin kunnanhallituksen mielestä ”roskakoriin? (kunnanhallitus 
oli lausunut äänin 6-2, ettei valmistelua tule jatkaa tehdyn esityksen 
pohjalta; Pohjoiskaira 1.3.1991, 4). 

Saamelaislakiin liittyvä uutisointi alkoi tuoda esiin myös selkeästi 
etnisiä rajanvetoja ja jännitteitä. Aivan 1990-luvun alussa ne liittyivät 
erityisesti siihen, että lain katsottiin suosivan saamelaisia kohtuutto- 
masti saamelaisalueen suomalaisten kustannuksella. Kun saamelais- 
laki haudattiin, laantui myös uutisointi. Vuosina 1995 ja 1996 keskus- 
telu jälleen selvästi kiihtyi. Kiihtyminen liittyi uuteen lainsäädäntö- 
prosessiin, siis saamelaisten aseman perustuslailliseen muutokseen ja 
lakiin saamelaiskäräjistä (ks. laeista tarkemmin Guttorm 2018). 

Tässä vaiheessa jälleen Sompio-nimellä ilmestyneen lehden mieli- 
pidekirjoituksiin alkoi ilmestyä tekstejä, joissa pohdittiin uusin tavoin 
saamelaisuuden määrittelyä. Mielipidekirjoituksia kirjoittivat esimer- 
kiksi Reijo Kuokkanen, Alpo Isomäki, Sirkku Matero ja Urpo Huhta- 

mella -nimiset henkilöt. Lisäksi kirjoittajina olivat Lappalaiskulttuu- 
ri- ja perinneyhdistyksen nimissä esiintyneet Jouni Eira, Pentti K. 
Keskitalo ja Eino Niemelä. Jälkimmäiset asemoivat puheenvuoronsa 
muista poiketen nykyiselle saamelaisalueelle eli Enontekiölle ja Ina- 
riin. Kaikkien näiden henkilöiden kirjoituksissa tuotiin esiin huoli 
siitä, että suunnitteilla oleva tai toteutunut lainsäädäntö jakaa Lapin 
ihmisiä ryhmiin, jotka asettuvat toisiaan vastaan. Lisäksi kirjoituk- 
sissa alettiin kritisoida sitä, että saamelaisiksi ei lueta ihmisiä, jotka 
polveutuvat metsäalueen saamelaisista. Muutoin kirjoitukset olivat 
keskenään varsin erilaisia. Osa keskittyi selvästi maaoikeuksien tai 
”nautintaoikeuksien” vaatimiseen, osa eräänlaiseen tunnustusta etsi- 
vään identiteettityöhön. Kaikkein jyrkin ja myös eniten nimenomaan 
oikeuksien vaatimiseen keskittyvä asenne välittyi enontekiöläisen 
Lappalaiskulttuuri- ja perinneyhdistyksen edustajien teksteistä. 

Sana metsälappalainen mainitaan koko Sompio- ja Pohjoiskaira- 
lehtien aineistossani ensimmäistä kertaa vuonna 1995, jolloin Sirkku 
Matero kirjoitti lehteen mielipidekirjoituksen otsikolla ”Metsälappa- 
laisten aika herätä!” (Sompio 13.2.1995, 4). Hän esitti kirjoituksessa, 
että metsälappalaiset eivät ole kadonneet mihinkään, mutta heidät on 
”vain unohdettu, vaiettu lähes olemattomiin, kuoliaiksi”. Kirjoittajan 
mielestä Kemin-Sompion paliskunta pitäisi liittää saamelaisalueeseen 
ja myös Oraniemen paliskunnan kohdalla saamelaisalueen rajaa pi- 
täisi tarkistaa ”paremmin todellisuutta vastaavaksi”. Matero esitti, että 
vaikka metsälappalaisten ”lapin kielen” taito on ”pitkälle hävinnyt ja 
hävitetty”, eivät itse metsälappalaiset ole kadonneet. Metsälappalaiset 
olivat kirjoittajan mukaan itsekin saattaneet ajatella toisin esimerkiksi 
siitä syystä, että lappalaisia on aiemmin pidetty ”alempiarvoisina? ih- 
misinä. Lisäksi kielenmenetys oli tuottanut hänen mukaansa ”ongel- 
mia, katkeruutta ja ristiriitoja”. Asiaa saattoi kirjoituksen mukaan pa- 
hentaa vielä se, että kieltä taitavat saamelaiset koettiin ”paremmiksi? 
saamelaisiksi. Oma kielitaidottomuus saattoi Materon mukaan muo- 
dostaa henkisen kynnyksen lappalaiseksi tai saamelaiseksi identifioi- 
tumiselle. 

Toinen kuvaava mielipidekirjoitus oli Urpo Huhtamellan teksti 
otsikolla ”Myös sompiolaiset ovat alkuperäisiä lappalaissukuja” (Som- 
pio 29.2. 1996, 4). Kirjoituksessaan Huhtamella ihmettelee, miksi 
”Sompion lapinkylien” jälkeläiset eivät ole kiinnostuneita uudesta 

saamelaisten kulttuuri-itsehallintolaista’, ja esittää, että ”Aikiot eivät 
ole ainoita saamelaisluettelokelpoisia”. Hän viittaa oman sukunsa his- 
toriaan 1600-1800-luvuilla ja kirjoittaa, että hänen sukulaisensa kuu- 
luvat kaikki ”alkuperäisiin lappalaissukuihin”. Kieliperustaista saa- 
melaismääritelmää Huhtamella piti oikeusmurhana ja viittasi lisäksi 
siihen, että alueen asukkaiden kulttuuri oli kieltä lukuun ottamatta 
säilynyt olennaisilta osiltaan muuttumattomana: 


Pidän tärkeänä, että myös alkuperäiset Sompion lapinkylien jälkeläiset 
kuuluvat Lapin historiaan. Ei heitä voi pyyhkäistä pois noin vain. Monel- 
la on edelleen elinkeinonaan poronhoito, kalastus — ja harrastuksenaan 
metsästys. [...] Eläminen on käynyt helpommaksi, ei tarvitse kaikkien ot- 
taa esi-isiemme tavoin elantoa suoranaisesti luonnosta. Mutta kulttuuri, 
jonka he meillä [sic] ovat jättäneet, siitä meidän on pidettävä lujasti kiin- 
ni. (Sompio 29.2.1996, 4.) 


Huhtamella kannatti sinällään saamelaisten oikeuksien parantamista, 
mutta esitti, että lain piiriin olisi pitänyt hyväksyä kaikki suvut, jotka 
pystyvät ”osoittamaan itsensä alkuperäisiin metsä-, kalastaja- tai 
porolappalaisiin”. 

Kolmas kirjoittaja, Reijo Kuokkanen, muotoili mielipidekirjoituk- 
sessaan historian merkityksen hieman toisin: 


Eivät Sompion lappalaiset ole mihinkään lähteneet, vaan asuvat vielä 
tänäkin päivänä pitkälle suomalaistuneina alueella ja lähikunnissa. Som- 
pion lappalaiset ottivat vastaan Ruotsin kruunun tarjoamia uutistiloja ja 
ryhtyivät harjoittamaan luontaistaloutta jokivarsiniittyjen hyväksikäytöllä 
ja lisäämällä sekä tehostamalla poronhoitoa. (Sompio 11.6.1998, 14-15.) 


Kuokkanen toisin sanoen arvioi, että Sompion lappalaissuvut olivat 
jo ehtineet suomalaistua. Hän ei kuitenkaan pitänyt tätä merkityksel- 
lisenä seikkana mahdollisten oikeuksien näkökulmasta, sillä oikeuk- 
sien tuli kirjoittajan mukaan kuulua niitä alun perin omistaneiden 
jälkeläisille. Toisessa kirjoituksessaan Kuokkanen kirjoitti siitä, että 
”lapinkyläasia” on alkanut yleensä ottaen elää etnisten alkuperäis- 
kansojen oikeuksien tiedostamisen myötä”. Samalla hän totesi, että 
Sompion lapinkylissä nukutaan asian suhteen ”satavuotista ruususen 
unta”. Yhtenä syynä tähän oli se, että etninen vaikutin” on menetetty 
suomalaistumisen myötä (Sompio 25.6.1998, 4). 

Katsaukseni Sompio- ja Pohjoiskaira-lehtiin ei muodosta 1980- ja 
1990-lukujen lappilaisista tai edes Kemin-Sompion alueen keskuste- 
luista kattavaa kuvaa. Sompio ja Pohjoiskaira olivat ajoittain laajasta 
levikkialueestaan huolimatta Sodankylään keskittyviä kotiseutuleh- 
tiä, joiden uutisointi lisäksi painottui raportointiin käytännöllisistä 
seikoista ja tapahtumista. Paljastavampia ja täydentäviä aineistoja oli- 
si löydettävissä todennäköisesti esimerkiksi Lapin Kansasta, maakun- 
nan valtalehdestä. 

Varauksista huolimatta Sompion ja Pohjoiskairan aineisto raottaa 
ikkunaa keskustelutapojen kehityskaareen eli siihen, miten saame- 
laismääritelmä politisoitui Keski-Lapissa 1990-luvulle tultaessa. Vie- 
lä 1970-luvun lopussa ja 1980-luvulla metsäalueiden saamelaisuus 
näyttäytyi lehdissä alueen muinaisena kulttuuriperintönä, josta oli- 
vat laajemmin kiinnostuneita lähinnä historian harrastajat ja tutki- 
jat. Kirjoituksissa esitettiin, että metsäsaamelainen kulttuuri oli jo 
aikaa sitten hävinnyt, mutta alueella eli edelleen vanhojen metsäsaa- 
melaissukujen jälkeläisiä. Vanha saamelaisuus/lappalaisuus näyttäy- 
tyi 1990-luvun kirjoituksissa puolestaan nykypäivän kannalta uudel- 
la tavalla oleellisena asiana. Muutos liittyi selkeästi kehitykseen, jossa 
saamelaisille oltiin palauttamassa tai synnyttämässä - näkökulmasta 
riippuen - maiden ja vesien hallintaan liittyviä erityisoikeuksia. 

On paikallaan huomauttaa, että aineistossani erityisesti vuonna 
1991 esitelty luonnos saamelaislaiksi esitettiin useammassa yhteydes- 
sä niin, että sen avulla oli tarkoitus parantaa vain saamelaisten oi- 
keuksia. Voidaan ajatella, että saamelaismääritelmän politisoitumi- 
selle muodostui tässä yhteydessä selvä houkutin — näyttihän siltä, 
että alueen suomalaiset voivat jäädä suhteellisesti huonompaan yh- 
teiskunnalliseen asemaan. Tällainen esittämisen tapa tiivistyi Pohjois- 
kairassa 20.2.1991 (s. 8) julkaistussa uutisessa, joka koski Ivalossa 
pidettyä lain esittelytilaisuutta. Tutkija Kaisa Korpijaakko esitti tilai- 
suudessa uutisen mukaan, että suomalaisilla “ei koskaan ole lappalais- 
ten maihin oikeutta ollutkaan” joten mitään oikeuksia ei voida ottaa 
myöskään pois. Silloinen tilanne, siis vallitseva tapa hallita maita ja 
vesiä, oli Korpijaakon mukaan vailla ”lain oikeutusta” — tai näin lau- 
sunto ainakin uutisessa esitettiin. Lakia valmistelleen neuvottelukun- 
nan jäsen, hallintoneuvos Zoe Pohjanvirta puolestaan totesi uutisen 
mukaan, että lailla on tarkoitus huolehtia ”vain saamelaisten oikeuk- 

sista” joten on ”luonnollista, että muut siinä jotakin menettävät”. Saa- 
melaisten niin kutsutun kulttuuri-itsehallintolain eli vuosien 1995 ja 
1996 lainsäädäntöprosessien yhteydessä asiaa ei esitetty yhtä jyrkästi. 
Sen sijaan asiantuntijat, esimerkiksi saamen kielen professori Pekka 
Sammallahti, pyrkivät vakuuttamaan lukijoita kirjoituksissaan siitä, 
että kulttuuri-itsehallinto ei puutu muiden paikallisten oikeuksiin. 


Metsälappalaisuus Kemin-Sompion haastatteluaineistossa 


Haastatteluaineistoni muodostaa Sompio-lehden aineistolle mielen- 
kiintoisen vertauskohdan ja osittain jatkumon. Aineiston antama 
yleinen kuva on, että metsälappalaisuuden/metsäsaamelaisuuden 
asema nykyisenä identifikaationa on Kemin-Sompion seudulla sel- 
västi vahvistunut sitten 1900-luvun lopun. Pienestä laadullisesta 
haastatteluaineistosta ei voi muodostaa tilastollisia väittämiä, mutta 
suuntaviivoja asian tarkastelulle se antaa. 

Kymmenen kahdestatoista haastateltavastani vastasi kysymykseen 
”millä nimellä kutsuisit omaa kulttuuriasi? Onko se lappilaista, lap- 
palaista, peräpohjolaista, saamelaista vai suomalaista?” että heidän 
kulttuurinsa on ennen kaikkea lappalaista tai metsälappalaista. Kaksi 
haastateltavaa piti puolestaan itseään ennen kaikkea sompiolaisina. 
Heistäkin toinen oli sitä mieltä, että myös metsälappalaisten tulisi 
päästä saamelaiskäräjien vaaliluetteloon. Osa haastateltavista samaisti 
lappalaisuuden ja saamelaisuuden toisiinsa. Joissain vastauksissa sa- 
maistaminen oli yksioikoista ja toisissa pohdiskelevampaa. 


K: No jos me kysytään tämmönen vähän abstraktimpi kysymys teiän kult- 
tuurista. Että millä nimellä te kutsutte teidän kulttuuria? Onko se lappi- 
laista, saamelaista, lappalaista, peräpohjalaista vaiko kenties suomalaista? 
Tai jotain muuta? 

V: Kyllähän se varmaan sitä lappalaista. Mehän olema niitä metsälap- 
palaisia kuiten, niin kyllä se varmaan se on mitä lähintä tähän nykyaik- 
han voi olla. 

V2: Joo. Mutta nykyisin se on niinkuin synonyymi, saamelainen. Elik- 
kä metsäsaamelaisia, me ollaan niitä metsäsaamelaisia sukuja. (KSA19.) 

K: Joo. No mennään sitte taas vähän tällaseen kulttuurin määrittelemi- 
seen, eli millä nimellä sie kutsuisit sinun omaa kulttuuria, onko se lappi- 
laista vai peräpohjolaista vai lappalaista vai sitte saamelaista tai suoma- 
laista tai sitten jotain muuta? 

V: No kyllä tämä meijän kulttuuri täällä on kyllä lappalaista. Koska sen 
sanan minä olen oppinu sillon aikoinaan. Että en minä ihan tätä osaa sa- 
noa niinku saamelaiseksi, koska tarkottaahan se samaa asiaa, mutta tuota 
lappalainen... Meillä on lappalainen kulttuuri täällä. Enkä osaa sanoa si- 
tä peräpohjalaiseksi, minä en oo ikinä kuullukaan että sitä täällä sanottais. 
(KSA25.) 


Toiset erottivat lappalaiset ja saamelaiset toisistaan, joskin ryhmillä 
nähtiin olevan yhdistäviäkin piirteitä. 


K: Siirrytään sitten vähän, miten näitä kuvailisi, abstraktimpeihin kysy- 
myksiin, kulttuuriin ja identiteettiin. Niin millä nimellä kutsuisit omaa 
kulttuuriasi? Onko se lappilaista, lappalaista, peräpohjolaista, saamelaista 
vai suomalaista? 

V: Kyllä se enemmän siihen lappilainen-lappalainen-kaistalle meneepi. 
Että täällä paljon on tämä lappalaisuus, metsälappalaisuus virinny täälä. 
Tai se henki täällä Itä-Lapissa. Kyllä se on lappilaisuus, lappalaisuus mikä 
ittelle mielekkäin on. 

K: Mites saamelaisuus, mitä saamelaisuus sinulle merkitsee? 

V: No itse en sillä lailla saamelaiseksi lue itteäni. Että enemmän se on 
sitä lappalaisuuta, kun tulee tämän historian, oman historian mukkaan ja 
sillä lailla. Että enemmän miellän lappalaiseksi itteni, en minä itteäni saa- 
melaiseksi miellä. (KSA18.) 


K: Joo. No miten sitte tuota, millanen suhtautuminen teillä on saamelai- 
suuteen ja mitä saamelaisuus teille merkitsee ja poikkeaako metsälappa- 
laisuus sitten jotenki saamelaisuudesta ja millä lailla? 

V: Se onki semmonen kysymys että... 

V2: Poikkeaahan se saamelaisuus, vaikka en minä tiiä poikkeaako se 
saamelaisuuesta mutta saamelaisethan ei hyväksy mettälappalaisia saa- 
melaisrekisteriin. Ja ne on kuitenki heijän suurimmaksi osaksi saamelais- 
ten suvut tullu 1800-luvun lopussa, 1900-luvun alussa Norjasta ja Ruot- 
sista Suomeen. Ja meijän suvut pystytään käräjäpöytäkirjojen ja kaikkien 
näijen kirkonkirjojen mukaan ja näijen niin 1600-luvulle vetämhän niin 
kumpi on sitten alkuperäiskansa? Lappalaiset vai saamelaiset, saamelai- 
suushan nimenä on alettu käyttää vasta joskus 70-luvulla. (KSA23.) 

Viimeisessä sitaatissa haastateltava viittaa saamelaisilla erityisesti nii- 
hin porosaamelaisiin, joita muutti valtioiden välisten rajasulkujen jäl- 
keen Enontekiön ja Koutokeinon seuduilta Sompioon 1800-luvun lo- 
pulla. 

Muutamat haastateltavat esittivät, että saamelainen on ennen kaik- 
kea julkisen keskustelun termi. Julkisuudessa se viittaa haastatelta- 
vien mielestä puolestaan usein vaaliluetteloon hyväksyttyihin ”vi- 
rallisiin saamelaisiin”; joiden symboleina nimenomaan pohjoisen 
porosaamelaiset toimivat. Tässä tarkoituksessa sanan käyttö oli haas- 
tateltavien mielestä liian rajaavaa, eivätkä he siksi varauksetta identi- 
fioituneet siihen vaan käyttivät joko rinnalla tai ensisijaisesti käsitettä 
lappalainen tai metsälappalainen. Tästä valinnasta huolimatta haasta- 
teltavat pitivät itseään alkuperäiskansaan kuuluvina ihmisinä. 

Lappalaisuuden tarkempi määritelmä liittyi haastatteluissa pää- 
asiassa kahteen teemaan. Näistä selkeä oli polveutuminen Sompion 
alueen vanhoista metsäsaamelaisista suvuista. Lappalainen oli yksin- 
kertaisesti henkilö, joka polveutuu vanhojen lapinkylien metsäsaame- 
laisista asukkaista. Toinen liittyi puolestaan luontaistalouteen ja usein 
poronhoitoon. Lappalaisuuteen kuuluivat olennaisesti erityisesti met- 
sästys, kalastus, luontaistuotteiden keräily ja poikkeuksetta poron- 
hoito joko pienessä tai suuressa mittakaavassa. Olennaista ei siis ollut 
poronhoidon mittakaava — haastateltavat toistivat usein, että vanhoil- 
la metsäsaamelaisilla oli vain vähän poroja - vaan ylipäänsä poroon 
kytkeytyvä elämäntapa, jota pidettiin olennaisesti samanlaisena kuin 
tunnustettujen porosaamelaisten elämäntapaa. Vastaukset antavat 
olettaa, että lappalaiseksi itsensä mieltäneiden henkilöiden määrä oli 
aineistossa suuri juuri sen takia, että haastateltavat olivat kytköksissä 
poronhoitoon. Jos haastateltavat olisivat olleet muiden elinkeinojen 
harjoittajia, vastaukset olisivat voineet olla erilaisia. 


K: Miten sää määrittelisit... tai mitä se lappalaisuus sulle merkitsee? 

V: No se on tätä kulttuuria mitä on vuosisatoja täällä eletty. Meillä on 
pysyny se porohoito ja siihen liittyvä kulttuuriperimä kaikista karvaken- 
gistä lähtien, mitä vieläkin täälä tehään. Ittekkin olen tehny muutamat 
karvakengät. Ja justiin mitä poroon liittyy, niin se kullttuuriperimä mikä 
minusta siihen lappalaisuuteen viittapi. Ja elääpi sitten täällä, näillä seu- 
duilla sen kautta. (KSA17.) 

Seuraava sitaatti on pitkä, mutta hyvin kertova. Haastateltava puhuu 
poronhoidosta ja pyyntikulttuurista, mutta myös lapinpuvuista ja itä- 
lappilaisesta itsetunnosta. 


K: Joo, okei. Tota, millä nimellä sie itse kutsuisit omaa kulttuuriasi, elikkä 
onko se sitten lappilaista vai lappalaista vai peräpohjalaista vai suomalais- 
ta vai saamelaista vai sitte ihan jotain muuta? 

V: No kyllä minä sanoisin että sitä mettälappalaisporukkaa tämä var- 
masti on. Koska se niin tukevasti pohjaa tuohon poroon ja pyytämiseen, 
kalastukseen, ja kaikki muut hommat on sitte semmosia lisätöitä, esimer- 
kiksi jotaki polttopuun tekoa taikka ennen oli uitto. [...] 

K: Joo. Tota, millanen suhde sulla on saamelaisuuteen ja mitä saamelai- 
suus sinulle merkitsee? 

V: No saamelaisuus merkittee mulle aika paljonki sillä lailla että minä 
ihailen heitä ja heijän elämäntyyliään, se on just sitä, millä tyylillä meki 
täällä eletään. He vain on saamelaisia, me jotain mettälappalaisia, ja to- 
ta... Tässäki minä nään semmosen asian että minun mielestä nämä on 
ihan samanlaisia, en sano saamelaisiksi näitä tämän alueen ihmisiä, koska 
ne ei ehkä halua, tai minä luulen että he haluaa olla niinku henkisesti sitä 
samaa porukkaa, mutta voisko se olla että he on niinku mieluummin lap- 
palaisia. Kun ne kuttuu ittiään mettälappalaisiksi. Ja tuleekohan se joten- 
ki se saamelainen sitten niinku, onko se sitten niinku, en tiiä oonko minä 
antanu itteni ymmärtää väärin että se tulee Norjasta ja Ruotsista se sana 
”saame”". Ja taas niinku täällä on puhuttu aina lappalaisista, mitä minä 
muistan pikkupojasta lähtien niin ”näin se lappalainenki tekee”. Ja sitten 
se että mullaki on ollu ihan pikkupojasta asti lapinpukuja ja näitä, mutta 
nyt ku on noussu se keskustelu siitä, että muijen ei saa pitää lapinpuku- 
ja, niin meilläki on ollu muka omasta mielestäni tämä Kemin-Sompion 
alueen lapinpuku. Ja me piettiin niitä porokilpailuissa sillon ku minä olin 
joku parikymppinen, kolomekymppiseksi asti, niin meillä muutamilla oli 
aina lapinpukuja päällä. Tansseissaki, täälläki järjestettiin porotansseja 
niin siellä oli lapinpukusia vaikka kuinka paljon, koska pohjosesta tuli vä- 
keä niin me haluttiin pukeutua samalla lailla ja ei siinä ollu mitään ongel- 
maa. Sitte yhtiäkkiä siitä nousiki ihan helevetinmoinen haloo että meijän 
ei saa käyttää niitä ja meillä ei ole oikeita lapinpukuja, koska heillä ne on 
niinku suvun pukuja, ja meillä oli vaan semmonen joku yleispuku, jolla 
kuvattiin tätä aluetta, Kemin-Sompion aluetta. Ja tuot sitten ne on tuolla 


13 Sana tulee todellisuudessa saamen kielistä, esimerkiksi pohjoissaamen 


säpmelas. 

hengarissa olleet tallessa kyllä pukupussissa, eikä niitä ole otettu edes nä- 
kösille ku on aateltu että joku loukkaantuu siitä ja... Mutta että vieläki 
käytetään karvakenkiä ja tuota mitähän muuta me käytetään, lapinvöitä 
käytetään surutta tietenki, ei me niistä irtaannuttu ja kyllä joillaki on niitä 
riskuja ja huiveja, mutta ne on sillä lailla vähän huomaattomampia ja pie- 
nempiä. Minä luulen että itälappilainen mentaliteetti on semmonen, että 
se hyvin helposti loukkaantuu ja käpertyy sisäänpäin, koska tänne on ai- 
na tullu muualta neuvoja, jotka on tiennu meijän kaikki asiat paremmin. 
Nii on tullu semmonen tunne, että ehkä me ei olla niin hyviä ko muut. Tai 
meijän itsetunto on ainaki niin paljon heikompi. (KSA22.) 


Itälappilaisten mahdollisesta huonosta itsetunnosta puhuttiin myös 
asiantuntijahaastatteluissani: monet haastateltavat esittivät eräänlai- 
sena hypoteesina, että nimenomaan Itä-Lapissa ihmisten itsetunto 
on ollut viime vuosikymmeninä koetuksella. Syinä he pitivät metsä- 
talouden koneellistumisen mukanaan tuomaa työttömyyttä, kylien 
tyhjentymistä ja luonnon voimaperäistä käyttöä (ks. myös Snellman 
2003, 49, 107; Tapani Niemi 2013: Nyljetty maa. Suuret miehiset 
hankkeet). Lapin maakunnan länsipuolen itsetuntoa pidettiin vah- 
vempana muun muassa kohtuullisen työllisyystilanteen ja matkailun 
vahvan kasvun vuoksi. Haastateltavat arvioivat, että Länsi-Lappi oli- 
si kokonaisuutena selviytynyt paremmin modernisaation mukanaan 
tuomasta rakennemuutoksesta niin taloudellisessa kuin henkisessä ja 
kulttuurisessa mielessä. Lisäksi asiantuntijahaastatteluissa nousi esiin 
arvio, että Länsi-Lapin luonto on säästynyt kaikkein voimaperäi- 
simmältä muokkaamiselta, mikä olisi vaikuttanut paikallisten koke- 
mukseen omista vaikutusmahdollisuuksistaan ja sitä kautta heidän 
itsetuntoonsa. Esimerkiksi Tornionjoki ja Ounasjoki ovat säästyneet 
vesirakentamiselta, vaikka jälkimmäinen onkin menettänyt lohikan- 
tansa. 

Toinen mielenkiintoinen pitkässä sitaatissa esiin nouseva seikka 
on, että myös nykyisen saamelaisalueen ulkopuolella on todella käy- 
tetty vaatekappaleita, jotka muistuttavat lapinpukua / saamenpukua 
tai sen osia. Tällaisia vaatteita ovat olleet esimerkiksi verkanauhoin 
koristellut umpitakit / ihokkaat sekä poronnahkaiset säpikkäät ja ken- 
kien värikkäät paulat. Tämä asia ei ole sinällään kiistanalainen. Eri- 
mielisyyttä on ollut kuitenkin siitä, mitä nämä vaatteet ovat eri histo- 
rian vaiheissa edustaneet ja mitä merkityksiä niihin on liittynyt (ks. 

esim. Nakkalajarvi 2018). Varmuudella on joka tapauksessa tiedossa, 
että lapinpuvun tapaisia vaatteita on käytetty poronhoitotöissä ja po- 
ronhoitoon liittyvissä juhlissa (ks. esim. Sompio 7.4.1994, 6). Lapin 
maakuntamuseon johtaja, etnologi Hanna Kyläniemi on tutkinut eri- 
tyisesti niin sanottujen umpitakkien käyttöä (Kyläniemi 2014; 2021). 
Kyläniemi arvioi, että umpitakit ovat olleet osa Keski- ja Etelä-Lapin 
poronhoitokulttuureita hieman eri tavoin eri vaiheissa. Ne eivät ole 
Kyläniemen arvion mukaan olleet etnisyyteen liittyviä lapinpukuja eli 
saamenpukuja takkien käytön aikaisessa tai nykyisessä merkityksessä, 
vaikka niiden verkanauhaiset koristelut saattavat saamenpukuja muis- 
tuttaakin. Toisaalta joidenkin alueiden umpitakeissa voi ilmeisesti olla 
jälkiä vanhemmasta saamelaisesta pukuhistoriasta. Asiaa on vaikeaa 
jäsentää tarkemmin, sillä tutkimustieto on toistaiseksi valitettavan 
puutteellista.'* Itse pidän todennäköisenä, että ilmiö selittyy ainakin 
osittain elinkeinon sisällä tapahtuneella vuorovaikutuksella - poron- 
hoitajat ovat siis omaksuneet toisiltaan esimerkiksi koristeluihin liit- 
tyviä vaikutteita. Tämä olisi luontevaa, sillä erilaisia etnisyyksiä edus- 
taneet poronhoitajat ovat olleet keskenään säännöllisesti tekemisissä: 
naapureina, raitioina eli palkattuina työntekijöinä ja esimerkiksi pa- 
liskuntajärjestelmässä tapahtuvan hallinnollisen yhteistyön puit- 
teissa. Varmuudella voidaan joka tapauksessa todeta, että vaatekap- 
paleet kulttuurien rajamaan eri puolilla ovat muistuttaneet toisiaan." 


14 Vaatteiden käyttötapojen tulkintaa sekoittaa, että saamelaisten käsityöläis- 
ten keskuudessakaan ei varsinkaan 1900-luvulla oltu yksimielisiä siitä, kuka 
saa käyttää varsinaista saamenpukua / lapinpukua. Niinpä saamelaisten te- 
kemiä saamenpukuja on myyty myös ei-saamelaisina pidetyille henkilöille. 
Sompio-lehden etusivun artikkeli 2.6.1994 on tämän keskustelun kannalta 
kiinnostava. Jutussa (pääosin pohjois)saamelaiset käsityöntekijät ovat sitä 
mieltä, että ”lantalainenkin voi käyttää lapinpukua”, kunhan valitsee oi- 
keankokoisen asun, pukee sen oikein ylleen ja kantaa asua sille kuuluvalla 
arvokkuudella. Haastatellut käsityöläiset pitävät sitä jopa ylpeyden osoi- 
tuksena, että suomalaiset haluavat pukea ylleen “kerran niin halveksitun 
asun”. Tällainen ei heidän mukaansa tulisi kuuloon esimerkiksi Norjassa, 
jossa on "yhä rasismia” saamelaisia kohtaan. Haastateltavat paheksuvat 
kuitenkin lapinpuvun tapaisten vaatteiden epäasiallista käyttämistä esi- 
merkiksi penkkareissa, jossa pukua käytetään kaikkea muuta kuin arvok- 
kaasti. (Sompio 2.6.1994, 1.) 

15 Myös saamelaiset ovat omaksuneet saamenpuvuiksi muodostuneiden vaa- 
temallien käytön alun perin kulttuurisen vuorovaikutuksen kautta. “Tuni- 

Sompiolaisuus esiintyi haastatteluaineistossa moniulotteisessa va- 
lossa. Kuten sanottua, kaksi haastateltavista piti itseään ennen kaik- 
kea sompiolaisina pikemmin kuin esimerkiksi lappilaisina tai lappa- 
laisina. Toiseksi osa haastateltavista samaisti sompiolaisuuden ja 
metsälappalaisuuden toisiinsa. Kolmanneksi sompiolaisuus esiintyi 
erillisenä paikalliskategoriana, eräänlaisena kyläidentiteettinä. 


V: No mie olen niinku aatellu että mie olen niinkö, tosi paljon on puhuttu 
nyt tässä minun lapsuudesta asti saamelaisuudesta, ja monet tavallaan jot- 
ka edustaa minun kulttuuria niin he kokevat olevansa metsäsaamelaisia 
tai metsälappalaisia, jompia kumpia, mutta en mie oo ikinä ajatellu, aina 
oon ollu semmonen niinku sompiolainen. Mie en tiiä onks se semmonen, 
se on ehkä se minkä mie koen minun kulttuuria edustavan. Mut sitten to- 
ki siin on paljon muitaki semmosia elementtejä jostain, että kai sitä ehkä 
on se metsälappalainen. Saamelaissana on mulle semmonen, että minä en 
koe olevani sitä saamelaista heimoa. 

[...] 

K: Okei, joo. No miten sitte lappalaisuus, että mitä lappalaisuus sulle 
merkitsee? 

V: Lappalaisuus merkitsee... No minusta se on vaan semmonen sana, 
joka yrittää kuvata tämmösiä ehkä jotain alkuperäisiä lappilaisia, alkupe- 
räisiä lappalaisia tai alkuperäisiä suomalaisia, jotka eivät ole saamelaisia. 
(KSAA24.) 


K: Onko sulla tiedossa tai käsitystä siitä miten ihimiset täällä on perintei- 
sesti puhuneet ittestäänsä? Onko se ensisijainen semmonen kategoria ol- 
lu vaikka se sompiolaisuus vai onko se ollu jotakin muuta? Mihin ihimi- 
set ovat lukeneet ittensä täällä perinteisesti, että minkälaisee semmoseen 
ryhmään? 

V: Kyllä minä uskon, että se sompiolaisuus on se, mikä on se kaikista 
enssijaisin tuon perän ihimisillä että ku siellähän kuitekin on asuttu tie- 
tyllä lailla erityksissä vaikka nykymaailmassa on tiet perille ja autot kulu- 
kee mutta että kuitenki on hyvin kaukana, että Sodankylhän on 90 km ja 
Savukoskelle 90 km eli siellä asuttu tietyllä lailla omissa oloissa niin kyl- 
lähän se on varmaan se sompiolaisuus se identiteetti. Kyllhän se niinko 
huomaa se näitäki oman ikäsiä ja nuorempi mitä on lähtenee maailma 


kamaisen verkamekon” käyttö levisi saamelaisten keskuuteen Jäämeren 
rannikon kaupankäynnin yhteydessä pohjoismaisella myöhäiskeskiajalla 
eli ehkä 1400—1500-luvuilla (Lehtola 2022, 66-67). 

tuota tuonne töihin etelään sun muuta. Kyllä heillä vain näyttää edelleen- 
khin vahavan olevan se, mitä seuraa, niin he tykkä käy tuolla ja kyllä os- 
saavat mainita, että he on Sompiosta että vahavana pysyny heilläki vaikka 
ovat joutuneet muualle lähtemään. (KSA 16.) 


Oletin ennen tutkimusta, että sompiolaisuus olisi noussut esiin vah- 
vemminkin erityisenä identifikaationa. Sompiolla on vahvaa ja hie- 
man myyttistä hohtoa esimerkiksi Samuli Paulaharjun ja K. M. Wal- 
leniuksen kirjoitusten myötä, ja muun muassa sukututkimus on ollut 
alueella vireää. Voi olla, että kysymyksenasettelumme ohjasivat haas- 
tateltavia kiinnittämään huomiota kuitenkin pikemminkin hieman 
laajempiin väestöryhmien määrittelyihin, esimerkiksi lappalaisuu- 
teen ja lappilaisuuteen. Lisäksi vastauksissa näkyy selkeästi se, et- 
tei Kemin-Sompion paliskunta täysin samaistu kulttuurialueena esi- 
merkiksi Paulaharjun kuvaamaan vanhaan Sompioon. Osa palkisesta 
sijoittuu maantieteellisesti Paulaharjun Sompion ulkopuolelle, eikä 
siellä välttämättä tunneta sompiolaisuutta samalla tavalla omaksi 
kuin vanhan Sompion sisällä. Lisäksi paliskunta on joillekin haasta- 
telluista ennen kaikkea poronhoidon hallinnollinen järjestelmä eikä 
identifikaation lähde — vaikka Kemin-Sompion nimeen ja mahtiin si- 
nänsä sisältyisikin tiettyä ylpeyttä (ks. Helle 2015, 13). 

Yhtä kaikki on huomionarvoista, että sompiolaisuus identifikaa- 
tiona elää ja on monille ihmisille merkittävä. Jatkossa sen kulttuu- 
rinen asema riippunee siitä, miten lappalaiskeskustelu etenee. Jos 
lappalaisuudesta tai metsälappalaisuudesta muodostuu nykyistä vah- 
vempi ja vähemmän kiistelty ryhmäisyys, on mahdollista, että se hil- 
jalleen korvaa sompiolaisuuden muuna kuin konkreettisen paikan tai 
paliskunnan nimenä. Aineistoni antaa olettaa, että näin on jo esimer- 
kiksi 1900-luvun loppuun verrattuna jossain määrin tapahtunut. 

On kiinnostavaa, että jotkut haastateltavat puhuivat oma-aloittei- 
sesti identifikaatioiden prosessuaalisesta luonteesta. Yksi vastaaja 
esitti suoraan, että lappalaisuus on muodostunut näkyväksi identifi- 
kaatioksi nimenomaan etnisiin rajanvetoihin liittyvien kamppailujen 
myötä. Identiteetti on näin ollen politisoitunut haastateltavan puheen 
perusteella vasta sen jälkeen, kun sitä on alettu kyseenalaistaa (vrt. 
Kruks 2001). 

K: Mikä on teidän suhtautuminen saamelaisuuteen? Mitä se saamelaisuus 
teille merkitsee? 

V: Met käytämme Lapin vaatteita ja meidän tytöt puhhuu tuota, ne on 
niinkuin tunturisaamen opetelleet ja puhuvat. Ne on kirjoittaneet [...] 
sen saamen. Ja lapsenlapset sitten kanssa, nämä jokka [...] assuu, niin ne 
jonkunverran puhhuu saamea. Tuota se on semmonen, että se on joillek- 
kin ollut aivan selvää täällä perällä niinkuin aina. Mutta sitten nytten, kun 
sitä on tavalhan ollaan oltu ottamassa pois meiltä, niin siksi siitä on enem- 
män nykyvuosina pietty ääntä, että se on niin tärkeä osa kuitenkin mei- 
dän identiteettiä, että sitä ei saa ottaa pois meiltä. Että met olemma met- 
säsaamelaisia. Meiän suvulla on muun muassa seitakivi ja tuota isoukki 
on joikaillu ja tuommosta. (KSA19.) 


Myös toinen haastateltava totesi, että kulttuurit ja niihin liittyvät 
identifikaatiot muuttuvat, ja paljon riippuu siitä, minkä identifikaa- 
tion henkilö kokee tärkeäksi juuri tietyssä historiallisessa tilanteessa. 


K: Miten sää sitten kuvailisit omaa kulttuuriasi? Koetko sen lappilaiseksi, 
peräpohjalaiseksi, lappalaiseksia, saamelaiseksi vai kenties suomalaiseksi? 
V: No...[miettii], jaahas. Missäs taas menee ne erot, kuka ne oikein on 
piirtänyt ne erot [nauraa] näille kulttuureille. Nehän on ollut vuosisatoja 
keskenään tekemisissä nämä kulttuurit. Että eihän ne ole voineet olla se- 
kottumatta. Ja tuota, [miettii] minä sanosin, että niinku kaikkea mahol- 
lista on. Mutta minä ite koen, että se metsälappalaisuus, metsäsaamelai- 
suus on isän puolelta niin voimakkaana tullut. Eli ensisijaisesti sitä, mutta 
varmaan kaikkea muutakin. [...] Koen, että olen enemmän Lapin asukas 
kuin suomalainen ja lappalainen enemmän kuin lappilainen. (KSA17.) 


Identiteettipoliittisiin prosesseihin ja saamelaisuuden ja suomalai- 
suuden rajanvetoihin liittyi haastatteluissa myös jonkin verran pa- 
heksuntaa. Sitä ei esitetty yhtä jyrkkänä kuin esimerkiksi Sompio- 
lehden 1990-luvun mielipidekirjoituksissa, eivätkä haastateltavat 
esimerkiksi hyökänneet saamelaisaktiivien poliittista toimintaa vas- 
taan. Pikemminkin sävy oli hivenen hämmästelevä. Haastatteluista 
välittyi aitona käsitys siitä, että Kemin-Sompion kulttuuri ja histo- 
ria muistuttavat saamelaisiksi hyväksyttyjen ihmisten kulttuuria ja 
historiaa vahvasti, eivätkä useimmat haastateltavat siksi hyväksyneet 
poliittisen eronteon perusteita. Monet korostivat myös, että arkisessa 

elämässä ristiriitaa eri (etnisiin) väestöryhmiin kuuluvien ihmisten 
välillä ei heidän mielestään ole. 


Niin, niin tietenki mutta minusta ku siinä ei ole ihimisten välillä mittää 
ristiriitaa ja ei ole niin ko puolin eikä toisin näillä suvuilla, jokka tuolla 
sanotaanko meilläki mennee saamelaisalueen raja tuolla Lokassa siinä pa- 
vossa. Niin ei sillä ole ihimisten välillä ristiriitaa. Niin minä en oikein tieä 
mikä sen tekkee sen ristiriihan sitten siihen raihan tietyllä lailla. (KSA16.) 


Huomionarvoista myös Kemin-Sompion aineiston kohdalla on, että 
haastatellut pitivät kulttuuriaan ja historiaansa hyvin omaleimaise- 
na. Se näyttäytyi selvästi erilaisena kuin esimerkiksi yleissuomalai- 
seksi ajateltu kulttuuri tai yleinen Lapin alueen kulttuuri. Henkilöt 
katsoivat kyllä olevansa esimerkiksi suomalaisia ja lappilaisia, mutta 
nämä sanat eivät lainkaan riittäneet kuvaamaan heidän kokemustaan 
kulttuurisesta erityisyydestä. Siihen etsittiin kuvaavampia käsitteitä, 
kuten metsälappalaisuutta. Tässä mielessä lappalaisuus näyttäytyi 
valintana sellaisessa tilanteessa, jossa identiteeteistä ja sukujuurista 
puhutaan paljon, mutta jossa parempaa vaihtoehtoa ei yksinkertaises- 
ti näytä olevan tarjolla. Sompiolaisuus voisi olla mahdollinen vaihto- 
ehto omaleimaiseksi paikallisidentiteetiksi, mutta kuten sanottua, 
kaikki haastateltavat eivät kytkeneet itseään sompiolaisuuteen kovin 
vahvasti. 

Kemin-Sompion aineistoista voi muodostaa seuraavan tiivistetyn 
kokonaiskuvan. Metsälappalaisuus ja metsäsaamelaisuus ovat alka- 
neet muodostaa alueella noin 1990-luvun puolivälistä alkaen nyky- 
päivään liittyviä identiteettipoliittisia kategorioita, jotka ovat selkeästi 
vahvistuneet 2020-luvulle tultaessa. Nämä kategoriat ovat 2020-luvul- 
la jo varsin merkittäviä ja muodostavat eräänlaista uusvanhaa met- 
sälappalaista tai metsäsaamelaista ryhmäisyyttä. Kategoriat linkitty- 
vät yleissaamelaisuuteen ja alkuperäiskansaisuuteen, mutta niissä on 
myös vahva paikallinen sävy, joka liittyy metsäalueiden saamelais- 
ten ja uudisasutuksen omaleimaiseen historiaan — esimerkiksi Samuli 
Onnelan hahmottelemaan ajatukseen, että Lappi ei missään vaiheessa 
paennut, vaikka lanta sakenikin. 

Politisoitumisen sijoittuminen 1990-luvun puolivälin jälkeiseen 
aikaan ei välttämättä merkitse, etteivät alueen asukkaat olisi aiemmin 
lainkaan identifioituneet alueen vanhoihin metsäsaamelaisiin. Yksit- 

täiset ihmiset ovat voineet pitää nimenomaan sukunsa saamelaista 
historiaa itselleen hyvin merkityksellisenä. Kuten on tullut ilmi, 
alueen metsäsaamelaisista juurista puhuttiin esimerkiksi 1970- ja 
1980-luvuilla paikallislehdissä ja myös erilaisissa kotiseudun historiaa 
käsittelevissä tilaisuuksissa — historiaan liittyviin identifikaatioihin 
on ollut siis käytettävissä lähteitä. Myös haastatteluaineistossa on viit- 
teitä siitä, että saamelaisuudesta tai lappalaisuudesta on saatettu pu- 
hua joissain perheissä pidempään. 

Lappalaisuus saa kuitenkin selvästi uudenlaisen yhteiskunnallisen 
merkityksen, kun saamelaisten oikeuksia aletaan kirjata 1990-luvulla 
lainsäädäntöön ja kun saamelaisuudesta tulee sitä kautta pikemmin- 
kin haluttu kuin torjuttu identifikaatio. On todennäköistä, että lappa- 
laisuuden / saamelaisuuden houkuttelevuuteen vaikuttaa sekin, että 
varsinkin 1990-luvun alussa kehitystä kuvataan osassa keskusteluita 
niin, että saamelaisten asemaa ollaan parantamassa paikallisten suo- 
malaisten kustannuksella. Kaikki tämä herättää Kemin-Sompion seu- 
dun asukkaat Sirkku Materon sanoin ”satavuotisesta ruususen unesta” 
pohtimaan sukujuurtensa merkitystä yhteiskunnallisessa mittakaa- 
vassa. Sittemmin saamelaismääritelmään liittyvä laajeneva julkinen 
ja tieteellinen keskustelu muodostaa lisää viitepisteitä kemin-sompio- 
laisten identiteettipoliittiselle ajattelulle, mikä on selvästi nähtävissä 
aineistossani. Haastateltavat ovat esimerkiksi erittäin tietoisia saame- 
laisten vaaliluettelon kriteereistä ja asiaan liittyvästä keskustelusta. 


Päiviön perilliset: Kittilä 


Kittilän varhaisempi historia on monella tavalla samantapainen kuin 
Kemin-Sompion. Alueella asui vanhastaan metsäsaamelaisia, joiden 
lomaan uudisasukkaita alkoi asettua 1600-luvun alusta alkaen. Uudis- 
asukkaat omaksuivat pian saamelaisilta elinkeinokseen pienimuotoi- 
sen poronhoidon, ja saamelaiset alkoivat puolestaan integroitua maa- 
talouskulttuuriin. Kulttuurit alkoivat toisin sanoen sulautua toisiinsa, 
ja kuten Samuli Onnela toteaa, ”naimakaupat vielä vauhdittivat sulau- 
tumista”. Lisäksi joitain saamelaisia muutti pohjoisemmaksi, ilmei- 
sesti aina Jäämeren rannalle saakka. Lopputuloksena oli, että met- 
säsaamelaiset katosivat myös Kittilän alueen verokirjoista kokonaan 

1760-luvulle tultaessa, mikä merkitsee, että kaikista heistä oli tullut 
hallinnollisesti uudistilallisia. Vanhan metsäsaamelaisen kulttuurin 
on ajateltu kadonneen viimeistään 1880-luvulla, kun peuranpyynti 
loppui. (Onnela 2006b, 13-14.) 

Paremmin asian voinee Kittilässäkin ilmaista niin, että metsäsaa- 
melainen kulttuuri muodosti uudisasukkaiden mukanaan tuomien 
elämäntapojen kanssa uudenlaisen kulttuurimuodon, joka kantoi 
mukanaan aineksia molemmista — hyvin samaan tapaan kuin Som- 
piossa tapahtui. Sompion historian kanssa yhteistä on myös se, että 
Kittilän seudulle muutti 1800-luvulla ajoittain porosaamelaisia, il- 
meisesti sekä lännestä että pohjoisesta. Heitä olivat esimerkiksi Päi- 
viöt ja Maggat (Onnela 2006b, 14). 

Sompion tapaan Kittilällä on oma myyttinen esinoitansa, Päiviö eli 
Päiviä, jonka jotkut alueen suvut edelleen mainitsevat esi-isäkseen ja 
joka nousi esiin silloin tällöin myös haastatteluaineistossani. Päiviöön 
viitataan lisäksi alueen moninaisessa omakustannekirjallisuudessa 
kenties vielä useammin kuin Sompion Akmeeliin. Päiviö on todel- 
la elänyt ehkä 1500-luvun lopulla — Kittilän veroluetteloissa esiintyy 
1600-luvun alussa useita Päiviänpoikia, Peivesson (Niemelä 1989, 15). 
Päiviön ohella tarinoissa mainitaan usein suurnoita Torajainen, jon- 
ka kerrotaan taistelleen elintilasta inarilaisten suurnoitien kanssa. 
Ansioitunut harrastajahistorioitsija ja kotiseutuneuvos Yrjö Niemelä 
on arvellut, että Torajainen saattaa olla tarinaperinteessä Päiviön toi- 
sinto, mutta voi olla, että henkilöt olivat eri aikojen todellisia ihmi- 
siä, joiden teot ovat historian saatossa sekoittuneet toisiinsa (Niemelä 
1989, 15). 

Käsittelen Kittilän identiteettipoliittisia mielenmaisemia pääasiassa 
haastatteluaineistoni valossa. En ole käynyt läpi esimerkiksi alueen 
vanhempia paikallis- tai kotiseutulehtiä yhtä systemaattisesti kuin 
Kemin-Sompiossa. Syynä tähän on, että Kittilän seudulla ei ole käy- 
tettävissä olevien aineistojen valossa tapahtunut aivan samanlaista 
identiteettipoliittista kehitystä kuin Kemin-Sompiossa - metsälappa- 
laiseksi identifioituminen on siis jonkin verran harvinaisempaa. Pai- 
kallislehdistön tarkempi pitkittäistutkimus myös Kittilässä olisi kyllä 
kiinnostavaa identiteettikeskustelujen näkökulmasta ja muodostaa 
aiheen jatkotutkimukselle. Yhtä kaikki, Kemin-Sompiota ja Kittilää 
käsitteleviä lukuja ei pidä lukea tarkasti vertaillen, koska ne perustu- 

vat hieman erilaisiin aineistoihin. Joitain rinnastuksia aineistojen ja 
niista tehtavien tulkintojen valilla voi tehda. 


Lappilaisuus Kittilässä 


Kittilästä kerätty aineisto luo asukkaiden mielenmaisemasta varsin 
erilaisen kuvan kuin vastaava Kemin-Sompiosta kerätty aineisto. Kar- 
keasti voi sanoa, että siinä missä lappalaisuus nousee Kemin-Som- 
pion aineistossa melko merkittäväksi identifikaation kategoriaksi, 
pitävät aineistoni kittiläläiset itseään yleensä ottaen lappilaisina i-kir- 
jaimella kirjoitettuna. Lappilaisuus puolestaan paikantuu saamelai- 
suuden naapuriin ja toisaalta erottuu selvästi esimerkiksi peräpohja- 
laisuudesta. 


K: Millä nimellä sie kutsuisit kulttuuriasi? 

V: Lappilaisuus tullee ensimmäisenä mieleen, lappalaisia eikä peräpoh- 
jalaisia me ei olla, niin lappilaisia. 

K: Mikä on sitten sinun suhde saamelaisuuteen? Mitä se sulle merkitsee? 

V: No oikiastaan semmosta suhdetta ei ole olemassa, että saamelaisil- 
la on oma kulttuurinsa ja se heille suotakoon. Fi mulla ole mittään tunte- 
muksia puolesta eikä vastaan. 

K: Entä lappalaisuus? 

V: No mie laitan lappalaiset ja saamelaiset samaan koriin. En tiiä, olen- 
ko oikeassa. Että, silloin ko sie puet lapin puvun päälle, nii sie olet silloin 
lappalainen ja se lappalaisuuden ja saamelaisuuden nimi on sama asia. 
(KIA13.) 


K: Jos menemmä asiasta toiseen, millä nimellä kutsutte kulttuurianne? 
Onko se lappilaista, peräpohjalaista, lappalaista, saamelaista? 

V: Ei se peräpohjalaista, kyllä se lappilaista, ainaki minusta. Peräpoh- 
jola on tuola, menhän tuonne matalemmalle. Että kyllä tämä on kuitenki 
Lapissa. 

V2: Tämähän on enne ollu Peräpohjolaa ylempänä ja Sompioon asti, 
että kyllä meillä on se sompiolaisuus ja tämä lappilaisuus se suunta. Että 
lappalaisia ei olla, vaikka sukujuuret eiralaisuudessa, nii emmä silti lappa- 
laisia ole. 

V3: Ylemmäs se lappalaisuus. (KIA15.) 

K: Joo. Miten sitte lappalaisuus, ja mitä tää sana lappalainen tarkoittaa si- 
nulle? 

V: No se tarkottaa, tarkottaa sitä nykyistä saamelaista. Emmie tunne it- 
teäni että mie oon lappalainen, mie oon lappilainen. Joo se me olemma 
lappilaisia täällä, jotka... Paikallinen väestö, mutta tosiaan ne lappalaiset 
on niin entisiä, taikka nykysiä saamelaisia. (KIA8.) 


Lappilaisuus erotettiin haastatteluissa selvästi myös suomalaisuudes- 
ta. Tyypillinen tapa kuvata asiaa oli, että suomalaisuudella on selvä 
myönteinen merkitys, ja haastateltavat kokivat olevansa suomalaisia. 
Lappilaisuus on kuitenkin erittäin tarpeellinen lisämääre, kun omaa 
identifikaatiota hahmotellaan tarkemmin. Kaksi haastateltavaa piti it- 
seään ensin lappilaisena ja sitten suomalaisena ja neljä haastateltavaa 
ensin suomalaisena ja sitten lappilaisena. Loput pitivät kategorioita 
enemmän tai vähemmän lomittaisina tai toisiaan täydentävinä. Tyy- 
pillistä oli, että haastateltavat reflektoivat kategorioiden suhdetta mel- 
ko pitkään — suhteet eivät useinkaan olleet itsestään selviä tai niitä ei 
ollut kovin laajasti pohdittu. 


V: No onhan se tietenki suomalaista, mutta se on semmoista lappilaista 
suomalaista. Että onhan siinä lappilaisuuessa oma leima. [...] Me lappi- 
laiset olhan vähä rennompaa porukkaa, ku nuo etelän ihmiset, että meillä 
ei kiirhestä ole niin käsitystä ja monesta muustaki asiasta... Ja se näkkyy 
tietenki tässä matkailussa, näkkee että, näkyy sama asia ku tuolta tullee 
etelästä ihmisiä niin paljo ja nuista ulkomaalaisista minä en tiiä, ne hak- 
kee eksotiikkaa ehkä... Mutta se että näyttää että etelän ihmisetki, tai onki 
niin, että paljon puhhuu siitä lappilaisesta, semmosesta rentouesta ja vä- 
littömyyestä. Sitähän meiltä löytyy. (KIA8.) 


V: Kyllä se täältäpäin asuessa, tai kyllä mulla itellä on aina ollu se lappilai- 
suus, koska se on ollu nii etelässäki asuessa erilainen se identiteetti, että 
jotenki mie koen suomalaisuuen, nii kyllähän se on yhtä ja sammaa kan- 
saa, mutta ulkomailla käydessäki mie koen, että olen lappilainen. Mie en 
omasta mielestäni edusta suomalaisia sillä lailla, että en mie oikein osaa 
sitä eritellä, että mikä siinä on. Varmasti jollaki tavalla, se että ellää muu- 
tenkin nii erilaista elämää erämaakylässä, että se elämäntyyli on niin eri- 
laista kuin valtasuomalaisilla. Jos miettii että kaupungeissa tai muissa, että 
jotenki minun on vaikia identifioitua suomalaiseksi yhtä paljon. (KIA11.) 

Vaikka lappilaisuus oli identifikaation kategoriana haastateltaville 
luonteva, useampi haastateltava huomautti, että se on liian laaja ku- 
vaamaan paikallista kokemusta ja elämää. Lapissa on haastateltavien 
mukaan useita paikalliskulttuureita ja identiteettejä, jotka ovat arki- 
elämässä läsnä paljon selkeämmin kuin laajemmat (etnisiä) väestö- 
ryhmiä kuvaavat kategoriat. 


K: No sitte tästä politiikasta loikataan vähä niinku tällaiseen kulttuuri- 
hommaan, niin millä nimellä sä kutsuisit omaa kulttuuria, että onko se 
esimerkiksi tällaista lappilaista kulttuuria, tai peräpohjalaista kulttuuria, 
lappalaista, saamelaista vai sitten suomalaista kulttuuria? 

V: No, emmie oikeastaan siis, vois ehkä aatella että se on lappilaista, et- 
tä, emmie sanoisi itteäni lappalaiseksi että vaikka tulleeki, sieltä niinku 
juuria ja muuta mutta täytyy tietenki vetää semmone rajanveto, että se ei 
oo niinku minun, minun siis sillä tavalla niinku lähi... lähielämää tai mit- 
tään muutakaan. Ja, no emmie tiiä Perä... Peräpohjalaista nii ei oo oikes- 
taan ikinä käyttäny sellasta nimitystä, että kyllä se on lappilaista. Ja sitte 
on, Lappikin on niin laaja käsite että on Meri-Lappia, Tunturi-Lappia ja 
sitte on Keski-Lappia ja muuta, että jokaisellahan on vähän erilainen kult- 
tuuri sitte. (KIA 10.) 


K: No jos aletaan sinun kulttuuria miettimään, niin millä nimellä sie kut- 
suisit sinun kulttuuria. Onko se esimerkiksi lappilaista, saamelaista tai 
lappalaista? Mihin sie itsesi laittaisit? 

V: No lappilainen, mutta lappilainenki on niin kauhian laaja käsite vie- 
lä, että kyllä se olis kittiläläinen ja sitte vielä [kylä], että siinä olis ne käsit- 
het, ko Peräpohjola tai Pohjois-Suomi on niin isoja käsitheitä, ko jokasel- 
la paikkakunnalla on oma identiteetti kuitenki. Että lappilainen joo, että 
saamelaisuus on kuitenki niin kaukana omista juurista sillä lailla, että ei 
meän kylässä puhuta saamea enää siis, että silloin joskus useampi suku- 
polvi taaksepäin, mutta siihen maailman aikhan, minun isoisoisällä oli 
vielä saamelainen aapinen, mutta se oli vielä semmonen ajankohta, että se 
oli semmonen hävettävä, huono asia, et se piti poistaa ja niinku muuttua 
suomen kieleksi nii ei minun lähikulttuurissa ole saamelaisuutta sillä lail- 
la. Mutta toki kaikkia muita tällasia pienten lappilaiskylien ominaisuuksia 
ja tapoja olla. Mut näistä varmaan se lappilainen tai sitte kittiläläinen mi- 
kä ei ollu edes vaihtoehto [naurahtaa)]. (KIA11.) 


Haastateltavien käsitykset sanasta lappalainen vaihtelivat mielenkiin- 
toisesti. Monet samaistivat sen pohjoisempana asuviin saamelaisiin. 

Muutamat haastateltavat kuitenkin ilmaisivat sanan avulla kulttuu- 
rista erityisyytta, joka ei samaistunut saamelaisuuteen mutta erosi 
kuitenkin lappilaisuudesta. Siinä, missä lappilainen voi olla kuka ta- 
hansa Lapin maakunnassa asuva ja sinne juurtunut henkilö, vaatii 
lappalaisena olo enemmän”. Tätä erityisyyttä ei sanoitettu aivan tar- 
kasti, mutta se näytti liittyvän pitkään sukuhistoriaan alueella ja esi- 
merkiksi vanhasta kulttuurista ammentaviin elämäntapoihin. 


K: No miten sinun mielestä lappilaisuus eroaa lappalaisuudesta? 

V: No. Kyllähän se eroaa. Että mullaki on tällanen junan tuoma mies 
nii hän on ihan ehottomasti lappilainen, asunu jo 13 vuotta meiän kylässä 
ja näin ja kyllä mieki koen, että olen enemmän lappilainen, ko vaikka 
lappalainen. Minusta lappilainen voi olla kuka tahansa, joka Lapissa as- 
suu ja kokkee ittensä lappilaiseksi, mutta lappalaisuus sitte vaatii vähän 
enemmän, että sen rohkenee sanoa. Siinä on sitte vähän erilaisia sääntö- 
jä. (KIA11.) 


Yhdessä haastattelussa haastateltavat sekä olivat että eivät olleet lap- 
palaisia. Yksi haastateltava käytti sanaa lappalainen selkeästi kuvaa- 
maan kulttuurista erityisyyttä ja pitkiä sukujuuria alueella, mutta toi- 
set kaksi jatkoivat keskustelua ja viittasivat samalla sanalla etnisesti 
saamelaisiin erotuksena itsestään. Keskustelu osoittaa kokonaisuu- 
dessaan, miten samoihin käsitteisiin liittyy varsin luontevastikin hie- 
man erilaisia ajattelun prosesseja: 


K: Mitä lappalaisuus tarkottaa? 

V: No mie olen sitä mieltä, että lappalaisia me olemma kaikki. 

K: Miten lappilaisuus eroaa lappalaisuudesta? 

V: [naurahtaa] No sitä en tiiä miten eroaa, mutta kyllähän se tuota, jos 
me emmä ole lappilaisia ja lappalaisia, nii ei ole kukhan. Täälähän sitä on 
ikänsä oltu. Meän esi-isät ja kaikki. 

V3: Kyllä ne niin sanotut lappalaiset, jokka ovat tuola vielä ylempänä, 
onhan ne vähän eri näkösiä, että heti ko näkkee ihmisen, nii tietää, että 
tuo on lappalainen. Jos on aitoja lappalaisia. 

V2: Ja onhan se ollu heillä surkeaa, että on ollu tätä rotuhygieniahom- 
maa. Nythän on tullu ne esille ja ne on aina surkeita. Mutta me emmä voi 
niihin vaikuttaa ja hyvä ettei meihin ole osunu. 

V3: Mutta mullaki ollu koulukavereina ihmisiä, jotka on oikeita lappa- 
laisia, että aivan tavallisia ihmisiä, eikä ne tuonu esille sitä heän saamelai- 
suuttansa. Se oli 70-lukua, että sitä ei tuotu sillä lailla esille. Ei ole mittään 

ennakkoluuloja lappalaisia kohtaan, että ainahan ne tästä kulkee Inariin, 
että sen verran kontaktia [naurahtaa]. (KIA 15.) 


Hieman samantapaiseen prosessointiin näytti liittyvän myös seuraa- 
va lappalais-sanan pohdinta. Nyanssierona on se, että haastateltava 
liittää sanan lappalainen Lapin maakuntaan. Hän tunnistaa, että käyt- 
tötapa on melko suurpiirteinen verrattuna yleiseen käyttötapaan, 
mutta ei pidä tätä ongelmana. Päinvastoin lappalainen on tässä suur- 
piirteisessä merkityksessä ikään kuin myönteinen ja hyvää tarkoittava 
lempinimi, diminutiivi. Haastateltava sanoo käyttävänsä vastaavasti 
sanaa ”koltta”. Hän puhuu Enontekiön alueen sukulaisistaan ”koltti- 
na’, vaikka tietää hyvin, että he eivät ole kolttasaamelaisia. 


K: Joo, joo. No, loikataan sitte saamelaisista lappalaisiin, niin mitä tämä 
”Jappalais”-sana tarkoittaa sinulle? 

V: Lappalainen... No, se on puhuttu mettälappalaisista, mutta sitten 
on, lappalainenhan on yleisnimike ilmeisestikki, se on, se on semmonen 
vaan että sanothan jos tuolla olet, että ei sitä erikseen, Lapista, lappalai- 
nen, niin semmonen siinä on, etten mie käsitä sillä muuta. 

K: Joo, eli siinä ei ole niinku, se ei viittaa mihinkään tiettyyn ihmisryh- 
mään? 

V: Ei, ei minusta kylläkhän, että se joka on täällä ollu niin se on sitte si- 
tä lappalaisia, johan mieki sanon noita enontekiöläisiä ja muita koltiksi 
vaikka ne ovat, koltat on aivan eriä tuolta Petsamosta tulheita. [Naurua.] 

K: No, miten sitte tämä lappilaisuus, eroaako nämä kaksi käsitettä, lap- 
pilaisuus ja lappalaisuus toisistaan? 

V: Jaa, en ossaa sanoa siihenkhän että olisko niillä mittään eroa sillä 
lailla, että ku en ole nuitten... Lappilaisuus on... Joo ei minusta kyllä siinä 
oikeastaan sillä lailla eroa, että se on vain tämä koko Lapin läänin taval- 
laan käsittää sitä... Koska näillä on, näillä on omat ryhmänsä sitten niin- 
ku saamelaiset ja nämä sitten, en mie näkis siinä mithän eroa semmosta 
että olis. 

K: Niin, että voisi ihan yhtä hyvin puhua, jos asuu Lapissa, puhua lap- 
palaisena ja lappilaisena? 

V: Kyllä, kyllä joo. On, minusta. (KIA7.) 


Kittilä-aineistossa oli kolme haastateltavaa, joilla näytti olevan saame- 
laisia esi-isiä tai muita saamelaisia sukulaisia. Yksi näistä haastatelta- 
vista kuului saamelaiskäräjien vaaliluetteloon. Lisäksi neljäs haasta- 
teltava arveli, että hänellä saattaa olla isoäitinsä kautta saamelaisia 

sukulaisia. On mielenkiintoista, että kaikki neljä pitivät itseään kui- 
tenkin selvästi ennen kaikkea lappilaisina. 


V: No siis minun sukuhan on siis äitin puolelta Kyröjä [...] Ja sitte toi- 
nen, isän puolelta olen sitte ilmeisesti tämän Tepasto, Eira, joku semmo- 
nen, että minun setä [...] perehtyny siihen, koska meän suku on hakenu 
sitä saamelaiskäräjä, elikkä mikä se on se saamelaiskäräjäoikeus, että sais 
äänestää niissä vaaleissa. [...] siinä riitti että piti olla kolmannessa polves- 
sa saamelainen, niinkö täyssaamelaista verta ja meillä oli viidennessä ja 
tämä oli se peruste, mutta tämä voi olla aivan minun keksimää ko en ole 
niin perehtyny. 

K: Millä sie kutsuisit kulttuuriasi? Esimerkiksi lappilainen, lappalainen, 
saamelainen? 

V: Mie varmaan sanoisin, että lappilainen. Minut on joskus opetettu 
välttämään käyttämästä sanaa lappalainen. Se on jotaki, joka kuuluu vain 
saamelaisille ja me jokka ei olla siellä rekisterissä, ollaan lappilaisia, että ei 
aiheuteta mielipahaa jossain muissa. Muistan, ko se kerrottiin, että lappi- 
lainen on semmonen, joka ei ole saamelainen. (KIA12.) 


K: Tiedätkö, millanen on sinun suvun historia, milloin esivanhemmat tul- 
lu alueelle? 

V: No kuule tuota, minun äitin äiti on tuolta Nunnasesta kotosin, enti- 
siä Suomia'*, joo se on sinne päin. Ja isän puoli mennee taas tuonne alas- 
päin, sinne Korva ja mitä se on ne köngäsläiset on. Että menevät niinkö 
eri suuntiin. 

[...] 

K: Onko tietoa, että onko teiän suvussa saamelaisia? 

V: No kuule, siitähän on kova ajatus. Mutta mieki pian olisin, jos alaka- 
sin vain hakhen, ko minun äitin sukuhan mennee tuonne Nunnashen ja 
sitä kautta. Ja ko mie olen kysyny, nii sitte net, net kuiten ne Suomi poi- 
kain sukulaiset on hakenu sen saamelaisuuen. Että saattais olla, ko alaka- 
sin värkkämhän. (KIA15.) 


Myös saamelaiskäräjien vaaliluetteloon kuulunut haastateltava piti it- 
seään ennen kaikkea lappilaisena, ei lappalaisena tai saamelaisena. 
Hänen haastattelunsa voi ajatella kuvaavan sitä, miten risteäviä etni- 


16 Haastateltava viitannee nimeen Zuobma (Suoma) (esim. Sarivaara 2012, 
289; perustuen T. I. Itkosen nimiluetteloon). 

set ja ylipäätään ryhmiin liittyvät identifikaatiot voivat Lapin kaltai- 
sella kulttuurien rajamaalla olla. 


K: Tiedätkö suvun historiaa, että milloin esivanhemmat on tullu alueelle? 
V: Joo, elikkä se kuuluu siihen Kyrön sukhun, joka on tullu 1600-luvulla 

vähinthän tänne ja sitte on saamelaistaustaa tuolta Koutokeinosta, Norjan 

puolelta ja äiti on tullu 1960-luvun alussa tänne Pallakselle töihin. 

[...] 

V: Mie kyllä aina sanon, että lappilainen. En miellä, että olisin saamelai- 
nen, vaikka kuulun kyllä saamelaiskäräjien vaaliluettelhon ja olen kuulu- 
nu jo kauan aikaa. Mutta en puhu saamea ja kyllä se lappilaisuus on se mi- 
kä on ensimmäisenä. (KIA14.) 


Kritiikkiä: vaaliluettelo, vaatteet ja oikeudet 


Vaikka Kittilän informantit eivät itse identifioituneet saamelaisiksi tai 
pääasiassa myöskään lappalaisiksi, joillain heistä oli samansuuntaisia 
kriittisiä mielipiteitä saamelaispolitiikasta kuin Kemin-Sompion 
alueen lappalaisiksi identifioituvilla ja metsälappalaisaineiston 
haastateltavilla. Tämä ei koske koko aineistoa - muutama haastatel- 
tava esimerkiksi esitti, että saamelaispolitiikkaan liittyvät asiat eivät 
juurikaan heille kuulu. Muutama haastateltava kummeksui joka ta- 
pauksessa avoimesti, miksi saamelaiskäräjien vaaliluetteloon pääsyä 
rajataan niin tarkasti. Lisäksi jotkut haastateltavat esittivät, että saa- 
melaiset näyttävät ”riitelevän paljon”. 


V: No mie henkilökohtasesti olen juuri rasittunut tästä, niin tiukoista ra- 
joista, että kuka saa ja kuka ei saa olla saamelainen tai lappalainen. Minun 
mielestä ne rajat sais olla paljon löyhemmät. Jos joku ylipäätänsä kokee 
niin vahvasti sen identiteetin ja on sukujuurta olemassa ja jotaki kiinne- 
kohtaa, että minun mielestä sen ei pitäis olla noin tiukkaa. Et senki takia 
olen vähän niinku en ole lähettäny sinne papereita, enkä ole halunnu mit- 
hän ku mulla ärsyttää se tiukkarajasuus siinä. Minusta aivan turhaa tapel- 
la, jos meitä on muutenki jo niin vähän ylipäänsä nii miksi siitä tehhään 
niin vaikiaa. Että miksi ei me kaikki, jotka koetaan, että on vielä sitä verta 
jäljellä ja sitä tiettyä kulttuuria ja perintöä, nii miksi sitä ei sitte saa taval- 
laan, nii no, en tiiä, se on vähän liian tiukkapiposta touhua. (KIA11.) 

K: Saamelaisuudesta puheen ollen, mita se sulle merkitsee? 

V: Se on varmaan se elämäntapa ja että on semmonen, luonto on se, 
jonka kanssa elethän ja olhan. Mutta en tykkää siitä, että näitä raihaisia 
piethän niin kauhiasti. Se on tosi typerää, että on kourallinen ihmisiä ja 
sitte tuuaan joku juttu, jolla aletaan sitte vielä pienemmäksi ryhmiksi ja- 
kahman ihmisiä. Että se ei toimi sillä lailla. (KIA14.) 


Muutamat haastateltavat pohtivat lapinpukujen ja yksittäisten vaate- 
kappaleiden sekä käsitöiden tekemistä ja käyttöoikeuksia. Erityisesti 
heitä mietitytti yksittäisten vaatteiden, kuten saamelaistyylisten hui- 
vien käyttö. Haastateltavien mukaan tällaisia vaatteita on käytetty 
Kittilän alueella aikaisemmin mutkattomasti eikä asiasta ole muo- 
dostunut ongelmaa. Lisäksi muutama haastateltava huomautti, että 
nyt jo edesmenneet sukupolvet käyttivät lapinpuvun tapaisia vaatteita 
erityisesti poronhoitotöissä. Haastateltavat pohdiskelivat asiaa ikään 
kuin varoen, mutta tuntuivat ajattelevan, että nämä vaatekappaleet 
ovat Kittilän alueen pitkäaikaista kulttuuria. Sellaisina niiden käyttä- 
miseen ei pitäisi liittyä ongelmia. 


V: Niin, tämä on tällanen tutkimusaineisto, ja varmasti aistit, että tämä on 
nykysin aihe, josta pittää puhua varovasti. Ja täälä kunnan alueella se näk- 
kyy Revontuliopiston saamen käsitöiden opettamisen oikeus oli täälä ta- 
petilla ko sitä on vuosikausia opetettu, nii semmonen tuntuma mulla sii- 
hen on. Ja sitte ko me piämmä lapinhuiveja täälä ihan asusteina, nii aina 
joutuu miettimhän, että tuota ikään kuin sie automaattisesti olisit saame- 
lainen ko piät näitä vaatteita. Minuahan se ei haittaa [naurahtaa], mutta 
jotaki saamelaista saattais. Joten mie olen, miten tämän nyt sanois dip- 
lomaattisesti, että osittain olen hämmästellen seurannu sitä keskustelua. 
Arvostan paljon, että ihmiset saavat kuulua siihen mihin kuuluvat, tai sii- 
hen ryhmään ko kokevat kuuluvansa, mutta tuota hämmästelen, että se 
on koko ajan niin iso asia. (KIA12.) 


V: No tuota... Tuo onki vähä vaikea sanoa sillä lailla, sanosin niin että ku 
meillä oli ihan lapsuuesta asti se... Saamelaisia ei siihen aikhan ollu, ne 
oli lappalaisia ja me olimma lappilaisia, niin tuota niin, on eletty rinnak- 
kain ja niinkö, mejän vanhemmatkin on, ne kulki tuolla poromettää, niil- 
lä lapinpuvut päällä, luuhkat millä, ja nutukkaat ja säpikkäät siellä päällä, 
niin... niin tuota, ne eli täysin niitten kans. (KIA8.) 

V2: Mutta kyllä me olemma omineet sitä kulttuuria, silloin varsinki nuo- 
rena ko ei ollu niin tarkkaa tämä homma. Ennen oli lapin lakit. 

V: Mutta kyllähän, jos muistat nii silloin poromiehet, niillä oli lapin la- 
kit päällä ja lapin takit ja kuule peskit. Ja ne oli silloin jo ja nyt saamelaiset 
sannoo, että meän ei sais niitä käyttää. Ja ne on saattanu olla näitten alku- 
peräiskansojen päällä enempi aikaa ko niitten saamelaisten [naurahtaa]. 
Kyllä täälä on varmasti ollu sitä. (KIA15.) 


Viimeisessä sitaatissa näkyy kiinnostava viittaus siihen, että Kittilän 
alueen ”alkuperäiskansoja” olisivat muut kuin saamelaiset. Voisi aja- 
tella, että haastateltava viittaa Kemin-Sompion haastateltavien tapaan 
siihen, että sana saamelainen merkitsee Keski-Lapin näkökulmasta 
ihmisiä, jotka ovat tulleet juuri tälle alueelle nykyisin alueella asuvien 
vanhojen sukujen jälkeen. Haastateltava ei kuitenkaan selitä asiaa tar- 
kemmin. 

Kolmas kritiikkiä herättävä teema ovat paikallisten oikeudet liik- 
kua luonnossa. Aihe esiintyy selkeänä vain yhdessä haastattelussa. 
Tematiikka on kuitenkin kiinnostava. Se heijastelee ajattelua, jota il- 
menee myös Kemin-Sompion aineistossa: yksilöiden näkökulmasta 
ei vaikuta täysin perustellulta, että ihmisillä on kuntarajojen tai palis- 
kuntarajojen eri puolilla erilaisia oikeuksia — olivatpa nämä sitten sta- 
tukseen liittyviä tai käytännöllisiä maankäyttöoikeuksia. Asian pe- 
rustelemattomuus liittyy erityisesti siihen, että ihmiset rajojen mo- 
lemmin puolin elävät haastateltavien mielestä hyvin samantapaista 
elämää. 


V: Onhan ne erikoisasemassa olevaa porukkaa tuonne ko mennään Enon- 
tekiölle ja Inariin. En mie tiiä mikä niillä on, mutta nehän saa ilmaset ka- 
lastusmahollisuuet ja kaikki. 

V2: Se vähän hiertää meitä. 

V: Kyllä se minua hiertää aika paljon. Meillä on täälä ollu ennen jopa 
riekon pyynti, ansapyynti. Se on viety silloin 60-luvun alussa. Ja tuohon 
ko menhän parikymmentä kilometriä, nii sielä ne pyytävät ihan. Ja samo- 
ten nyt saavat mennä kelkoilla ja ajaa valtion mailla ja me emmä saa men- 
nä metriäkään. 

V3: Vaikka on tien reikäki, nii ei saa mennä. 

V: Joo, se on Metsähallituksen talvitie, nii ei. Ja sama, jos meinaat ver- 
kon viskata vethen, sinun pittää joka ainuaan paikkaan ottaa se lupa. Ja 
tuolahan ne jakavat sen kymmenen vai kakskymmentä verkkolupaa joka- 

selle joka sielä assuu. Että siinä mielessä se hiertää tämä raja, joka muka 
meät erottaa. (KIA15.) 


Miksi nimenomaan lappilaisuus i-kirjaimella kirjoitettuna painottuu 
Kittilä-aineistossa niin selvästi verrattuna Kemin-Sompion aineis- 
toon? Kittilässä on kuitenkin ollut myös näkyvää metsälappalaislii- 
kehdintää, jonka voisi olettaa näkyvän aineistossakin lappalaisuuden 
merkityksen korostumisena. Metsälappalaispäivät järjestettiin Kitti- 
lässä kesällä 2018, ja esimerkiksi Kittilän kunnanhallituksen varapu- 
heenjohtajana toiminut Aki Maunula on ollut näkyvä hahmo met- 
sälappalaisliikkeessä. Kunnassa toimii myös 1990-luvun puolivälissä 
perustettu lapinkyläyhdistys, Kuivasalmen Lapinkylät ry, jonka toi- 
mintaa on voimakkaasti elvytetty vuosien 2021 ja 2022 aikana. Ennen 
elvyttämistä yhdistys vietti hiljaiseloa, ja sen jäsenmäärä on vuonna 
2022 edelleen vain muutamia kymmeniä jäseniä (Siitonen 2021, hen- 
kilökohtainen tiedonanto). Yhdistys on kuitenkin varsin aktiivinen, 
ja sillä on esimerkiksi Facebookissa vajaat 200 seuraajaa (Kittilän La- 
pinkylä - Kuivasalmen Lapinkylayhdistys ry, Facebook-sivu). Yhdis- 
tyksen toiminnasta on kirjoitettu esimerkiksi Kittilälehdessä: 


Kuivasalmen lapinkylä ry:tä heräteltiin henkiin Pokassa viime viikolla, ja 
myös useat muut lapinkylät ovat alkaneet järjestäytyä. [...] Metsälappa- 
laiset haluavat, että heidät tunnustetaan alkuperäiskansaksi ja he voivat 
vaalia omaa kulttuuriaan. He peräävät myös oikeuksia maahan ja veteen. 
- Haetaan se identiteetti, mikä meillä on ja mikä meille kuuluu, Kuivasal- 
men lapinkylän tuore puheenjohtaja Harri Siitonen sanoo. [...] Metsälap- 
palaiset katsovat polveutuvansa Lapin vanhimmasta tunnetusta väestöstä, 
joka asui vanhassa Kemin-Lapissa. [...] Kieli on jo miltei hävinnyt, mutta 
metsälappalaisuus on elävää heidän mukaansa kaikessa siinä, mikä kuu- 
luu alueen vanhojen sukujen kulttuuriin, kuten porotaloudessa, metsäs- 
tyksessä, kalastuksessa ja luonnossa liikkumisessa. Julkisen hyväksynnän 
lisäksi ainakin osa metsälappalaisista haluaa asemansa kirjatuksi saame- 
laislakiin. Sen toivotaan helpottavan esimerkiksi porotalouden harjoitta- 
mista, metsästystä ja varojen saamista metsälappalaisuuden tutkimukseen. 
[...] Jäseneksi yhdistykseen pääsevät ne, joiden kirkonkirjojen perusteella 
tiedetään kuuluvan Kittilän vanhoihin lappalaissukuihin, jotka saivat pe- 
rinnölliset maaoikeutensa Ruotsin kuninkaalta 1500-luvulla ja jotka myö- 
hemmin ajettiin perustamaan uudistiloja. [...] (Kittilälehti 30.1.2020, 3; ks. 
myös Kittilälehti 13.5.2021.) 

Yksi selitys lappilainen-identifikaation painottumiseen ja lappalai- 
suuden vähäiseen merkitykseen aineistossani voi olla siinä, että haas- 
tateltaviksi valikoitui sattumalta pääosin sellaisia henkilöitä, joiden 
tunnetut taustat ovat uudisasutuksessa. On todennäköistä, että tällai- 
nen historia vaikuttaa haastateltujen käsityksiin nykypäivän identi- 
teeteistä. Haastateltavien sattumanvarainen valikoituminen ei ehkä 
kuitenkaan kelpaa ainoaksi selitykseksi aineistojen eroille. Sitä vas- 
taan puhuu se, että Kittilä-aineistossa oli myös henkilöitä, joilla oli 
oman käsityksensä mukaan saamelaisia esi-isiä tai sukulaisia. Yksi 
kuului jopa saamelaiskäräjien vaaliluetteloon, ja muutama muu oli ai- 
nakin puolitosissaan harkinnut pyrkivänsä siihen. Nämäkin ihmiset 
identifioituivat selkeästi lappilaisiksi ennemmin kuin lappalaisiksi tai 
saamelaisiksi. 

On mahdollista, että metsälappalaisuus tai lappalaisuus yleensä 
eivät ole yksinkertaisesti toistaiseksi mahtuneet Kittilän alueen ih- 
misten mielenmaisemaan samalla tavalla kuin Kemin-Sompion seu- 
tuvilla, huolimatta siitä, että kunnassa on ollut yksittäisiä metsä- 
lappalaisaktiiveja. Poliittiset liikkeet eivät koskaan toimi vääjäämättö- 
mällä voimalla: niiden retoriikan on kyettävä puhuttelemaan ja 
vakuuttamaan ihmisiä, ja tämä onnistuu erilaisissa yhteisöissä hie- 
man eri tavoin. Aineiston perusteella kittiläläisillä on melko vahva 
kuntaan liittyvä identiteetti ja lisäksi varsin voimakkaita ja ylpeitä 
kyläidentiteettejä, kuten kaukoslainen, köngäsläinen tai raattamalai- 
nen. Lisäksi ihmiset samaistuvat lappilaisuuteen ja myös suomalai- 
suuteen, osa hyvinkin vahvasti. Saattaa olla, että myönteisten ja varsin 
selkeiden identifikaatioiden maisema on valmiiksi täynnä: lappalai- 
suudelle ei ole kovin laajaa tai selkeää tarvetta. 

Toinen mahdollinen selitys asialle on, että Kemin-Sompion aineis- 
to keskittyy poronhoitajiin, kun Kittilän aineistossa on haastateltuina 
monien elinkeinojen edustajia. Kittilänkin haastatelluilla on kyllä eri- 
laisia kytköksiä poronhoitoon, mutta päätoimisesti elinkeinon pa- 
rissa toimii vain yksi haastateltava. Kuten todettua, lappalaisuus Ke- 
min-Sompiossa näyttää kytkeytyvän selvästi poronhoitoon, joskin 
myös muuhun luontaistalouteen. Myös metsälappalaisaineistossa po- 
ronhoito ja lappalaisuus liittyvät toistuvasti toisiinsa. Huomionarvois- 
ta on, että kaikissa aineistoissa ”lapinvaatteet” eli esimerkiksi koristel- 

lut takit, nutukkaat, säpikkäät ja luhkat liittyvät usein nimenomaan 
poronhoitoon. Poronhoito ja lappalaisuuteen tai saamelaisuuteen as- 
sosioituva symboliikka ovat siis selkeästi kytköksissä toisiinsa. On il- 
meistä, että nimenomaan poronhoito voi kutsua etsimään ”identi- 
teettiä” lappalaisuudesta selkeämmin kuin joku muu elinkeino. Tämä 
ei ole sikäli yllättävää, että elinkeinoja voi pitää osana etnisyyden hah- 
mottumista, ja ne muodostavat kokemusta "meistä" suhteessa ”mui- 
hin” (ks. Lehtola 2015, 115). Elinkeinojen kautta on sekä luontevaa 
että mahdollisesti houkuttelevaa jäsentää omaa paikkaa maailmassa. 
Toinen asia on, että elinkeinot eivät välttämättä ole etnisyyden mää- 
rittelyjen näkökulmasta sosiaalisesti ja poliittisesti ratkaisevia tai riit- 
täviä tekijöitä. 

Onko se lappalaisuus, onko ne lappalaiset niitä jotka on ihan tuolla poh- 
josessa, Käsivarren lappalaiset? Ja me olemma niinkö Lapin ihmisiä. 
(KIA9.) 


Kirjan viimeinen varsinainen analyysiluku poikkeaa aiemmista kah- 
dessa mielessä. Ensinnäkin kiinnitän huomiota identifikaatioiden 
materiaalisiin ulottuvuuksiin enkä niinkään ryhmiin ja ryhmien väli- 
siin suhteisiin. Materia ja materiaaliset kulttuurit tietysti kietoutu- 
vat aina sosiaalisiin ja poliittisiin olosuhteisiin, eikä näitä asioita voi 
täysin erottaa toisistaan (ks. Law 2009, 142). Materiaalinen kulttuuri 
— esimerkiksi puvut, esineet ja hoidettavat eläimet — esiintyy toistu- 
vasti myös Lapin alueen ryhmiin liittyvässä julkisessa puheessa ja 
kytkeytyy sitä kautta avoimesti identiteettipolitiikkaan. Pyrkimykseni 
on tässä yhteydessä kuitenkin kiinnittää huomiota erityisesti siihen, 
miten materiaalisuus itsessään ohjaa identifikaatioita. Tämä tarkas- 
telutapa poikkeaa jonkin verran esimerkiksi sen tutkimisesta, miten 
materiaalisesta kulttuurista puhutaan tai miten sitä representoidaan 
esimerkiksi taiteessa (ks. esim. Kramvig & Flemmen 2018). Ajatukse- 
ni on, että materia ja materiaan liittyvät keholliset kokemukset ohjaa- 
vat kuulumiseen ja sitä kautta identifikaatioihin liittyvää ajattelua jo 
eräänlaisessa esipoliittisessa vaiheessa, siis silloin, kun materiaalista 
kulttuuria ei ole tuotu julkisen keskustelun piiriin. 

Tarkoitan materialla tässä yhteydessä sekä luonnonympäristöä että 
kulttuuriesineitä, siis sitä esineistöä, jota Lapissa asuvat ihmiset ovat 
tottuneet käyttämään. Informanttien vastauksissa näistä korostuivat 
erityisesti luonnonympäristö sekä yksittäiset luonnonpaikat. Lisäksi 
esiin nousivat jossain määrin lapinvaatteet, siis saamelaisia asusteita 

mukailevat ja usein poronhoitoon liittyvä vaatekappaleeet. Sen sijaan 
muunlaisten käyttöesineiden identiteettipoliittisesta merkityksestä 
aineistoissa ei ollut mainintoja. Tämä saattaa johtua osin yksinkertai- 
sesti siitä, että asiasta ei erikseen kysytty. Mielenkiintoinen jatkotut- 
kimuksen kohde voisi olla esimerkiksi moottorikelkan merkitys La- 
pin kylien kulttuuriin liittyvänä esineenä (ks. Valkonen & Nykänen 
2017). 

Toiseksi hahmottelen luvussa sitä, voiko nykyisessä Lapissa asuvien 
ihmisten identifikaatioita luonnehtia myös muilla tavoilla kuin etnis- 
ten tai erilaisten etnisyyttä sivuavien määreiden eli esimerkiksi saa- 
melaisuuden, suomalaisuuden tai lappalaisuuden kautta. Taustalla on 
ajatus siitä, että etniset eronteot eivät välttämättä ole arkisen toimin- 
nan kannalta ratkaisevan merkityksellisiä. Esimerkiksi maantieteelli- 
seen alueeseen ja elinkeinoihin liittyvät yhteydet saattavat vaikuttaa 
ihmisten arkielämään ja sitä kautta heidän kokemuksiinsa ympäröi- 
västä maailmasta enemmän kuin se ryhmäisyys, jota kutsutaan etni- 
syydeksi. Muun muassa Maria Lähteenmäki on esittänyt, että Keski- 
Lapissa nimenomaan elinkeinoon ja esimerkiksi tulotasoon liittyvät 
jaottelut ovat olleet usein hyvin merkityksellisiä ihmisten kategori- 
soinnin kannalta (Lähteenmäki 2006b, 206-207, 302-303). 

Tässä kohtaa on oltava tarkkana, sillä esimerkiksi elinkeinot voi- 
vat kytkeytyä vahvasti myös etnisyyteen - ovathan ne keskeinen osa 
ihmisryhmän kulttuuria. Muun muassa poronhoitoa pidetään usein 
vahvasti saamelaista kulttuuria identifioivana tekijänä. Silti voidaan 
perustellusti hahmotella sellaisia elinkeinojen muodostamia yhteyk- 
siä, joiden ei tavallisesti katsota rakentavan varsinaista etnistä ryh- 
mäisyyttä. Kuten aiemmin on tullut ilmi, esimerkiksi juuri poronhoi- 
toon liittyy Pohjois-Suomessa runsaasti merkityksellisiä yhteyksiä ja 
jaettua kokemusmaailmaa saamelaisten ja selkeästi ei-saamelaisten 
välillä (vrt. Lehtola 2015, 114-115). Pyrin tässä luvussa hahmottele- 
maan erityisesti sellaisia materiaalisia ja käytännöllisiä identifikaa- 
tion lähteitä, joita ei ainakaan ensijaisesti yleensä ymmärretä etnisyy- 
teen vaan johonkin muuhun ryhmäisyyteen liittyvinä." 


17 Tässäkin on syytä korostaa, että “etnisyys” ei määrity aina ja kaikkialla 
samanlaisin kriteerein. On jossain määrin tapauskohtaista, mitä eri yhteis- 

Kuva 3: Aamusumuinen järvi Keski-Lapissa. Vesistöt ovat Lapin ihmisille 
hyvin merkityksellisiä elämisen maisemina, mutta erityisesti erilaisten 
kulttuuristen toimintojen, kuten kalastuksen mahdollistajina. 


Anssi Paasin sanoin, ”Lapilla on suomalaisten alueellisessa tietoisuu- 
dessa lähes tarunomainen ja myyttinen imago, johon kuuluvat yh- 
tä hyvin pitkät valoisat kesäyöt keskiyön aurinkoineen kuin tunturit 
vaeltavine porolaumoineen” (Paasi 1988, 8; vrt. Saarinen 2006; Shields 
1991, 162-206). Lappi-kuvaa ovat dominoineet voimakkaasti nimen- 
omaan luonto ja maisemat sekä toisaalta saamelaisesta kulttuurista 
ammentavat ainekset. Luontoon liittyvät mielikuvat ovat olleet sekä 


kunnissa liitetään nimenomaan etniseksi ymmärrettyyn ryhmäisyyteen ja 
millaisissa tapauksissa yksilön etnisyys esimerkiksi voi muuttua (ks. esim. 
Encyclopedia Britannica: Ethnic Group). Saamelaisyhteisöissä on usein aja- 
teltu, että jos ei-saamelainen henkilö menee naimisiin saamelaisen kans- 
sa, hänestä ei itsestään tule saamelaista, vaikka hän muutoin liittyykin tai 
kuuluukin paikallisyhteisöön. Hänen lapsensa kuitenkin ovat saamelaisia. 
Suvun etnisyyden vakiintumisen ajatellaan tapahtuvan kahdessa tai kol- 
messa polvessa (Lehtola 2015, 114). 

positiivisia — luonto on kaunis ja vaikuttava — että negatiivisia — luon- 
to on karu, kaamos on pitkä, ja talvi on kylmä (Paasi 1988, 9). 

Paasin hieman yli 30 vuotta vanha tutkimus näyttää tutulta myös 
omien aineistojeni valossa. Luonto ja maisemat hahmottuvat erittäin 
tärkeiksi kaikissa aineistoissa, kun ihmiset luonnehtivat kotiseutuaan 
ja siihen liittyviä merkityksiä. Luontoa ja erilaisia maisemia ja luon- 
nonpaikkoja — jokia, järviä, tuntureita, vaaroja, metsiä, soita — ku- 
vataan myönteisessä valossa mutta myös olosuhteiden ankaruuden 
kautta. Näyttää siltä, että Lapissa asuvat ihmiset toistavat mielellään 
itsekin hivenen myyttistä kuvaa asuinympäristönsä poikkeuksellisuu- 
desta. 

Merkityksellinen ero Paasin tutkimukseen nähden on se, että olo- 
suhteiden kuvaukset aineistoissani ovat varsin yksityiskohtaisia ja 
liittyvät usein tiettyihin luonnonpaikkoihin. Ero ei johtune niin- 
kään vastaajista kuin siitä, miten asiaa on kysytty ja millaisia tiedon- 
keruun menetelmät ovat olleet. Paasin tutkimus perustui laajoihin 
kyselyihin, kun oma aineistoni koostuu pääosin pitkistä teemahaas- 
tatteluista, joissa on ollut mahdollista syventää ja tarkentaa esiin nou- 
sevia tematiikkoja. Tutkimusaiheeni kannalta haastateltavien voima- 
kas kiinnittyminen erityisiin luonnonpaikkoihin ja -ympäristöihin 
on yhtä kaikki merkittävää. Sen voi ajatella kertovan stereotyyppisen 
Lappi-kuvaston toistumisesta ihmisten puheissa, mutta myös mate- 
riaalisten luontosuhteiden merkityksellisyydestä niissä olosuhteissa, 
joissa haastateltavani asuvat tai ovat asuneet. Seuraava sitaatti on ku- 
vaava; siinä voi nähdä klassista Lappi-kuvastoa, mutta myös henkilö- 
kohtaisia suhteita luonnonpaikkoihin: 


Virta, joka ei pysähdy. Olen kasvanut joen rannalla, ja joki on edelleen se 
elementti, jota rakastan eniten. Järvi ja meri tulevat hyvänä kakkosena. 
[...] Mänty. Hullua, mutta edelleen halaan puita. Kun menen papan luo, 
käyn usein halaamassa vanhaa aihkia. Niin kauan kuin sillä niemellä on 
asuttu, se vanha petäjä on siinä seisonut. [...] Haavan havina on kaunein 
ääni, minkä tiedän. [...] Tunturi, jossa taivas on niin lähellä, että sitä voi 
melkein koskettaa. Ja josta näkee äärettömyyksiin. [...] Suon tuoksut ja vä- 
rit. Hellepäivänä hillasuolle. Jes! [...] Onko siis mitään, mistä en pitäisi? 
Rääseikkö ehkä. (KA14.) 

Ympäristöjen materiaaliseen merkitykseen — erotuksena erityisesti 
poliittisesta ja julkisesta merkityksestä — viittaa ehkä selkeimmin juu- 
ri se, että aineistoissa toistuvat konkreettisten luonnonpaikkojen hen- 
kilökohtaiset kuvaukset. Näitä luonnonpaikkoja ovat joet ja järvet, 
tietyt vaarat ja tunturit, tutut suot ja metsät. Kuvaukset liittyvät puo- 
lestaan merkille pantavan usein konkreettiseen toimintaan, kuten 
työntekoon, kalastukseen, metsästykseen, hiihtämiseen tai vaikkapa 
marjanpoimintaan. Porojen laidunmaat, metsästysmaat, kalajärvet ja 
hillasuot ovat tuttuuden lisäksi myös tavalla tai toisella omia. Niistä 
puhutaan esimerkiksi meidän laidunmaina tai omana hillajänkänä. 
Tämä ei viittaa yleensä maanomistukseen vaan joko juridiseen tai so- 
siaaliseen nautintaoikeuteen, jonka myös muut tunnistavat (saame- 
laisten vastaavista tapakulttuureista ks. Länsman 2004). 

Jotkut luonnonpaikat näyttäytyvät selkeästi lepopaikkoina, joihin 
pysähdytään tai vetäydytään. Tällaisia ovat esimerkiksi tietyt kalliot, 
suuret kivet, tutut hiekkaharjut ja yksittäiset puut ja aukiot. 


V: Varmaan eniten, jotka on sellasia voimapaikkoja nii on ehkä sellaset 
hiekkaharjut. [...] Ne on semmosia jääkauen aikana painautuneita ko- 
houmia. Minusta niissä on kauhian kiva kävellä ko niissä on sellasia van- 
hoja polkuja. Kapeat polut, joissa on vaihtelevaa maastoa. Periaatteessa 
jänkä ei ole lemppari ko se on työläs tarpoa [naurahtaa]. Kuiva kangas- 
maa, jossa on vaihtelua. Talvella riittää, että pääsee hankeen makkaamaan 
ja kattomaan tähtiä kotipihalta, mutta kesällä tykkään käveleskellä met- 
tässä. (KIA 11.) 


Kaikkinensa paikkojen kuvaukset kertovat siitä, miten ihmisten toi- 
minta on kietoutunut paikalliseen luonnonympäristöön ja sitoutunut 
yksittäisiin paikkoihin. Näistä ympäristöistä ja paikoista on tullut 
merkityksellisiä sen suhteen, mihin informantit kokevat kuuluvansa 
ja missä he voivat olla luontevassa tai itselleen ominaisessa olotilassa. 
Samalla paikat ovat muodostuneet ihmisten ajattelussa tietynlaisiksi: 
ne eivät ole esimerkiksi vain vettä tai kiveä vaan omaan elämänhisto- 
riaan liittyvä ranta tai lapsuudesta tuttu kiipeilykivi. Informantit ovat 
eläneet paikkoja todeksi ja samalla alkaneet jäsentää itseään ja maail- 
maan sijoittumistaan paikkojen kautta (vrt. Enges, Heimo, Mahlamä- 
ki & Virtanen 2015; 133-135; Koskihaara & Kyyrö 215, 243). 

Huomiota herättävänä erityisenä kategoriana aineistoissa hahmot- 
tuvat vesistöt, pääasiassa joet ja järvet. Monessa aineiston osassa 
vesistöjen merkitys nousi esiin oma-aloitteisesti kysyttäessä tärkeistä 
luonnonpaikoista. Toisaalta esimerkiksi haastatteluissa kysyttiin 
myöhemmin erikseen paikallisten vesistöjen merkityksestä, mikä oh- 
jasi huomiota niistä keskustelemiseen. Aineistoni on laadullinen, ei- 
kä sen perusteella voi päätellä, miten tärkeitä vesistöt haastatelluille 
ihmisille tai lappilaisille yleensä ovat ja kuinka moni niitä pitää eri- 
tyisen merkityksellisinä suhteessa joihinkin muihin luonnonpaikkoi- 
hin, kuten metsiin. Se on kuitenkin ilmeistä, että vesistöillä on tärkeä- 
merkitys monille haastatelluista. 

Vesistöjen suuri kulttuurinen merkitys nousi esiin jo asiantuntija- 
haastatteluissa, kun lähes kaikki haastateltavat nostivat esiin vesistö- 
jen roolin liittyen omaan kuulumisen tunteeseensa. Vesistöt tuntuivat 
muodostavan monelle yhden konkreettisen kuulumisen kiintopis- 
teen, mutta niihin liitettiin myös vaikeammin jäsenneltävää henkistä 
symboliikkaa.'* Selkeimmin vesistöjen suuri merkitys nousi esiin 
suurten jokien kohdalla. Esimerkiksi Tornionjokilaaksossa asuvien 
Pekka Juntin ja Jaakko Heikkilän haastattelut muotoutuivat voimak- 
kaasti jokivarren ja joen kulttuurin pohtimiseksi. Kysyin haastatelta- 
vilta joen merkityksestä, mutta he ottivat siihen liittyviä ulottuvuuksia 
pohdittavaksi myös oma-aloitteisesti. Tapani Niemi ja Olli Tiuranie- 
mi pohtivat puolestaan pitkään ja monipolvisesti Kemijokeen ja eri- 
tyisesti sen lohikannan tuhoon liittyviä teemoja. Heidän puheestaan 
välittyi kulttuurin kuolemaan ja ekosysteemin muutokseen liittyvää 
surua ja myös ajatuksia siitä, millainen Kemijokivarsi olisi voinut ol- 
la, jos lohen nousu olisi voinut jatkua. Maria Hakkarainen korosti ko- 
tijärvensä ja sen ympäristön merkitystä itselleen. Myös Anne Ollila 


18 Vrt. myös Veli-Pekka Lehtolan tunteita heijastelevaan kuvaukseen: ”Brau- 
delin jaotuksen mukaista hidasta ja lähes muuttumatonta aikaa (historian 
pitkää kestoa) Maretin tarinassa edusti Inarijoki, joka oli toiminut jo mui- 
naisten saamelaisten elannon antajana ja kulkuväylänä [...] Samuli Paula- 
harju kuvaa joen merkitystä sen äärellä asuville ihmisille: ‘Se on kuin elävä 
olio ja uskollinen metsäkumppani. Se on ikuinen korpien vaeltaja, joka 
tulee ja menee, tuo viestejä maailmalta ja taas niitä vie. Ja aina veisaa 
tuttua säveltään'”. (Lehtola 2022, 66). 

puhui vesistön merkityksestä arkisen elämän ja vuoden kiertoon liit- 
tyvän rytmin näkökulmista. Ounasjoen jäätyminen ja vapautuminen 
jäistä vaikuttivat vahvasti Ollilan perheen kulkemiseen ja tuntumaan 
siitä, milloin kevät ja kesä näyttivät alkaneen. 

Teema jatkui samankaltaisena muissa haastatteluissa. Vesistöt ja 
niiden tietyt paikat hahmottuivat eri tavoin mutta selkeästi merkityk- 
sellisinä huomattavan monille haastateltaville. Tyypillistä oli, että 
haastateltavat kuvasivat tuttua kotiympäristöä: esimerkiksi pitkän 
joen ajateltiin olevan erilainen joki jossain muualla. Seuraava esi- 
merkki on aineistoille tyypillinen: 


V: Tietenki Ounasjoen, Ounasjoen varsi et siinäki on lapsena pyöriny et 
kyllä niinku... Nimenomaan just Könkhäällä niin on se, varmasti sem- 
monen oma paikkansa. Et ku sinne mennee niin se on semmonen rauhal- 
linen ympäristö. 

K: No, sitte sä mainitsit tän Ounasjoen, niin koetko sä tän Ounasjoen 
sulle tärkeänä? 

V: No, se... Nyt joo, tietyllä tavalla kyllä, mut sitte taas se, et seki on 
niin laaja käsite, että se on varmaan vaan se pätkä siitä, nimenomaan jos 
tosta niinku Kittilänkohalta ja Könkhäältä, että se on varmasti se oma, 
mutta jos sitte mennään tuonne Rovaniemeen ja mihin se päättyy, niin 
sitte, ei se, se on sitte, se on siinä sitte, et se on jo ihan eri joki. (KIA10.) 


Usein vesistöt esitettiin yhteisöjen kannalta kokoavina paikkoina. Ne 
vetivät ihmisiä kalastamaan mutta myös kulkemaan, uimaan ja vaik- 
kapa hiihtämään (ks. myös Karvalakkiooppera: Markku ja Jaakko 
Heikkilä — taiteilijaveljekset kuvaavat jokien elämää). Toisaalta ve- 
sistöjen kuvattiin rajaavan käytännön toiminnan kannalta tärkeitä 
alueita, kuten metsästysmaita ja porojen laitumia: 


V: No tietenki [ei saa selvää] heti ajatteli että sieltä saa kallaa [naurahtaa]. 
Ja mie asun tässä nyt järven rannassa ja joki on sitten tuossa noin puolen 
kilometrin päässä, että kyllähän siellä joella tulee käytyä, Tenniöjoki on 
tuossa. Ja Luirojoki on ollu siellä Lokassa ja... Mutta minusta niinkö mul- 
le elementtinä on se järvi kuitenki ollu semmonen merkittävämpi. Toki 
sitten tommoset pikkuset erämaajoet, niinku meilläki kaikki niinku Jau- 
ru ja Nuorttijoet ja näin, niin nehän on sitte semmosia merkittäviä alueita 
sitten ne jokivarret siellä niinku meijän poronhoidon kannalta. Tavallaan 
ainahan sitä puhutaan, että mennään Jauruun, ku mennään sinne Jauru- 

joelle ja sinne alueelle, niin elikkä sinne meijän porojen talvilaitumille 
niin se aina sanotaan, että mennään Jauruun. Että ne on semmosia mitkä 
puheessa on niinku ne merkittävimmät osat siellä sitte. (KSA24.) 


Kaikkinensa vesistöjen kuvaukset heijastivat selvää tuttuun ympäris- 
töön kuulumisen kokemusta. Ihmiset näyttivät kokevan vesistöjen 
äärellä rauhaa ja eheyttä. Vaikka vesistöön olisi liittynyt toimintaa, 
hallitsevana vaikutelmana oli pysyvyys ja asioiden jatkuminen. Tätä 
kaikkea ei kuitenkaan sanallistettu kovin tarkasti: vesistöt olivat ”tär- 
keitä” ’rauhallisia’, ”turvallisia? ja syntymisen ja kasvamisen maisemia. 

Yllä oleva Kemin-Sompion aineistosta peräisin oleva sitaatti 
näyttää myös sen, miten paikallisesti merkittävät vesistöt ohjaavat 
laajemminkin alueisiin liittyvää ajattelua. Kun haastateltava menee 
Jaurujoen suunnalle, hän menee nimenomaan ”Jauruun”. Saman il- 
miön yksi ulottuvuus on se, että maisemaa ja toimintaa hallitseville 
vesistöille on annettu lempinimiä, jotka tuntuvat kuvaavan niiden ai- 
nutlaatuisuutta. Esimerkiksi Tornion-Muonionjoki on ” Väylä” ja Ina- 
rinjärveä saatetaan kutsua yksinkertaisesti nimellä ”Järvi”. On selvää, 
että toisilla alueilla jotkut muut luonnonympäristöt voivat esiintyä 
samalla tavalla hallitsevina tai ajattelua suuntaavina teemoina. Kun 
esimerkiksi Käsivarren poromies lähtee työmaalleen, hän saattaa ker- 
toa menevänsä ”metsään” (saam. meahcci, ei tarkoita metsää puiden 
muodostamana kokonaisuutena vaan omaan kulttuuriin liittyvänä 
luonnonmaisemana) tai ”tunturiin”. 


Elämän rytmisyys 


Vesistökuvaukset liittyivät aineistossa silmiinpistävän usein tavalla tai 
toisella rytmiin. Useimmiten rytmi viittasi vuodenaikojen vaihteluun 
ja siihen, miten ihmisen elämä siihen kytkeytyy. Vaihtelua kuvattiin 
sekä esteettiseltä että toiminnalliselta kannalta. Eri vuodenaikoina 
vesistö näyttää erilaiselta, mutta siellä myös liikutaan ja toimitaan eri 
tavalla. 


V: Joki muuttaa koko ajan muotoaan. Joella tapahtuu aina jotain, siellä 
vesilintuja lentelee, pikkulintuja, hirviä ja poroja tulee jokivarteen, jopa 

karhuja aina välissä huomaan. Siinä näät koko ajan jotaki. Joki elää, se vir- 
taa, se on samanlainen niinku tuleen tuijottaa ku kattot vaikka veneestä 
tai rantakiveltä virtaa niin se elää koko ajan se joki. Ja sitten ne vanhat ta- 
rinat joita minä kaipaan nii on se että Merivirran Matti esimerkiksi muis- 
teli semmosen hyvän jutun. (KSA22.) 


V: Ja sitten ihan siinä Kemijoen törmällä asuin. Ja kun sitä on ymmärtäny 
koko tämän aikusen elämänsä, kuinka tärkiä se oli se elinympäristö. Se, 
että se joki oli niinku kaikki kaikessa, ja töitä piti tehä paljon, mutta aina 
ku sai pulahtaa sinne Kemijokeen, se oli niinku semmonen taivas. Siinä 
oli tukinuitot, siinä näki jäijen lähöt, siinä näki tulvat ja karikot ja kaikki. 
Ja toki ne [ei saa selvää] soudettiin perhoja. Ja mentiin siellä tukki, siellä 
uiton aikaan mentiin siellä tukkia myöten siellä toiselle puolen jokiaki 
juostiin. Ja sitten hanget esimerkiks, juostiin kilometrien säteellä piilosil- 
la. Ja tuoa heinänteko, se oli semmonen mahtava juttu, heinäseipäitä oli 
tuhansittain siellä pellolla ja kaikki se, mitä siinä tapahtu siinä Kemijoen 
törmällä. (KSA25.) 


Franz Krause on tutkinut väitöskirjassaan ja artikkeleissaan Kemi- 
joen varressa asuvien ihmisten suhdetta jokeen (Krause 2010; 2013; 
ks. teemasta myös Autti 2013). Krausen tulkinta on, että joen varrella 
asuvat ihmiset ajattelevat joen lailla. Tämä merkitsee esimerkiksi sitä, 
että ihmiset osaavat liikkua joella seuraamalla sen muotoja, kuten 
akanvirtoja, kiviä ja päävirtaa. He oppivat seuraamaan joen virtausten 
muuttumista ja tulkitsemaan, miten ne vaikuttavat kalojen käyttäyty- 
miseen ja kalastamiseen. Joen rytminen virtaus tuntuu toimivan jo- 
pa symbolina ihmisen elämälle, joissa vaihtelevat nopeat muutoksen 
jaksot ja rauhallisemmat suvannot, joissa on mahdollisuus lepoon. 
Joen rytmisyys ja virtaus muodostavat sekä käytännöllisen toimin- 
nan kehyksen että laajemman elämää koskevan metaforan (Krause 
2010, 279-281). Kuten yllä olevista sitaateista voi huomata, ainestois- 
sani ilmeni selvää yhtäläisyyttä Krausen kuvaamaan joen lailla ajatte- 
luun. Erityisesti tämä liittyi luonnollisesti nimenomaan jokiin, jotka 
ovat määritelmällisesti virtaavia ja alati eläväisiä ympäristöjä. 
Kiinnostavaa on, että myös pikemminkin staattiseksi kuviteltuihin 
maisemiin, kuten järviin, mäntymetsiin, tunturimaisemiin ja koti- 
pihaan liittyi aineistoissa samantapaista virtaavaa rytmisyyttä. Vir- 
taaminen liittyi pitkiin ajanjaksoihin, kuten esi-isien tulemiseen pai- 
kalle, talon rakentamiseen ja vanhenemiseen tai esimerkiksi omiin 

muuttoihin paikkakunnalta toiselle ja takaisin. Lisäksi rytminen vaih- 
televuus ilmeni lyhyemmillä aikaväleillä, vuodenaikojen vaihtumi- 
sesta aina yksittäisten päivien tapahtumiin, kuten säiden muutoksiin 
ja eläinten ja lintujen päivittäisiin rytmeihin.” 

Tyypillisimmin tapahtumien rytmisyys liittyi konkreettiseen ko- 
tiympäristöön, kuten jäiden lähtöön kotirannassa tai joka syksy tois- 
tuvaan hirvijahtiin tutuissa ympäristöissä. Lisäksi se kytkeytyi erään- 
laiseen yleiseen lappilaisena olemisen kokemukseen. Lappilaisuutta 
kuvattiin tässä yhteydessä tottumisena äärevään, vuoden kierron mu- 
kana voimakkaasti muuttuvaan luontoon - siis esimerkiksi valon ja 
pimeyden vahvaan vaihteluun ja nopeasti vaihtuviin säihin sekä liik- 
kumiseen vaikuttaviin olosuhteisiin. Tämä käsitys lappilaisuudesta 
vuotuisrytmiin ja erityisiin sää- ja keliolosuhteisiin kiinnittyvänä ko- 
kemuksena nousi esiin erityisen selkeänä kirjoituspyynnön kautta 
saamassani aineistossa. Seuraavat esimerkit kertovat hyvin siitä, mi- 
ten rytmisyyttä kuvattiin: 


Vuodenkierto ja sen vaikutus luontoon vaikuttavat olennaisesti myös 
omaan toimintaan. Kesällä luonnon väreistä ja valosta voi nauttia koko 
yön. Syksyllä luonto tarjoaa hyvää ruokaa ja mystisiä kokemuksia. Talvel- 
la se on eri tavalla kaunis ja luonnossa voi nauttia revontulista, tuorees- 
ta lumesta ja eläinten jäljistä. Myös tuli käyttäytyy talvella eri tavalla kuin 
muina vuodenaikoina ja sillä on myös konkreettinen rooli lämmön yllä- 
pitäjänä. Keväällä luonto tarjoaa mahdollisuuden hiihtämiselle ja lihan 
kuivattamiselle. Luonto on turvapaikka, johon voi mennä milloin vain 
karkuun kiirettä, vaikeita sosiaalisia tilanteita ja arjen haasteita. Luonto 
on myös merkittävä osa kotia ja sen sisustusta. Luontoaiheiset taulut, ko- 
risteet ja taljat sekä tulen läsnäolo erilaisissa kynttilöissä (ja toivottavas- 
ti tulevaisuudessa takassa) on merkittävä osa omaa viihtyvyyttä kotona. 
(KA2.) 


19 Jarno Valkonen kirjoittaa havainnollisesti ja toisaalta henkilökohtaisesti 
järvimaiseman rytmisyydestä ja virtaavuudesta teoksessaan Mökin kanssa 
ajattelu. Ympäristösosiologinen mielikuvitus ympäristökriisien aikakaudel- 
la (2022). Haastateltavani eivät eritelleet staattiseksi ajateltujen maise- 
mien muutosta yhtä tarkasti kuin Valkonen, mutta haastatteluista ilmeni 
toistuvasti, että heillä on kyky tunnistaa esimerkiksi kulkemiseen liittyviä 
muutoksia maisemaa katsomalla. Maisemien rytmisyys liittyy siis maailman 
kokemiseen mutta myös toiminnan ennakointiin ja suunnitteluun. 

Luonto on todella tärkeä minulle. Elämä menee eri asioiden parissa eri 
vuodenaikoina: talvella ja kevättalvella hiihdetään, kesällä poimitaan 
marjoja ja kalastetaan, syksyllä poimitaan viimeiset syksyn marjat ja aloi- 
tetaan metsästyskausi tietyssä järjestyksessä - varustaudutaan talveen. 
Hiljentymisen aika on jossain marras-helmikuussa, poisluettuna Joulun 
aika [sic]. Sydäntalvella ladataan akkuja ja ollaan tyhjäkäynnillä. Nuku- 
taan paljon. Valon määrä onkin ratkaiseva tekijä Lapin ihmisen vuoden- 
kierrossa. (KA12.) 


Kuten sitaateista ilmenee, kuvaukset vuotuisrytmiin sitoutuneesta elä- 
mästä olivat varsinkin kirjoituspyyntöaineistossa melko stereotyyppi- 
siä: joitain tekstejä olisi voinut melkein sellaisenaan siirtää matkai- 
lumainokseen. On mahdollista, että kirjoituspyyntö oli houkutellut 
kirjoittajiksi ihmisiä, jotka pitivät esimerkiksi luonnossa vapaa-ajalla 
liikkumisesta ja esittivät siihen liittyviä merkityksiä siksi myönteises- 
ti ja jopa romanttisesti. Olen silti taipuvainen ajattelemaan, että vuo- 
denkiertoon liittyvä selkeä rytmisyys on tuttu kokemus lähes kaikille 
Lapin alueen asukkaille. Luonnonympäristö Lapissa näyttäytyy hyvin 
erilaisena eri vuodenaikoina, ja erilaiset sesongit mahdollistavat hy- 
vin erilaisten käytännön toimien harjoittamisen. Vuodenaikoihin liit- 
tyy myös omia hankaluuksiaan, kuten vaarallisia tai liikkumisen kan- 
nalta mahdottomia kelejä, energisyyden kokemukseen ja mielialaan 
vaikuttavaa valon määrän vaihtelua ja vaikkapa voimakasta räkkää, 
siis verta imevien hyönteisten yhtäaikaista esiintymistä. 


Levollinen mielentila ja yhteiselo 


Rytmin lisäksi toinen selkeänä esiin nouseva ilmiö oli luonnonympä- 
ristöihin liittyvä levollisuuden ajatus. Levollisuus ilmeni erilaisissa ai- 
neistoissa erilaisin tavoin — sitä ei kuvattu aina samoin sanankääntein. 
Tyypillinen tapa kuvata levollisuutta oli ajatella luontoa sosiaalisena 
pakopaikkana, tilana, jossa muita ihmisiä ei ole liikaa. Jos ihmisiä on, 
heidän toivottaisiin olevan läheisiä tai ystäviä. Tämä kuvaus toistui 
erityisesti kirjoituspyynnön kautta tulleissa aineistoissa. 


Minulle lappilaisuus tarkoittaa montaa asiaa. Yksi tärkeimpiä asioita on 
oma suhteeni luontoon ja tuleen. Saatan itse käydä laavulla istuskelemassa 

joskus viisikin kertaa viikossa rauhoittuakseni. Laavulla istuminen ja tu- 
len tuijottaminen rauhoittaa mieltä ja auttaa mietiskelyssä ja elämän on- 
gelmatilanteiden ratkaisemisessa. Laavulla istuminen on myös monesti 
sosiaalinen kokemus ja onkin usein ajanviettopaikka ystävieni kanssa. 
Tulen äärellä keskusteleminen tuo oman rauhan ja vähentää kiivaidenkin 
keskusteluiden vastakkainasettelua. Ikään kuin luonnon henki antaa pää- 
syn korkeampaan tietoon käyttäen tulta välikappaleena. (KA2.) 


Ajatukseen luonnosta pakopaikkana liittyi tyypillisesti käsitys siitä, 
että luonto hoitaa ihmisiä pelkällä olemassaolollaan. Luonto on tera- 
peutti, jonka kanssa voi antautua sanattomaan mutta merkitykselli- 
seen vuoropuheluun. Muutamassa haastattelussa ja kirjoituspyynnön 
kautta tulleessa aineistossa esiintyi ajatus, jonka mukaan tällainen 
suhde luonnonympäristöön olisi nimenomaan lappilaista. Toisaal- 
ta muutama kirjoittaja huomautti, että samalla tavalla ajateltaneen 
muuallakin Suomessa. 


Lapin ihminen tarvitsee lappinsa ja elinmahdollisuuden omaan identi- 
teettiin. Luonto on meille tärkeä, se on meidän kulttuuria ja teatteria, tai- 
detta ja harrastamisen mahdollisuus. Meitä ei voi samaistaa etelän ihmi- 
siin. Luonto on meille terapeutti ja psykologi. Sielumme hoitaja. Etelän 
ihmiset eivät koskaan voi samaistua Lapin ihmiseen. Kulttuuriero on niin 
suuri. Vieläkin. (KA11.) 


Uskoisin, että [luonto merkitsee] samaa kuin kaikille suomalaisille/lap- 
pilaisille/saamelaisille. Luonto on minulle ilma, sielu, lepo, runo, rauha. 
Vaikka asun kaupungissa, asunnon valinnassa merkitsivät eniten vesi- 
näkymä ja puut. (KA14.) 


Kirjoituspyynnön kautta tulleessa aineistossa oli muutamia kuvauk- 
sia, joissa todettiin painokkaasti, että Lapissa asuvien ihmisten suh- 
detta ympäröivään luontoon ei ole syytä romantisoida. Samalla 
näissäkin kuvauksissa kiinnityttiin itse konkreettisiin luonnonpaik- 
koihin. Kirjoittajat toisin sanoen toivat esiin suhdettaan tiettyihin 
luonnonympäristöihin, mutta ajattelivat, että kyse on yksilökohtai- 
sesta asiasta eikä niinkään Lapin alueen kulttuureihin liittyvästä tee- 
masta. Molemmat seuraavat esimerkit tulivat Lapin maakunnan pää- 
kaupungista Rovaniemeltä: 

Elamiseni eroaa eteläsuomalaisesta siten, että asun maantieteellisesti poh- 
joisempana. Mitä tarkoittaa saamelainen elämäntapa; se on yhtä monen- 
kirjavaa kuin muidenkin ihmisryhmien. Tunnen monta akateemisesti 
koulutettua ns. saamelaista/lappalaista, jotka eivät eroa suomalaisesta mi- 
tenkään. Tunnen monta kantasuomalaista kansanmiestä, joka poikkeaa 
kirjanoppineesta kuin vesi tulesta. Kysymys [lappilaisesta tai saamelaisesta 
elämäntavasta] sisältää hypoteesin jonkin ihmisryhmän homogeenisuu- 
desta. Eroan eteläsuomalaisesta elämäntavasta yhtä paljon kuin täkäläi- 
sestäkin. Elämäntapa ei ole paikkasidonnainen. Kysymys on kliseinen. Se 
sisältää selkeän olettamuksen. Luonto merkitsee minulle kokonaisuutta, 
jonka osa olen ja pysyn myös kuolemani jälkeen. [...] Tärkeimmät paikka- 
ni ovat vesistöt. Olen viettänyt koko elämäni yhteydessä mereen, jokeen ja 
järveen. Olen oppinut ja tottunut elämään niiden kanssa. (KA11.) 


Luontoa on kaikki ympärilläni — oli sitten kyse Helsingin keskustasta tai 
metsäisestä erämaasta. Kaupunkiluonnossa tapahtuvien jatkuvien muu- 
tosten seuraaminen on merkittävää. Lapsena minua on totutettu retkei- 
levään elämäntapaan, mutta en ole toteuttanut tällaista myöhemmin elä- 
mässäni. Kotini on omakotitalo käytännössä kantakaupungin alueella. 
Saatavilla on helposti kaupungin palvelut. Oma piha antaa avaruutta ja 
vaihtoehtoisia ulottuvuuksia asumiseen. (KA5.) 


Kemin-Sompion ja Kittilän aineistoissa näkyy selvänä, että monet 
haastateltavista asuivat harvaan asutuilla seuduilla, joissa suhteellisen 
vähän muokattu tai ainakin sellaiseksi mielletty luonnonympäristö 
on fyysisesti lähellä. Monet haastateltavat kyllä ajattelivat lähtevänsä 
luontoon ikään kuin asiasta tehden, esimerkiksi porotöiden, kalastuk- 
sen, marjastuksen tai metsästyksen vuoksi. Silti aineistoissa nou- 
si esiin toistuvasti ajatus siitä, että luontoon ei varsinaisesti tarvitse 
erikseen mennä, koska se alkaa heti kotiovelta tai on kaikkialla, ”sili- 
mien alla”. 


V: Tää on tää perusvitsi, että minun ei tarvi lähteä luontoon, olen luonto 
itse [naurahtaa]. Siinä mielessä vähän laiska metsän liikkuja, mutta mul- 
le on äärettömän tärkeää asua siellä luonnon keskellä. Minun ei erikseen 
tarvi lähtiä, vaan mulle riittää, että pääsee ulos ovesta ja on hiljasta ja saa 
kattella tähtiä. Se on äärettömän tärkiää asua siellä luonnon keskellä. Toki 
nautin myös luonnossa liikkumisesta, mutta se omassa elämäntilanteessa 
vapaa-aika on pientä ruuhkavuosina. (KIA11.) 

V: No se minun mielestä on sitä tuo luonnon kanssa yhteiselossa elämistä, 
siihenhän kuuluu porohoito, siihen kuuluu mettästys, siihen kuulu kalas- 
tus. Vähän niin ko semmosta tietyllä lailla vaatimatonta elämäntappaa, et- 
tä tieostettaa se, että se on kuitenki luonto se herra, joka määrää sen, että 
miten täällä pärjäthän. Se ei ole mittähän semmosta rahan perässä juok- 
semista eikä mithään vaan että se on sitä luonnon läheistä elämää, niin lä- 
heistä kuin nykypäivänä pystyy elämän. Eihän nyt nykypäivänä ihan pys- 
ty elämähän enhää tietenkää semmosta ku entisaikaa, ku kuitenki laskut 
on maksettava ja jossakin on asuttava ja koulut on lapsilla käytävä niin 
sehän tietenki joutuu sen rahatalouden kanssa painimahan väkisinkin. 
Mutta se on ehkä tuota tietyllä lailla vanhaa kulttuuria, jossa pyrithän elä- 
mähän sillä lailla visusti ja kuitenki tuota, että pärjäthään. (KSA16.) 


Viimeisessä sitaatissa näkyy kiinnostava ajatus luontoon liittyvästä 
vaatimattomuudesta. Vaatimattomuus näyttää tässä yhteydessä mer- 
kitsevän eräänlaista nöyrää asennetta ja luonnonympäristön asetta- 
mien rajojen tunnistamista: ihminen ja luonnonympäristö ovat 
suhteessa, joka on herkkä ja altis vaurioille, myös ihmisen itsensä 
kannalta. Tämä teema nousi esiin Kittilän ja erityisesti Kemin-Som- 
pion aineistoissa silloin tällöin, erityisesti suurten ympäristöä muo- 
kanneiden projektien yhteydessä. 

Luonnonpaikkoihin ja -ympäristöihin liittyviä kuvauksia yhdisti 
yleisellä tasolla se, että niissä selkeästi hahmoteltiin kuulumista tai si- 
joittumista materiaaliseen paikkaan. Paikat ja ympäristöt eivät olleet 
merkityksellisiä toisin sanoen niinkään itsessään vaan erityisesti siksi, 
että ne asettuivat sekä materiaalisesti että tunnetasolla merkitykselli- 
seen suhteeseen ihmisasukkaidensa kanssa. Informantit esimerkiksi 
sanoivat asuvansa luonnon keskellä tai luonnon kanssa ja kertoivat 
seuraavansa aktiivisesti luonnon muutoksia sekä rauhoittuvansa sen 
vaikutuksesta. Toisin ilmaistuna, informantit identifioituivat kuvaa- 
miensa Lapin ympäristöjen kanssa läheisessä vuorovaikutuksessa elä- 
viksi ihmisiksi. Joidenkin vastausten kohdalla jäi avoimeksi, olisiko 
tällainen vuorovaikutus jonkin ryhmän ominaisuus vai pikemminkin 
yksilön elämän ominaispiirre. Monessa vastauksessa eri tavoin aktii- 
vinen luonnon kanssa eläminen kuitenkin liitettiin selkeästi lappilai- 
suuteen, siis lappilaisten ihmisten elämäntapaan tai kulttuuriin. Jos 
(vanhat) lappilaiset muodostaisivat selvän etnisen ryhmän, sen etni- 
syys ilmeisesti muodostuisi osittain nimenomaan ”tulen äärellä” siis 

konkreettisena ympäristökokemuksena tai ainakin tämän kokemuk- 
sen kollektiivisena representaationa (ks. Clifford 2013, 21). 


Ympäristön kuolema, kulttuurin kuolema 


Kuva 4: Käytöstä poistunut tukkiränni Valajaiskosken voimalaitoksella 
Kemijoessa. Vuodenaikojen värjäämä jokivarsi on Kemijoellakin edel- 
leen kaunis. Monet paikalliset näkevät vesivoimalaitoksissa kuitenkin 
edelleen kadonneen vaelluskalan ja jokivarren kulttuurin kuoleman. 
Kuva on otettu syksyllä 2020. 

Koska konkreettiset luonnonympäristöt hahmottuivat merkitykselli- 
siksi suhteessa käsityksiin itsestä ja omasta sijoittumisesta maailmas- 
sa, ei ole yllättävää, että niiden voimakkaat muutokset puolestaan 
heijastuivat haastatteluissa hyvin haitallisina ilmiöinä. Haitallisuutta 
sanoitettiin sekä esteettisten ulottuvuuksien, ekologisten arvojen et- 
tä luontoon liittyvien toiminnan mahdollisuuksien rappeutumisen 
kautta. Kokemus välittyi hyvin kokonaisvaltaisena: kokonainen es- 
teettis-toiminnallinen elämänpiiri tuntui vaurioituneen. 

Haastatellut eivät käyttäneet tässä yhteydessä itse käsitettä ”identi- 
teetti”. On kuitenkin erittäin tärkeää huomata, että ihmisen käsitys 
itsestä — asia, johon identiteetti-sanalla usein viitataan — on voimak- 
kaasti sidoksissa siihen, mihin ihminen kokee olevansa kytköksissä ja 
millaisia hänen konkreettiset toiminnan mahdollisuutensa ovat. Ku- 
ten edellä kävi ilmi, haastateltavat kuvasivat itseään luonnon kans- 
sa elävinä ihmisinä tai esimerkiksi ”luontona itse”. Luontoa kuvattiin 
myös terapeuttiseksi. Jos luonnonympäristöä totutussa mielessä ei 
enää ole, ei sen kanssa voi samalla tavalla elää, eikä siihen voi samaistua 
kuten ennen. Voimakkaasti muuttunut luonnonympäristö ei toden- 
näköisesti ole terapeuttinakaan samanlainen kuin aikaisemmin. Tär- 
keää on, että luontoon ei voi myöskään mennä tekemään niitä asioita, 
jotka ovat olleet esimerkiksi yksilön minäkuvalle tärkeän paikallisen 
kulttuurin olennainen perusta. Samasta asiasta ovat puhuneet usein 
myös saamelaiset poronhoitajat ja kalastajat, jotka ovat korostaneet 
sitä, että saamelaiskulttuuria “ei ole” ilman perinteisiä luontosidon- 
naisia elinkeinoja (ks. esim. Lapin Kansa 10.3.2022). Luonnonympä- 
ristöjen suurten muutoksien merkitystä ihmisille on siksi syytä kä- 
sitellä myös identiteettipoliittisten pohdintojen yhteydessä, tai ehkä 
nimenomaisesti niiden yhteydessä. 

Luonnonympäristöjen muutokset jäsentyvät aineistoissa kolmek- 
si teemaksi, jotka ovat voimaperäinen metsätalous, kaivosten ympä- 
ristövaikutukset ja vesistörakentaminen. Metsätalouden ongelmat 
jakautuvat kahteen alateemaan, paikallisten mielipiteistä riippumat- 
tomiin laajamittaisiin hakkuisiin ja toisaalta vesistöjen sameutumi- 
seen sekä niiden ekologisen tilan muutokseen. Kaivosten suurimmat 
ongelmat liittyvät puolestaan porojen laidunmaiden menetyksiin ja 
vesistöjen pilaantumiseen. Sekä metsätalouden että kaivosten ongel- 
mista puhutaan eniten Kemin-Sompion aineistossa. Tämä on luon- 

tevaa, sillä molemmat aiheuttavat Kemin-Sompion haastateltaville 
tärkeälle poronhoidolle konkreettista haittaa, kuten laidunten mene- 
tyksiä. 

Kaikkein kielteisimmät tuntemukset aineistoissani liittyvät vesistö- 
rakentamiseen. Sen ajatellaan muuttaneen pysyvästi kotiseudun ym- 
päristöjä, mikä herätti monissa haastateltavissa voimakasta katke- 
ruutta. Kemin-Sompion aineistossa ongelmiksi hahmottuvat sekä 
Kemijoen vaelluskalakantojen katoaminen että Lokan ja Porttipah- 
dan tekojärvien rakentaminen: 


K: Kun noi vesistöt ja patoamishankkeet tässä nyt nousi esille, niin ihan 
tämmönen kysymys, että minkälaisia ajatuksia sulla on Lokan ja Portti- 
pahdan tekojärvistä? 

V: Nehän on aivan törkeitä. [nauraa] Siis aivan käsittämättömiä. Että 
ei, niin [...] en minä ossaa muuta sanoa. Ja sitten sielä on varsinkin tuo 
isännän suku kun ne on sieltä Lokasta kotosin ja minunkin ne vanhem- 
mat sukujuuret ne menevät sitten sieltä alueelta, niin on sukuja. Niin, niin 
siellä on traagisia kohtaloita. Sitten kyllä niillä ihmisillä, ja sitten se miten 
se on vaikuttanu luontoon, niin sehän on ihan mahoton. Että joku täm- 
mönen niinku hanhien pääpesimäalue se Pajuaapa niin se on menetetty. 
Ja mitä se teki sitten niinku kaikelle kalastukselle ja tämmöselle, poron- 
hoiolle ja muille tämmösille luontaiselinkeinoille. Ja sitten kun sielä on ol- 
lu niissä jänkien keskillä niissä kummuissa, missä niitä kyliä on ollu sem- 
monen suotuisa ilimastokin vielä viljelylle ja tämmöselle niin. Niin se on 
niinku aivan [...] Mie en tiiä pystyykö tuommosta niinku millään korvaa- 
maan. (KSA17.) 


V: Voi sanoa, että vähemmän tärkeä tämä Luirojoki on kun tämähän on 
tapettu joki. Se ei ennää virtaa, siihen tulee semmosta hapetonta vettä ja 
se haisee koko kylä semmoselle mävölle, kun sieltä altaan pohjasta tullee 
sitä paskavettä. Ja se on aivan ruskea, ei siinä voi uia ja mutta kyllähän se 
mukava keväällä on kun se auki ja vesilinnut pääsevät siihen ja kahlaa- 
jia ja nuot jouttenet ja kurjet tulee siihen. Niin on se semmonen kevään 
tulon paikka. Että niitä seurathan sillon, muttei siellä muuten viitti enää 
kulkea. (KSA19.) 


Tekoaltaiden mainittiin tuoneen elantoa ammattikalastajille, mutta 
niiden vaikutusta pidettiin kuitenkin valtaosin huonona. Altaisiin 
liittyi myös vaikeasti sanoitettavaa katkeruutta siitä, miten luonnon- 
ympäristö on muuttunut ikään kuin luonnottomaksi. 

V: No ne on ympäristökatastrofeja, jotka kyllä tällä hetkellä tuottaa jo 
elinkeinoa muutamille kalastajille, ja niihin on kun ollu pakko sopeutua. 
Että... Esimerkiksi Lokka, jos siitä Lokan padolta päästettäs vettä siihen 
Luirojokeen kunnolla, niin se Luirojokikin [ei saa selvää] siinä vaiheessa 
ku lohi palautetaan. Minä uskon että se tulee se murtuma niissä linjoissa 
tulee tapahtumaan ja se lohi palaa, niin sillon pitäs myös Lokasta laskia 
vettä siihen Luiroon ja jopa poistaa koko paska, että lohi sais uimavettä 
siinä. Koska se nyt on liian kuivana se Luirojoki. Se on vapaa joki sinne 
Lokkaan asti, siinä ois paljon kutualueitta vaelluskaloille. Että uskoisin et- 
tä näin pitäs tehä. Fi siitä koskaan entisensä tule siitä Luirosta sen takia 
että se pato on siellä ja se tekoallas, mutta tulis siitä kuitenki siedettävä 
paikka. Nyt se on kyllä aivan surkia. Se Lokan allas pilaa sen Luirojoen. 
Sen minä ajattelen. (KSA22.) 


V: Tuo allas on tärvelly, kato ku joki on sula saatana talavet kesät talavet. 
Ja vähänlaisesti vettä ja se on inhottava ku se on talavellaki sula, että se ei 
jäädy. Nii, se on semmonen täysin luonnoton laitos. 

K: Joo, kyllä. 

V: Nii. Sehän talavella vesi jäätyy, tommonen ei jäävy joka tulee tuolta 
kymmenen metriä syvältä niin se on niinku hetevettä, se ei jäävy ennen 
ku tuolla 25 kilometrin päässä. Mitä talavet lirruutethaan siitä vähäsen 
niin se on tuota, siitä ei pääse mikhään elukkakaan yli, eikä siitä pääse ih- 
minen yli, jäihin. Niin se putuaa heikkoihin jäihin. Ku se lauha ilima on 
niin se sulaa, ja ku oikein helevetin pakkanen, 40 astetta on niin se sitten 
vähän jäätyy, ja tänään kestää ja huomenna ei. 

K: Joo, kyllä. Mimmosia vaikutuksia sillä on sinun elämälle että se ei 
jäädy se joki? 

V: No eihän se oikeastaan ole, ei se minua niinkhään kauhiasti haittaa, 
mutta kaikki luontohan se on joka siitä kärsii. 

K: Joo, kyllä. 

V: Nii, en minä niin umpivihiriäkhään ole, mutta sais se joki jäätyä saa- 
tana. (KSA21.)° 


20 Sitaatin lopussa ilmenee kuvaavasti Lapin asukkaiden klassinen suhtautu- 
minen luonnonsuojeluun. Vihreys tai ainakin ”umpivihreys" on nähty 
usein ”etelästä” (etelän kaupungeista) johdettuna toimintana, jossa pai- 
kallisten mielipiteitä ei kunnolla kuunnella tai ymmärretä (Suopajärvi 
2001, 151—155). Lappilaisen ympäristön tilasta huolestuneen ihmisen on 
siksi luontevaa tai jopa sosiaalisesti tarpeellista huomauttaa, että hän ei 
ole “vihrea”. Vihreyden kritiikki ei siis välttämättä kerro kovin paljoa siitä, 
kuinka huolissaan henkilö on elinympäristöstään tai luonnosta yleensä. 

On merkille pantavaa, että monet Kemin-Sompion metsälappalai- 
siksi identifioituvista haastatelluista suhtautuivat hyvin kriittisesti 
alueen luonnon voimaperäiseen käyttöön ja pitivät syypäänä tyypilli- 
sesti Suomen valtiota tai sen edustajia. Muutamassa haastattelussa 
asiaa kuvattiin suoraan niin, että valtio näyttäytyy alueella tekojärvi- 
nä, massivisina hakkuina ja vaelluskalojen katoamisena. Hahmotin 
näistä puhetavoista selkeän ristiriidan sille, miten valtion vanhat lait 
ja Suomen alueellisten rajojen merkitys näyttäytyvät varsinkin met- 
sälappalaisaineistossa muutoin tärkeinä. Ristiriita osoittaa, että met- 
sälappalaiseksi identifioituvien suhde valtioon ei ole yksioikoinen. 
Asiaa voisi jäsentää niin, että valtiosta haetaan selkänojaa omille ta- 
voitteille, mutta samalla valtion toimenpiteiden ja yksiulotteisten hal- 
lintatapojen konkreettinen vaikutus omassa elinympäristössä voi 
näyttäytyä haitallisena. 

Aiemmin on tullut ilmi, että itälappilaisten kollektiivista itsetuntoa 
on pidetty joissain arvioissa ikään kuin haavoittuneena ja että sama 
käsitys nousi esiin aineistoissani. Itsetunnon rapautumisen syynä on 
pidetty esimerkiksi työttömyyttä ja luonnonympäristön muutoksia. 
Kemin-Sompion alueen haastateltavien tapa puhua ympäristönmuu- 
toksista tukee tätä ajatusmallia. Haastateltavat kokivat selvää voimat- 
tomuutta ja katkeruutta siitä, miten ympäristöön on kajottu. Ihmi- 
sen ja luonnon muodostama esteettis-toiminnallinen kokonaisuus oli 
murtunut, ja haastateltavat kokivat jääneensä asumaan osin vaurioi- 
tuneelle tai pilatulle alueelle. Lisäksi haastateltavat suhtautuivat tule- 
vaisuuteen epävarmasti. Suurta huolta aiheutti Soklin kaivos ja sen 
poronhoidolle aiheuttamat uhkat. Kaivos sijoittuisi Kemin-Sompion 
paliskunnan merkittäville laidunmaille ja haittaisi poronhoitoa huo- 
mattavasti (Anttonen 2020). Myös kaivoksen vaikutuksista vesistöön 
on oltu huolissaan. On mahdollista, että valmiiksi haavoitettu itsetun- 
to ja tulevaisuuden uhkakuvat ovat vaikuttaneet siihen, miten eheänä 
identiteetti”, siis tässä tapauksessa luonnonympäristöön ja toimin- 
nan mahdollisuuksiin kytkeytyvä minäkuva, on Kemin-Sompiossa 
koettu. Jos näin on, on luontevaa, että vahvasti merkitykselliseksi 
identifikaatioksi koettu metsälappalaisuus on sopinut eheyttämään 
syntyneitä epävarmuuksia tai suoranaisia haavoja. Lappalaiseksi 
identifioituminen on saattanut tarjota toivoa myös siitä, että ympä- 
ristöä ja elinkeinoja voitaisiin suojata alkuperäiskansaisuuden nojalla 

paremmin kuin aikaisemmin. Samasta toiveesta suojella omia elin- 
keinoja ja elinympäristöjä oli piirteitä metsälappalaisaineistossa. 

Kittilä-aineistossa moitittiin pääasiassa Ounasjoen lohikannan 
kuolemaa. Toisaalta haastateltavat olivat tyytyväisiä siitä, että itse Ou- 
nasjokea ei Rovaniemen pohjoispuolelta ole padottu. 


K: Mitä mieltä sie olet siitä, että Ounasjokea ei ole padottu? 

V: No se on vähän semmonen kakspiippunen juttu, että onko sitä pa- 
dottu vai ei. Minun mielestä se on padottu Kemijoen osalta. Jos Ounas- 
joki on Kemijoen haara ja Kemijoki on padottu, niin kyllä Ounasjoki on 
kans padottu ko sinne ei lohi nouse. Mutta toisaalta vapaa Ounasjoki on 
aina vapaa Ounasjoki, että se on semmonen kompromissi. Mutta se Ke- 
mijoen tammeaminen on vaikuttanu Ounasjoen arvoon, mutta totta kai, 
jos lähettäis siihen, että Ounasjokea padottais, niin se tarkottais näitä al- 
taita ja muita, että on se siinä mielessä tärkeä asia, että se on vapaa Ounas- 
joki. (KIA13.) 


V: Kyllä se tuntuu siltä, Lappia riistetään koko ajan, sitähän on riistetty so- 
tien jälkeen, sillon ku Kemijoki valjastettiin niin tuota, Isohaara tehtiin, 
niin sieltä asti ainaki riistetty sitä, niin tuota... Tuntuu, että vois siinä... 
ideaaki olla, että itsenäistyttäs, että tuota niin, vois niinku osottaa sele- 
keämmin sinne, emme me niinku tuota niin, kerjäläisiä, se on päinvas- 
toin, että tuota meiltä virtaa pääomat etelään ja etelässä on ne, näitä nämä 
pääkonttorit jotka sitten hyötyy siitä asuinpaikan mukhan että meiltä sit- 
ten, mejän pääomat viiään sinne. Että... Siinä mielessä vois olla järkeä it- 
senäistyä, mutta tuota, ehkä ei kuitenkaan. Mutta se, että pitäis saaha vaan 
se niinko, päättäjät tunnustaan se asia, että meiltä virtaa pääomia etelään, 
enemmän ku meille tullee ehkä. Malamivaroja, puuvaroja, se... vesivaro- 
ja, luonnonvaroja. (KIA8.) 


Muutama Kittilän haastateltava esitti olevansa suhteellisen tyytyväi- 
nen kotiseutunsa luonnon tilaan. Esimerkiksi Ounasjokea pidettiin 
paitsi patoamattomana myös suhteellisen puhtaana jokena. Lisäksi 
aineistossa oli useita viittauksia yleiseen luonnon ja ilman puhtauteen. 


V: Ja täällä on niinkö, mie tykkään että luontoa pittää sitte säästää, eikä 
ylikuluttaa eikä raiskata, eikä, eikä tehä semmosia mittään... Ojitusta on 
tehty tuolla, mutta nehän on hirveän hyvin ne ojatki jo menneet umpeen, 
mitä täällä on tehty, ja tuo on hienoa että Ounasjoki on säilyny vapaana. 
Sehän on meidän elämänvirta siinä. (KIA9.) 

K: Mitä luonto sulle merkitsee? 

V: No puhtautta. Rauhallisuutta. Sitä, että saa olla ihan oma ittes, ja mie 
kärsin suunnattomasti näistä kaikista rakentamisista ja suoraan sanoen 
paskomisista, että joskus kun ne tuola polttelee nuita vanhoja kirkkoja, 
paanukattokirkkoja ja kaikkia, se on semmonen, että missään nimessä 
vanhaa ei saa tuhota. Sen jälkhen se on menetetty. 

K: Tykkäätkö liikkua luonnossa? 

V: Emmie enhän niin hirviästi, mutta ennen met urvoimma tuola joes- 
sa kesät ja ongimma ja tehimmä majoja ja lauttoja, jokka ei kantanu [nau- 
rahtaa]. Siis polkupyörällä kuljimma mettässä ja missä ei pystyny nii sitte 
kannoimma tyttökaverin kanssa niitä. Kyllä vieläki tullee marjastettua ja 
hillassa käytyä ja kattomassa, kuinka jokisuu on muuttunu, että semmosia 
kyllä. Mutta vaeltelut on jääny vähemmälle, siitä on vuosia ko on viimeksi 
tunturilla käyny. Aika ei mukamas riitä. (KIA14.) 


Osa haastateltavista oli osallistunut aktiivisesti Ounasjoen patohank- 
keita vastustaneisiin protesteihin 1970-luvulla”. Protesteja muisteltiin 
menestyksenä. Oli ilmeistä, että patohankkeiden pysäyttäminen oli 
vaikuttanut osallistuneiden henkilöiden omanarvontuntoon: he oli- 
vat kyenneet itse vaikuttamaan kotiseutunsa asioihin. Tässä suhteessa 
ero Kemin-Sompion aineistoon on selkeä. Sompiossa tekoaltaat ra- 
kennettiin riippumatta paikallisten ihmisten mielipiteistä, ja Soklin 
kaivosta on suunniteltu vuosikaudet poronhoitajien kielteisistä näke- 
myksistä huolimatta. Vaikka Ounasjokikin on menettänyt lohikan- 
tansa, ovat paikalliset Kittilässä kuitenkin voineet vaikuttaa siihen, et- 
tä itse joki ei ole muuttunut patoaltaiksi. 

Vesistörakentamisen vaikutuksia Lapin ihmisten elämänkokemuk- 
siin on tutkittu runsaasti erityisesti 1900-luvun lopulta lähtien sekä 
tieteessä että taiteellisen toiminnan kautta. Keskiössä on ollut Kemi- 
joen patoaminen ja sen moninaiset vaikutukset jokivarren asukkai- 
den elämään, mutta myös esimerkiksi Ounasjoen patoamishanke se- 
kä Vuotoksen altaan pitkäaikaiset suunnitelmat (ks. esim. Alaniska 
2013; Autti 2013; Suopajärvi 2001). Jo tapahtunutta rakentamista on 
yhtäältä ymmärretty, koska sodanjälkeinen Suomi tarvitsi kipeästi 
energiaa. Tutkimuksessa on kuitenkin kiinnitetty runsaasti huomio- 
ta siihen, että rakentamispäätöksissä ja yksittäisissä käytännön ratkai- 


21 Kemijoki Oy esitti Ounasjokea padottavaksi Kemijoen tapaan jo 1950-lu- 
vulla. Hanke herätti voimakasta vastustusta. Vastustus johti joen suojeluun 
erityislailla vuonna 1983. ks. Laki Ounasjoen erityissuojelusta. 

suissa ei juuri kuunneltu paikallisia ihmisiä. Esimerkiksi Kemijoella 
valta-asetelma oli täydellisen yksisuuntainen: valtion ei kerta kaik- 
kiaan tarvinnut aidosti ottaa huomioon paikallisten näkemyksiä. Ju- 
ridista selustaa varmistettiin muun muassa jo sota-aikana tehdyillä 
koskikaupoilla ostamalla niin sanottua putouskorkeutta. Paikalliset 
eivät useinkaan ymmärtäneet kauppojen todellista merkitystä ja vai- 
kutuksia esimerkiksi kalastukseen ennen kuin voimalaitoksia todella 
alettiin rakentaa ja lohikanta kuoli (Autti 2013, 75, 179). 

Lisäksi rakentaminen, riippumatta sen toteuttamisen tavoista, vai- 
kutti voimakkaasti jokivartisten ihmisten elämänkokemukseen. Tä- 
tä teemaa ovat käsitelleet tieteellisten tutkimusten lisäksi esimerkik- 
si Tapani Niemen Lohen surma- ja Olli Tiuraniemen Jokivarren mies 
-radiodokumentit sekä Erik Söderblomin ohjaama Karvalakkiooppe- 
ra”. Kaikkien kolmen teemana on se, miten lohen kuollessa kuoli sa- 
malla myös jotain jokivarren ihmisten ”sielusta” tai paremmin tämän 
kirjan teemaan sopien ”identiteetistä. Elämäntavat ja sitä kautta mi- 
näkuvat olivat olleet voimakkaasti kytkeytyneitä toimimiseen vapaa- 
na virtaavalla joella. Kun joki padottiin, katosivat sekä maisema että 
vanhat toiminnan mahdollisuudet. Samalla ihmisten mielissä alkoi 
vahvistua mielikuva siitä, että heitä oli huijattu: koko rakentamisen 
prosessi oli ollut paikallisesta näkökulmasta vaikeasti käsitettävä, eikä 
menetyksiä koskaan korvattu asianmukaisesti. 1970-luvun kuuluisan 
karvalakkilähetystön saavuttamia rahallisia korvauksiakin kuvattiin 
niiden pienuuden vuoksi ”pajatsorahoiksi”. Vuonna 1988 ilmesty- 
neessä Jokivarren mies -radiodokumentissa kalastaja Eelis Laurinolli 
sanoitti tuntemuksiaan joen patoamisesta seuraavasti: 


22 Ks. myös tämän kirjan tekijän video “Suomen kaunein koski” (QR-koodi). 
Video liittyy Karvalakkioopperan tuotantoon ja on kuvattu Kemijoen Pe- 
täjäskosken voimalaitoksella. Petäjäskosken voimala on teholtaan Suomen 
toiseksi suurin vesivoimalaitos. Sen paikalla ja alapuolella sijaitsi ennen ra- 
kentamista Petäjäskoski, jota kutsuttiin Suomen kauneimmaksi koskeksi. 
Rakentamisen yhteydessä joki ohjattiin uuteen kanavaan, ja joen pääuo- 
masta tuli kuiva. Sinne lasketaan vettä vain kevättulvien aikaan. Muun 
ajan vuodesta entinen Suomen kaunein koski on pensaikkoa. 

J p [=] [i jol 


https://urn.fi/URN:NBN:fi-fe2022061747582 

Ei niitä rahala voi korvata ihimisen elämän arvoja. Se soan jäläki se ei lä- 
he ottasta niin kauanko tää itte kuki patsastellee. Se on vähän niinku Kai- 
nin merkki, se pyssyy ottasa. Ja toinen on tuo lohijuttu. Kyllä se sielu on 
itkeny. Se tuntu kuolhelta tuo jokivarsi sillonko kala loppu. Sitä seiso niin- 
ku jonku eesmenhen hauala tuola jokivarresa. Siihen tuli murheellinen 
sävel tuohon jokhen. Tuntu niinku rakas lapsi ois kuollu. (dokumentti 
kirjoittajan arkistossa) 


Laurinollin puhetta ja muita kuvauksia vesistörakentamisesta sekä 
esimerkiksi suurista hakkuista voi kuvata myös tunnistuksen ja tun- 
nustuksen puutteen kautta. Puhujat ilmaisevat selvästi, että etelän 
herrat” eivät ole monien Lapin asukkaiden mielestä koskaan aidosti 
tunnustaneet paikallisten ihmisten oikeutta puhtaaseen elinympäris- 
töön tai sen luonnonvaroihin. Vallanpitäjät ja suuret yritykset ovat 
kyllä tunnistaneet luonnonvarojen taloudellisen merkityksen ja omat 
mahdollisuutensa ansaita rahaa niiden avulla. Tunnistaminen ei vain 
ole koskaan muuttunet paikallisten ja heidän elämismaailmansa täy- 
simittaiseksi tunnustamiseksi tai aidoksi arvostamiseksi. Sen sijaan 
paikalliset kokevat tulleensa usein ohitetuiksi tai suoranaisesti huija- 
tuiksi. 

Kemin-Sompion ja Kittilän aineistojani sekä aiempia tutkimuksia 
vesistörakentamisen vaikutuksista on mielenkiintoista verrata Tor- 
nionjokilaaksoa koskeviin representaatioihin. Jo Valde Näsin vuonna 
1936 laaditussa kuvauksessa Tornionjokivarsi näyttäytyy erittäin vau- 
raana seutuna. Kalaa nousee, talot ovat mahtavia, pohjoisetkin ky- 
lät ”keitaita erämaassa? (Näsi 1936). Myös omat Tornionjokivarressa 
asuvat haastateltavani, valokuvataiteilija Jaakko Heikkilä ja toimittaja- 
kirjailija Pekka Juntti kuvailivat kotiseutuaan huomattavalla ylpeydel- 
lä. Erityisesti Kukkolankoskella kalastava Heikkilä kuvasi haastatte- 
lussa useaan otteeseen kalastusta, jokea ja sen vuotuisen rytmin suur- 
ta merkitystä omassa elämässään. Koskella kalastavat muodostivat 
Heikkilälle hyvin merkityksellisen sosiaalisen yhteisön. Lisäksi joen 
tuttu, vuodenaikojen mukaan muuttuva maisema oli Heikkilälle hy- 
vin tärkeä. Koko seutuun liittyi hänen ajattelussaan omaleimaista ryt- 
miä, jossa joen määrittämät toimet ja toisaalta eräänlainen toimien 
väliin jäävä levollinen ja luottavainen raukeus vaihtelivat. Heikkilä 
kertoi haastattelussa tuttavansa sanoneen, että Kukkolankosken rau- 
hallinen elämänrytmi ja varsinkin ihmisten raukeus näkyy jopa niis- 

W 
Kuva 5: Valokuvataiteilija Jaakko Heikkilä lippoaa lohta Tornionjoen 
Kukkolankoskella kesällä 2021. Lippoaminen on perinteinen kalastus- 
muoto, ja paikallinen kalastusyhteisö on tehnyt töitä sen liittämiseksi 
Unescon maailmanperintöluetteloon. Puinen lippolaituri on nimeltään 
krenkku. Lohen- ja siianpyynti kokoavat koko Tornionjokivarteen kalas- 
tuskaudella tuhansia ihmisiä. 


sä valokuvissa, jotka Heikkilä on ottanut muualla maailmassa, esimer- 
kiksi New Yorkin Harlemissa, Venetsiassa ja Armeniassa. Tuttavan 
arvio oli huvittanut Heikkilää, mutta hän piti sitä vähintään osittain 
osuvana ja myönteisenä. Kotimaisema ja sen rytmi kulkivat mukana 
Heikkilän tuotannossa, ja taiteilija itse piti tätä hyvänä asiana. 

Toimittaja-kirjailija Pekka Juntti suhtautui jokivarteen ehkä astet- 
ta ristiriitaisemmin. Juntti on syntyisin Väystäjästä, joka on hieman 
kauempana joesta sijaitseva pieni järvikylä. Väystäjäläiselle varsinai- 
nen jokivarsi näyttäytyi vauraana ja paikallisissa olosuhteissa jopa 
elitistisenä asuinseutuna. Toisaalta Juntti oli itse päätynyt aikuisiällä 
asumaan joen rantatörmälle ja kuvaili haastattelussa useaan otteeseen 
sitä, miten merkityksellisiä joki ja sen rytmi hänelle olivat. Vuosittain 
toistuvia mieleenpainuvia hetkiä olivat esimerkiksi lohenpyyntiin liit- 
tyvät, joka kesä toistuvat keskustelut kyläläisten kesken sekä jäiden 
lähtö ja joutsenten muuttolento joen päällä. 

Kaikkinensa aineistoni ja aiemmat tutkimukset tukevat ajatusta 
siitä, että Lapin luonnon voimaperäinen käyttö ja ympäristöön koh- 
distuvat suuret muutokset ovat vaikuttaneet ja vaikuttavat ihmisten 
kokemuksiin ja ajatuksiin omasta itsestään ja suhteestaan ympäröi- 
vään maailmaan. Vaikutuksen väylä on ollut kahtalainen. Ensinnäkin 
maisema on muuttunut. Se, mihin on totuttu ja mikä on ollut luon- 
nollista, on hävinnyt. Toiseksi toiminnan mahdollisuudet ovat muut- 
tuneet tai kadonneet. Tämä on merkinnyt esimerkiksi hävinneitä lai- 
tumia ja vaelluskalan pyytämisen loppumista. Pakon edessä ihmiset 
ovat sopeutuneet ja ottaneet vastaan esimerkiksi uudet työpaikat tai 
tekojärvien kalastusmahdollisuudet. Molemmat muutokset ovat kui- 
tenkin luoneet kulttuurista ja sosiaalista tyhjiötä. Ihminen ei ole voi- 
nut tehdä sitä, mitä on kasvanut tekemään, eikä olla sitä, mitä on tot- 
tunut olemaan -esimerkiksi lohenpyytäjä tai mutenialainen. Usein 
merkittävää on ollut, että ihmiset ovat kokeneet omat vaikutusmah- 
dollisuutensa huonoiksi tai olemattomiksi. Kemijoen varren ihmis- 
ten keskuudessa on vuosien aikana vahvistunut myös ajatus siitä, että 
jokivarren rakentaminen tapahtui epärehellisesti - ihmisiä suoranai- 
sesti huijattiin tai ainakin käytettiin hyväksi, eikä heidän elämäntapo- 
jensa merkitystä täysimittaisesti tunnustettu. Kaikki tämä on vaikut- 
tanut hieman eri tavoin siihen, ovatko yksilöt kokeneet kotiseudulla 
asumisen mielekkäänä. 

Jos ympäristöä taas on onnistuttu varjelemaan paikallisten näkö- 
kulmasta edes osittain, on jäljelle jäänyt jotain, johon vanhat toimin- 
nan mahdollisuudet edelleen kiinnittyvät. Käytännössä tämä jokin 
voi olla esimerkiksi kansallispuisto tai suhteellisen vapaana virtaava 
ja suhteellisen puhdas joki. Lisäksi menestyminen luonnonkäyttöön 
liittyvissä kamppailuissa ja kuulluksi sekä vakavasti otetuksi tulemi- 
sen kokemus vaikuttavat ihmisten käsitykseen omasta paikastaan 
yhteiskunnassa. Kittilä-aineistoni on tässä suhteessa yleiskuvaltaan 
optimistisempi kuin Kemin-Sompion aineisto. Kittilän haastateltavat 
esittävät keskimäärin vähemmän kritiikkiä luonnon voimaperäistä 
käyttöä kohtaan ja ovat tyytyväisempiä lähiympäristönsä tilaan. Tä- 
mä ei merkitse, että he eivät esittäisi lainkaan kritiikkiä: esimerkiksi 
Kemijoen patoamista ja Lapin ajattelemista pelkkänä raaka-aineiden 
aittana kritisoidaan aineistossa aika ajoin voimakkaasti. 

Lapin ihminen, Lapin mies ja Lapin nainen 


Yksi tutkimusprosessini lähtökohdista oli hypoteesi, jonka mukaan 
nykyisen Keski-Lapin vanhoilla suvuilla on käsitys itsestään kulttuu- 
risesti omaleimaisena väestönä. Hypoteesia testattiin kysymällä hie- 
man erilaisia kysymyksiä lappilaisuudesta ja sen suhteesta naapuri- 
käsitteisiin, kuten lappalaisuuteen ja saamelaisuuteen ja toisaalta 
suomalaisuuteen, sekä kysymällä esimerkiksi luonnonympäristön 
merkityksestä alueen kulttuurille. 

Lisäksi pyrin hakemaan aihepiiriin liittyviä merkityksiä kysymäl- 
lä suoraan, mitä haastateltavat ajattelevat käsitteistä "Lapin ihminen”, 
”Lapin mies” ja ”Lapin nainen”. Tarkoituksena oli hahmottaa käsittei- 
siin liittyviä mielikuvia, joiden uskoin paljastavan jotain siitä, liittyy- 
kö nykyisessä Lapissa asumiseen käsityksiä erityisyydestä esimerkiksi 
suhteessa suomalaisuuteen. Lähtökohtanani oli oletus, jonka mukaan 
ihmiset eivät liitä Lappi-johdannaisia käsitteitä enää automaattisesti 
saamelaisuuteen samalla tavalla kuin esimerkiksi kirjan johdannossa 
esitelty Aslak Juuso vielä 1960-luvun lopussa, vaan hahmottavat nii- 
den kautta pikemminkin omaa kulttuurista erityisyyttään. Tämä ole- 
tus osoittautui oikeaksi. Etumäärite ”Lapin” ei liittynyt haastateltavien 
puheessa saamelaisuuteen vaan nimenomaan nykyiseen Lapin maa- 
kuntaan ja siellä asuvien ihmisten elämäntapoihin. Poikkeuksena oli 
yksi Kemin-Sompion haastateltava, joka liitti käsitteen selkeästi saa- 
laisuuteen. 

Vastauksia voi luonnehtia kokonaisuudessaan niin, että sekä Lapin 
ihminen, Lapin mies että Lapin nainen liittyivät kahteen merkitys- 
ulottuvuuteen. Ensinnäkin käsitteet liitettiin ihmisten luonteenpiir- 
teisiin, joiden ajateltiin puolestaan kytkeytyvän tavalla tai toisella 
kulttuuriin. Toisinaan oli epäselvää, missä meni kulttuuriin liittyvien 
luonteenpiirteiden ja yksilöiden henkilökohtaisten ominaisuuksien 
raja. Haastateltavat pohtivat useammassa yhteydessä itsekin sitä, voi- 
ko yksilöiden luonteesta sanoa kulttuurin nojalla juuri mitään, vai 
määrittääkö kulttuuri mahdollisesti paljonkin sitä, millaisiksi ihmi- 
set kasvavat. 

Toiseksi käsitteet liittyivät konkreettiseen toimintaan kulttuuri- ja 
luonnonympäristössä. Varsinkin Lapin nainen oli käsite, johon liitet- 
tiin kykyä toimia ”tilanteiden vaatimalla” tavalla. Jotkut haastatelta- 

vista tosin huomauttivat myös painokkaasti, että mikä tahansa käsi- 
tys oikeasta” Lapin ihmisestä, Lapin miehestä tai Lapin naisesta on 
stereotyyppinen ja rajaava. Silti kaikki pohtivat asiaa suhteellisen 
mielellään. Joitain kulttuurisen stereotypian hahmottaminen vaikutti 
selvästi huvittavan tai kutkuttavan: vastauksissa oli eräänlaista itselle 
hymyilemisen makua. 

Haastatteluaineistoissa tyypillinen Lapin ihmiseen liittyvä kulttuu- 
rinen piirre oli se, että hän on vieraanvarainen ja ystävällinen mutta 
samalla hieman vetäytyvä ja olosuhteiden pakosta myös omissa olois- 
saan viihtyvä. Varsinkin Kittilän mutta myös joissain Kemin-Som- 
pion haastatteluissa tähän avoimuuden ja sulkeutuneisuuden yhdis- 
telmään liitettiin lisäksi omintakeinen ja salaovela huumorintaju. 
Lapin ihminen saattaa hieman harhauttaa muualta tulevaa kuulijaa, 
mutta ei tee sitä välttämättä pahantahtoisesti. Salaovelan huumorin 
tarkoituksena näytti olevan mahdollisesti pieni hauskanpito mutta 
myös kuulijan testaaminen. Lapin ihminen voi olla hieman epäluu- 
loinen, minkä vuoksi hän saattaa huumorin varjolla kokeilla, mil- 
laisia aikeita ulkopuolisella henkilöllä todellisuudessa on. Toisaal- 
ta useammat haastateltavat olivat sitä mieltä, että Lapin ihminen on 
pohjimmiltaan luotettava ja rehellinen. Kun hän lupaa jonkun asian, 
hän toimii lupauksensa mukaan. 


K: Loppuun tämmönen pieni homma vielä. Kuvaile minulle Lapin ihmi- 
nen? 

V: Semmonen valosaluontonen, sillä on sellanen oma huumorintaju, se 
on semmonen ei mikhän puhelias, mutta vetovoimanen. Lapin ihminen 
kyllä seurassa jotenki se on se, jota kuunnelhan. En tiiä onko se se olemus 
vai murre, mutta ylleensä sitä kuunnelhan. (KIA12.) 


K: Loppuun vielä tällanen kuvailutehtävä. Millainen on Lapin ihminen? 

V2: Reilu, suorasananen, ei ole mikhän vääräleuka lappalainen. 

V1: Lapin ihminen on, että siihen saapi luottaa. Mie olen sitä mieltä, et- 
tä Lapissa on ihmiset, jokka puhhuu totta. Tietenki on tilanteita, että vä- 
hän valehellaan, mutta ne ei sillä tee mittään pahhaa. 

V2: Se Lapin lisähän on hauska, mutta ihmisinä on suoria ja tavallisia, 
ei hienostella. Ja pitävät sanansa. Rehellisiä loppuviimein. (KIA14.) 


Joitain kertoja haastatteluissa viitattiin siihen, että Lapin ihminen 
osaa toimia luonnonympäristöissä tai ainakin pyrkii olemaan ”lä- 

hempänä luontoa”. Yhdessä haastattelussa toisaalta huomautettiin, et- 
tä Lapissa asuminen tai sukujuuret eivät sinänsä takaa, että henkilöi- 
den toiminta olisi ympäristön kannalta kestävää: 


K: Lapin ihminen? Oho. Ihan se on tavallinen ihminen. En minä... Ei 
siinä voi olla tuota mitään... Voiko siinä olla erityispiirteitä? [...] Riip- 
puu ihan siitä, että miten se on kasvatettu. Ja meijät nyt vaan on suurim- 
maksi osaksi opetettu, yritetään niinku pelastua tuolla luonnossa. Mutta 
on meissä kyllä semmosiaki jokka luulee osaavansa, mutta ei kuitenkaan 
osaa olla sinut luonnon kanssa. Että kyllä muistan sen nuorena poikana 
ku oltiin, niin kyllähän ne äijät, ei ne ymmärtäny sitä miten luonnossa ol- 
laan, ne heitteli kaljapurkkia ja nakkeli tupakinroskia ihan mihin sattuu. 
Että ihan samanlaisia paskan roskaajia ne on ihan kaikki, jos ei ne sisäistä 
sitä, että miten luonnossa pitää käyttäytyä. (KSA22.) 


Kolmas toistuva teema oli se, että Lapin ihminen on harkitseva ja 
jopa hidas. Hän ei ”hötkyile”. Monet tehtävät on hoidettava kellon ja 
aikataulujen mukaan, mutta on runsaasti asioita, jotka voivat odottaa 
sopivaa säätä tai muuta otollista tilannetta. Tämä päivittäisen kiireen 
puute näyttäytyi monessa haastattelussa Lappia ja etelää? selkeästi 
erottavana piirteenä. Seuraava sitaatti kuvaa aihepiiriä osuvasti: 


V: Niin, löysempää kaikin puolin, että ei ole niin hikipingossa. Eikä mar- 
kan perässä juossa niin tiukasti, että ei... pittää rahaa olla että tullee toim- 
hen, mutta tuota niin... Jokku kerrää rahhaa niin, jokku kerrää elämää. 
Mm. Ja meillä päin se on enemmän sitte semmosta elämässä olemista. 
(KIA8.) 


Muina Lapin ihmiselle tyypillisinä luonteenpiirteinä mainittiin sel- 
laisia asioita kuin valoisa, itsepäinen, epäluuloinen, rauhallinen ja ja- 
lat maassa kulkeva. Nämäkin tuntuivat usein liittyvän kulttuuri- ja 
luonnonympäristöön. Esimerkiksi epäluuloisuus liitettiin siihen, että 
Lapin asukkaille on usein luvattu hyviä asioita, jotka eivät ole toteu- 
tuneet. Itsepäisyyttä ei yhdessäkään haastattelussa selitetty kovin tar- 
kasti, mutta se näytti kytkeytyvän hankalissa luonnonolosuhteissa 
selviytymiseen. 

Kirjoituspyynnön kautta tulleessa aineistossa kuvattiin ennen kaik- 
kea Lapin miestä ja Lapin naista, ei niinkään Lapin ihmistä. Selkeim- 
min Lapin ihmiseen liitettiin Lapista kotoisin oleminen tai vaihtoeh- 

toisesti sinne juurtuminen. Lapin ihminen vaikutti yksinkertaisesti 
henkilöltä, joka on syntynyt tai asuu Lapissa ja jolla on kotiympä- 
ristöönsä merkityksellisiä siteitä. Seuraavassa sitaatissa asia puettiin 
poikkeuksellisen selkeästi sanoiksi: 


Olen Lapin ihminen. Identiteettini Lapin ihmisenä määräytyy sen mu- 
kaan, että olen syntyisin Lapista ja siellä kasvanut. Se, että olen muutta- 
nut sieltä pois ja asunut eri puolilla, ei muuta sitä tosiasiaa esittäytyessäni 
uudelle tapaamalleni ihmiselle. Olen kotoisin Lapista. Olen lappilainen. 
Mitä vanhemmaksi tulen (olen kuusikymppinen) sitä vahvemmaksi ”juu- 
ret” tulevat. Ja sitä vahvempana koen Lapin ihmisen identiteetin. [...] Ky- 
syin 90-vuotiaalta isältäni kun luin ilmoituksesi Lapin Kansasta, että onko 
hän mielestään Lapin ihminen. Ja vastaus oli, että totta kai. Hän on asunut 
siellä melkein koko ikänsä. Kyllä hän on Lapin ihminen. Sinne juurtunut. 
Eikä ole halunnut sieltä muuttaa koskaan pois. (KA8.) 


Lapin ihmisyyden määrittelyn vaikeutta tai vähäisyyttä kirjoitus- 
pyynnön kautta tulleessa aineistossa voi selittää se, että käsitteellä ei 
yksinkertaisesti ole ollut Lapin suomalaisten keskuudessa kovinkaan 
vakiintunutta merkitystä. Käsite ei silti ole täysin outo, ja siihen saa- 
tetaan liittää melko selkeitä mielikuvia tietynlaisista hahmoista. Jäl- 
kimmäisestä esitti ehkä kuvaavimman esimerkin yksi asiantuntija- 
haastateltavani, toimittaja ja kirjailija Tapani Niemi. Hän kuvasi 
Lapin ihmisen vanhaksi ja juurevaksi muoriksi, joka istuu keinutuo- 
lissa piippua poltellen. 

Lapin mieheen ja Lapin naiseen kohdistuvat kuvaukset olivat kai- 
kissa aineistoissa Lapin ihmistä täsmällisempiä. Lapin miehen ku- 
vaukset voi jakaa kahteen pääasialliseen ryhmään. Ensimmäinen 
koostui erilaisista toiminnallisista kuvauksista: Lapin mies on hen- 
kilö, joka osaa toimia Lapin luonnossa ja kulttuuriympäristössä sopi- 
valla tavalla. Näitä kuvauksia esiintyi erityisesti Kemin-Sompion ai- 
neistossa ja kirjoituspyynnön kautta tulleessa aineistossa. 


V: Lapin mies on tietenki tuota no se ehkä semmonen, että se viihtyy 
tuolla mettässä ja pärjää siellä tilantheessa ku tilantheessa. Se minun mie- 
lestä on ehkä se Lapin mies. Sillä on vielä niin vahva se kytkös sinne luon- 
toon, että se ei ole niin ku vieraantunu siitä, että se pärjää siellä oli kau- 
punkilainen tai syrjäkyläinen, niin jos se viiään mettään niin se pärjää 
siellä. (KSA16.) 

V1: Enhän minä, et sinäkhän kertonu kun vasanmerkkuusta [nauraa]. No 
täällä pitää olla semmonen monitaitonen, että kaikissa hommissa pitää 
melkein osata kohta tehä. Rakennushommista kalastukseen. 

V2: No pitää ainakin osata mettässä kulkea, se on aivan ehoton. 

V1: No se pitää olla jonkinlainen kompassi päässä. Vaikka nykyään on- 
kin ne GPS-paikantimet, mutta kuitenkhan että pysyy vähänkään päässä 
suunta oikea. Fipä siinä. 

V2: Sitten ne mettässä selviytymistaiot, ne on kanssa tärkiät. (KSA19.) 


Toinen ja suurempi ryhmä liittyi puolestaan Lapin miehen ajatel- 
tuihin luonteenpiirteisiin. Nämä hahmottuivat sekä myönteisinä et- 
tä kielteisinä. Lapin miehen ominaisuuksiksi mainittiin esimerkiksi 
sitkeys, rehellisyys, puheliaisuus ja salaovela huumori (”kälmeys” 
ja ”velmuilu”) ja toisaalta taipumus liialliseen alkoholinkäyttöön ja 
surumielisyys tai vetäytyvä luonne. Myös ”Lapin lisä” eli taipumus 
hieman huumoripitoiseen itsensä kehumiseen tai liioitteluun nousi 
esille erityisesti Kittilän aineistossa. Tavallaan kuvaukset olivat varsin 
ääreviä: Lapin mies kuvattiin yhtäältä varsin voimakkaaksi, itseluot- 
tamusta täynnä olevaksi hahmoksi ja toisaalta henkilöksi, jota ahdis- 
tus ja alkoholi vaikuttivat vainoavan. 

Muutamissa luonnehdinnoissa Lapin ihmisen tapaan myös Lapin 
mies oli elämisen rytmiltään väljä”. Hahmo tuntui kuvastavan poh- 
joista elämänrytmiä, jossa asiat eivät ole sidottuja niinkään kelloon 
kuin luonnon rytmeihin ja niihin liittyvään työn rytmittymiseen. 
Seuraavan kuvauksen Lapin miehestä lausui haastateltava, joka kuu- 
lui saamelaiskäräjien vaaliluetteloon mutta piti itseään ensisijaisesti 
lappilaisena, ei saamelaisena. 


V: [Lapin mies] on loivakääntheinen lappalainen. Isästä sano sen anoppi, 
että mitä tullee ko yhistää loivakäänteisen lappalaisen ja hitaan hämäläi- 
sen, isästä ja äitistä. Se on aika osuva, ko se on aina tämmöstä, että koska 
lähethän kalhan. No kohta. Sitte se kysyjä tullee jonku ajan päästä kysyh- 
män, että joko lähemmä ja taas tullee, että kohta. Ne lähti sitte vasta seu- 
raavana päivänä kalalle, ko se toinen oli kattonu vain säätä. Että ei poh- 
joistuulella voi lähteä, ko silloin ei kala syö. Se on semmonen rauhallinen. 
(KIA 14.) 


Kiireettömyys ja loivakäänteisyys tuovat mieleen kirjailija E. N. Man- 
nisen, jonka tuotantoa Veli-Pekka Lehtola on tutkinut. Romaanissaan 

Tunturi uhkaa (1938) Manninen hahmottaa saamelaiset kansana, jo- 
ta ”luonnonelämän arvaamattomuus ja yllätyksellisyys” estävät mää- 
rittämästä tulevaisuutta ja olemista liian tarkasti (Lehtola 2022, 197). 
Tässä asenteessa on suuri ero suomalaiseen eli ”lantalaiseen” joka 
tahtoo hallita elämäänsä ja ympäristöään tarkoin. Omien aikaisem- 
pien tutkimusteni ja muiden kokemustani näkökulmasta sekä aineis- 
toni kuvaukset Lapin ihmisestä ja Lapin miehestä että Mannisen kir- 
jan kuvaukset tuntuvat hyvin tutuilta. ”Loivakäänteisyys” eli ainakin 
näennäinen rauhallisuus ja vahva luonnonrytmien mukaan eläminen 
luonnehtii tutkimaani Käsivarren poronhoitokulttuuria (esim. Nykä- 
nen 2007; Nykänen ja Valkeapää 2016) mutta myös esimerkiksi Kit- 
tilän seudun erästelykulttuureita, joista minulla on runsaasti henkilö- 
kohtaista kokemusta. 

Kaikissa aineistoissa oli myös vastaajia, jotka esittivät, että Lapin 
mies on lähinnä vahva stereotypia. Useimmiten stereotypian katsot- 
tiin rakentuneen matkailun ehdoilla. Nämä vastaajat tuntuivat olevan 
lisäksi sitä mieltä, että matkailijat käyttävät käsitettä hieman eri ta- 
voin kuin paikalliset voisivat käyttää. Vaikutti siltä, että vastaajat eivät 
olleet kovin innostuneita koko käsitteestä. 


V: No se on, paljon kuuleepi tuosta lapinmiehestä, täällä turistihommissa, 
että kun paljon etelästä kulkeepi porukkaa niin siinä joku oma viba tulee- 
pi siinä. Se on käsitteenä semmonen hieman varauksellinen, varaukselli- 
suus aina piirtääpi siitä näitten turistien suussa, että kun sanovat että la- 
pinmies. Vähän semmon kälämi voi olla [naurahtaa]. (KSA18.) 


V: Lapin ihminen — mies tai nainen — on aivan tavallinen suomalainen, 
joka on sopeutunut elämään täällä. Alueellista identiteettiä on haluttu ra- 
kentaa luomalla Lapin miehestä ja naisesta jotenkin myyttisiä hahmoja, 
jotka elävät muista suomalaisista poikkeavassa luontosuhteessa tai ovat 
jotenkin positiivisen ”Lapin hulluuden” riivaamia. Lapin markkinoinnissa 
käytetty ilmaus ”Above ordinary” kuvaa hyvin ajatusta siitä, miten oli- 
simme jotenkin mystisellä, mutta myönteisellä tavalla poikkeavia muusta 
kantaväestöstä. Elämisen edellytykset pitkine välimatkoineen, kaamoksi- 
neen, yöttömine öineen ja vuodenaikojen vaihtelujen ominaispiirteineen 
edellyttävät omanlaistaan elämäntapaa ja sopeutumista toimintaympäris- 
töön, joka on erilainen kuin vaikkapa pääkaupunkiseudulla. (KA5.) 

Lapin naiseen liittyvät kuvaukset olivat mahdollisesti siinä mielessä 
paljastavampia, että niistä ei heijastunut matkailuteollisuuden raken- 
tamia mielikuvia samalla tavalla kuin Lapin mieheen liittyvistä käsi- 
tyksistä. Selvästi yleisin tapa kuvata Lapin naista oli esittää hänet sit- 
keänä ja vahvana henkilönä, jonka on ollut pakko oppia tulemaan 
toimeen sekä ankarissa luonnonoloissa että hieman monimutkaisten 
Lapin miesten rinnalla. Tämä kuvaus oli suorastaan silmiinpistävän 
yleinen kaikissa aineistoissani. Seuraavat sitaatit edustavat pientä 
osaa samantyyppisistä kuvauksista: 


V: Lapin nainen on avoin, mutkaton, puhelias. Joskus turhankin karski- 
puheinen, riippuu vähän seurasta. Jotain androgyyniä lappilaisessa nai- 
sessa on. Täällä ei ansarikukat ole pärjänneet. Lapin nainen ei odota, että 
mies työntää tuolin pershen alle eikä odottele oven vieressä, että kentle- 
manni tulee ja avaa sen. (KA14.) 


V: No on. Sitähän on niinkuin lähinnä työhullu [nauraa]. Kaikki on on- 
nistuttava, ihan sama pitääkö rakentaa jotakin vai virkata, kutoa, ommel- 
la, kaikki pittää onnistua. Ruoanlaittoki pitää onnistua siitä asti, että ite 
pyyät sen [nauraa]. Ja se Lapin nainen se on niin sitkas ja sitkeä ja sem- 
monen monitaitonen ihmekone [nauraa]. Niitä on nykysin enää harvassa. 
Ja sitten kun joku ottaa tänne riukuvaimon, täällähän on semmonen sa- 
nonta että se tulee uskoon tai hulluksi muutamassa vuodessa [nauraa ko- 
vaa]. Se ei ymmärrä tätä, mihin niin kuin kasvatetaan tytöt Lapissa pe- 
rinteisesti. Minkälaiseksi taakankantajaksi. Koska näillä miehillä elämä 
on ollut pyynnissä ja kalastuksessa. Ne on ollu paljon poissa kotoa. Sen 
kaiken pyörittäminen on oikeastaan ollut sen emännän tehtävä. (KSA17.) 


Miesten esittämissä Lapin naisen kuvauksissa oli usein sekä arvos- 
tusta että huumoria. Lapin naisia kuvattiin yhtäältä tarpeettomankin 
riuskaotteisina mutta toisaalta sopivina vastinpareina Lapin miehille: 


V: No se se vasta hankala. No nehän on työteliäitä, kovia kärtyämään ja 
tota joka asiaan vastaan sanovat. [epäselvä kohta äänitteessä] olla vähän 
parempia. Hyviä naisia ne on. (KSA20.) 


V: No sehän on tuota, oikea Lapin nainen on semmonen, sehän huolehtii 
miehestä oikein satarosenttisesti. Ja sitte aamulla hankittee jos on johon- 


ki työmatkallekki johonki lähössä, nii tekkee se kaikki on varmasti mu- 
kana ja joo ja saattelee aivan ovelle asti, jos ulkotöihin on menossa. Nii. 

Näin on. 

K: No entäs sitten tuo Lapin mies, niin millanen se on? 

V: No sehän on tuota tietenkhin se on kotipaikkauskollinen ja perusre- 
hellinen, että ei se varmaan poikkea tuota... No tietenkihän se passauttaa 
emäntää tieten jos sattuu että on emäntä. Nii että hoijattaa tietenki ittensä 
ihan satarosenttiseen kuntoon. Joo näin, tämmönen se on. (KSA21.) 


Myös Lapin naisen kuvauksiin liittyi samantapaista kriittistä itse- 
reflektiota kuin Lapin miehen kuvauksiin. Jotkut vastaajat esimerkik- 
si esittivät, että Lapin naiselle asetetaan kovia vaatimuksia, joita voi ol- 
la vaikeaa täyttää, koska Lapin naisen odotetaan pärjäävän missä vain: 


V: Mie koen myös henkisesti olevani epälappilainen. Olen pehmeä, poh- 
diskeleva, herkkäkin. Elän enemmän pääni sisällä kuin fyysisessä maa- 
ilmassa. Mulle ruumillisuus ja vaikka siihen liittyvä työ on jotenkin vä- 
hemmän tärkeää. Lappilaisessa naisessa on vähän jätkää, ja sen tunnistan 
kyllä itsessänikin. Omaa herkkyyttä on pitäny yrittää peittää. Ja se sitkeys, 
mie yritän tosissani olla yhtä sisukas ko omat mummoni sodan aikaan 
mutta sitten tuntuu, etten ikinä pääse samaan. Ja väsyn. Lappilaisuus elää 
minussa ehkä semmosena ajatuksena kaikkien ihmisten tasa-arvoisuu- 
desta. Siis sillä tavalla, että mitkään ulkoiset seikat tai tittelit ei siihen vai- 
kuta, minkä arvoinen on. Siitä olen aidosti ylpeä. Mutta ehkä se lappilai- 
silla se jakolinja menee siinä, että on työihmiset ja laiskat. Tai ainakin 
Tornionjokilaaksossa koen, että se työeetos on ollut tosi vahva. Se on taas 
ollu itelle kova paikka ja olen kokenu työuupumuksen useaan kertaan tä- 
män takia. (KA10.) 


Tässä luvussa esitellyt materiaalisen ympäristön merkityksen ja Lapin 
ihmiseen liittyvät mielikuvat voi tiivistää seuraavasti: informantit ko- 
kivat erittäin voimakasta kuulumista kotiseutunsa eli Keski-Lapin 
ympäristöön ja luonnonpaikkoihin ja toimintaan niissä. Kuulumisen 
tunteeseen vaikutti kuitenkin se, millaisia toiminnan mahdollisuudet 
olivat. Myös ”identiteetti” eli tässä yhteydessä kotiseudun asukkaana 
olemiseen liittyvä omanarvontunto näytti olevan osin riippuvainen 
siitä, tarjosiko seutu mahdollisuuksia mielekkääseen elämään. La- 
pin ihminen hahmottui puolestaan henkilönä, joka osaa tai ainakin 
itse ajattelee osaavansa toimia kotiseudun ympäristössä sekä luon- 
non että kulttuurin edellyttämillä tavoilla. Äärevä luonto näytti edel- 
lyttävän Lapin ihmisiltä määrättyä kovuutta, työteliäisyyttä ja taipu- 

mattomuutta, mutta toisaalta alueen kulttuuriin liitettiin sellaisia 
pehmeämmiltä vaikuttavia määreitä kuin kiirettömyys, väljyys ja 
huumorintajuisuus. 

On merkille pantavaa, että Lapin ihminen, Lapin mies ja Lapin 
nainen eivät liittyneet vastauksissa yhtä selvempää poikkeusta lukuun 
ottamatta etnisyyteen vaan pikemminkin alueellisesti hahmottuvaan 
kulttuuriympäristöön. Käsitteet yhdistyivät nykyisen Lapin maakun- 
nan alueella eläviin ihmisiin ja heistä syntyneisiin tai synnytettyihin 
mielikuviin. Toisaalta haastateltavat tuntuivat liittävän käsitteet usein 
omaan lähipiiriinsä ja esimerkiksi parisuhteeseensa. He ajattelivat it- 
seään tai puolisoaan Lapin ihmisinä. Useimmiten tämä rooli tuntui 
luontevalta, mutta muutamat olivat sitä mieltä, että Lapin asukkaiden 
kuviteltu erityisyys on lähinnä virheellinen stereotypia. Joka tapauk- 
sessa Lappi-johdannaisten käsitteiden käyttötavoissa oli suuri ero sii- 
hen historialliseen aikaan, jolloin Lappi merkitsi ensisijaisesti saame- 
laisten asuma-aluetta ja lapinihmiset olivat melkeinpä ilman muuta 
saamelaisia (ks. Lehtola 2015, 115). 

Lopuksi on huomautettava, että sekä Lapin ihminen, Lapin mies 
että Lapin nainen olivat tutkimusta varten operationalisoituja käsit- 
teitä. Informantit eivät puhuneet tai kirjoittaneet näistä kategorioista 
oma-aloitteisesti vaan vastasivat niitä koskeviin kysymyksiin. Tutki- 
muksen perusteella ei voida sanoa, olisivatko he ottaneet kategoriat 
puheeksi itse. Muun aineiston perusteella voidaan kuitenkin olet- 
taa, että ainakaan sukupuoleen liittyviä kuvauksia (Lapin mies ja 
Lapin nainen) ei olisi kovin paljoa käytetty. Aineistoissa ei esimer- 
kiksi korosteta muutoin sitä, millaisia voisivat olla miehille tai naisil- 
le ominaiset toimintatavat tai ajattelumallit Lapissa. Sen sijaan arjen, 
identifikaatioiden ja ympäristöjen kuvaukset ovat varsin sukupuoli- 
neutraaleja. Tämä ei välttämättä kerro sukupuoliin liittyvästä ajatte- 
lusta laajemmin, mutta kuitenkin siitä, että omassa aineistossani 
sukupuolitematiikka ei näyttäydy ainakaan korostuneen merkittäväs- 
sä valossa. 

Psykiatri ja ylilääkäri Antti Liikkanen, yksi asiantuntijahaastateltavis- 
tani, osoitti haastattelun aikana seinällään olevaa taiteilija Hanna 
Kannon taulua. Taulussa oli kaarteessa eli porojen erotusaidassa sei- 
sova hahmo. Hahmo oli muuten selväpiirteinen, mutta sen kasvojen 
paikalla oli valkoinen, tyhjä tila.” Liikkanen ei vaikuttanut aivan var- 
malta, mutta arveli, että taulu kertoo jotain nykyisen Lapin asukkaista. 

Ajattelin, että ajatuksessa voi olla perää. Taulussa oleva ihminen on 
erityisessä ja selvässä kulttuurisessa paikassa, porokaarteessa. Ympä- 
rillä on eläimiä ja luonnonmaisemaa. Itse ihminen on kuitenkin jon- 
kinlainen tyhjä nimittäjä, siis murtoluvussa viivan alle jäävä osa. On 
selvää, että luvussa on viivan yläpuolella olevia osoittajia, jotka kerto- 
vat, kuinka moneen osaan kokonaisuus on jaettu. Osoittajat ovat ai- 
van kuin Lapin elämän sisältöä: maisemaa, toimintaa, eläimiä, tekni- 
siä välineitä ja arjen askareita. Kokonaisuuden eli nimittäjän paikalla 
on kuitenkin vain ääriviivoja. Jää epäselväksi, mikä tai kuka tämä ih- 
minen kokonaisuudessaan on. Onko hänellä yhtä sellaista ”identi- 
teettia’, joka tekisi hänestä sen, mitä hän on, ja erottaisi hänet muista? 

Tutkimukseni ehkä ilmeisin mutta samalla keskeinen päätelmä on 
se, että 2000-luvun Keski-Lappi on kulttuurien rajamaata, jolla ei ole 
yhtä täysin selkeää ”identiteettiä”. Sen sijaan sen alueelle mahtuvat lu- 
kuisat hieman erilaiset identifikaatiot ja ryhmäisyydet, kuten kittila- 
läisyys, köngäsläisyys, sompiolaisuus, keminkyläläisyys, lappilaisuus, 


23 Samankaltainen kuva on Nils-Aslak Valkeapään runo-kuvateoksessa Gida 
ijat Cuovgadat (1974). Hahmolla on päässään neljäntuulenlakki ja kasvojen 
kohdalla valkoinen tyhjyys. 

metsälappalaisuus, saamelaisuus, suomalaisuus ja vaikkapa poro- 
ihmisenä eläminen (vrt. Lehtola 2015, 121). 

Aineistoista esiin nousevien identifikaatioiden erot kertovat myös 
siitä, että lappilainen rajamaa on paitsi melko heterogeenista myös 
ikään kuin murtovettä, joen ja meren kohtaamisaluetta. Murtovesi on 
toisaalla suolaisempaa ja toisaalla makeampaa, ja välillä on vaikeaa 
sanoa, kummalla puolella keskikohtaa ollaan. Saamelaisuus, lappilai- 
suus ja suomalaisuus ovat hieman erilaisissa materiaalisissa ja kult- 
tuurisissa suhteissa toisiinsa eri puolilla Lappia. Sama pätee tietysti 
jossain määrin varsinaiseen saamelaisalueeseen, jossa sukujen histo- 
riat ovat usein linkittyneitä sekä etelästä tulleeseen uudisasutukseen 
että saamelaisiin taustoihin. 

Lapin heterogeenisuus ja ”murtovetisyys” merkitsevät puolestaan 
sitä, että alueella on sosiaalisesti ja kulttuurisesti mahdollista identi- 
fioitua varsin monin eri tavoin. Lapissa on toisin ilmaistuna poten- 
tiaalia moninaisuudelle varsinkin alueellisen ja etnisyyttä hahmot- 
televan identifikaation suhteen. Metsälappalaisuudesta käyty kes- 
kustelu ja saamelaiskiista laajemminkin osoittavat, että ”identiteet- 
tien” valitsemisella on kuitenkin sosiaaliset ja poliittiset rajansa myös 
tällaisella kulttuurien vaihettumisvyöhykkeellä. Etnisen kuulumisen 
valinnat eivät tapahdu Lapissakaan tyhjiössä, eikä niiden ole ajateltu 
kuuluvan vain yksilön omaan päätösvaltaan — ainakaan silloin, kun 
valintoihin liittyy myös muita ihmisiä koskevia seuraamuksia, kuten 
muutoksia alkuperäiskansan itsehallinnossa. 


Yhteinen erityisyys 


Tutkimuksen toinen keskeinen tulos on, että Lapissa asumiseen, Lapin 
kulttuureihin ja Lapin ihmisiin liitetään selvää kollektiivista, siis yh- 
teistä erityisyyttä. Tämä erityisyys tuntuu puolestaan toimivan erään- 
laisena vastapainona alueen identifikaatioiden moninaisuudelle. Yh- 
teinen erityisyys sanallistetaan eri puolilla tutkimusaluettani hieman 
eri tavoin, mutta siihen liittyy ainakin kolme melko yleistä ulottuvuut- 
ta: 1) ajatus Lapista tai rajatummasta seudusta, kuten Keski-Lapista, 
vahvasti merkityksellisenä kotiseutuna, 2) erityiseksi mielletty luon- 

nonympäristö ja siihen liittyvät kulttuuriset toiminnot, kuten poron- 
hoito ja kalastus sekä yleinen luonnon ”kanssa” eläminen ja 3) kulttuu- 
riset yhteydet naapurissa oleviin tai lomittain sijoittuviin saamelaisiin 
kulttuureihin. 

Olen taipuvainen ajattelemaan, että joskus lappalainen-identifi- 
kaation nousussa on kysymys tämän Lapin kollektiivisen erityisyyden 
uudelleensanoittamisesta (vrt. Stoor 1999, 74-76). Pelkkä lappilaisuus 
i-kirjaimella ei kaikkien mielestä ole siis näyttänyt riittävältä käsitteel- 
tä kuvaamaan paikallisen kulttuurin erityispiirteitä. Tämä on johdon- 
mukaista, sillä sana lappilainen voi viitata nykymerkityksessään mel- 
kein keneen tahansa Lapin maakunnan asukkaaseen, myös alueelle 
vastikään muualta muuttaneisiin. Lappalais-käsitteestä on toisin sa- 
noen mahdollisesti haettu sisältöä siihen nimeämättömään mutta eri- 
tyiseen kulttuuriseen tilaan, joka on jäänyt nykyisen eli uuden lappi- 
laisuuden ja saamelaisuuden väliin ja jota itse olen kutsunut ”vanhaksi 
lappilaisuudeksi”. Tällaisessa valinnassa ei välttämättä ole valitsijan 
itsensä näkökulmasta kysymys varsinaisesta etnisen identifikaati- 
on vaihtamisesta tai löytämisestä, vaan pikemminkin väljemmästä 
oman elämäntavan ja ”identiteetin? nimeämisestä — eräänlaisesta 
kulttuuris-sosiaalis-tilallisesta määrittelystä. Usein lappalaiseksi iden- 
tifioituminen on toki hahmottunut nimenomaan etnisyyteen liitty- 
vänä tapahtumana, ja siihen on liittynyt aktiivista saamelaisten suku- 
juurten etsimistä sekä niiden merkityksen korostamista. 

Prosessin voi sanoittaa myös niin, että monilla Lapin ihmisillä on 
yksinkertaisesti vahva alue- tai kotiseutuidentiteetti, johon lappalais- 
keskustelussa on kiinnittynyt etnisen identifikaation piirteitä. On 
hankalaa sanoa, mihin tämä kotiseutuun liittyvä alueellinen identifi- 
kaatio päättyy ja mistä etninen identifikaatio tarkalleen ottaen alkaa. 
Koska identifikaatiot eivät ole jähmettyneitä ilmiöitä vaan pikemmin- 
kin prosesseja, tämä on analyyttisessä mielessä myös tarpeetonta. Pel- 
kästään se on merkittävä huomio, että alueellinen erityisyys ja etni- 
nen erityisyys näyttävät kytkeytyvän ja liudentuvan toisiinsa. Sama 
ilmiö on usein selvästi nähtävillä riidattomasti saamelaisten henki- 
löiden kotiseutuun liittyvässä ajattelussa: Saamenmaa, Säpmi, on erit- 
täin tärkeä identiteettipoliittinen kiinnekohta myös heille, jotka asu- 
vat esimerkiksi eteläisessä Suomessa. 

Kollektiivisen erityisyyden näkökulmasta on merkittävää, että ker- 
tomukset siitä eivät ole ehjiä. Esimerkiksi suuret luonnonympäristö- 
jen muutokset, itseä koskeviin asioihin liittyvän poliittisen vaikutus- 
vallan puute ja työttömyys ovat särkeneet lappilaisten omaehtoisten 
elämänkokemusten eheyttä. Arvelen, että särkyminen on osaltaan 
voinut luoda uusia tarpeita etsiä täsmällisiä ja arvokkaiksi koettuja 
identifikaation kohteita hieman uudenlaisista tai uusvanhoista suun- 
nista. Jotkut ovat löytäneet uuden paikkansa Etelä-Suomen tai Ruot- 
sin kaupungeista, toiset saamelaisista sukujuuristaan tai muuten 
tärkeäksi hahmottuvasta lappalaisuudesta. Maailman liike ja epävar- 
muus on pysäytetty, otettu haltuun ja korvattu pysyvältä näyttävillä 
uusilla ”identiteeteillä” (vrt. Ruuska 2013, 102-103). 

Lapin kulttuurialueen heterogeenisuudesta ja mahdollisesta haa- 
voittumisesta huolimatta on merkittävää, että suomalaissaamelainen 
tai saamelaissuomalainen rajamaa jonkinlaisena tunnistettava koko- 
naisuutena näyttää edelleen olevan olemassa. Tämäkin on ilmeiseltä 
tuntuva mutta varsin tärkeä huomio. Koska rajamaan voi tunnistaa, 
voi sen kulttuurinkin tavalla tai toisella hahmottaa. Ajattelen esimer- 
kiksi Veli-Pekka Lehtolan tavoin, että rajamaan kulttuuri ei palaudu 
täysin sen paremmin suomalaisuuteen kuin saamelaisuuteen (Lehto- 
la 2015, 111). Sen sijaan rajamaalle on syntynyt aidosti omanlaistaan 
ja omassa erityisyydessään rikasta kulttuuria. Alueen tunnistamista ja 
hahmottamista kuitenkin vaikeuttaa se, että sillä tai sen asukkailla ei 
ole vakiintunutta nimeä. 


Eteenpäin? 


Emma Battell Lowman ja Adam Parker ovat esittäneet, että Kanadan 
uudisasukkaiden jälkeläisten tulisi hylätä käsitys, jonka mukaan ka- 
nadalaiset ovat mukavia ihmisiä, joilla on ollut pääasiassa hyvät suh- 
teet alkuperäiskansoihin (Lowman & Parker 2015). Sen sijaan heidän 
tulisi tunnustaa ja hyväksyä oma ”identiteettinsä” asuttajina (settlers), 
jotka ovat osa alkuperäiskansojen vaatimuksia tukahduttavaa kana- 
dalaista kolonialistista järjestelmää. Tämän hyväksyminen voi johtaa 
suuttumukseen, joka puolestaan voi johtaa aktiiviseen liittolaisuuteen 
(allyship) ja toimintaan kolonialistisen järjestelmän purkamiseksi. 

Lowmanin ja Parkerin ajatusta asuttajaidentiteetin hyväksymises- 
tä voi kokeilla siirtää Pohjoismaihin ja Suomeen. Sekä valtion että 
ei-saamelaisten ihmisten olisi hyvä tunnustaa, että erityisesti valtion 
tarpeet ja tavoitteet ovat olleet ja voivat edelleen olla ristiriidassa saa- 
melaisten tarpeiden, ajatusmaailman ja elinkeinojen kanssa. Saa- 
melaiset eivät yleensä ”valita turhasta? tai ”vastusta kaikkea” ilman 
erityisiä syitä, kuten julkisuudessa joskus on esitetty (ks. Kioski: 
Saamelaiset suuttuu aina kaikesta). 

Samalla voisi olla hedelmällistä tunnistaa ja tunnustaa, että vaikka 
kuvaamalleni lappilaiselle rajamaalle ei keksittäisi ilmaisuvoimaista ja 
vakiintuvaa nimitystä, asuu siellä ryhmiä ja yksilöitä, joilla on erilai- 
sia mutta merkityksellisiä siteitä sekä saamelaisiin että suomalaisiin 
kulttuureihin ja toisaalta kotiseutunsa maihin ja vesiin. Nämä ihmi- 
set eivät kenties muodosta etniseksi ymmärrettävää selkeää ryhmää, 
mutta heidän kulttuurinsa on voimakkaan omaleimainen, mikä oh- 
jaa itseidentifikaatioita ja yleistä elämän kokemista. Ilman tunnusta- 
mista ihmiset ylipäätään eivät voi kokea eheyttä: ihmiset tarvitsevat 
sitä, että toiset suhtautuvat heihin heidän ”arvokkuutensa vaatimalla 
tavalla” (Hirvonen 2020, 9). Parhaassa tapauksessa ihmisten väliset 
suhteet olisi järjestetty niin, että kaikki osapuolet voisivat ”tuntea ole- 
vansa kotonaan sosiaalisissa rooleissaan” (Hirvonen 2020, 15). 

Lapin identiteettipolitiikasta voinee esittää vielä samankaltaisen 
huomion kuin filosofi ja tutkija Francis Fukyama Yhdysvalloista 
(2018). Jos ja kun identiteettipolitiikka keskittyy vain erityisyyteen 
itseisarvoisena teemana, voi jäädä huomiotta, että ihmisissä on myös 
oleellista samuutta. Tämä samuus liittyy yhteiseen ihmisyyteen mutta 
myös jaettuun asuinpaikkaan ja yhteisiin elinkeinoihin, elämäntapoi- 
hin ja poliittisiin tavoitteisiin (vrt. Valkeapää 1972, 138). Erityisyy- 
den sanoittamista luonnollisesti tarvitaan, koska ilman sitä ei voida 
parantaa vähemmistöjen tai alistetussa asemassa olevien asemaa eikä 
edistää esimerkiksi saamelaisen kulttuurin omaehtoista kehittymistä. 
Erityisyyden rinnalle tai jatkoksi tarvitaan kuitenkin samuuden arti- 
kulointia, ainakin, jos halutaan rakentaa yhteisiä tulevaisuushorisont- 
teja tai ”kohtaloita” (Vitikainen 2018). Teoreettisessa mielessä olisi 
ideaalia, jos erityisyyden ja samuuden tunnustukset olisivat tasapai- 
nossa. Niiden välille jää todennäköisesti ratkaisemattomia jännitteitä, 

mutta tämä ei estä tasapainon prosessoimista ja hakemista (vrt. Hir- 
vonen 2020, 16). 

Koko asetelman voi lopuksi esittää kolmena vaihtoehtona, joista 
voidaan valita tai joiden välillä voidaan käydä neuvotteluita. Voidaan 
1) kiinnittyä eroihin ja erityisyyteen, siis saamelaiseen erityisyyteen, 
metsälappalaiseen erityisyyteen, lappilaisen rajamaan erityisyyteen 
tai suomalaiseen erityisyyteen. Tämä merkitsee erontekojen korosta- 
mista. Toisaalta voidaan 2) kiistää ryhmien ja kulttuurien välisten 
erojen merkitys ja esittää, että kaikki ovat samanlaisia lappilaisia tai 
esimerkiksi samanlaisia Suomen kansalaisia. Tämä tarkoittaa sitä, et- 
tä erityisiä kulttuureita tai elämäntapoja ei tunnisteta erityisinä tai 
ainakaan tueta — sen sijaan keskitytään turvaamaan yksilöiden tasa- 
arvoinen kohtelu. Tai sitten voidaan 3) tunnistaa sekä erityisyydet et- 
tä samanlaisuudet ja käydä tarkempaa keskustelua siitä, missä suh- 
teissa ja tilanteissa erityisyydet ovat merkityksellisiä ja milloin tulisi 
korostaa pikemminkin samanlaisuuksia (ks. Kramvig & Flemmen 
2018). Tässä vaihtoehdossa asetutaan tietoisesti kulttuurien rajamaal- 
le ja ammennetaan historian ja nykypäivän kerroksellisesta luontees- 
ta. Samalla avautuu mahdollisuus hieman uudenlaiseen monikulttuu- 
riseen, rikkaaseen ja erilaisista suunnista ammentavaan politiikkaan 
ja olemisen tapaan. 

Haastattelut: 

Metsälappalaisaktiivien haastattelut (MLA) 
Kemin-Sompion haastattelut (KSA) 

Kittilän haastattelut (KIA) 

Kirjoituspyynnön kautta tulleet materiaalit (KA) 

Aineiston ytimen muodostavat avoimet teemahaastattelut, joissa 
haastateltiin kaikkiaan 38 eri henkilöä. Haastateltavista 21 oli miehiä 
ja 17 naisia. Haastatteluista 31 toteutettiin henkilökohtaisina haastat- 
teluina. Yhdessä haastattelussa Kittilässä oli paikalla kolme haastelta- 
vaa ja kahdessa eri haastattelussa Kemin-Sompiossa oli mukana kaksi 
haastateltavaa kummassakin. Haastattelut kestivät 50 minuutista kah- 
teen ja puoleen tuntiin. 

Haastattelut tehtiin pääosin nimenomaan yhden henkilön haastat- 
teluina siitä syystä, että esiin tulisi haastateltavan yksilön ääni, siinä 
määrin kuin tällainen on mahdollista. Tutkimukseni sivusi saamelai- 
suuden määritelmää, johon liittyvät keskustelut ovat olleet 2000-lu- 
vulla politisoituneita ja kärjistyneitä (ks. Nykänen 2014; Lehtola 
2015; Valkonen, Valkonen & Koivurova 2016). Ryhmähaastatteluissa 
tai -keskusteluissa olisi voinut korostua vahvemmin paikallinen iden- 
titeettipoliittinen paine, mikä olisi saattanut vähentää käsiteltäviin 
teemoihin liittyviä nyansseja ja reflektiota. On selvää, että ajankoh- 
taiset poliittiset keskustelut näkyvät ja kuuluvat myös yksilöiden tee- 
mahaastatteluissa. Silti yksilöiden haastatteluissa tulee esiin myös 
omakohtaisempaa pohdintaa esimerkiksi arjen rutiineista ja henkilö- 
kohtaisemmista uskomuksista. Jälkikäteen voi arvioida, että aineiston 
keräämisen tapa oli tässä suhteessa melko onnistunut. Aineisto on 
kyllääntynyt niin, että yleiset teemat toistuvat siinä selkeinä. Lisäksi 
yksittäisten ihmisten käsitysten erot piirtyvät esiin selvästi havaitta- 
vina. Tämä ilmentää hyvin sitä, että lappilaisen rajamaan identifikaa- 
tiot eivät ole yksiulotteisia tai kaikille samanlaisia, vaan niihin sisältyy 
mahdollisuuksia erilaisiin painotuksiin. 

Teemahaastattelut jakaantuivat neljään ryhmään, joista jokaisel- 
la oli eri tekijät. Ensimmäisen haastateltavien ryhmän muodostavat 
omalla nimellään esiintyvät henkilöt, joita kutsun Lapin maakunnan 
kulttuurien asiantuntijoiksi. Heitä ovat ylilääkäri ja kulttuuripersoo- 
na Antti Liikkanen, kirjailija Unto Matinlompolo, tutkija-taiteili- 
ja Mervi Löfgren, Särestöniemen museon vt. johtaja Tuija Alariesto, 
tutkija Maria Hakkarainen, kirjailija-toimittaja Pekka Juntti, Palis- 
kuntain yhdistyksen toiminnanjohtaja Anne Ollila, valokuvataiteilija 

Jaakko Heikkila, kirjailija-toimittaja Tapani Niemi ja kirjailija ja kult- 
tuurituottaja Olli Tiuraniemi. Tein kaikki asiantuntijahaastattelut 
itse. Haastattelukierroksen tarkoituksena oli luoda alustava kuva tut- 
kimuskentästä ja kerätä toisaalta jo varsinaisiin tutkimuskysymyksii- 
ni liittyviä käsityksiä. Myöhempien teemahaastatteluiden kysymykset 
perustuivat osittain asiantuntijahaastatteluissa ilmi tulleisiin uusiin 
ajatuksiin. Erityisesti vesistöjen ja toisaalta toiminnan ja toiminnalli- 
suuden merkitys identiteettipoliittisina resursseina tuli selkeämmäksi 
asiantuntijahaastatteluiden myötä. 

Toisen haastateltavien ryhmän muodostavat niin sanotun metsä- 
lappalaisliikkeen aktiivit. Näitä haastateltavia on kuusi (6) kappaletta, 
joista viisi (5) miestä ja yksi (1) nainen. Haastatteluista pääosa tehtiin 
vuoden 2018 Metsälappalaispäivien yhteydessä Kittilässä ja haastatte- 
lijana toimi avustava tutkija Jussi Lyttinen. Lyttinen otti itse yhteyttä 
haastateltaviin heidän julkisen toimintansa tai toisten haastateltavien 
suositusten perusteella. Lyttinen otti Metsälappalaispäiviltä tutki- 
musta varten myös valokuvia ja laati lyhyen tutkimuspäiväkirjan. 

Kolmanteen ryhmään kuuluvat Kemin-Sompion paliskunnan seu- 
dulla (Savukosken ja Sodankylän kunnissa) asuvien vanhojen suku- 
jen edustajat. Heitä haastateltiin yhteensä yksitoista (11), joista kuusi 
(6) miestä ja viisi (5) naista. Tein Kemin-Sompion haastatteluista en- 
simmäisen itse. Samalla keräsin tietoa muista mahdollisista haastatel- 
tavista. Tämän jälkeen haastateltavia etsittiin lumipallomenetelmällä, 
siis kysymällä haastateltavilta suosituksia toisiksi haastateltaviksi. Ta- 
voitteena oli löytää alueella pitkään asuneiden sukujen edustajia, jot- 
ka olisivat valmiita pohtimaan tutkimukseen liittyviä teemoja. Loput 
haastattelut suorittivat avustavat tutkijat Vilma Romsi ja Pekko Rii- 
honen keväällä ja kesällä 2020. 

Kemin-Sompion haastattelut poikkesivat muista haastatteluista 
myös siinä suhteessa, että ne toteutettiin yhtä lukuun ottamatta etä- 
yhteyksillä. Haastattelut oli tarkoitus tehdä paikan päällä, mutta koro- 
naviruspandemian puhkeaminen keväällä 2020 pakotti muuttamaan 
suunnitelmia. Haastattelut toteutettiin Microsoft Teams -ohjelman 
avulla, tallennettiin ja tekstinnettiin muiden haastattelujen tapaan. 
Etäyhteydet toimivat kiitettävästi. Kasvokkaiseen haastatteluun liit- 
tyy kuitenkin edelleen omia etujaan, kuten varsinaisen haastattelu- 
tilanteen ulkopuoliset epävirallisemmat keskustelut, jotka voivat par- 


183 


https://doi.org/10.21435/tl.273 


Liite: Aineistot ja niiden luokittelun menetelmät 


haimmillaan olla tutkimukselle hyvin merkityksellisiä. Tutkimukseni 
kokonaisuuden kannalta Kemin-Sompion haastattelut täyttävät hyvin 
tarkoituksensa, sillä niissä pystyttiin yhtä kaikki käsittelemään kaikki 
suunnitellut teemat. 

Neljänteen haastateltavien ryhmään kuuluvat Kittilässä asuvat 
alueen vanhojen sukujen edustajat. Näitä haastateltavia on yhteensä 
yksitoista (11), joista neljä (4) miestä ja seitsemän (7) naista. Haas- 
tateltavien valinnassa noudatettiin samaa väljää kriteeriä kuin Ke- 
min-Sompiossa: alueen vanhojen sukujen edustajia, jotka olisivat 
valmiita erittelemään suhdettaan Lappiin, lappilaisuuteen, saamelai- 
suuteen, lappalaisuuteen ja Lapin ihmisenä olemiseen. Toisin kuin 
Kemin-Sompiossa, Kittilässä ei haettu haastateltaviksi vain poroelin- 
keinoa harjoittavia ihmisiä tai siihen läheisesti kytköksissä olevia. Sen 
sijaan oli sattumanvaraista, millaisia elinkeinoja haastateltavat har- 
joittivat tai olivat harjoittaneet. Yksi haastatelluista oli kuitenkin pää- 
toiminen poronhoitaja, ja myös useammalla oli poronhoitoon väl- 
jempiä kytköksiä, kuten suvussa aiemmin harjoitettua pienimuotoista 
poronhoitoa. Lisäksi useammalla haastateltavalla oli joko aiempia tai 
nykyisiä kytköksiä maatalouteen. Monet harjoittivat myös eräänlaista 
puolittaista omavaraistaloutta: he kalastivat ja metsästivät ja saivat 
huomattavan osan vuotuisesta ravinnosta ympäröivästä luonnosta. 

Kittilän ensimmäiset haastateltavat löysin aikaisempien omien 
kontaktieni perusteella. Loput haettiin Kemin-Sompion tapaan lumi- 
pallomenetelmällä, siis kysymällä haastateltavilta suosituksia toisiksi 
haastateltaviksi. En tehnyt Kittilässä itse yhtään haastattelua siitä 
syystä, että tunnen alueen asukkaita henkilökohtaisten siteiden vuok- 
si erittäin hyvin. Tavoitteena oli, että ulkopuoliset haastattelijat pys- 
tyisivät esittämään kysymyksiä myös sellaisista tärkeistä teemoista, 
jotka saattaisin itse ohittaa itsestäänselvyyksinä. Haastattelut toteutti- 
vat avustavat tutkijat Merja Lahtela ja Tuomas Leppiaho vuoden 2019 
aikana. Haastateltavat asuivat kaikki Kittilän pohjoispuolen kylissä, 
konkreettisesti saamelaisalueen naapurissa. Kahdeksan henkilön 
haastattelut Kittilässä on tehty yksilöhaastatteluina ja yhdessä haas- 
tattelutilanteessa oli läsnä kolme haastateltavaa. 

Aineiston teemoittelu eteni kolmessa päävaiheessa. Aluksi tee- 
moittelin asiantuntijahaastattelut, joiden perusteella tarkensin tutki- 
muskysymyksiä sekä laadin suunnitelman muun aineiston kerää- 

miselle. Muun aineiston keräämisen jälkeen teemoittelin koko 
kirjoituspyynnön kautta tulleen aineiston. Molemmissa työvaiheissa 
teemoittelin aineiston Word-tekstinkäsittelyohjelmalla. 

Tämän jälkeen teemoittelin yhden haastattelun Kittilä-aineistos- 
ta, yhden Sompio-aineistosta ja yhden metsälappalaisaineistosta 
nVivo-analyysiohjelmalla. Ensimmäisten haastattelujen teemoittami- 
sen jälkeen YTT Tiina Harjumaa teemoitteli muut haastattelut näis- 
tä aineistoista saman logiikan mukaisesti. Lopuksi kävin Harjumaan 
teemoittelun tarkasti läpi ja vertasin sitä omaan tapaani teemoitella 
aineistoa. Tarkoituksena oli varmistaa, että koko teemoittelu on teh- 
ty johdonmukaisesti. Kävin Harjumaan kanssa läpi myös koko tutki- 
mukseen liittyvää tematiikkaa. Hän esitti useita tärkeitä huomioita ja 
tarkentavia kysymyksiä, joiden avulla sain hiottua koko tutkimusta 
yhdenmukaisemmaksi. 


Avoimen kirjoituspyynnön kautta tulleet aineistot 


Toisen merkittävän osan aineistosta muodostavat avoimen kirjoitus- 
pyynnön kautta saadut kirjoitukset. Julkaisin pyynnön 16.11.2018 
Lapin yliopiston internet-sivuilla otsikolla “Kirjoituspyynto sinulle, 
Lapin ihminen”. Pyysin Etelä- ja Keski-Lapista kotoisin olevia kirjoit- 
tajia pohtimaan omaa suhdettaan Lappiin, lappilaisuuteen, saame- 
laisuuteen ja lappalaisuuteen sekä erittelemään sitä, millaisia ovat 
esimerkiksi Lapin ihminen, Lapin mies ja Lapin nainen. Pyyntö sai 
varsin paljon julkisuutta: sen julkaisivat sekä maakunnan valtalehti 
Lapin Kansa että useiden Lapin kuntien paikallislehdet. Lisäksi pu- 
huin aiheesta koko Lapissa kuuluvan Yle Lapin iltapäivälähetyksessä 
20.3.2019 kokonaisen tunnin. 

Vastaanotin kirjoituspyynnön kautta kuusitoista (16) kirjoitusta, 
joista viisi (5) miehiltä ja yksitoista (11) naisilta. Kirjoittajat olivat 
26-78-vuotiaita. Kirjoitusten määrä oli melko pieni, kun otetaan 
huomioon se, että pyyntö sai maakunnallisesti suhteellisen paljon nä- 
kyvyyttä ja kuuluvuutta. Määrä vastasi kuitenkin suurin piirtein odo- 
tuksiani. Ensinnäkin pyyntö oli verrattain neutraali, eikä se oletetta- 
vasti herättänyt kovin jyrkkiä tunteita yleisössä. Ennakoin pyyntöä 
laatiessani, että todennäköisesti en saa erityisen kiivaita tai tunnekuo- 
hussa kirjoitettuja vastauksia, mikä piti myös paikkansa. Vastaukset 

olivat rauhallisia ja tyypillisesti melko pohdiskelevia. Niissä otettiin 
selkeitä kantoja, mutta tarkasteltiin ilmiöitä myös erilaisista näkökul- 
mista. Osa vastauksista oli myös kauniita: joukossa oli niin kauno- 
kirjallinen essee kuin runoja. Kaikkinensa vastaukset herättivät ajat- 
telemaan, että identiteettikysymykset ovat usein minäkuvaan ja 
esimerkiksi lapsuuteen liittyviä tunnekysymyksiä. 

Ennakoin vastausten määrän jäävän maltilliseksi myös siitä syystä, 
että kysymykseni ”Lapin ihmisen identiteetistä? oli lopulta melko aka- 
teeminen. Se ei toisin sanoen ole kysymys, jota pohdittaisiin arkielä- 
mässä aktiivisesti — siitäkin huolimatta, että saamelaismääritelmään 
liittyvä keskustelu vaikutti tutkimuksen aikaan melko politisoituneel- 
ta. Lisäksi käsite identiteetti on luonteeltaan varsin teoreettinen ja ai- 
nakin toistaiseksi yleisempi tieteellisessä keskustelussa kuin ihmisten 
arkipuheissa (ks. Valkonen & Ruuska 2018, 105-106). Sanan merkitys 
ei sinänsä ole välttämättä outo, mutta hieman etäinen se voi olla, mi- 
kä on saattanut vaikuttaa kirjoittamisintoon. Myös aineistoni tukee 
jossain määrin tätä käsitystä. Kun ihmiset kuvailivat minäkuvaansa 
tai kuulumistaan erilaisiin ryhmiin, he puhuivat useimmiten ”kuulu- 
misesta” tai mainitsivat yksinkertaisesti olevansa jotain (“olen Lapin 
ihminen!”). Runsaimmin käsitettä identiteetti käyttävät tutkimuk- 
sessani metsälappalaisliikkeen edustajat. Käsite esiintyy sekä liikkeen 
edustajien haastatteluissa että muussa liikkeen tuottamassa aineistos- 
sa toistuvasti. Liikkeen piirissä käsite on selkeästi operationalisoitu 
arkikäyttöön. 

Saamani kirjoitusten perusteella kirjoituspyyntö oli puhutellut joi- 
tain sellaisia henkilöitä, joiden elämässä suhde lappilaisuuteen tai saa- 
melaisuuteen oli syystä tai toisesta aiheuttanut ristiriitoja. Ristiriidat 
liittyivät esimerkiksi siihen, että ihmiset olivat asuneet osan elämäs- 
tään etelässä ja ikävöineet siellä kotiseutuaan. Yksi kirjoittaja oli ko- 
kenut tulleensa kohdelluksi pääkaupunkiseudulla lapsena huonos- 
ti, koska oli lähtöisin Lapista. Muutamassa kirjoituksessa pohdittiin 
laajemmin saamelaismääritelmää ja saamelaisten ja muiden Lapin 
asukkaiden suhteita. Melkein kaikissa kirjoituksissa nousi esiin La- 
pin luonnonympäristön merkitys kirjoittajien identifikaatioille. Tämä 
teema on läpileikkaava myös muussa aineistossani, ja käsittelenkin si- 
tä tarkemmin kirjan luvussa viisi. 

Kirjoituspyynnön kautta tulleet aineistot sekä täydentävät muun 
aineiston muodostamaa kuvaa että tuovat siihen uusia sävyjä. Tällai- 
sia ovat esimerkiksi Lapista pois muuttaneiden henkilöiden ajatukset. 
Lisäksi kirjoitusten joukossa on aineistoa Rovaniemeltä eli Lapin ny- 
kyisen maakunnan pääkaupungista. Nämä kirjoitukset antavat asian- 
tuntijahaastatteluideni ohella mielenkiintoisia viitteitä siitä, missä 
asemassa Rovaniemi voi Lapin kulttuurisessa rajamaassa olla. 


Muut aineistot 


Keräsin täydentävää tutkimusmateriaalia erilaisista julkisista läh- 
teistä eli pääasiassa journalistisesta mediasta, sosiaalisesta mediasta 
ja aihepiiriini liittyvistä kirjoista sekä muista julkaisuista. Varsinkin 
media-aineistot ovat luonnollisesti julkisen keskustelun kannalta 
merkittäviä. Keskeisen media-aineiston muodostavat Sodankylästä 
käsin toimitetut kotiseutulehdet Sompio ja Pohjoiskaira. Lehdet voi 
mieltää yhden tilattavan kotiseutulehden jatkumona, joka tosin on 
hyvin monivaiheinen. Lehti ilmestyi nimellä Sompio 16.3.1978- 
27.7.1987, nimellä Pohjoiskaira 5.8.1987-2.8.1993 ja jälleen nimel- 
lä Sompio alkaen 9.8.1993. Olen käynyt läpi Sompio-lehden numerot 
välillä 16.3.1978-27.7.1987 ja 9.8.1993-25.6.1998 ja Pohjoiskaira-leh- 
den numerot välillä 5.8.1987-2.8.1993. Käytännössä aineisto muo- 
dostuu siis vuosien 1978-1998 lehdistä. 

Sompion ja Pohjoiskairan alueelliset painotukset ovat vaihdelleet. 
Sompio oli 1970- ja 1980-luvuilla aluksi Sodankylän seudun ja sit- 
ten Sodankylän, Inarin ja Utsjoen alueen kotiseutulehti. Pohjoiskai- 
raa työstettiin puolestaan aluksi aluelehdeksi lähes koko Keski- ja 
Pohjois-Lappiin. Aiempaa levikkialuetta laajennettiin Savukoskelle, 
Pelkosenniemelle ja Kittilään. Vuosina 1992--1993 lehti ilmestyi kui- 
tenkin pelkästään Sodankylän alueella, ja samalla uutisten painopiste 
siirtyi Sodankylän seudulle, joskin erityisesti vuonna 1992 lehdessä 
julkaistiin uutisia myös Ylä-Lapista. Sompio-lehdeksi muuttumisen 
jälkeen eli elokuusta 1993 lehti keskittyi Sodankylään ja sen välittö- 
mille lähialueille. Lähialueiksi mainittiin Savukoski ja Pelkosennie- 
mi, Saariselän eteläiset osat ja Kittilän lähikylät. Sompio ilmestyi tar- 
kasteluaikana kaksi kertaa viikossa. Pohjoiskaira ilmestyi alussa peräti 
kolmipäiväisenä ja vuosina 1990-1993 kaksipäiväisenä. 

Sekä Sompio että Pohjoiskaira käsittelivät varsinkin 1980-luvulla 
ja 1990-luvun alussa saamelaisiin liittyviä aiheita varsin runsaasti. 
Olen etsinyt lehdistä erityisesti lappilaisuuteen, lappalaisuuteen ja 
saamelaisuuteen liittyviä tematiikkoja. Tavoitteenani on ollut taus- 
toittaa Kemin-Sompion alueen ihmisten haastatteluita seudun lähi- 
kulttuurihistorian kautta. Aineisto olikin mielenkiintoinen: sen poh- 
jalta on hahmotettavissa selvä kehityskaari saamelaiskeskustelujen ja 
keskilappilaisen identiteettipolitiikan vaiheista 1980- ja 1990-luvuilla. 
Vaikka lehtien alueellinen painotus ja ilmestymisalueet ovat vaihdel- 
leet, voi sekä Sompiota että Pohjoiskairaa pitää kokonaisuudessaan 
varsin kuvaavana katsauksena niihin puhetapoihin, joita Keski- ja 
osin Pohjois-Lapin alueella tarkasteluaikana esiintyi. 

Lisäksi olen seurannut aktiivisen tutkimukseni aikana 2018-2021 
ja myös sitä ennen eli suurin piirtein vuosina 2005-2017 yleisesti 
sekä suomalaista journalistista mediaa että sosiaalista mediaa. Olen 
koonnut molemmista arkistoa saamelaismääritelmään liittyvistä kes- 
kusteluista. Tätä mediaseurantaa en ole tehnyt systemaattisesti, ja on 
varmaa, että en ole havainnut kaikkia aiheeseen kytkeytyviä juttuja 
tai keskusteluita. Tavoitteena on ollut pysyä yleisessä mielessä ajan ta- 
salla siitä, miten aihetta julkisuudessa käsitellään ja millaisin äänen- 
painoin siitä puhutaan. Ajankohtainen media-arkistoni toimii ennen 
kaikkea kontekstia luovana ja joidenkin aiheiden osalta sisältöjä täy- 
dentävänä tutkimusaineistona (tällainen teema ovat esimerkiksi sa- 
nan ”Lappi” kulttuurihistorialliset käyttötavat). 

Journalistisen median osalta saamelaismääritelmään liittyviä tai 
aihetta sivuavia keskusteluita on käyty eniten pohjoisen Suomen me- 
diassa, kuten Lapin Kansassa, Yle Lapissa ja Lapin paikallislehdissä 
(erityisesti Inarilaisessa) mutta myös esimerkiksi Suomen Kuvaleh- 
dessä ja jonkin verran Helsingin Sanomissa. Jaottelusta ilmenee sel- 
västi se, että aihepiirin ajatellaan toimituksissa olevan merkitykselli- 
sin pohjoisen ihmisille. 

Lapin Kansalla on ollut ajankohtaisissa mediakeskusteluissa eri- 
tyinen asema. Lehti on julkaissut ylipäätään paljon saamelaisuuteen, 
saamelaiselinkeinoihin ja saamelaispolitiikkaan liittyviä uutisia ja 
kommentoi saamelaisaiheita usein myös pääkirjoituksissaan. Lapin 
Kansalla on ollut lisäksi omaa saamenkielistä uutistuotantoa vuodes- 
ta 2012 vuoteen 2019 ja uudestaan vuodesta 2020 alkaen. Saamelais- 

asioihin liittyvänä foorumina lehti on ollut kiistamattomasti merkit- 
tävä. 

Samalla Lapin Kansan asema suhteessa saamelaisiin on ollut jän- 
nitteinen. Varsinkin 1900-luvulla lehteä pidettiin usein voimaperäi- 
sen luonnonkäytön eli esimerkiksi kaivosten, metsätalouden ja 
vesivoiman rakentamisen puolustajana, mikä herätti saamelaisissa ak- 
tiiveissa usein voimakasta kritiikkiä. Myös saamelaismääritelmäkiis- 
tassa lehden koettiin asettuvan saamelaiskäräjiä vastustavien eli niin 
sanottujen uuslappalaisten puolelle (ks. esim. Aikio 2006). Nämä jän- 
nitteet eivät ole olleet tutkimustyöni aikana yhtä selvästi esillä, mutta 
ajoittain ne ovat nousseet pintaan. Tyypillinen esimerkki jännitteisen 
asetelman toistumisesta oli Lapin Kansan 11.9.2020 julkaisema pää- 
kirjoitus, joka käsitteli kullankaivuuta (Lapin Kansa 11.9.), ja kirjoi- 
tuksen saamelaisissa herättäneet reaktiot. Eräät saamelaisaktiivit ja 
heitä tukevat suomalaiset olivat sosiaalisen median tileillään esimer- 
kiksi sitä mieltä, että kirjoitus osoitti kolonialistista historiantajutto- 
muutta ja puolusti kullankaivajia asiattomasti saamelaisten elinkeino- 
jen kustannuksella. Tästä esimerkistä huolimatta katson, että Lapin 
Kansan asema on muuttunut viime vuosina saamelaiskysymyksissä 
aiempaan nähden neutraalimmaksi. Muutoksesta kertoo sekin, että 
lehti on saanut kriittistä palautetta lähivuosina myös ns. lappalaisak- 
tiiveilta ”liiallisesta saamelaiskäräjämyönteisyydestä”. 

Erityinen asema mediakentässä on ollut myös Yle Säpmilla, ai- 
kaisemmalla Saamen radiolla. Yle Säpmin tuotanto on pääasiassa 
saamenkielistä, ja tästä syystä sitä seuraavat lähinnä kieltä osaavat 
henkilöt. Vaikka Yle Säpmi seuraa saamelaisaiheita ja myös saame- 
laisuuden määritelmään ja lappalaiskeskusteluun liittyviä aiheita var- 
masti kaikista medioista aktiivisimmin, ei sillä tästä syystä ole keski- 
määrin aivan yhtä suurta yleisöä kuin suomenkielisillä medioilla. Osa 
Yle Säpmin verkkojutuista käännetään tosin suomeksi, ja toisinaan 
ne ovat nousseet Ylen valtakunnallisen verkkosivuston etusivulle. Ta- 
pauskohtaisesti Yle Säpmi tavoittaa määrällisesti suuriakin yleisöjä. 
Lisäksi saamenkieliset tv-uutiset tekstitetään suomeksi, ja niitä seu- 
raavat monet pohjoisen asioista kiinnostuneet myös Etelä-Suomessa. 
Omassa arkistossani Yle Säpmin juttujen osuus on pieni - mukana 
on yksittäisiä reportaaseja esimerkiksi Metsälappalaispäiviltä. 

Sosiaalisessa mediassa tutkimukseni aihepiiristä on keskusteltu 

sekä yksityishenkilöiden sivuilla että erilaisissa keskusteluryhmissä. 
Olen kerännyt aineistoa pääosin seuraavilta avoimilta sivuilta: Met- 
sä-, kalastaja- ja tunturisaamelaisten Facebook-ryhmä, tohtori ja 
kulttuuriaktiivi Outi Korpilähteen henkilökohtainen Facebook-sivu, 
emeritusprofessori Pekka Sammallahden henkilökohtainen Face- 
book-sivu, Lappi ja kulttuuri -niminen Facebook-ryhmä, Metsälap- 
palaispäivät-Facebook-ryhmä, eläkkeellä olevan toimittajan ja mieli- 
pidevaikuttaja Veikko Väänäsen Kollumeilta Koilliseen -blogisivusto 
(veikkovaananen.blogspot.com) ja saamelaisten tutkijoiden ja aktii- 
vien ylläpitämä Fäktalävvu-blogisivusto (www.faktalavvu.net). Kaik- 
kiin lähteisiin ei viitata tässä kirjassa, mutta olen seurannut niitä hah- 
mottaakseni keskustelun kokonaiskuvaa. 

Kirjallisessa aineistossa merkittävässä roolissa ovat metsälappa- 
laisliikkeen tuottamat materiaalit. Liike on julkaissut kolme omakus- 
tanteista kirjaa: Kemin-Lappi elää (2016, toim. Eeva-Maria Maijala), 
Metsälappalaisten muistoja (2018, kirjoittaja Janne Kaisanlahti) ja La- 
pin taivaan alla. Metsälappalaispäivien vuosikirja 1 (2018 toim. Janne 
Kaisanlahti). Kaikki kirjat käsittävät liikkeen aktiivien kirjoituksia ko- 
tiseutujensa historiasta ja nykypäivästä. Kirjojen keskeinen teema on, 
että vanha metsäsaamelainen kulttuuri ei ole kadonnut Keski-Lapin 
seudulta eli vanhan Kemin-Lapin lapinkylien alueelta, vaikka kemin- 
saamen kieli onkin hävinnyt. Kulttuurin nähdään elävän luontaise- 
linkeinoissa, kuten poronhoidossa ja kalastuksessa, sekä esimerkiksi 
keminsaamesta periytyvässä murresanastossa. Lisäksi olennaista on, 
että monet alueen asukkaat polveutuvat metsäalueen saamelaisista. 
Tämä tekee heistä kirjojen mukaan ”lappalaisia”. 

Lisäksi merkittävänä aineistona on konsulttitoimisto MDI:n tuot- 
tama ”Metsälappalainen kulttuuri ja sen edistäminen” -raportti. Val- 
tioneuvoston kanslian tilaama ja rahoittama raportti perustui vuosi- 
na 2018-2019 tehtyyn selvitykseen, jonka tarkoituksena oli 


[...] että metsälappalaiset itse voisivat ymmärtää paremmin omaa 
taustaansa ja kulttuuriaan sekä kokea, että metsälappalaisiin kuu- 
luminen on yleisesti hyväksyttyä. Selvityksen tavoitteena oli siten: 
a) tuottaa monipuolinen katsaus metsälappalaisesta kulttuurista 
sekä 

b) esittää toimenpiteitä, joilla kulttuuria voidaan edistää ja identi- 
teettiä vahvistaa. 

(MDI: Metsälappalainen kulttuuri ja sen edistäminen -internet- 
sivut) 


Raportin tiivistelmässä puolestaan todetaan, että ”Metsälappalainen 
kulttuuri ja sen edistäminen -hankkeessa selvitettiin metsälappalais- 
ten kulttuurisia erityispiirteitä metsälappalaisen väestön omasta nä- 
kökulmasta sekä esitettiin toimenpide-ehdotuksia kulttuurin ja iden- 
titeetin tukemiseksi? (Antikainen et al. 2019, kuvailulehti). 
Suhtauduin raporttiin nimenomaan tutkimusaineistona. Tämä 
johtuu siitä, että raportin lähtökohtana on, että saamelaisalueen etelä- 
puolella asuu ”metsälappalaista väestöä” ja että tämän väestön metsä- 
lappalaista kulttuuria tulee edistää” ja ihmisten metsälappalaista iden- 
titeettiä tukea. Lähestyn itse kysymystä nykyisen metsälappalaisen 
väestön olemassaolosta eri tavoin. On selvää, että on olemassa ihmi- 
siä, jotka ovat identifioineet itsensä metsälappalaisiksi tai metsäsaa- 
melaisiksi ja kokevat identifikaationsa vahvasti perusteltuna. En ota 
kuitenkaan tämän identiteetin historiallista jatkuvuutta samalla ta- 
valla objektiivisena ja pysyvänä tosiseikkana kuin Kulta-hankkeessa 
on tehty, vaan katson, että sitä on tietoisesti herätelty ja konstrutoitu 
1990-luvulta alkaen (ks esim. Valkonen, Valkonen & Koivurova 2016; 
Lehtola 2015). Tämä lähestymistapa ei ole kannanotto sen suhteen, 
onko metsälappalaiseksi identifioituminen perusteltua tai oikeuden- 
mukaista. Asian ratkaiseminen riippuu siitä, mitä ylipäänsä pidetään 
perusteltuna etnisen identiteetin määrittelemisen tapana alkuperäis- 
kansatematiikan yhteydessä. Tällaisten perusteiden määrittely on 
pohjimmiltaan poliittinen ja sosiaalinen kysymys, johon en tässä yh- 
teydessä ota kantaa. Lähestyn nykymuotoista metsälappalaisuutta/ 
metsäsaamelaisuutta yhtä kaikki konstruktiivisena ilmiönä, jolla on 
selvät juuret Lapin vanhemmassa historiassa mutta joka liittyy olen- 
naisesti myös nykypäivän alkuperäiskansapoliittisiin keskusteluihin. 
On paikallaan huomauttaa, että myöskään Kulta-hankkeeseen 
osallistuneet tutkijat eivät suhtautuneet metsälappalaisuuteen yksi- 
oikoisesti. Esimerkiksi historioitsija Matti Enbuske tunnisti nykyi- 
sen metsälappalaisuuden ja ylipäänsä identiteettipolitiikan konstruk- 
tiivisen luonteen. Samalla hän kuitenkin esitti lähtökohtana, että on 

olemassa metsälappalaista väestöä, joka ei missään vaiheessa assimi- 
loitunut suomalaiseen kulttuuriin, vaan pikemminkin säilytti erityis- 
piirteensä esimerkiksi suhteessa suomalaiseen talonpoikaiskulttuu- 
riin (Enbuske 2019). Myös hankkeen loppuraportissa kirjoitettiin 
melko laajasti siitä, että kulttuureissa on aste-eroja, ja että metsälap- 
palaisuus sijoittuu eräänlaiseen kulttuuriseen rajamaastoon saame- 
laisten ja suomalaisten kulttuurien väliin. Hankkeen lähtökohtana 
oli kuitenkin hyvin selkeästi se, että aste-eroista huolimatta metsä- 
lappalaisilla on oikeus identifioitua saamelaiseen perintöönsä ja tulla 
tunnustetuksi sen kautta (Antikainen et al 2019, 24-26; 65-66). En 
arvota Kulta-hankkeessa esitettyjä ajattelutapoja, mutta oma lähesty- 
mistapani tematiikkaan on erilainen. 

Näiden ohella viittaan satunnaisemmin muuhun kirjallisuuteen, 
kuten Samuli Paulaharjun tuotantoon, aiemmin viitattuun Valde Nä- 
siin ja esimerkiksi kotiseutuhistorioihin sekä kaunokirjallisuuteen. 
Kaikki nämä muodostaisivat kiinnostavia aineistoja tarkemmille jat- 
kotutkimuksille. Muun muassa Kittilän alueelta on julkaistu huomat- 
tava määrä alueen sukujen ja kylien historiaan liittyviä paikallishisto- 
riikkeja ja muuta usein omakustanteista kirjallisuutta. 

Viimeisenä täydentävänä aineistona on hajanainen ja lähinnä et- 
nografiasta aineistoa muistuttava kokoelma kuvia, videoita ja tekstejä, 
joita olen itse tuottanut Keski-Lapin alueella. Pääosa tästä aineistois- 
ta on tuotettu osana toimittajan työtä ja loput ovat liittyneet vapaa- 
aikaan sekä henkilökohtaiseen elämääni Lapissa. Aineisto ei ole sys- 
temaattisesti kerätty, eikä sillä ole ollut tutkimuksessa merkittävää 
roolia. Tutkimus perustuu selkeästi ja ennen kaikkea yllämainittuihin 
kirjallisiin materiaaleihin. Käytän etnografiseksi kutsumaani aineis- 
tokokoelmaa kuitenkin rikastuttamaan ja havainnollistamaan joitain 
kirjan teemoja. Käytännössä viittaan verkossa oleviin ja toimittajana 
tekemiini julkaisuihin sekä avaan lukijoille joitain henkilökohtaisia 
kokemuksiani. Kirjassa on esillä myös ottamiani valokuvia, joilla on 
tutkimuksen kannalta merkittävin rooli luvussa viisi. 

poronhoitokulttuurista ja esimerkiksi moottorikelkan sosiaalisesta 
merkityksestä. 

Abstract 


Lapin ihminen. Identifikaatiot, ympäristöt ja yhteinen erityisyys 


(The Man of Lapland. Identifications, Environments and Shared Specifity) 


Finnish Lapland is a historical borderland of Finnish and Sämi 
cultures. Such a region offers various social-political identifications 
for people to choose: people may see it possible to identify as 
Finnish, Laplanders, Lappish or Sämi, for instance. However, the 
choices have social and political limits, and some identifications 
are more contested than others. The book examines the processes 
of identifications in the middle parts of Lapland, just south of the 
region defined as Sämi homeland in Finland. While the study reveals 
differences and nuances in peoples thinking, it also shows that there 
is a recognizable sense of shared cultural specifity around the region. 
Lapland is conceptualized as an extraordinary place with unusual 
nature and history, characterized by particular livelihoods (such as 
reindeer herding) and lively cultural interaction. The book concludes 
that while Lapland is extraordinary as a historical dwelling region of 
indigenous Sämi, it may be politically significant to recognize it as a 
unigue borderland of cultures with features of its own. 

Kari Immonen & Maarit Leskelä-Kärki toim. KULTTUURIHISTORIA 
Marjatta Rahikainen & Tarja Räisänen toim. "TYÖLLÄ EI OO KUKKAAN 
RIKASTUNNA” 

Jorma Kalela & Ilari Lindroos toim. JOKAPÄIVÄINEN HISTORIA 

Sulevi Riukulehti ym. POLITIIKKAA LASTENKIRJOISSA 

Ilmari Vesterinen & Bo Lönngvist toim. PANDORAN LIPAS 

Riho Grünthal toim. ENNEN MUINOIN 

Erkki Pihkala SUOMI MAAILMANTALOUDESSA KESKIAJALTA EU- 
SUOMEEN 

Vesa Heikkinen toim. VIRKAPUKUINEN KIELI 

Matti Kamppinen TULEVAT AJAT JA TEKNOLOGIA 

Oiva Kuisma toim. SUOMALAINEN ESTETIIKKA 1900-LUVULLA 
Tuomas Heikkilä & Maiju Lehmijoki-Gardner KESKIAJAN KIRKKO 
Helena Saarikoski toim. TANSSI TANSSI 

Sanna Aaltonen & Päivi Honkatukia TULKINTOJA TYTÖISTÄ 

Jukka Sarjala MITEN TUTKIA MUSIIKIN HISTORIAA? 

Marja-Liisa Honkasalo ym. toim. SAIRAS, POTILAS, OMAINEN 
Hannele Jönsson-Korhola & Anna-Riitta Lindgren MONENA SUOMI 
MAAILMALLA 

Vesa Haapala toim. KUVIEN KEHÄSSÄ 

Päivi Mehtonen POETRIA NOVA 

Ilmari Vesterinen KELTAISENMEREN TAKANA 

Kimmo Saaristo toim. HYVÄÄ PAHAA ROCK 'N' ROLL 

Urpo Kovala & Tuija Saresma toim. KULTTIKIRJA 

Sanna Talja & Sari Tuuva toim. TIETOTEKNIIKKASUHTEET 

Lasse Koskela & Pasi Lankinen OPAS KAUNOKIRJALLISUUDEN 
LUKEMISEEN 

Marjo Mela & Pirjo Mikkonen toim. SUOMI KAKKONEN 

Taina Kaivola & Hannele Rikkinen NUORET YMPÄRISTÖISSÄÄN 

Tom Sjöblom DRUIDIT 

Maija-Leena Hänninen & Maijastina Kahlos toim. ROOMALAISTA ARKEA 
JA JUHLAA 

Maarit Knuuttila ym. toim. SUULLA JA KIELELLÄ 

Sari Katajala-Peltomaa & Raisa Maria Toivo PAHOLAINEN, NOITUUS JA 
MAGIA 

Riku Hämäläinen toim. POHJOIS-AMERIKAN INTIAANIUSKONNOT 
Outi Fingerroos toim. USKONNON PAIKKA 

Markku Haakana & Jyrki Kalliokoski toim. REFEROINTI JA 
MONIAANISYYS 

Pirjo Lyytikäinen ym. toim. LAJIT YLI RAJOJEN 

Helena Saarikoski LEIKKIKENTILTÄ 

Eija Timonen PERINTEESTÄ MEDIAVIRTAAN 

Marja-Leena Sorjonen & Liisa Raevaara toim. ARJEN ASIOINTIA 
Jaana Hallamaa ym. toim. ETIIKKAA IHMISTIETEILLE 

Tuomas Martikainen toim. YLIRAJAINEN KULTUURI 

Anne Mäntynen ym. toim. GENRE — TEKSTILAJI 

Outi Fingerroos ym. toim. MUISTITIETOTUTKIMUS 

Tapani Lehtinen KIELEN VUOSITUHANNET 

Marjo Mela & Pirjo Mikkonen SUOMI KAKKONEN JA KIRJALLISUUDEN 
OPETUS 

Satu Grünthal & Elina Harjunen toim. NAKOALOJA ÄIDINKIELEEN JA 
KIRJALLISUUTEEN 

Heikki Pihlajamäki ym. KESKIAJAN OIKEUSHISTORIA 

Hanna Lappalainen & Liisa Raevaara toim. KIELI KIOSKILLA 

Sara Routarinne & Tuula Uusi-Hallila NUORET KIELIKUVASSA 

Terhi Ainiala ym. NIMISTÖNTUTKIMUKSEN PERUSTEET 

Toni Lahtinen & Markku Lehtimäki toim. ÄÄNEKÄS KEVÄT 

Tuomas Martikainen ym. ISLAM SUOMESSA 

Sirpa Leppänen ym. toim. KOLMAS KOTIMAINEN 

Jari Niemelä TALONPOIKA TOIMESSAAN 

Samuli Hägg ym. toim. NÄKÖKULMIA KERTOMUKSEN TUTKIMISEEN 
Jyrki Kalliokoski & Lari Kotilainen KIELET KOHTAAVAT 

Anna Idström & Sachico Sosa toim. KIELISSÄ KULTTUURIEN ÄÄNI 
Vesa Heikkinen toim. KIELEN PIIRTEET JA TEKSTILAJIT 

Maarit Grahn & Maunu Häyrinen toim. KULTTUURITUOTANTO 

Lars Levi Laestadius LAPPALAISTEN MYTOLOGIAN KATKELMIA 
Veikko Anttonen USKONTOTIETEEN MAASTOT JA KARTAT 

Tuomas Martikainen & Lotta Haikkola toim. MAAHANMUUTTO JA 
SUKUPOLVET 

Irja Seurujärvi-Kari ym. toim. SAAMENTUTKIMUS TÄNÄÄN 

Maria Laakso ym. toim. TAPION TARHOISTA TURKISTARHOILLE 

Siru Kainulainen ym. toim. TYÖMAANA RUNOUS 

Antti Salminen ym. toim. KIRJALLISUUS JA FILOSOFIA 

Aino Mäkikalli & Liisa Steinby JOHDATUS KIRJALLISUUSANALYYSIIN 
Kaisa Ahvenjärvi & Leena Kirstinä KIRJALLISUUDEN OPETUKSEN 
KÄSIKIRJA 

Anna Rastas toim. KAIKILLE LAPSILLE 

Anneli Kauppinen toim. OPPIMISTILANTEITA JA VUOROVAIKUTUSTA 
Aino Koivisto & Elise Nykänen toim. DIALOGI KAUNOKIRJALLISUUDESSA 
Outi Tuomi-Nikula ym. toim. MITÄ ON KULTTUURIPERINTÖ? 

Pirjo Kristiina Virtanen ym. toim. ALKUPERÄISKANSAT TÄMÄN PÄIVÄN 
MAAILMASSA 

Marleena Mustola toim. LASTENKIRJA. NYT 

Johanna Isosävi & Hanna Lappalainen toim. SAAKO SINUTELLA VAI 
TÄYTYYKÖ TEITITELLÄ? 

Johanna Ahonen & Elina Vuola toim. USKONNON JA SUKUPUOLEN 
RISTEYKSIÄ 

Simo Häyrynen KULTTUURIPOLITIIKAN LIIKKUVAT RAJAT 

Elina Vuola toim. USKONTO JA KEHITYS 

Jukka Kortti MEDIAHISTORIA 

Harri Kalha toim. KUMMAT KUVAT 

M. A. Castren LUENTOJA SUOMALAISESTA MYTOLOGIASTA. Toim. ja 
suom. Joonas Ahola 

Jari Kupiainen & Liisa Häkkinen toim. KUVATUT KULTTUURIT 

Mikko Kauko & Marko Lamberg toim. NAANTALIN LUOSTARIN KIRJA 
Outi Fingerroos ym. toim. YHTEISKUNTAETNOLOGIA 

Anneli Sarhimaa VAIETUT JA VAIENNETUT 

Terhi Utriainen ENKELEITÄ TYÖPÖYDÄLLÄ 

Maunu Häyrynen & Antti Wallin toim. KULTTUURISUUNNITTELU 

Pilvi Hämeenaho ym. toim. SOVELTAVA KULTTUURINTUTKIMUS 

Toini Rahtu ym. toim. KIRJOITETTU VUOROVAIKUTUS 

Harri Mantila ym. toim. OULU KIELIYHTEISÖNÄ 

Lari Kotilainen ym. toim. KIELENOPPIMINEN LUOKAN ULKOPUOLELLA 
Arja Nurmi ym. toim. KIELTEN JA KIRJALLISUUKSIEN MOSAIIKKI 

Aila Viholainen ym. toim. KUVITTELU JA USKONTO 

Elina Vuola toim. ELETTY USKONTO 

Sulevi Riukulehto & Ari Haasio VIRTUAALINEN KOTISEUTU 

Irmeli Hautamäki toim. AVANTGARDE SUOMESSA 

Ulla-Maija Peltonen & Outi Hupaniittu toim. ARKISTOT JA 
KULTTUURIPERINTÖ 

Laura Assmuth ym. toim. ARJEN TURVALLISUUS JA MUUTTOLIIKKEET 
Titus Hjelm toim. USKONTO, KIELI JA YHTEISKUNTA 

Maija Saviniemi toim. KALLE PÄÄTALO TUTKIJOIDEN SILMIN 

Sari Kivistö ja Sami Pihlström TOISTA AJATELLEN 

